
© CERCETAREA A FOST REALIZATĂ DE FUNDAŢIA SOROS ROMÂNIA SUB 
ROMA EGIDA DECENIULUI DE INCLUZIUNE A ROMILOR 


Deceniul de Incluziune a Romilor 
Deceniul de Incluziune a Romilor 2005 - 2015, iniţiativă susținută de Open Society 


Institute şi Banca Mondială, este un efort internaţional fără precedent de a combate discriminarea 
şi de a asigura accesul egal al romilor la educaţie, locuinţe, locuri de muncă şi îngrijire medicală. 
Lansat în februarie 2005 şi susținut de nouă state din Europa Centrală şi de Est, Deceniul de 
Incluziune a Romilor este sprijinit, de asemenea, de Comisia Europeană, de Consiliul Europei, 


Banca de Dezvoltare a Consiliului Europei şi de Programul Naţiunilor Unite pentru Dezvoltare. 
Partenerii Deceniului sunt uniţi de dorința comună de a estompa diferenţele de nivel de 


trai dintre romi şi neromi, şi de a înlătura sărăcia şi marginalizarea, într-un termen de zece ani. 
Obiectivul declarat este acela de a accelera creşterea gradului de incluziune socială şi a nivelului 


economic al etnicilor romi. 
Deceniul este ghidat atât de reperele comune ale incluziunii sociale şi ale 


antidiscriminării, cât şi de cele ale egalităţii de şanse şi de încetare a segregării. In centrul setului de 
valori şi al viziunii Deceniului se află un angajament pentru găsirea de soluții inovative, pentru 


cooperare internațională, promovare a transparenţei şi participare a romilor. 
Viziunea şi valorile Deceniului de Incluziune pun un accent deosebit pe implicarea 


romilor. Nimic despre noi fără noi: implicarea romilor va determina succesul sau eşecul 
Deceniului. Reprezentanţii acestora şi organizaţiile societăţii civile sunt implicate în fiecare fază a 
Deceniului. Reprezentanţii romilor au definit viziunea de la bun început. Organizaţii si experți 
acestora din societatea civilă au identificat prioritățile de politici publice, jucând un rol important 
în definirea scopurilor şi obiectivelor. Participarea lor va fi un element central în monitorizarea 


programului de-a lungul următorilor zece ani. 


I Dekada Vash i Romani Inkluzija 
I Dekada vash e Romengi Inkluzija 2005-2015, jekh iniciativa vastjardi katar o Instituto 


vash jekh Putardo Khetanipen thaj i Lumjaki Banka, si jekh nevo maskarthemutno zoripen te 
achavel pes i diskriminacija thaj te ristjarel pes so e romen si len barabar putardo drom vash o 
sikljaripen, o beshipen, i buki thaj o sastipen. I Dekada sas putardi and-o Februaro 2005 thaj 9 
thema andar o Centro thaj o Esto e Evropako len kotor andre. I Dekada si zurjardi katar i Evropaki 
Komisia, o Konsilo e Evropako, e Barjarimaski Banka katar o Konsilo e Evropako thaj e 


Barjarimasko Programo e Unisarde Nacjengo. 
E Dekadake partenerura si len jekh khetani vizija te phandaven i hiv and-o barvalipen 


thaj trajo mashkar e roma thaj e gadze thaj te pharaven i truj e chororimaski thaj e ekskluziako and-e 
10 bersha. Sar sas mothovdo, objketivo si te sigjarel pes o progreso vash te lacharel pes e romengi 


socialo inkluzika thaj ekonomikano statuso. 
I Dekada si tradini katar jekh angadzamento vash khetane valore palal i socialo inkluzija 


thaj mamujdiskriminacija, vash barabar sajutnimata thaj te achavel pes i segregacija. And-o 
mashkar e Dekadake valorego thaj vizijako si o mangipen te adoptisaren pen neve bukiake 
mekanisme, te zurjarel pes i mashkarthemutni kooperacija, thaj te kerel pes promocija vash 


transparenca thaj romani participacija. 
I vizija thaj valorengi deklaracija vash e Inkluziaki Dekada del jekh bari importanca palal 


e Romani participacija: “Khanch vash amenge bi amaro: i Romani participacija ka kerel vaj ka 
musarel i Dekada. E romane reprezentantura thaj civilo organizacije len kotor and-e savore 
nivelura e Dekadake. E roma kerde i vizija katar o astaripen e Dekadako. E civilo romane grupura 
thaj ekspertura arakhle prioritetura vash politike thaj khelde jekh sherutno rolo vash te arakhen 
pen e Dekadake obiektivura thaj celura. I Romani participacija avela but importanto and-e 
procesoske supervizija thaj monitorizacija and-e avutne desh bersha. 

Strategii de viaţă în comunităţile de romi 
Mălina Voicu 
Claudiu D. Tufiş 


Romii sunt o populaţie cu un grad sporit de eterogenitate din punct de 
vedere social, economic, cultural şi istoric. Încă de la apariţia acestei populații 
în spaţiul european, studiile remarcă un mare grad de ne-omogenitate, atât în 
ceea ce priveşte locul de origine, cât şi în aspecte legate de ruta urmată, opririle 
pe drum, influenţele acumulate în cursul călătoriei sau de structura socială şi 
ocupațională a grupului originar (Kenrick, 2000). După sosirea în Europa, 
diferenţele persistă, însă în ciuda dispersării spaţiale şi contextelor culturale 
diferite în care trăiesc membrii acestei populaţii, specificul etnic nu se şterge. 
Deşi se poate vorbi mai degrabă de istorii ale romilor în spaţiul european, decât 
de o istorie comună, elementul care unifică aceste istorii este capacitatea 
deosebită de conservare a culturii şi valorilor proprii şi refuzul asimilării 
(Achim, 1998: 64). 

În ciuda acestei capacități de conservare a patrimoniului cultural 
propriu, romii au dat dovadă de o capacitate de adaptare ridicată la contextul 
social şi cultural în care s-au aflat. Chiar dacă în anumite situaţii păstrarea unui 
mod de viață nomad sau semi-nomad a dus la tradiționalism şi la incapacitatea 
de adaptare la societatea în continuă modernizare, romii s-au adaptat 
permanent la contextul în care au trăit, însă această adaptare a vizat 
modificarea unor anumite sectoare ale vieţii, cum ar fi locuirea sau ocupaţia, în 
timp ce sistemul de tabuuri sau cel de credinţe şi valori a rămas neschimbat. 
Silverman (1988) numeşte acest proces adaptare creativă. Datorită adaptării 
creative populaţia de romi a păstrat un fond cultural comun, în ciuda 
distanțelor fizice existente între membrii etniei. 

În contextul schimbărilor multiple pe care le-a experimentat societatea 
românească după căderea comunismului, populația de romi a trebui să facă 
față unor provocări multiple şi să găsească noi patternuri adaptative, adecvate 
transformărilor economice, sociale şi politice. Prezentul volum îşi propune să 
identifice o serie de strategii de adaptare folosite de oameni şi comunități 
aparţinând etniei rome, în confruntare cu un mediu nou. Cartea spune 
povestea unor comunități de romi şi a unora dintre membrii acestora, privite 
din perspectiva modului în care romii şi-au găsit un loc în societatea aflată în 
tranziţie. Ne propunem să vedem cum „s-au descurcat romii” în hăţişurile 
tranziției. 

Studiul încercă să repovestească din perspectivă sociologică istoria a 
patru comunități de romi şi a unora dintre membrii acestora: Mimiu, un cartier 
al Ploieştiului, Bălţeşti, un sat din judeţul Prahova, Geoagiu, din județul 
Hunedoara şi căldărarii din Vereşti, judeţul Suceava. Toate cele patru sunt 
comunități ai căror membrii îşi declară apartenenţa la etnia romă. Deoarece ne- 
au interesat strategiile de adaptare la noul context social am adăugat poveştilor 
de viaţă individuale ale membrilor celor patru comunități şi pe cele ale unor 

„romi de succes”, oameni care au reuşit în viață fără să se lase asimilați 
populaţiei majoritare. 

Abordarea folosită este una de tip calitativ, fără pretenţii de a epuiza 
universul strategiilor utilizate de romii din România. Instrumentul principal 
de lucru a fost interviul semi-structurat aplicat atât membrilor comunităţii, 
care puteau să furnizeze informaţii despre trecutul comunității de romi, cât şi 
unor depozitari ai istoriei locale: profesori, preoţi sau funcţionari publici. 
Pentru reconstituirea traiectoriilor individuale de viaţă au fost intervievaţi câte 
patru membri ai celor patru comunităţi, precum şi patru romi de succes. 

Prezentul capitol face o prezentare succintă a istoricului romilor în 
spaţiul românesc, precum şi a strategiilor de viață mai frecvent întâlnite ca 
răspunsuri adaptative în societatea românească. Am ales să prezentăm 
istoricul etniei în România pentru a pune în context istoriile comunitare şi pe 
cele individuale. Urmează patru capitole dedicate celor patru comunități 
investigate, iar cel de-al cincilea prezintă istoriile romilor care au reuşit în viaţa. 


Scurt istoric al romilor din România 

Primele atestări ale romilor pe teritoriul României datează din secolul 
al XIV-lea, când sunt menţionate donații de robi țigani din partea domnitorului 
către mănăstirile Tismana, în Țara Românească, şi Bistriţa, în Moldova. Nu este 
foarte clară ruta pe care romii au ajuns în spațiul românesc, existând mai multe 
ipoteze alternative. Una dintre acestea susține că romii au fost sosit odată cu 
invazia tătară, în timp ce ipoteza alternativă indică Imperiul Bizantin drept 
ruta cea mai probabilă (vezi Achim, 1998 pentru detalii). Indiferent de calea 
urmată, romii sunt prezenţi în spaţiul românesc în secolul XIV, având statutul 
de robi care se păstrează până la jumătatea secolului al XIX-lea. 

Sosirea în spaţiul românesc a coincis cu primul val de migraţie al 
romilor în Europa, aceştia răspândindu-se pe o arie geografică mult mai largă. 
Cu toate acestea, romii s-au distribuit neuniform în spaţiul european. În timp 
ce în țările din Vestul Europei romii nu şi-au găsit un loc în societate, fiind „un 
popor nedorit şi tratat ca atare” (Achim, 1998: 67), în cele trei principate române 
romii au fost acceptaţi în structura socială, pe treapta cea mai de jos a acesteia. 
Astfel că populaţia de romi a fost permanent o prezență numerică 
semnificativă în statele române. 

Explicaţia rezidă în complementaritatea economică existentă între 
populaţia majoritară şi cea de romi (Burtea, 1998). În timp ce românii erau în 
cea mai mare parte ţărani, obişnuiţi să facă agricultură, romii caracterizați de o 
flexibilitate mai crescută în ceea ce priveşte practicarea comerțului ambulant şi 
a meşteşugurilor (Ponce, 1999) au găsit o nişă neacoperită în economia din 
principatele române. În Occident meşteşugurile erau monopolul breslelor care 
exercitau un control foarte strict asupra profesiilor respective, fapt care a 


"Pentru a proteja identitatea respondenților, în capitolele ce urmează numele reale ale acestora au 
fostînlocuite cu nume fictive. 

restricționat accesul la activitățile economice (Achim, 1998). Dincolo de 
dezvoltarea tehnologică slabă din Estul Europei, densitatea scăzută a 
populaţiei a fost un alt factor care a favorizat stabilirea romilor în această arie 
geografică. Datorită populaţiei puţin numeroase, existau terenuri neocupate 
(de populaţie şi agricultură), fapt care a permis nomadismul (Achim, 1998). 

Situaţia socială şi economică a romilor din cele trei principate române a 
fost diferită în perioada medievală. În timp ce în Țara Românească şi Moldova 
romii aveau statut de robi aparţinând domniei, mănăstirilor sau proprietarilor 
privaţi (boierilor), în Transilvania, aflată sub stăpânirea Regatului Ungariei şi 
mai apoi a Imperiului Habsburgic, lucrurile difereau de la o regiune la alta. În 
zonele de graniţă cu principatele româneşti, romii aveau statutul de robi, în 
timp ce în alte regiuni aceştia erau un fel de „iobagi regali”, supuşi direct 
regelui (Achim, 1998). Astfel că în Transilvania, pentru o lungă perioadă de 
timp, majoritatea romilor au avut o organizare socială proprie şi libertatea de 
mişcare mare. Singurele obligaţii pe care le aveau rezidau în plata unei dări 
către rege/împărat. Cu timpul, unii dintre ei s-au sedentarizat, aşezându-se pe 
moşiile nobiliare şi devenind iobagi sau la marginea unor oraşe şi sate 
predominant săseşti, trăind ca cetăţeni de rang inferior. Cei din prima categorie 
au fost supuşi unui accentuat proces de asimilare, în timp ce a doua categorie 
şi-a păstrat identitatea etnică, dar şi statutul de inferioritate (Achim, 1998). 

În Ţara Românească şi Moldova romii au avut însă statutul de robi 
până la jumătatea secolului al XIX-lea. Indiferent de modul de viaţă practicat, 
nomad sau sedentar, romii aparţineau unui stăpân. În decursul Evului Mediu o 
parte a romilor se sedentarizează, pe lângă moşiile boiereşti sau mănăstiri, 
fiind folosiţi la activităţi agricole, casnice sau la meşteşugărie. Cei care îşi 
păstrează stilul de viață nomad au libertatea de a circula prin ţară, însă trebuie 
să îşi plătească dările către stăpân şi se întorc anual pe moşia acestuia. Deşi 
stăpânii nu au drept de viață şi moarte asupra robilor, pot să îi pedepsească, să 
îi întemniţeze, să îi vândă şi să despartă familiile. 

Deşi romii din Transilvania nu au experimentat robia decât la scară 
redusă, aceştia nu au beneficiat de statutul de cetățeni cu drepturi depline. În 
secolul al XVIII-lea, împărăteasa Maria Tereza şi apoi fiul acesteia, împăratul 
Iosef al II-lea, au luat o serie de măsuri destinate să schimbe modul de viaţă al 
romilor. Sunt adoptate o serie de măsuri destinate să desființeze nomadismul. 
Romii sunt obligaţi să se stabilească undeva, fiindu-le confiscate caii şi căruțele 
şi având drept să părăsească localitatea numai cu autorizaţie specială. În plus, 
romii nu mai au voie să îşi poarte veştmintele tradiționale, nici să umble 
dezbrăcaţi. Folosirea limbii proprii este pedepsită şi romii sunt obligați să se 
ocupe de agricultură. Copiii romi trebuie să frecventeze obligatoriu şcoala şi 
biserica, iar unii dintre ei sunt luaţi din familie şi încredinţaţi spre educare unor 
alte familii. Căsătoriile între romi sunt interzise. Aceste măsuri dure nu sunt 
aplicate ad litteram în întreaga provincie, punerea lor în practica fiind lăsată la 
altitudinea autorităţilor locale. După dispariţia celor doi monarhi se renunţă la 
aceste măsuri şi mulți romi îşi reiau modul de viaţă tradițional. 

Dezrobirea romilor face parte din procesul de modernizare socială a 
spaţiului românesc, fiind prima mare reformă socială din epoca modernă 
(Achim, 1998). Legile dezrobii, adoptate la jumătatea secolului al XIX-lea, au 
consfințit statutul juridic de oameni liberi pentru romi, însă reforma socială 
făcută nu a ţinut seama de specificul ocupaţional al romilor şi de modul lor de 
viaţă. Prin reformă s-a încercat sedentarizarea romilor şi transformarea lor în 
forță de muncă în agricultură. Cu toate acestea, mulți dintre romi nu s-au 
adaptat acestei noi situaţii, refuzând să lucreze pământul şi continuând să 
practice vechile meserii. Deoarece asociat statutului de oameni liberi romii 
începeau să aibă obligaţii fiscale față de stat similare cu cele ale celorlalți 
cetăţeni, mulți s-au văzut în incapacitatea de a-şi achita dările faţă de stat. 

Aşa cum arată Achim (1998), dezrobirea a înrăutățit situaţia 
economică a romilor, în mod paradoxal. Strategia urmată de mulți dintre 
membrii etniei a fost fuga de pe moşii şi emigrarea. Dezrobirea din principatele 
române coincide cu perioada celei de-a doua mari migrații a romilor în spaţiul 
european, subliniază autorul citat. O parte a romilor a ales să se aşeze în oraşe 
unde au continuat să practice meşteşugurile, astfel luând ființă comunităţile de 
romi de la periferia oraşelor româneşti. 

Perioada interbelică a fost o epocă de transformări în ceea ce priveşte 
etnia romă. După primul război mondial, o parte a populaţiei rome din mediul 
rural a primit pământ în proprietate, ceea ce a redus decalajul față de populaţia 
majoritară. Pe de altă parte, dezvoltarea economică şi industrializarea 
incipientă ce au avut loc în această perioadă au eliminat de pe piaţa muncii pe 
mulți dintre micii meşteşugari romi. Însă romii nu se transformă din 
meşteşugari în muncitori industriali, ci încep să ocupe pe piaţa forței de muncă 
în poziţii marginale, necalificate. În fapt se adânceşte şi mai mult separarea 
dintre populaţia majoritară şi cea de romi. 

În perioada celui de-al Doilea Război Mondial, romii cad victime ale 
politicii naziste de epurare etnică în toată Europa. În România, în 1942 regimul 
Antonescu deportează o parte a populaţiei de romi în Transnistria. Sunt vizați 
în primul rând romii nomazi şi cei are aveau cazier, guvernarea încercând să 
scape de romii „cu probleme”. Dimensiunile fenomenului sunt greu de 
apreciat. Analizând arhivele vremii Achim (1998) estimează numărul romilor 
deportaţi la 25000 de persoane, cu o rată de mortalitate de aproximativ 50%, 
datorată condiţiilor de viață asigurate în Transnistria. Comunitatea de romi de 
la Vereşti, numără în rândurile ei supraviețuitori ai deportărilor la Bug. 

Efectele politicii comuniste asupra etniei rome sunt ambivalente. Pe de 
o parte, regimul comunist a impus un proces de modernizare a țării care a avut 
unele efecte pozitive şi asupra romilor. Politicile impuse de stat vizau 
obligativitatea participării şcolare a tuturor copiilor inclusiv a celor romi, ceea 
ce a dus la ridicarea nivelului educațional în rândul romilor. Politicile de 
sistematizare au dus la desființarea mahalalelor de la marginea oraşelor şi la 
mutarea rezidenţilor în locuinţe cu nivel de confort sporit (apă curentă, 
canalizare, încălzire centrală etc.). Dispar astfel multe din cartierele locuite în 

mod tradiţional de romi. Mutarea înseamnă însă şi dizolvarea comunităţilor de 
romi, ceea ce a dus la asimilarea mai rapidă a romilor dispersaţi. 

Politica de cadre a regimului comunist a vizat într-o primă fază 
cooptarea unor romi în partid şi instalarea acestora în funcţii de conducere. 
Însă nu s-a încercat un regim de discriminare pozitivă, justificarea măsurilor de 
acest tip rezidând în faptul că romii constituiau partea cea mai săracă a 
societăţii şi regimul comunist încerca să repare nedreptăţile sociale. Aceste 
măsuri nu au sprijinit practic etnia romă şi au contribuit la creşterea tensiunilor 
dintre romi şi populația majoritară, care le percepea ca fiind nelegitime. Cu 
toate acestea, stimularea participării şcolare a copiilor romi şi favorizarea celor 
provenind din mediile foarte sărace a contribuit la mobilitatea socială 
ascendentă a unor romi. Este o perioadă în care statutul social al unora dintre 
romi s-a ameliorat, însă „nu se poate vorbi decât de mobilitate socială 
individuală” (Ponce, 1999, pag. 42), statutul grupului în ansamblul său 
rămânând unul de marginalitate. 

Politică socialistă de angajare completă a forței de muncă a avut impact 
şi asupra romilor. În ciuda eforturilor regimului comunist de a-i integra pe 
romi în rândurile clasei muncitoare, mulți dintre aceşti se sustrag angajării 
formale. În 1977, 32% din cei care constituiau populaţia activă de romi nu aveau 
un loc de muncă (Achim, 1998, pag. 159). Se formează totuşi un proletariat în 
rândurile populaţiei de romi, însă acesta era compus din persoane care 
dețineau o poziţie marginală pe piaţa muncii, fiind în principal muncitori 
necalificaţi (Ponce, 1999). Romii sunt angajaţi la salubritate, în industria 
petrolieră la curăţarea cazanelor de petrol, iar femeile lucrează în număr mare 
ca femei de serviciu. Lipsa calificării şi poziția marginală pe piața muncii îi fac 
pe mulți romi foarte vulnerabili faţă de şomaj, astfel că în anii 80, când România 
se confruntă cu o criză economică, aceştia sunt primii care îşi pierd locurile de 
muncă. 

Romii din mediul rural nu au o poziție mult mai favorabilă. Cei mai 
mulți dintre aceştia nu au deţinut terenuri agricole, utilaje agricole sau animale 
în momentul colectivizării, deci nu sunt membrii ai CAP-urilor 
(Cooperativelor Agricole de Producţie). Mare parte a romilor de la sate 
constituie forța de muncă utilizată de către IAS-uri (Întreprinderi Agricole de 
Stat). Adesea se constituie în echipe şi merg pe perioada campaniilor agricole în 
zona în care este nevoie de forță de muncă, lucrând ca zilieri, ceea ce nu le 
asigură un venit constat şi nici o pensie la bătrânețe. 

O politică ce a avut impact asupra romilor este cea pronatalistă. 
Începând cu a doua jumătate a anilor '60, regimul comunist a instituit un 
control strict asupra contracepţiei şi a stimulat financiar familiile cu mulți copii. 
Prima componentă, deşi blamată de mare parte din populaţie, a avut un impact 
pozitiv asupra stării de sănătate a femeilor rome, prin controalele medicale 
periodice la care erau supuse femeile de vârstă fertilă. Erau astfel diagnosticate 
şi urmărite sarcinile din stadii timpurii, iar naşterile se produceau sub 
supraveghere medicală. În plus, aceste controale permiteau diagnosticarea şi 

tratarea altor afecţiuni în rândul populaţiei feminine. 

Cea de-a doua componentă a politicii pronataliste vizează direct 
resursele materiale la care aveau acces romii. Pentru a încuraja fertilitatea, 
regimul comunist oferea o serie de beneficii sociale destinate suportului 
familiilor cu mulţi copii. Romii fiind o populaţie cu fertilitate mai crescută 
decât media şi încurajați de ajutoarele oferite de stat şi-au adaptat 
comportamentul. Rezultatul este o creştere a numărului de naşteri la femeile 
rome de vârstă fertilă (Voicu, Popescu, 2006). La limită, veniturile din prestații 
sociale puteau să asigure supraviețuirea, însă nu ofereau resursele necesare 
dezvoltării individuale (acces la educaţie, la sănătate). 

În perioada anilor '60 — ‘70 se sedentarizează şi ultimele comunități de 
romi nomazi, în urma unor eforturi depuse de către autorităţi. Este perioada 
când ultimii nomazi primesc locuri în care să îşi construiască locuinţe şi le sunt 
întocmite acte de identitate. Studiile arată că membrii acestor comunități au 
perceput sedentarizarea ca pe un fapt pozitiv, deoarece „consfinţeşte trecerea 
la un statut de egalitate cu populația majoritară fără să implice pierderea 
identității etnice” (Şerban, 1998, pag. 154). Deşi sedentarizarea s-a produs de o 
perioadă destul de lungă de timp (aproximativ 30-40 de ani), membrii acestor 
comunități mai practică şi la ora actuală plecări pentru perioade lungi de timp- 
plecări „pentru afaceri” (Şerban, 1998) sau chiar semi-nomadism — plecări cu 
întreaga familie pentru a-şi vinde produsele (cazane) prin ţară (Radu C., 2007). 

În ciuda îmbunătăţirii punctuale a condiţiilor de viață a unor segmente 
ale populaţiei de romi, statul comunist nu a desfăşurat programe care să 
abordeze problemele specifice ale acestei populaţii. Romii nu erau recunoscuți 
ca minoritate etnică în România, iar autorităţile i-au privit ca pe o problemă 
socială, pe care au încercat să o rezolva fără să ţintă cont de particularităţile 
etnice. Comunismul românesc, având o puternică trăsătură naționalistă, a 
încercat să şteargă diferenţele ce existau intre populaţia majoritară şi diferitele 
minorități etnice. Politica promovată viza în fapt asimilarea treptată a acestora. 
În acest context, romii reprezentau un element alogen, care trebuia românizat 
(Ponce, 1999), prin încadrarea în tiparele populaţiei majoritare. Deoarece nu s- 
au aliniat standardelor impuse de statul comunist, unii romi au fost arestați 
pentru „parazitism” sau „anarhie” în baza Decretului 152/1970 (Gheorghe, 
1991). Rezultatul acestei politici a fost excluziunea socială a unui larg segment 
de romi şi cronicizarea problemelor cu care această populaţie se confrunta 
(deficitul educaţional, sărăcia, stare de sănătate precară etc.). 

După 1989 situaţia romilor este marcată de schimbări profunde. În 
primul rând, sunt recunoscuţi oficial ca etnie în România şi încep să fie 
abordate problemele specifice acestei populaţii. În paralel cu măsurile 
administrative adoptate de către stat şi de către organizațiile non- 
guvernamentale (politici ţintite pentru dezvoltarea populaţiei de romi), are loc 
o redefinire a identității rome, în acord cu noul context politic şi social 
(Bălăşescu, 1997; Burtea, 1998), precum şi o mobilizare civică şi politică a 
acestei populaţii (Gheorghe, 1991; Vermeersch, 2003; 2005) fenomene specifice 

întregului spaţiu central şi est-european. Se înființează pe parcursul anilor ‘90 o 
serie de partide politice, asociaţii şi organizaţii non-guvernamentale destinate 
să reprezinte interesele romilor. Se petrece în fapt o aliniere la mişcarea 
internaţională civică şi politică a romilor iniţiată în anii 60-70 (Liegeois, 1975). 

Tot după 1989 sunt realizate o serie de studii de sociologie centrate pe 
populaţia de romi (Zamfir C., Zamfir, E. 1993; Zamfir, Preda, 2002; Surdu, 2003; 
Zoon, 2001; Sandu, 2005; Berevoiescu şi alții; 1998; Voicu, Popescu; 2006; Voicu, 
2007), care furnizează o mare cantitate de informaţii referitoare la această 
populaţie. Aceste studii pun în lumină problemele cu care se confruntă 
populaţia de romi, în perioada de tranziție, precum şi specificul cultural şi etnic 
al acesteia. 

Studiile menţionate arată că romii sunt populaţia cu risc foarte ridicat 
de sărăcie şi excluziune socială. Având un nivel de educaţie mediu mult mai 
scăzut decât al populaţiei majoritare şi foarte puţine resurse, în termeni de 
capital uman, social sau material, romii s-au confruntat cu probleme majore în 
contextul trecerii de la economia socialistă la cea de piaţa. Romii care lucrau în 
industrie, în cea mai mare parte în poziţii de muncitori necalificaţi, au fost 
primii vizaţi de concedierile impuse de restructurarea economică. Trecerea la 
şomaj a constituit în multe cazuri ieşirea definitivă de pe piaţa formală a 
muncii, deoarece lipsa unei calificări şi prejudecățile angajatorilor au 
împiedicat reintegrarea profesională. Pentru romii din mediul rural, 
desființarea CAP-urilor şi a IAS-urilor a dus la pierderea unor venituri 
rezultate din activitatea agricolă. Romii continuă să lucreze în agricultură ca 
zilieri, însă fără să aibă în cele mai multe cazuri angajamente formale. 

Lipsa actelor de identitate şi a celor de proprietate asupra caselor şi 
terenurilor constituie cauze de excluziune socială şi împiedică accesul romilor 
la o serie de beneficii sociale asociate statutului de cetățean. Astfel, este blocat 
accesul la servicii de asistenţă socială, la asistență medicală sau la educaţie. La 
toate aceste probleme individuale se adaugă o serie de probleme comunitare 
care sunt mult mai frecvente în zonele locuite de romi. Printre acestea pot fi 
enumerate: lipsa infrastructurii (drumuri de acces, acces la apă potabilă, lipsa 
mijloacelor de comunicare etc.), lipsa iniţiativei comunitare, imposibilitatea de 
acces la servicii medicale şi educaționale. 

Trebuie reamintit însă faptul că populaţia de romi are un grad sporit de 
eterogenitate. O proporţie importantă a romilor se confruntă cu problemele 
mai sus menţionate, însă există şi situaţii în care romii şi comunităţile de romi 
se bucură de o situație mai bună. Sandu (2005), făcând o analiză asupra situaţiei 
comunităților de romi, identifică o categorie de comunităţi fără probleme sau 
cu probleme reduse în termeni de acces în comunitate, acces la infrastructură şi 
venituri fluctuante. 

Şerban (1998) realizează o analiză asupra a două comunităţi de romi 
bogaţi, Ciurea din județul laşi şi Buzescu din județul Teleorman. Sunt de acum 
notorii cazurile romilor bogaţi care şi-au construit cartiere de vile cu turnulețe. 
Ceea ce s-a întâmplat în perioada de tranziţie este de fapt o creştere marcantă a 
inegalităţii sociale în rândul populaţiei de romi, între o minoritate bogată, 
foarte vizibilă în plan social şi majoritatea, aflată în stare de sărăcie. 

Înainte de a prezenta câteva dintre poveştile de viață ale unor romi, cu 
scopul de a pune în evidenţa tipurile de strategii la care au făcut apel aceştia 
pentru a face faţa provocărilor tranziției, vom prezenta pe scurt câteva repere 
teoretice referitoare la strategii şi la modul în care acestea sunt utilizate în 
societatea românească. 


Strategii de viaţă 

Schimbările economice, sociale şi politice de după 1989 au afectat 
întreaga societate, însă ele nu au avut aceleaşi efecte asupra tuturor 
subgrupurilor din populaţie. De-a lungul tranziţiei, în funcţie de resursele 
disponibile şi de modul în care acestea au fost utilizate, unele subgrupuri au 
reuşit să se adapteze mai bine noului context social, în timp ce altele au eşuat în 
această încercare, ceea ce a dus la plasarea lor în diferite poziţii pe dimensiunea 
câştigători — învinşi ai tranziției. 

După cum arătam la începutul acestui capitol, adaptarea creativă pare 
a fi una dintre principalele soluții folosite de romi atunci când se confruntă cu 
situații noi. Trebuie menţionat, însă, că această soluţie este una reactivă, prin 
care romii reacţionează la schimbările din mediul social, şi nu una activă, prin 
care romii să încerce să modifice mediul social pentru a fi mai potrivit nevoilor 
şi dorințelor lor. Astfel, deşi adaptarea creativă le-a asigurat acestora 
supraviețuirea, nu le-a permis niciodată avansarea pe scara poziţiei sociale: în 
prezent, la fel ca în toată istoria lor de altfel, romii se află în continuare la 
periferia societăţii, fiind una din principalele ţinte ale discriminării din partea 
grupurilor majoritare”. 

Reacţiile individuale la schimbările sociale majore pot fi interpretate 
folosind schema tipurilor de adaptare individuală propusă de Merton (1957: 
141-157). Trebuie menţionat că aceasta este o schemă generală, ce poate fi 
aplicată tuturor indivizilor, indiferent de etnie sau de alte caracteristici ale 
acestora”. Conform acestei scheme, indivizii se pot adapta la discontinuitățile 
sociale folosind una din următoarele cinci strategii care sunt definite de modul 
în care indivizii se raportează la scopurile şi regulile sociale, prin acceptarea 
sau refuzul lor: 

1. Conformism. Aceasta este strategia de adaptare cel mai des folosită. 
Conformismul constă în acceptarea atât a scopurilor, cât şi a regulilor 
sociale. Conformistul este cel ale cărui scopuri fac parte din setul 
scopurilor agreate de societate şi care încearcă să atingă aceste scopuri 
folosind numai modalităţile permise de societate. 

2. Inovare. În această strategie scopurile sociale sunt acceptate, dar 
regulile sunt refuzate. Inovatorul este cel care a adoptat scopurile 
sociale, dar care foloseşte, pentru atingerea acestora, modalităţi care 
nu sunt acceptate de către societate. 


? Vezi, de exemplu, Chelcea 1994 sau Neculau 1996, care arată că până şi studenţii, o populaţie cu un 
nivel ridicat de educaţie şi care, teoretic, ar trebui să fie mai tolerantă decât întreaga populaţie, au o 
părere preponderent negativă despre romi, pe care îi interpretează prin prisma stereotipurilor pe 
care populaţia majoritară le are despre acest grup etnic. 

“Pentru o aplicare detaliată a acestei scheme în contextul românesc vezi Voicu (2005: 109-114). 

1. Ritualism. Această strategie este caracterizată de respingerea 
scopurilor sociale, cuplată însă cu acceptarea regulilor sociale. 
Ritualistul este cel care pune accentul în principal pe respectarea 
regulilor şi mai puţin pe atingerea scopurilor valorizate de societate. 

2. Retragere. Atât scopurile, cât şi regulile sociale sunt refuzate în această 
strategie. Cei care folosesc retragerea ca răspuns la schimbările sociale 
nu numai că îşi fixează scopuri de care societatea nu are nevoie, dar 
nici nu respectă regulile definite de societate pentru atingerea 
acestora. 

3. Rebeliune. Aceasta este o strategie reziduală, care acoperă cazurile rare 
în care scopurile şi regulile sociale nu numai că sunt refuzate, dar se şi 
doreşte înlocuirea lor cu scopuri şi reguli noi, complet diferite de cele 


existente. 
Tabel 1. Tipuri de adaptare individuală 
Scopuri 
Acceptate Respinse 
Acceptate Conformistul Ritualistul 
Reguli 
Respinse Inovatorul Retrasul aaa i 


Cele cinci strategii prezentate aici acoperă întreg spectrul posibilelor 
reacții la schimbarea socială. O ultimă mențiune este necesară în contextul 
acestei tipologii. La baza schemei elaborate de Merton se află două concepte 
importante: scopuri sociale şi reguli sociale de atingere a acestor scopuri. Dată 
fiind poziția marginală a romilor în cadrul societății româneşti, trebuie să ne 
întrebăm dacă şi în ce măsură există o concordanţă între scopurile şi regulile 
societăţii (cel mai probabil definite de majoritate fără a ţine prea mult seamă de 
minorități) şi scopurile şi regulile populaţiei de romi. Dacă ne gândim numai la 
diferenţele culturale care există între romi şi celelalte grupuri etnice, putem 
observa că romii valorizează o serie de scopuri specifice propriei etnii, acordă 
mai puţină importanță unora dintre scopurile prețuite la nivelul întregii 
societăți (educaţia, de exemplu) şi folosesc pentru atingerea propriilor scopuri 
o serie de reguli pe care societatea le acceptă în mai mică măsură. Vezi, de 
exemplu, una dintre cele mai vizibile reguli de acest gen: aranjarea căsătoriilor 
între minori de către familiile acestora. În mod similar, modul de distribuire a 
justiţiei în comunitățile tradiționale de romi este greu acceptat de societate, 
care interpretează acest mod drept o reducere a atribuţiilor statului. 

Importanţa strategiilor de acţiune este subliniată şi de Swidler (1986), 
care, discutând relația dintre strategii de viaţă şi scopuri, defineşte strategiile 
de acțiune drept modalități de organizare a acţiunii care permit atingerea 

diferitelor scopuri. Swidler argumentează că în cazul schimbărilor sociale 
majore este posibil ca anumiţi indivizi să nu urmeze relaţia tradițională, prin 
care scopurile sunt alese, apoi strategiile cu cea mai mare şansă de atingere a 
scopurilor sunt construite, ci să urmeze relaţia inversă, prin care scopurile sunt 
alese în funcţie de strategiile deja disponibile. Dacă acest lucru este adevărat 
(vezi Mancini 1980 şi Gerson 1985 pentru studii care descriu astfel de situații) şi 
dacă luăm în calcul nivelul limitat al resurselor disponibile romilor, ne putem 
aştepta ca acest comportament (alegerea scopurilor pe baza strategiilor 
disponibile) să fie destul de răspândit în cadrul populaţiei de romi. 

Aceasta este schema pe care o propunem pentru interpretarea 
informaţiilor oferite de interviurile prezentate în acest volum. Încheiem acest 
capitol prin creionarea unor concluzii privind cele mai des întâlnite strategii de 
viață aşa cum reies ele din ceea ce ne spun romii intervievaţi. 


Scopuri, reguli, resurse şi strategii 

Eterogenitatea romilor de care aminteam la începutul acestui capitol 
este exemplificată perfect în poveştile romilor din cele patru comunități pe care 
le prezentăm în capitolele următoare. Fiecare din cele patru comunități 
studiate este diferită semnificativ de celelalte, fie sub aspectul resurselor 
disponibile, fie sub aspectul scopurilor şi regulilor urmate de comunitate, fie 
sub aspectul strategiilor adoptate de către membrii comunității. 

Comunitatea căldărarilor din Vereşti se distinge prin autoizolarea 
aproape perfectă de alte comunităţi (fie ele de români sau de alte tipuri de 
romi). Resursa principală a comunităţii este ocupaţia, care le-a asigurat 
supraviețuirea de-a lungul timpului şi care este un element de bază al 
identităţii membrilor comunităţii. În acelaşi timp, însă, din interviuri reiese că 
ocupaţia, combinată şi cu stocul educaţional redus, este o piedică în calea 
adoptării altor ocupaţii care s-ar putea dovedi mai productive. Supravieţuirea 
comunității pare a fi scopul principal, iar pentru realizarea acestuia 
comunitatea are un set de reguli bine definite: contacte reduse cu membrii altor 
comunităţi (sau chiar interzise, în cazul femeilor), menţinerea omogenităţii 
comunităţii, dezinteresul față de educaţie în detrimentul învățării meseriei şi 
rolurilor de gen tradiționale, inegalitate de gen ridicată etc. 

Este demn de remarcat faptul că omogenitatea ce caracterizează 
căldărarii din Vereşti este regăsită şi în strategiile de viață folosite de aceştia 
(după cum spune Alina Birsan în capitolul dedicat acestei comunităţi, „când 
vorbeşti cu un individ ai impresia că vorbeşti cu întreaga comunitate”). Din 
cele cinci interviuri imaginea care se formează este aceea a unei singure 
strategii dominante: urmărirea cu stricteţe a tradiţiilor comunităţii. Folosind 
termenii lui Merton, principala strategie a căldărarilor din Vereşti este 
conformismul comunitar. O singură persoană (I.M.) din cele cinci intervievate 
manifestă o oarecare deschidere către schimbarea tradiţiilor, însă şi în acest caz 
această deschidere este doar declarativă pentru că, de fapt, acelaşi pattern 

comunitar (abandon şcolar, învăţarea meseriei tradiționale, căsătorie timpurie) 
este reprodus şi în interiorul familiei. 

Există însă şi o serie de schimbări ce pot fi observate în interiorul 
comunităţii. Cea mai importantă pare a fi convertirea la religia penticostală, 
schimbare ce pare a fi promovată de comunitate (vezi, de exemplu, 
obligativitatea căsătoriei unei persoane penticostale cu o persoană provenind 
numai dintr-o familie în care ambii părinţi sunt penticostali). Este interesant că 
în cazurile în care religia penticostală şi tradiţia se contrazic, căldărarii au decis 
să elimine aceste contradicții renunțând la elemente ale tradiţiei şi nu la 
elemente religioase (vezi, de exemplu, renunţarea la salbe sau participarea 
femeilor la alegerea conducătorilor religioşi). Noua religie pare să genereze şi 
alte schimbări în comunitate, schimbări ce sugerează o deschidere a acesteia: 
educaţia câştigă valoare (fie şi numai pentru a putea citi textele religioase), iar 
femeile capătă o serie de drepturi de care nu beneficiau înainte. O a doua 
schimbare importantă apare în plan economic, prin încercările de a reorienta 
producţia către lucrări de fier forjat, care au un potenţial de vânzare mai 
crescut. 

A doua comunitate rurală din acest studiu este cea a ursarilor tuciulari 
din Bălţeşti. Această comunitate diferă semnificativ de cea din Vereşti prin 
gradul de deschidere către exterior, prin ocupaţia tradițională şi prin religie. 
Această deschidere a comunităţii face ca scopurile şi regulile acesteia să fie mai 
puţin diferite de cele ale societăţii decât în cazul anterior. Din punct de vedere 
al resurselor disponibile comunităţii, Bălţeşti se află într-o situaţie mai bună 
decât Vereşti atât în ceea ce priveşte educaţia, cât şi în ceea ce priveşte 
oportunităţile de a găsi locuri de muncă. Până în 1989, principala strategie de 
viaţă a romilor din Bălțeşti consta din începerea muncii de la o vârstă fragedă 
(fie învățând turnătoria, fie mergând cu părinţii pentru a munci la ferme din 
primăvară până în toamnă). Unii dintre respondenţi (sau părinţii acestora) au 
lucrat şi în întreprinderi de stat, însă s-au reîntors la meseria tradițională. 
Perioadele lungi de absenteism din localitatea de reşedinţă duceau, de cele mai 
multe ori, la abandon şcolar. După 1989, principala ocupaţie a rămas fabricarea 
oalelor din aluminiu. 

Diferențe majore față de comunitatea din Vereşti pot fi observate în 
ceea ce priveşte atitudinea faţă de rolul educaţiei. Dacă persoanele intervievate 
în Vereşti nu găseau nici o utilitate educaţiei formale, toţi cei intervievaţi în 
Bălţeşti consideră educaţia extrem de importantă. Astfel, din cele patru 
interviuri, o persoană urmează cursurile unei facultăți, iar restul intenționează 
ca copiii sau nepoții lor să îşi continue educaţia dincolo de opt clase. Pe de altă 
parte, Claudia Petrescu arată că această atitudine mai deschisă față de educaţie 
nu pare a fi împărtăşită de toți membrii comunităţii: „deşi la nivel declarativ 
afirmă că educaţia este foarte importantă pentru reuşita în viață, acumularea 
de capital uman dincolo de media comunităţii duce la excludere sau cel puţin la 
marginalizare în cadrul comunităţii”. Pe de altă parte, interviul cu persoana 
care este student arată că această marginalizare este reciprocă, deoarece 
respondentul sugerează că nu ar dori să se căsătorească cu o femeie de etnie 
romă, datorită diferenţelor de educaţie. 

Dacă în Vereşti am putut observa o omogenitate puternică în ceea ce 
priveşte strategiile de viață, în Bălțeşti strategiile de viaţă ale celor intervievaţi 
par să depindă de vârsta respondenților: Cele două persoane mai în vârstă 
urmează strategia conformismului comunitar, în timp ce, din cele două 
persoane mai tinere, una (studentul) se află undeva între inovare şi retragere 
comunitară, iar cea de-a două oscilează (prin importanţa acordată educației şi 
regretul pentru căsătoria la o vârstă fragedă) între conformism şi inovare 
comunitară. 

A treia comunitate este cea a romilor din Geoagiu. Spre deosebire de 
cele două comunităţi rurale prezentate anterior, aceasta este caracterizată de 
eterogenitate, fiind compusă din romi de diferite neamuri: cărămidari, fierari, 
lăutari etc. Cu toate acestea, strategiile de viață nu diferă prea mult de cele 
identificate anterior. Nivele scăzute de educaţie, cuplate cu dificultăți 
semnificative în practicarea meseriilor tradiționale au dus la retragerea către 
ultima soluție disponibilă membrilor acestei comunităţi: lucrul ca zilieri. Deşi 
şi celelalte două comunităţi aveau resurse limitate, această problemă este 
agravată în Geoagiu de reducerea pieţei de desfacere pentru produsele 
tradiţionale. Aceasta face ca modelul tradițional de abandon şcolar să fie 
reprodus în mai mare măsură decât în celelalte comunități. În aceste condiţii 
este dificil de identificat care sunt scopurile şi regulile comunității, iar strategia 
folosită de membrii comunităţii este dificil de plasat în schema lui Merton. 

Comunitatea romilor din Mimiu (cartier al Ploieştiului) este de 
asemenea o comunitate mixtă, compusă din ursari, zavragii, spoitori etc., a 
căror ocupaţie de bază este comerțul. Spre deosebire de celelalte comunități, 
romii din Mimiu au avut mai puţine dificultăți în a găsi locuri de muncă, ceea ce 
a dus la abandonarea, în mare parte, a meseriilor tradiționale. După 1989, când 
problemele economice au dus la restructurări, romii din Mimiu s-au reorientat 
rapid către oportunităţile nou apărute: exploatarea infiltrațiilor de petrol de la 
rafinărie, colectarea şi vânzarea fierului rezultat în urma lichidării 
întreprinderilor falimentare, sau plecare la muncă în străinătate. Situarea într- 
un oraş dezvoltat a dus şi la obținerea unui stoc educaţional mai ridicat decât în 
celelalte comunități. Deşi abandonul şcolar este încă un fenomen des întâlnit, 
comunitatea dispune şi de persoane care au absolvit unităţi de învățământ 
superior. Ca şi în cazul comunităţii din Geoagiu, este dificil de identificat dacă 
comunitatea din Mimiu are un set de scopuri şi reguli distincte sau dacă există 
un set clar de strategii de viață comunitare. 

Pe lângă romii din cele patru comunități, în ultimul capitol din acest 
volum prezentăm şi o serie de interviuri cu romi care, din perspectiva societății, 
au „avut succes”. Toate interviurile arată că succesul a fost rezultatul direct al 
educaţiei. Există diferenţe în ceea ce priveşte actorii care au împins subiecţii pe 
această cale (în unele cazuri sunt părinții sau rudele, în altele sunt profesorii) 
dar toate aceste interviuri arată că educaţia a dus în mod nemijlocit la succes 
(deşi, în unele cazuri, succesul profesional a fost însoţit de sacrificii în plan 
personal). 

Revenind la strategiile de viață şi la diferenţele dintre comunităţile de 
romi şi societate în ansamblu: 

e  Încazulcăldărarilor din Vereşti am arătat că strategia dominantă este 
aceea a conformismului comunitar. Din perspectiva întregii societăți, 
însă, scopul principal al comunităţii are o valoare redusă, iar unele din 
regulile acesteia sunt dificil de acceptat. În aceste condiţii, ceea ce în 
interiorul comunităţii poate fi definit drept conformism comunitar, 
din afara comunităţii poate fi definit drept retragere socială. 

e Interviurile cu cei din Bălțeşti au arătat o mai mare diversitate a 
strategiilor de viață, cuplată cu o diferențiere mai mică a scopurilor şi 
regulilor comunităţii față de cele ale societăţii. Astfel, strategiile de 
inovare/retragere comunitară şi conformism/inovare comunitară sunt 
echivalente cu o strategie de conformism social, iar strategia de 
conformare comunitară se află undeva la intersecţia dintre 
conformism şi ritualism social. 

e În cazul comunităţii din Geoagiu am avut dificultăți în a identifica 
strategiile de viaţă la nivelul comunităţii. Resursele limitate ale 
comunităţii fac ca accentul să fie pus pe supraviețuire, iar această 
strategie poate fi definită, la nivelul societăţii, drept retragere socială. 

e Comunitatea romilor din Mimiu nu pare a avea un set clar de strategii 
de viață comunitare. Interviurile însă sugerează că strategiile folosite 
de membrii acestei comunități pot fi definite ca o combinaţie de 
conformism social şi inovare socială. 

e Interviurile cu romii „de succes” duc la o concluzie oarecum 
previzibilă, dată fiind circularitatea definiţiei succesului: cei care au 
avut succes au fost cei care au pus accentul pe educaţie, strategie ce 
indică conformismul social. 

Romii căldărari din Vereşti 
Alina Bîrsan 


Comunitatea 

Înființarea comunităţii de romi. Comunitatea romilor căldărari din 
comuna Vereşti, județul Suceava, este plasată într-o localitate adiacentă 
centrului de comună, localitatea Hancea. Conform relatărilor localnicilor, 
primele date despre aceste locuri apar prin anii 1500, în aceste date fiind vorba 
nu de Vereşti, ci despre Hancea, satul în care este aşezată acum şi comunitatea 
de căldărari care constituie obiectul acestui studiu. În vechime, în zonă era o 
comunitate de oameni care lucra pe lângă curtea boierului, care şi-a luat 
denumirea de la un han care era situat în zonă. Hancea, în prezent, este o 
localitate alipită Vereştiului, şi, alături de încă trei sate (Corocăieşti, Bursuceni 
şi Vereşti) alcătuiesc comuna Vereşti. 

Romii căldărari pot fi găsiţi însă doar în această localitate aflată în 
proximitatea centrului de comună. Conform vechii organizări administrativ- 
teritoriale a României, Vereşti a făcut parte până în 1960 din Raionul Dorohoi, 
plasa Bucecea. După 1960, această comună trece în componenţa județului 
Suceava, fiind doar la 20 de km de reşedinţa judeţului şi cunoscând o 
dezvoltare economică şi socială semnificativă. După 1962, până în 1989, Vereşti 
s-a situat din punct de vedere economic printre primele comune din judeţ, 
constituind un punct de atracţie pentru forța de muncă din zonă. L.A.S. 
Suceava, care administra 3600 de hectare, I.S.C.I.P. Vereşti, şi Topitoria de 
Cânepă sunt câţiva dintre agenţii economici din Vereşti, care, în perioada 
comunistă aveau o capacitate totală de forță de muncă de peste o mie de 
persoane. Comuna Vereşti reprezenta şi reprezintă totodată un nod de cale 
ferată foarte important, de unde se poate asigura acces rapid spre Suceava, 
Botoşani, dar şi înspre părţile Ardealului. În contextul acestor aspecte, de-a 
lungul anilor, comuna a atras oameni din toate părțile, ponderea băştinaşilor 
păstrându-se destul de redusă. Nu se poate vorbi însă de etnii distincte sau de 
minorități etnice în Vereşti decât după colectivizare, după anii 1960, când au 
început să vină romii căldărari. 

Istoricul comunităţii de romi, până în 1960, este astfel separat de 
istoricul localităţii în care aceştia sunt acum situaţi. Istoria anterioară 
constituirii comunității din Vereşti a romilor căldărari este marcată de mai 
multe episoade importante: nomadismul din perioada de până la război, 
deportarea lor în lagărul de la Bug, întoarcerea în țară şi stabilirea în localități. 


Perioada de până la 1940 — nomadismul. Este o perioadă în care romii 
umblă cu corturile în toată Moldova, după cum relatează cei mai vârstnici din 
comunitate, mutându-se dintr-un sat în altul, fără un traseu anume, pentru a 
vinde cazanele şi a valorifica meşteşugul lor tradițional. Modul în care erau 
primiţi în localităţi, dar şi nevoia de a-şi vinde produsele au favorizat acest mod 

de trai nomad: după cum spun cei care au trăit acea perioadă, romii nu erau 
tolerați mai mult de câteva zile într-o localitate, deseori fiind escortaţi până la 
ieşirea din sat de către organele de poliţie. Atitudinea de respingere era atât din 
partea autorităților, cât şi a populaţiei. Tranzitul se făcea pe baza unei „vize” de 
staționare în satul respectiv, şi a unei autorizaţii pe baza căreia romii puteau 
circula în vechiul regat. 


Erau un popor emigrant, exact ştiţi cum? Istoria ... nomazi. Şi te duci înainte şi nu avea nimeni 
cu tine. Pentru că erau ... bătrânii noştri povestesc că era problemă cu ei, când o localitate sau o 
comună nu vroia sa-i primească. Îi aştepta poliția la intrare şi îi ducea până la ieşire. Deci ştii 
cum? Nu-ţi dau voie să iei pâine din ... deci, de la mine când ieşi nu te primesc, dar te escortez. Le 
punea viza, vii la mine stai în sat, trei zile, după trei zile, dispari! Sau dacă nu vreau să te las te inu 
şi te duc până la ieşirea mea şi te las în satul următor cu polițaiul următor. Trei zile, o săptămână, 
depinde şi după oameni. Cum era poliția. Dacă era bună la primărie te primea. Cum erau oamenii 
de buni, de la ei, deci. (lider rom) 


Modificarea regimului politic din România, prin guvernarea 
generalului lon Antonescu, şi politica de „românizare” a făcut ca, în vara 
anului 1942, să se hotărască deportarea romilor, în special a celor nomazi în 
Transnistria, alături de evrei, în lagăre separate de aceştia. 


Perioada 1940-1944: deportarea la Bug. Relatările romilor confirmă 
faptul că deportarea la Bug este perioada cea mai tristă din istoricul acestei 
comunități. Cei mai vârstnici menţionează că măsura deportării a fost inițiată 
de generalul Antonescu în 1942, şi prevedea adunarea tuturor neamurilor de 
romi pentru a fi evacuaţi în Transnistria. Deportarea s-a făcut pe baza unui 
recensământ al populaţiei de etnie romă, dar şi a căruţelor şi animalelor 
deținute de către aceştia. Iniţial, romilor li s-a spus că vor primi case şi terenuri, 
la Bug. Romii povestesc că au fost adunate toate neamurile în comuna Păunești 
din Bărăgan, pe o câmpie, cu corturi, căruţe şi animale, cu tot ce aveau. După ce 
au fost înregistrați de către autorități, au fost duşi cu vagoane, maşini, cei mai 
mulți cu propriile căruţe, şi escortați până la ieşirea din ţară. Destinația a fost o 
câmpie de pe malul râului Bug, în Transnistria, zonă în care au fost stabiliți şi au 
trăit permanent înconjurați de armată, într-un loc pe care nu puteau să îl 
părăsească. Condiţiile de trai extreme şi tratamentul aplicat de jandarmi au 
decimat numărul celor deportaţi, pe perioada de aproape trei ani de zile, cât au 
fost ținuți în bordeiele de pământ improvizate, în foame, frig, boli şi mizerie. În 
1944, cei aproximativ 3000 de romi rămaşi în viaţă din cei peste 20.000 
deportați”, au pornit împreună cu armata rusă spre România, odată cu 
retragerea armatei germane şi armatei române. Reprezentantul romilor din 
Vereşti - bulibaşa - povesteşte că drumul spre ţară a fost făcut pe jos, deoarece 
romilor li s-a confiscat absolut tot ce aveau: căruțe, animale şi mai ales aurul 


di sia tut oN S i ji : is n EE 

Cifra aproximativă a fost cea dată de respondenții din Vereşti, rapoartele oficiale menționând că s- 
a făcut deportarea unui număr de aproximativ 40.000 de romi din Moldova şi Țara Românească. 
Dintre aceştia, tot în datele oficiale, se precizează că au murit jumătate sau chiar mai mulți. 

ascuns în oiştea şi dricul căruţelor. Drumul spre ţară a fost parcurs în şase luni, 
prin viscol, fără hrană, în condiţiile în care mulţi dintre ei erau deja îmbolnăviţi: 
sunt relatate şi situaţii de copii abandonaţi pe drum, sau persoane care au 


decedat datorită încercărilor de a găsi hrană. 


N-aveau voie să meargă nici în sat, nici la apă, nici la bufet, nici să discute cu altcineva. Acolo, 
când au ajuns, îmi povestea mie tata, avea nişte bordeie făcute în pământ, aşa ... erau nişte bordeie 
-aşa ca nişte beciuri, aşa cu pietre deasupra, cu liane şi pământ deasupra ... şi-aveau aicea o intrare 
numai ca să intri acolo. Şi-acolo a-nceput să intre-acolo care-au prins — aveau bordei da' n-aveau 
sobă, n-avea pat, căldură, nimica. Avea nişte ... din mal, aşa, săpat ca un fel de pat, aşa să steie- 


acolo. Acolo era un lagăr numa de țâgani. 
Şi de-acolo când a venit ei în România, când a ajuns în România aici la noi, a venit înapoi plini de 


boli, mi-e ruşine să spun, plini de râie, plini de păduchi, fără cai, fără căruță, fără nimic. Acolo-a 
fost averea lor, tătă, în căruță: hainele lor, caii lor, strachina lor, mâncarea lor, auru’... auru’ era 
ascuns de — aşa era atuncea — n-avea voie țâganu' să poarte salba la gât femeia cum poartă-acuma, 
n-avea voie să poarte aşa e națiunea noastră ... s-a pierdut multă avere ... a băgat acolo, în căruță, 


în oişte, în dricuri... A omorât, a-mpuşcat, şi cât or murit pe drum ei aşa, nu mai putea veni. 
Dacă bătrânu', uite, cum îl vezi aşa, avea o fată, sau două cu baba, de doi ani, de trei ani de zile sau 


de patru, de cât au stat aici în România, una a pus un sac în spate, şi una-n față ... n-a mai putut 
merge nici el pe drum, nici... o lăsat acolo în drum, stai aicea că vin înapoi ... acolo plângea şi vai de 
dânsa ... trecea tancurile peste ea, trecea căruțele de ea, trecea lumea, în picioare au luat-o cum ia 
târla de oi ... şase luni au venit pe drum înapoi: dezbrăcați, goi, desculți, viscoliți ... drumurile, 


zăpadă, vânt, frig. O fost chinuiti ... mureau copiii pe drum. Erau în pielea goală săracii. 
Am trăit ... ca în lagăr ... mureau foarte mulți. Şi câte 300, apoi câte 400 de oameni odată. Să vă 


spun şi o întâmplare. Noi am trecut de Tiraspol în drumul nostru ... dar acolo la Tiraspol era în 
drumo „dubălărie”, o hală unde se lucrau pieile de animale. Noi veneam de la Bug şi era noaptea ... 
hala aia era cât o şosea de lungă. Şi când am ajuns acolo a venit un batalion de țigani, care nu au 
avut ce mânca şi au mers şi au luat din magazie ce au găsit pe acolo ... dar acea magazie era 
părăsită, că a trecut războiul peste ea, dar de mâncare era acolo ... şi țiganii au intrat să ia. Dar știți 
ce mâncare era ... mate cu sare. Dar femeile țiganilor când au mers, acolo la Tiraspol, s-au aşezat 
cu fustele lor largi pe jos ... ferească Dumnezeu, ca nu au mai rămas întregi ... s-au ars peste tot... 
s-au ros, s-au mâncat ... din cauză că pe jos era cam 40 de cm de sodă caustică ... că de aia era 
dubălărie, că se tratau pieile cu sodă caustică. Şi s-au băgat cu catârii acolo ... au ars şi ei, dar şi 
femeile au ieşit ca vai de ele de acolo. Deci era pe jos sodă caustică şi ei s-au aşezat acolo ... chiar 


atunci nu au simțit, nu i-au usturat... dar după câteva ore, nenorocire mare, necazuri mari. 


La Tiraspol a fost locul în care membrii familiilor s-au regăsit, cei care 
au supraviețuit lagărului. Apoi, cei mai mulţi dintre romi au revenit la Focşani, 
loc din care s-au împărțit în şatre pentru a reveni fiecare în zona în care s-a 
născut sau în locurile în care obişnuiau să se deplaseze înainte de a fi deportaţi 
la Bug. După cum declară bulibaşa, căldărarii din zona Sucevei şi Botoşani au 


revenit astfel în aceste locuri. 

Perioada 1944-1960: nomadism. După 1944, romii căldărari au revenit 
la modul de trai nomad şi la continuarea meşteşugului de prelucrare a aramei, 
supraviețuind din vânzarea cazanelor pe raza celor două - trei județe din 
nordul Moldovei, umblând în şatre formate din şapte sau opt familii. Perioada 
ulterioară revenirii de la Bug a fost marcată de greutăți pentru toate neamurile 
de romi, datorită faptului că tot ceea ce acumulaseră până atunci, a rămas în 
Transnistria. Şatrele au reînceput să se deplaseze cu corturile dintr-o comună în 
alta, confruntându-se în continuare cu reticența localnicilor: romii erau 
considerați ca exponențţi ai unei culturi a sărăciei şi subdezvoltării, cu elemente 
de infracţionalitate, care puneau în pericol liniştea oricărei comunități, 
autoritățile preocupându-se sistematic „să scoată țiganii din sat”. Şi în această 
perioadă, căruţa reprezenta mijlocul de existenţă al romilor căldărari, aceasta 
devenind şi un indicator de status în comunitate, căruțele mari, înflorate, 
vopsite în roşu desemnând o familie înstărită. A fost o perioadă în care romii au 
încercat să îşi refacă resursele, principalele probleme fiind supraaglomerarea 
în corturi ale familiilor cu mulţi copii şi dificultatea celor care voiau să îşi 
întemeieze o familie de a-şi asigura căruţă şi cort propriu. 


Copiii se năşteau în corturi, fără certificate, fără nimic: tata spunea că s-a născut în URSS, şi 
actele li s-o făcut la Dărăbani. Tata s-a născut în timpul războiului, dar ... nu mai ştiu când s-a 
născut tata. Da, dar actele li s-o făcut când după ce a venit. El avea atunci vreo treizeci de ani ... Şi 
când se făceau actele până la urmă se dădeau anii, după cât zicea omul, după figura omului. Ştii? 
Păi ăsta cam câți are? Cam treişpe, cam paişpe, cam ... şi de-aia între bătrânii noştri, nu prea au 
actele normale. Cei ce s-au născut şi-o venit pe partea asta, care s-au născut din patruzeci şi ceva, 
ei n-au niciodată actele normale. Deci anii lor nu-s siguri. Ei s-au născut în corturi, moşiți, tot de 
tigănci de-a noastre, erau femei bătrâne, care ştiau cum să facă treaba şi sarcina era bună, copilul 
mergea bine, mama merge bine şi uite-aşa s-au chinuit mult... (lider rom) 


Perioada anilor 1960 înseamnă un alt moment de răscruce în istoria 
romilor, deoarece regimul comunist se orientează spre măsuri care să ducă la 
omogenizarea societăţii româneşti din punct de vedere etnic, prin asimilarea 
diverselor minorităţi etnice din România. Ca urmare, după cum relatează 
romii din Vereşti, în 1960 s-a dat măsura „stabilirii” prin care se urmărea 
trecerea acestora de la modul de viaţă nomad sau seminomad la cel sedentar. 
Stabilirea a însemnat alocarea prin hotărâri ale autorităţilor locale a câte 250 mp 
fiecărei familii, pentru întemeierea unui domiciliu stabil în localitatea în care se 
află. 


Perioada de după 1960 -1963: stabilirea şi constituirea comunității. 
Măsura stabilirii, deşi proiectată în scopul asimilării populaţiei de etnie romă 
de către populaţia majoritară a avut însă şi efecte benefice pentru comunităţile 
de romi, în opinia reprezentanţilor comunităţii actuale din Vereşti: pentru 
romii căldărari a însemnat consolidarea comunităţii prin reunirea şatrelor. Ei 
au avut astfel posibilitatea de a fi mai uniţi, de a-şi proteja tradiţiile, de a trece 
de la modul de trai posibilitatea de a fi mai uniţi, de a-şi proteja tradiţiile, de a 


ROMII — POVEŞTI DE VIAȚĂ 


23 


24 


trece de la modul de trai nomad la unul sedentar, de a-şi întregi neamul. Mai 
mult, stabilirea nu a însemnat, cel puţin pentru această comunitate din Vereşti, 
asimilare: deşi au primit locurile pentru stabilire în proximitatea comunității 
majoritare, cele două grupuri au trăit în permanenţă separat, romii şi-au 
păstrat aproape neschimbate tradiţiile, relaţiile de familie şi de neam au 
rezistat până în prezent, iar meseria specifică de căldărar a reuşit de asemenea 
să se mențină şi să fie în continuare singura modalitate de câştigare a existenţei. 

Înfiinţarea comunităţii din Vereşti s-a realizat însă pe parcursul unei 
perioade de aproape zece ani, începând cu 1960. Stabilirea a prins în sat doar 
zece familii ale romilor care s-au întors de la Bug, care au primit cei 250 de mp, 
prin bunăvoința primarului din Vereşti de atunci, într-o zonă relativ bună din 
localitate: nu în centrul localității, deoarece romii nu voiau să se amestece cu 
românii şi nici aceştia cu ei, ci lângă piaţa satului, loc favorabil deoarece 
avantaja activitățile de comercializare ale produselor. 


În 1963 — 1964, o fost un primar, care a vrut inițial să ne pună la piaţă, acolo la pod. După aia a zis 
primarul că n-are rost să-i punem acolo, că acolo vin inundații, şi din cauza inundațiilor nu i-a 
pus acolo ... şi-o zis hai să-i ridicăm la piață, aici era jumate piață şi jumate încolo era terenul 
bisericii. Casa ailaltă de după moşu Boboc era tot a unui român. Şi când s-o văzut românii 
înconjurați de corturi cu tăt, ăsta român şi-o vândut casa la unu țigan. Era primarul acela şi în loc 
să-i pună la piață o zis: băi îi prea periculos să facă casă acolo. Probabil că ei o vrut să-i aşeze, ştii? 
Nu mai ... vroia ei să-i aşeze, să nu mai emigrează aşa, să le dea un domiciliu. 


Înființarea comunităţii din Vereşti şi mai ales dezvoltarea ei ulterioară 
nu are însă ca argument principal măsura stabilirii şi alocarea terenului. 
Motivația stabilirii în această localitate a fost o consecință care a depins în 
egală măsură de alegerea bine întemeiată a indivizilor, de strategia acestora, şi 
de un context structural favorabil. Deşi s-a dat terenul, deşi atitudinea 
autorităţilor era mai primitoare aici decât în alte localităţi de unde romii au fost 
alungaţi, principala motivaţie datorită căreia, în anii următori, romii căldărari 
au migrat spre Vereşti este prezenţa gării în localitate, şi caracteristica 
Vereştiului de a reprezenta un nod important de cale ferată, un punct de acces 
spre celelalte zone: Botoşani, Paşcani, Suceava sau chiar Ardeal. Cei care îşi 
amintesc declară că, datorită deportării la Bug mulţi romi au rămas fără căruţe 
şi animale şi, ca atare, era esenţial găsirea unui mijloc care să le asigure 
posibilitatea de deplasare pentru a vinde cazanele. De aceea, apropierea de un 
nod de cale ferată a fost esenţială, în lipsa acestui element, mulţi dintre romi 
declară că nu s-ar fi stabilit în comună şi nu s-ar fi constituit comunitatea 
romilor căldărari în Vereşti. De altfel, mulți dintre cei care au venit ulterior, și- 
au abandonat terenul şi casa primită în altă localitate, pentru a fi în preajma 
gării care le asigura deplasările. 


Nu cred că pământul i-a determinat în primul rând. Dacă nu le dădea pământul eu cred că plecau. 
Poate şi faptul că li s-o dat pământ dar a fost faza că ... ei, prin locația aceasta Vereşti, sunt aproape 
de zonele unde îşi puteau desface marfa. Puteau merge aproape de zona Sucevei, Bucovinei, că 
merg mulți pe acolo, în zona Botoşaniului, ştiu eu, în partea astalaltă spre laşi, mai puțin, că 
mergeau şi îşi vindeau marfa, ce făceau. Sau pe timp de vară, cum merg ei, mergeau efectiv cu 

materialul după ei, cu căţel, cu purcel, cu bucata de carne în spate şi bătea cazanul acolo, şi lua de 
acolo ... Acesta era un loc bun de plecare. 

Merge, lucră, era nevoie de o maşină, o remorcă, să te duci cu cazanele ... era nevoie să închirieze 
un vagon ... Şi erau aproape aici. Şi plecau greu. Era gara aici ... Mergeau în Baia Mare, stăteau 
câte două - trei săptămâni acolo, închiriau câte 10 — 12 persoane un vagon, încărcau marfa şi 
stăteau acolo câte o lună de zile şi era ... 

Deci ceea ce era pentru noi, cred că aşa cum am spus, zona era bună cu gara! Că dacă ne aruncau să 
spunem la Cotul Dobei ... este un sătuc la vreo cinci sau şase kilometri ... Îi altă comună, îl ține. 
Dar ştiţi cum e? E izolat oleacă aşa într-un câmp. Să vii tu iarna, cum, mai ales, cum practicam 
noi cu mersul cazanelor cu marfa că deplasarea din localitatea noastră în alte localități ... atunci 
nu aveam maşină, nu ştiam noi de maşină, dar pentru noi era maşina, trenul. Te sculai la ora trei, 
aveai la trei jumate trenul, te duceai în comuna în care ajungeai la şapte opt, dădeai marfa şi veneai 
înapoi. 


Nucleul celor zece familii din Vereşti a atras alte familii de căldărari din 
comunele învecinate. Reprezentantul Primăriei Vereşti, afirmă că cei mai mulți 
dintre cei care au certificate de naştere sunt născuţi în Bucecea, zona Dorohoi, 
din actualul judeţ Botoşani, vechea zonă de care Vereşti a aparţinut până la 
1960. Mai sunt menţionate apoi alte localităţi de provenienţă, de pe raza 
judeţului Suceava: Stamate, Corocăieşti, Bursuceni, Sămenic, Bucegi. Migraţia 
spre sat s-a făcut treptat, veninând întâi o familie, apoi alții pe baza 
apartenenţei la neamul de romi tradiționali căldărari. 

In evidenţele Consiliului Local sunt aproximativ doar 20 de familii 
care au primit cei 250 de mp. Alături de acestea au mai fost achiziționate pe 
parcurs de la români câteva terenuri învecinate şi întreaga comunitate s-a 
dezvoltat pe acest teren. 


Da, când a venit Ceauşescu să le deie locuri, primăria la țâganii, romii căldărari, să-şi facă fiecare 
câte-o căsuță. Țâganu' nu ştia ce-nseamnă casă, ce să cumpere cărămidă, a stat în cort doi ani de-a 
rândul, dup-aceea a mai început să facă câte-o căsuţă ... un bordei mic, o cameră, o ... nu ştia el... 
Dup-aceea s-o adunat să-şi găsească fiecare țigan, fiecare bulibaş cum s-ar spune, fiecare bulibaş 
să strângă tot poporu' lui, cum s-ar spune, tot neamu' lui, să-ți găseşti o comună care are mai 
bună de transportat, de mers şi-n țară şi-ncolo, şi-ncolo, oamenii lui, ca să pot să-i hrănească. Că 
n-avea servici, da! ei tot cu cazane mergeau şi-ncolo, şi-ncolo cu căruța, veneau înapoi la căsuţa 
lor... (bulibaşă) 

A fost un loc mai în centru, mai lângă drum, aşa, cum să spune, după câți oameni au fost atunci. Şi 
mai afară de sat, oleacă, nu chiar între români, între oameni. Ca să nu-i deranjăm. Ştii că țâganu ' — 
când îi om? când îi departe. Când îi aproape, ca țâgan, poa’ să fie cât de bun țâganu' — tăt țâgan îi 
spune. Românu' se teme de țâgan. (bulibaşă) 


Romii precizează că dacă nu era această măsură inițiată de Gheorghiu- 
Dej şi continuată de regimul Ceauşescu probabil ar fi fost şi acum nomazi, în 
lipsa resurselor necesare pentru a-şi achiziţiona terenuri. Înfiinţarea 
comunității din Vereşti a schimbat hotărâtor modul de trai al romilor căldărari, 
comparativ cu perioada anterioară. Schimbarea nu a însemnat însă adoptarea 
modului de viață al populaţiei majoritare, dimpotrivă, contextul din Vereşti, 
relevă o situaţie de marginalizare din partea populaţiei majoritare, dar şi o 

auto-marginalizare a romilor, aceştia închizându-se aproape ermetic ca şi 
comunitate în fața schimbărilor. 


Perioada de după 1963: dezvoltarea comunității. Formarea 
comunităţii s-a realizat aşadar în plină perioada comunistă, romii migrând 
treptat din comunele învecinate, în decurs de trei ani venind cea mai mare 
parte. De-a lungul perioadei formării acestei comunități, au existat criterii bine 
stabilite de acceptare a celor veniţi, aceştia trebuind să fie obligatoriu romi 
căldărari, inclusiv în cazul căsătoriilor, fiind acceptaţi doar cei din acelaşi 
neam. Alte modalități sau situaţii prin care cineva să intre în această 
comunitate nu au existat şi nu există nici în prezent. Nu s-au amestecat nici cu 
alte etnii şi nici cu alte neamuri. Migraţia spre Vereşti s-a încheiat aproape în 
totalitate spre 1970, iar comunitatea s-a dezvoltat numeric în continuare prin 
natalitate şi prin completarea ei cu alianţe, căsătorii. 

Comunitatea romilor din Vereşti era constituită în perioada revoluției 
din 1989, din aproximativ 460 de persoane, în timp ce, acum, sunt aproximativ 
600, adică un procent de aproape 30% din cadrul populaţiei din localitatea 
Hancea. Perioada ulterioară revoluţiei din 1989 a însemnat, după cum spun 
reprezentanţii comunității, o îmbunătăţire considerabilă a nivelului de trai al 
căldărarilor, principalul beneficiu fiind, după cum rezultă din declaraţiile lor, 
libertatea şi îmbunătăţirea atitudinii celorlalți, inclusiv a autorităţilor, față de 
reprezentanţii acestei etnii. 

Un moment de referință este convertirea treptată, dar în proporţie 
majoritară, a comunităţii după revoluţie la cultul religios penticostal, aspect 
care a creat unele schimbări în mentalitate şi în obiceiuri. 

Deşi de-a lungul celor aproape 50 de ani de la înființarea ei, a crescut 
numărul membrilor, comunitatea a evoluat aproape ermetic: o singură 
persoană a plecat din comunitate, a făcut şcoală în altă parte şi s-a căsătorit cu o 
româncă, în rest, nu a existat nici o formă de „schimb” între comunitate şi 
exterior, în nici unul dintre aspectele esenţiale ale vieții sociale: nu au existat 
căsătorii mixte (sunt doar două — trei fete pe an care intră/ies din comunitate 
către/dinspre alte comunităţi de căldărari), teritorial, nu s-au mutat în altă 
parte, iar economic, trăiesc în continuare (fără nici o excepţie) din meşteşugul 
tradițional de căldărari. Asistăm astfel la conservarea unui mod de viață şi a 
unei comunități tradiționale de căldărari „a celor veniţi de la Bug” (cum mai 
este denumită). Căldărarii se autodefinesc ca o „comunitate domnească, mai de 
vârf” între celelalte neamuri de romi, datorită atitudinii față de muncă, a 
dedicaţiei față de această meserie şi a modului în care îşi păstrează tradiţiile. 


Meseria asta de căldărar a noastră este-o meserie cinstită. Odată, e meseria asta, odată este la noi, 
că este valoarea că când munceşti ţi-ai făcut un ban şi-l investeşti în altceva, în aur ... şi l-ai stocat 
acolo şi ăla va, deci, asta e ceea ce-l moşteneşte că-l vei da şi tu mai departe, la moştenire la copii ... 
ştii? Deci asta e clar. Că sunt alți romi, care nu fac altceva decât să muncească, să cheltuie banul pe 
țigări, pe alcool şi mâine iar s-o ia de la zero. Dar la noi, nu, la noi era ... la noi ai ştiut când ai luat 
un ban, ştii unde-l pui, ai valoarea pusă de-o parte... (lider rom) 

Sintetic, acestea au fost etapele istorice importante care au dus la 
constituirea comunității de romi căldărari din Vereşti, etape care se reflectă în 
toate componentele vieții sociale comunitare prezente. 


Viaţa comunității de romi: locuirea 

Comunitatea romilor căldărari din Vereşti este bine delimitată 
geografic. Ei pot fi găsiţi însă doar în această zonă compactă a localității 
Hancea, pe fosta zonă a pieţei şi a terenului bisericesc. Zona ca atare este 
denumită de către ceilalți localnici şi Șatră sau Țigănime. Hancea este lipită de 
centrul de comună, iar poziționarea romilor este undeva la mijlocul satului, 
accesul înspre comunitate fiind făcut de o uliţă, după care urmează o zonă 
aglomerată, de aproximativ două hectare, unde sunt aproximativ 550 de 
persoane în 84 de case. 

Modificări în ceea ce priveşte suprafața sau poziţionarea comunității 
au fost puţine de-a lungul celor aproape 50 de ani de când au venit primii romi 
în Vereşti. Creşterea numărului de membri ai comunităţii a generat o 
supraaglomerare a zonei nucleu, deoarece posibilităţile de extindere spaţială 
ale zonei au fost foarte limitate; familiile fiilor au rămas lângă părinţi, fie în casa 
părintească, fie lângă aceasta şi nu au existat cazuri de mutare a membrilor 
comunității în altă parte. Totîn Hancea există şi o ramură secundară, dezlipită de 
comunitatea compactă, o grupare de câteva familii care au achiziționat de 
câțiva ani un teren, şi care nu se confruntă încă cu supraaglomerare. 

In ceea ce priveşte zona de locuire sau plasarea acesteia, nu sunt 
menţionate dezavantaje semnificative, comparativ cu restul zonelor din 
localitate. Supraaglomerarea a dus însă la imposibilitatea creării unei 
infrastructuri în comunitate. În rest, romii, ca şi românii, şi-au construit inițial 
casele din chirpici, apoi, după revoluţie, din cărămidă; interioarele sunt relativ 
asemănătoare, neavând ca specific decât poate culorile mai vii preferate atât în 
îmbrăcăminte, cât şi în amenajări. Casele sunt cele care marchează şi 
diferenţele de status în interiorul comunităţii: se detaşează astfel cele două case 
cu turnulețe, cu 14 camere şi cu living de 14 mp, aparţinând unor membri ai 
comunităţii care se abat de la medie. În rest, diferenţele sunt mici, cei mai 
„înstăriți” au trei sau patru camere, dețin sobă din cărămidă sau teracotă, sunt 
eventual dotați cu aparate de radio, TV, câţiva chiar şi cu calculatoare, au 
automobile personale. 

Cei care sunt „mai necăjiţi”, trăiesc în continuare cu soba de tablă în 
casă care ţine cât are foc, duc tot în spate cazanul, şi au în medie cam o singură 
cameră, sunt mai aglomeraţi decât ceilalți şi, din punct de vedere al plasării în 
comunitate, sunt împinşi mai la margine. 

Este impropriu a se vorbi despre starea drumurilor din comunitate, 
deoarece acestea nu există. În afara uliţei de acces pietruită, de 200 m, care iarna 
se poate străbate doar pe jos, în interiorul comunităţii „se trece de la fiecare 

la fiecare” pe nişte cărări care străbat curţile sau merg pe sub geamurile caselor. 
Casele sunt construite haotic, fără nici un plan, situație datorată lipsei de 
interes a autorităţilor, dar mai ales datorită acceptării acestei situaţii în 
schimbul unui capital electoral considerabil. Conform declaraţiilor unor 
membrii exteriori comunităţii, romii au fost lăsaţi în pace să construiască în 
schimbul voturilor; acest „beneficiu” pe termen scurt a creat însă efecte 
negative pe termen lung: acum aceste case nu pot fi alimentate cu curent 
electric, nu poate fi făcută o sistematizare a localității pentru a introduce gaz 
sau pentru canalizare, deci crearea infrastructurii de utilități este aproape 
imposibilă. În prezent, curent electric au aproximativ 40 de familii, celelalte 
locuinţe fiind alimentate de la cei care au, prin improvizații. 


Da, este practicabilă. Dar se poate intra numai cu piciorul. Dacă se poate intra pe ulita principală 
cu căruța, cu o maşină, ştiu eu cu altceva tras de mână. Un car să mai tragi de mână... Până la 
bulibaşă, dar la restul nu se poate. Din şosea, din drumul principal sunt vreo 200 de metri, după 
care urmează aglomerarea, prin care se poate trece numai cu piciorul, că e practic numai o cărare. 
Că ei trec pe sub geam la fiecare, din curte în curte. Dacă ieşim de aici înapoi pe drum, şi ieşim pe 
partea cealaltă în sat, mergem pe sub peretele fiecărei case pe atât: o potecuță. Că nu poți merge nici 
cu căruciorul de butelie printre ele. 


Alimentarea cu apă este de asemenea problematică, în trecut fiind o 
singură fântână care deservea cele mai multe gospodării. Această problemă s-a 
remediat în timp, construindu-se prin intermediul unui proiect opt fântâni, 
cinci în comunitatea principală şi trei în cea secundară. 

Comparativ cu zona compactă, majoritară, în care aceste probleme se 
resimt cel mai acut, zona cu cele 15 case este mai bună din punct de vedere al 
utilităţilor. Situaţia în ceea ce priveşte locuirea nu s-a schimbat foarte mult în 
timp. Posibilitatea de a-şi crea unele condiţii mai bune de locuit în ceea ce 
priveşte materialul de construcții, amenajări, dotări în gospodărie a mers în 
paralel cu o deteriorare a spaţiului public, şi ale serviciilor care deservesc 
comunitatea în ansamblu. 


Viaţa comunității de romi: familia 

Căsătoria şi familia ocupă un loc central în viața comunităţii, fiind, 
alături de meseria de căldărar, elemente de expresie identitară a comunității, şi 
de conservare a specificului acesteia. Legile nescrise sau mersul lucrurilor 
dictează ca alegerea partenerului să se facă doar în cadrul neamului de romi 
căldărari: aşa a lăsat Dumnezeu poruncă, aşa este legea noastră, nu vrem să ne stricăm 
neamul, nu vrem să ne facem de ruşine între căldărari! 


Da, deci dacă iau familia mea, cunosc obiceiurile din casa mea, din familia mea. Pai dacă nu-ți 
cunosc obiceiurile, nu-ți cunosc nimic, ştiu eu ce ai tu? În gând? Deci cel mai bine nu am nici o 
legătură cu tine. Te salut, tu mă saluți şi salut! Dar aici nu s-au întâmplat cazuri de astea, deci nu 
sunt amestecături, îi tot rom, acelaşi port, acelaşi obiceiuri. 

Orice abatere de la „legea” după care se realizează uniunile familiale ar 
însemna, conform percepțiilor lor, o deteriorare, fie a individului în cadrul 
comunității, fie a comunităţii în ansamblu la nivel extern. Modalitatea în care se 
realizează căsătoriile în cadrul neamului de romi căldărari relevă prevalența 
comunității în fața individului. Comunitatea este cea care defineşte în cea mai 
mare parte destinul indivizilor, prin regulile moştenite, alegerile individuale 
fiind aproape inexistente: încă de la vârste fragede copiii învaţă activităţile 
tradiționale, le este ales partenerul de viață de către părinți, iar traseul ulterior 
este acelaşi pentru toți membrii comunităţii, cu variaţii foarte mici. Asistăm la 
un model aproape pur, în care individul este definit de o stare socială externă 
lui, care îi predefineşte traseul în ceea ce priveşte ocupaţia, starea materială, 
nivelul de educaţie şi alegerea partenerului de viaţă. Individul ca persoană 
contează foarte puţin, dovadă şi faptul că există un singur nume care 
denumeşte întreaga comunitate — Stănescu — majoritatea dintre bărbaţi 
asumându-şi numele de Stănescu Gheorghe. În afara acestui mod de a trăi, 
prescris de comunitate, romii recunosc că nu ar avea nici un mecanism de 
adaptare la un alt mod de viaţă. Respingerea oricăror contexte care ar asigura 
lărgirea pieţei maritale (şcoală, loc de muncă, mutarea în altă localitate) nu pun 
deocamdată în pericol obiceiul tradiţional. Aşadar, factorii care ar putea 
produce modificări în aceste patternuri culturale şi sociale (educaţia, 
mobilitatea ocupaţională, profesională, geografică, sau orice schimburi între 
comunitate şi exterior) sunt evitați cu perseverenţă. Aceeaşi rezistență este însă 
manifestată şi la „importul” unor persoane exterioare comunităţii: acceptarea 
unui străin altul decât cel provenit dintr-un neam cunoscut de căldărari ar 
însemna ca cei din Vereşti să se facă de râs în întreaga nație de căldărari, iar 
posibilitățile de adaptare ale „altcuiva” la modul lor de viață este privită cu un 
scepticism total. 


Eu cred că, în primul rând, ar fi cu ochii pe el, deci nu că l-ar fugări, că l-ar bate sau ... Nu. Dar ar fi 
pus într-un examen. Deci pus într-un examen, examinat frumos, văzut ce-l poartă capul lui, ce 
are în gând, ce vrea să facă. Păi vine la mine un ... să spunem, eu sunt bun prieten amu cu ăştia care 
fac ceaune, de la Toflea, da? Dar ei nu au îmbrăcămintea ca la noi. Dar ei nu sunt căldărari. Şi nu 
sunt căldărari. Ei îs cenunari, îs turnători. Da, uite de-acolo vin amu. Dacă eu îs prieten cu el, vine 
la mine, mă respectă, servim o cafea, mă duc la el, ca prieten, ... dar încât să ne amestecăm.... 
asta nul 


În afara căsătoriilor prin alianță, prin care intră câteva fete de căldărari 
pe an în comunitate, în cei aproape 50 de ani de viață comunitară este 
menţionată o singură abatere de la normă: un rom căldărar, care a plecat 
demult din Vereşti şi s-a căsătorit la Timişoara cu o româncă, el nu mai este 
considerat însă un membru al comunităţii. În prezent, ipoteza unor căsătorii 
mixte cu români este la fel de inacceptabilă ca şi căsătoria cu un rom, de altă 
nație decât cea de căldărar: 


Să se mărite o fată de la noi cu un român? Românul român şi tiganul țigan! Cu român? Ca 
român? Nu. Nu. Niciodată. Să-i placă ... tot nu aş da-o! Nu că nu ar trăi bine, nu e vorba de asta, 
nu aş da-o că ea trebuie să se îmbrace ca la noi. Deci eu nu aş da-o, chiar dacă s-ar pune şi în vârful 
picioarelor, şi-n vârful capului eu nu aş da-o la român. Asta-i legea. Deci noi nu ieşim din 
comunitate. 

Dacă o luat-o, să se ducă cu ea ... afară din comunitate, cu sila. Deci nu, ce spunem că dacă se 
intervine ceva între băieți, cum a fi, cum îi băietul lu nea Vasile, da? Îi place de fata mea. Şi ai ajung 

să dispară, o săptămână două, dar să fugă tinerii, d-apoi io nu am ce să-i mai fac. Nu se va întâmpla 
nimic. Cred că ar rămâne împreună acolo unde au plecat. Dar ceea ce ar fi, ar fi pentru părinți un 
pic de pătare, în cadrul comunității. O ruşine, aşa ... O ruşine, da, păi asta vroiam ... Că le-a 
fugit fata şi încă cu un român. Deci ar fi bine, ştiţi cum? Deci dacă ar fi dintr-o etnie de romi şi-ar 
fugi îi mai puțină ruşinea ... Dar tocmai cu un român? Deci te-o făcut fata de nimica, eşti 
terminat, atuncia tu nu mai ai obraz! 


Orice excepție, este puternic sancţionată de comunitate: 

Uite ce s-o-ntâmplat vara asta. La noi. Erau plecați ai noştri cu corturi. Aşa. La Satu Mare, un 
băiat şi-a lăsat femeia, şi s-a dus după o ursăriță, de-asta îmbrăcată în pantaloni, aşa, de prin 
Rădăuți. Ştii cât a stat cu ea? Două zile. Nu ştiu. Nu s-au înțeles. Şi-o tras înapoi, o venit înapoi, 
s-o-ndreptat către femeică, către cea pe care o avea la început. Tatăl, băieții, frații lu asta au vrut să- 
l ciomăgească şi să-l îndrepte un pic, că nu trebuia să-şi bată joc de ea. Nu pentru ei. Pentru ea. Că 
din moment ce-ai luat-o, de ce-ţi baţi joc de ea? Eh, şi cu mare greu, el iară o venit înapoi. Da io cred 
că tot acolo e tot o pată, deci între ea şi el, ei stau împreună acum, dar tot o pată e! Nu mai este 
băgat în samă. Nu. Dar de comunitate e respins. Deci, trăieşte in comunitate, dar şi-a pierdut 
respectul. Stă la părinții lui acolo, dar să mai discut eu cu el, nu, ăla nu ... (lider rom) 


Situaţia este inegală cu privire la băieți şi fete. Dacă în cazul băieţilor 
romi, au fost menţionate situații pe parcursul ultimilor zece ani în care aceştia 
să aibă relaţii pasagere, sau aventuri cu fete românce, referitor la fetele romilor 
căldărari, situaţia este clară, nu există ambiguităţi: nu au fost niciodată cu alți 
bărbaţi decât cei din neamul lor, şi nici nu vor fi! Situaţia în care o femeie din 
etnia romilor căldărari să se îndrepte fie şi înspre o relaţie pasageră cu un 
român nici nu poate fi pusă în discuţie, aici opiniile fiind fără echivoc şi în cazul 
respondenţilor români şi a celor romi. 

Evoluţia acestui fenomen social în cadrul comunităţii a fost marcat de 
un moment de schimbare început în anii 1992-1993, odată cu adoptarea 
cultului penticostal, aceasta însemnând şi trecerea la căsătoriile religioase, la 
starea civilă şi la botezul copiilor. Romii căldărari au îmbinat practic regulile 
noii credinţe cu regulile tradiționale, astfel încât căsătoriile se fac acum şi în 
mod tradiţional şi după prevederile credinţei penticostale. Un alt efect însă al 
adoptării noilor reguli este creşterea vârstei la căsătorie a tinerilor cu 
aproximativ doi ani: fetele sunt acum căsătorite la 15-16 ani, iar băieţii la 
aproximativ 18 ani. Fie că este vorba de căsătoria în mod tradițional, fie că este 
cea legală, ea are aceeaşi însemnătate pentru comunitate: tinerii nu au altă 
alternativă, este modul prin care „neamul merge mai departe”, lipsind cu 
desăvârşire situaţii de coabitare, de celibat sau de divorț în cazul romilor 
căldărari. Traseul este acelaşi: părinţii identifică în cadrul neamului de 
căldărari partenerii potriviţi pentru propriii copii, urmează o negociere în care 
părinţii ambilor tineri se pun de comun acord, urmând ca, după căsătoria 
organizată de părinţii băiatului, fata să se mute în gospodăria socrilor şi să 
treacă în noua familie. 

Familia deţine o importanță majoră în centrul comunității romilor 
căldărari, şi îndeosebi familia extinsă. Părinţii au un rol hotărâtor în destinul 
copiilor, atât economic, cât şi social, aceştia depinzând aproape în totalitate de 

părinţi. Părinţii sunt cei care transmit mai departe băieţilor meseria de 
căldărari şi abilităţile privind treburile gospodăreşti fetelor, alegând ulterior să 
facă alianţe prin căsătorii cu familii de acelaşi status economic şi social. Familia 
tânără este dependentă apoi din punct de vedere al locuirii de părinţi, prea 
puţini îşi permit însă să facă o locuinţă separată copiilor. 


Deci cum ar fi, la noi îi ... dacă nu-i dai tu ca părinte, el nu poate creşte. Deci să-l laşi tu, să 
pornească de la iarba verde, să se descurce, e greu pentru el, el nu va fi niciodată un om înstărit. Mă 
înţelegi ce vreau să zic? (Dar de unul singur, are cum să reuşească fiul dvs.?) Ba da, ba da, dar îi 
una să pleci de la lingura până sus şi una fără măcar o lingură ... Da, deci cum ar fi ... nu-l las ca 
fiu de-al meu, nu-l las! Băi, vrei sa-ţi facem casă? Te-ajut şi eu şi tu munceşti şi eu şi facem casă. Şi 
se face casă lângă casa tatălui bineînţeles, dacă am terenu! Dacă am terenu mare, îl aşez şi pe el 


oleacă mai încolo. Dar dacă nu am, îl îngrădesc acolo lângă mine. 
Cine-a plecat din părinți mai înstărit, o mers şi el mai înstărit, dar dacă părinții lui o fost lipiți 
pământului, el o rămas tot lipit pământului. Cam aşa este, deci dacă nu o avut posibilitatea tata lui 


mai groasă, ştiţi? 

Acuma tot ... Tot părinții hotărăsc, ştii din ce cauză? Nu ştiţi. Dacă eu îs oleacă mai înstărit, apoi 
eu trebuie să iau la fata mea unul tot oleacă mai înstărit. Sau de nivelul meu, că n-aş putea să-l 
dau, s-o dau la unul care n-are cu ce tulbura apa-n ceaun! Şi eu pot să fac deosebirea asta, mai 
matur, om mare, dar ea la paişpe ani îi place unu că-i frumuşel, că-i albuţ, că-i cu ochi albaştri şi 
poate-i lipit de nu mai ştiu, ştiţi? Şi dacă s-ar mărita cu unu mai sărac ca ea, ar fi corcitură. 


Principiul fundamental după care funcționează relaţiile de cuplu din 
comunitate este întâietatea bărbatului în faţa femeii. Bărbatul este cel care ia 
deciziile, soțiile având foarte puţin de spus în acest sens. Romii declară că femeia 
trebuie să îi dea ascultare bărbatului, şi multe comportamente reflectă această 
situație de inegalitate, chiar de supunere a femeii în fața bărbatului: bărbatul 
este cel care intră primul în casă, iar femeia îi dă respectul la bărbat, şi îi dă toată 
dreptatea, aceasta însemnând că ele nu ies din cuvântul acestuia. Totodată, 
femeile nu au voie să treacă cu căldările înainte bărbatului, sau să îi taie calea în 


vreun fel, fie că este vorba de soţ, fie că este vorba de socru. 
Bărbatul se bucură aşadar de un statut aparte, iar soțiile acestora 


declară că este firească această stare de lucruri, deoarece el este cel responsabil 
de întreţinerea familiei, de adunarea zestrei pentru fete, asigurarea unei 


locuinţe băieţilor şi deprinderea lor cu meseria de căldărar. 
Femeia este responsabilă de îngrijirea copiilor şi de treburile 


gospodăreşti. Când vine în familia soțului, aceasta trebuie să facă o impresie 
bună, astfel încât socrii să fie mulțumiți de alegerea făcută (deoarece uneori 
părintele fetei primeşte bani sau bunuri consistente pentru fată). Ulterior, 
trebuie să îşi înveţe la rândul ei fiicele să gătească şi să curețe gospodărie, să le 
înveţe să caute în ghioc (tradiţie care însă nu mai este datorată religiei), să le 
păzească să nu stea de vorbă cu alți romi tineri, şi mai ales să nu stea de vorbă 

cu români. Părinţii trebuie să se asigure că eticheta fiicelor este impecabilă, 
condiţie esențială pentru a putea găsi parteneri potriviţi în comunitate. 

Soţia unui rom căldărar nu îşi poate părăsi soţul, indiferent de motive, 
sau indiferent de comportarea acestuia. Membrii comunităţii declară cu 
mândrie că la ei nu există divorțuri, motiv pentru care nici nu vor să se amestece 
cu alte neamuri. Despărțirea cuplului, în cazuri extreme, este un motiv de 
stigmatizare, în special pentru femei: o femeie văduvă, sau care a fost părăsită 
de soț (s-a întâmplat un singur caz) nu mai are nici o şansă de a avea o viaţă 
socială normală. Ea va avea şanse scăzute în a-şi mai găsi un partener, sau va fi 
„alocată” de către comunitate unui bărbat care are vreo problemă socială (şi-a 
pierdut soția) sau chiar medicală (are vreun handicap). Situaţii în care femeia 
să îşi părăsească în mod voluntar familia, nu se întâmplă: fie că vorba de 
violență domestică, certuri cu soțul sau cu socrii, sau chiar infidelităţi ale 
soțului, ea trebuie să accepte aceste situaţii şi să rămână în familie. 

Respondentul intervievat din populaţia majoritară, cel care cunoaşte 
cel mai bine situaţia romilor, menţionează totodată că aceştia nu au nici o 
cultură a relaţiei de cuplu sau a relaţiei sexuale de cuplu. Discuţiile cu medicul 
relevă faptul că aproape 80% dintre femeile care frecventează cabinetul 
medical au probleme, cele mai multe de frigiditate, datorită căsătoriei la vârste 
fragede. Pentru tratamente ginecologice frecventează medicul aproximativ 20 
de tinere din comunitate, în cazul femeilor adulte în vârstă, nu se pune 
problema de a merge la medic. 


În schimb, în ceea ce priveşte un număr de vreo 20 de fete din astea mai tinere, deşi este un subiect 
tabu şi nu ar spune nimănui, au apelat la metode de contraceptie, dar este un secret absolut, ele nu 
ar spune nici la mamă, nici la soră, nici măcar ele între ele, cele care totuşi beneficiază de tratament 
nu împărtăşesc acest secret între ele. Doctorita le-a convins, dar în rest nu poate afla nici soțul, 
nici soacra ... nimeni altcineva. Probabil că aceste tinere, le vor spune la rândul lor fetelor lor, când 
acestea vor creşte, dar aceasta va mai dura... însă este un pas bun... 


Situaţia femeii în comunitate a cunoscut puţine schimbări în timp. 
Dacă, în opinia membrilor exteriori comunităţii, până nu demult în trecut, 
situația acestora era echivalentă cu cea a unor sclave, religia penticostală a adus 
unele îmbunătăţiri în ceea ce priveşte rolul femeii în comunitate şi al soțiilor în 
relaţia de cuplu. Un exemplu este faptul că predicatorii au fost aleşi prin vot 
democratic, vot la care au participat şi femeile. 


Dar nu există chestia asta ... dar ei nici când nu erau căsătoriți legal, tiganca nu pleca din casă 
indiferent de ce făcea el. Putea să o schingiuiască, nu pleca ... Era o perioadă când femeile erau ceva 
mai mult decât sclave. E dur. Mi se pare dur. Dar aşa le vedeam eu de afară. (reprezentant al 
populaţiei majoritare) 

Ba da. Dar copii, ce? Noi eram ca copii. Doar nu ... Tată vreau s-o iau pe femeia, fata ceea, nu era 
„... Tu să-ți cauţi de treabă, spunea, eu răspund! Du-te bre, omule, ia-o fă ce vrei, spuneam eu. 
Copiii nu erau întrebaţi. Ea îi plăcea de mine, nu-i plăcea, obligatoriu, asculta de părinți ... La noi 
era ascultare. 

La noi era ascultare de părinți, exact în comunitate. Deci odată ce s-a întâmplat să se căsătorească 
cu ea, cu ea a rămas. Deci bătută, nebătută, o fugărit-o până la tac-său, o stat o zi, o venit înapoi. La 
noi nu-i ca la voi. I-ai tras o palmă, bag divorțul, bețivule, mă duc şi-mi caut altul! Nu! Te-o legat 
Dumnezeu cu ea, cu ea stai! Către noi îi bine, îi bine aşa. Pentru că aşa-i frumos. La noi poate să nu 
se cunune nici la preot, nici la primării, ea tot nu pleacă. Chiar şi fără preot şi fără primărie ... la 
noi tot nu se desfac. Deci, mai intervin ... deci, mai intervin probleme, că-s aşa-s familii, să nu fie 
probleme, greu ... sunt în care au sacii cu bani şi-s probleme. Dar problemele se vor rezolva pe 
parcurs! O mână de pace şi viața merge înainte, de familie? (lider rom) 

Ei bine, condiția femeii din comunitate este ca şi acum 200 de ani. Ea nu are nici un cuvânt de 
spus, el poate să facă orice. Ea nu are voie să îl părăsească orice ar face el. Doar dacă apare discuția 
şi scandalul între familii şi şi-o ia tatăl înapoi. Tatăl fetei. Dar ea sigur nu mai are viitor după 
treaba asta. Altă familie nu îşi poate înființa ... sau îşi poate numai dacă o ia tot un țigan, dar 
văduv, sau necăjit care nu a putut să îşi facă o familie, sau unul care are un handicap psihic sau 
care nu l-au agreat alții. Dar ea nu mai poate face o familie la modul ... s-a întâmplat, i-a murit 
bărbatul şi ia viața de la capăt. Sau a fost o chestie că s-au despărțit şi ea să ia viața de la capăt ... nu 
există aşa ceva!! (reprezentant al populaţiei majoritare) 

Ea trebuia să meargă în urma noastră şi eu să merg cu trei metri înaintea ei. Aşa era un obicei, să 
nu meargă femeia cu mine pe drum. Dacă era văzută cu mine eram ruşinea satului. Că n-avea 
voie. Ruşinea satului sau dacă trecea înaintea unui țigan ... N-avea voie să treacă 
înaintea ta. N-avea voie să treacă, deci io stăteam aşa, da? N-avea voie să-i taie calea. Deci io 
trebuia să mă dau aşa într-o parte să treacă ea. Ca maşinile. Dădea dreptul de prioritate. 
(lider rom) 


Deşi femeia a făcut un pas în faţă, în opinia oricărui respondent ipoteza 
plecării vreunei femei de neam căldărar din comunitate, spre populaţia 
majoritară, este absurdă. Una dintre explicaţii se referă şi la faptul că soțiile 
căldărarilor încă sunt îmbrăcate după portul tradițional, cu fustele înflorate, 
fapt care nu le-ar permite să se adapteze într-un alt mediu. 

O familie obişnuită de căldărari din Vereşti, are patru - cinci copii. 
Datorită vârstei la care se fac căsătoriile, există numeroase gospodării în care 
diferenţa de ani între unchi, mătuşi, nepoți, nepoate este foarte mică. Dincolo 
de media de cinci copii, mai mulți respondenţi din comunitate, inclusiv femei, 
menţionează că a avea prea mulţi copii este o ruşine, deoarece ştirbeşte din 
statutul familiei care trebuie să cheltuiască mai mult cu întreţinerea acestora. 
Raportul costurilor şi beneficiilor provenite de pe urma copiilor relevă o 
preferinţă pentru băieţi, deoarece la fată e cam pagubă, tre să ai grijă de ea, tre să îi 
duci ceva când n-are, da’ la băieți, băieții ți-aduce când ai îmbătrânit. 

Adulții din comunitate au făcut şi unele menţiuni referitoare la 
motivele pentru care îşi căsătoresc copiii la vârste timpurii: o vârstă înaintată la 
căsătorie (peste 18 ani) ar genera ulterior în concepţia lor probleme de 
înţelegere în cuplu. Mai mult, cu cât înaintează în vârstă, cu atât tinerii devin 
mai conştienţi de propriile gusturi, cu atât ar fi mai orientaţi spre propriile 
alegeri. Pentru a preveni această situație şi pentru a evita ca aceştia să se 
îndrăgostească de cineva nepotrivit ca statut sau ca avere în comunitate, 
alegerea este făcută din vreme de părinți, iar tinerii nu îşi pun problema mai 

târziu că destinul lor ar putea fi altul, decât cel prestabilit în acest mod. 


Mai "nainte era mai în vârstă cu măritatul, acuma s-au mai măritat mai tinerele, ca să nu pierdem 
tradiția asta, ştii, că la noi dacă stă o fată 20 de ani sau 22 sau 23 nemăritată sau flăcău neînsurat, 
se-ndrăgostesc unul de la altul, aşa-n aiurea, aşa, cum se spune şi când se căsătoresc nu mai au 
aceeaşi iubire, nu mai au aceeaşi avere, nu mai au acea casă, nu mai au acelaşi pat. Aşa, dacă te-ai 
căsătorit oleacă mai tinerel cu drăguța dumitale sau cu drăguțul dumitale, eşti de la-nceput, eşti 
binevenit pe lumea asta. Da, nu mai sunt probleme mai târziu. Că la noi nu-i aşa. Dacă te-ai 
căsătorit cu una, să te divorțezi sau să se mai ... e mare ... Nu se poate. (bulibaşă) 


Viaţa comunităţii de romi: educaţia 

Capitalul educaţional al comunităţii este destul de limitat, în special cel 
al populaţiei de genul feminin: un singur adult din comunitate are opt clase 
absolvite, şi nici o femeie adultă nu a făcut mai mult de două clase. Problema 
şcolarizării romilor căldărari s-a pus abia după stabilirea acestora şi înființarea 
comunităţii. În perioada de după 1960, obligativitatea frecventării şcolii a făcut 
parte din politica de asimilare etnică, copiii romi fiind forțați să se înscrie la 
şcoală. Ulterior însă, abandonul şcolar era de 100%, înaintea absolvirii unui an 
de şcoală, situaţie care s-a schimbat puțin în timp. Impedimentele legate de 
frecventarea şcolii au vizat cel mai adesea activităţile comunitare: practicarea 
semi-nomadismului în scopul vinderii cazanelor şi implicarea fetelor în 
activitățile gospodăreşti încă de la vârsta de şase - şapte ani. Mai mult, există şi 
o reticență de ordin valoric față de educaţie: a face şcoală, în special în cazul 
fetelor, este o ruşine. Experiențele de până acum legate de şcolarizarea copiilor 
nu s-au soldat cu foarte mari succese, aceştia nereuşind să țină pasul cu colegii 
români în ceea ce priveşte cunoaşterea limbii române. 

Perioada de după revoluţie, şi mai ales cea din ultimii şapte ani, a 
produs unele schimbări. Dacă pe vremea comunismului romii îşi trimiteau 
copiii la şcoală pentru a primi cota de zahăr şi ulei, după 1990 a fost un alt pas 
înainte datorită faptului că aveau nevoie de permise de conducere. Studiul 
Bibliei în cadrul adunărilor religioase a creat o altă motivaţie de a învăţa să scrie 
şi să citească. În prezent, adulții din comunitate consideră că beneficiile şcolii 
sunt considerabile, datorită interacțiunii tot mai frecvente cu diverse instituţii 
(autorităţi locale, medic, magazine). 


Nu ştiu ce să răspund la întrebarea asta, dar cred că nu se va face schimbarea asta cu fetele. Ştiţi de 
ce? Pentru că uite care-i treaba, că iar îi deosebire grea între fete. Noi copiii, ne dăm la şcoală 
băieții, şi pe fetele nu. Nu ştiu. Deci aşa o fost o prostie a părinților noştri. Păi acuma noi le dăm. 
Din nouăzeci încoace, din nouăzeci încoace a început să se schimbe ceva în comunitatea noastră 
spre mai bine. Uite, avem că am ieşit ca mediator la şcoală. Avem fete în clasa a cincea, în clasa a 
patra, fete, băieți. Una-n a şaptea... au terminat două fete din comunitate a opta... 

Deci ştii care era rolul la părinți? Bă, tu eşti fată, tu trebe să faci de mâncare, nu ruşine, nu. 
Părintele vroia să profite de copila asta, s-o pună la muncă. Nu, gata, are şase ani, tu trebuie să 
mături, să-ndrepți cearceaful, să faci mămăligă că io n-am timp, să găsesc casa pusă în rânduială. 
Deci io cu femeia mergeam în sat, şi la mine, în lipsa mea, rămânea fata. Eh, dar când veneam 

de-acolo, găseam totul la locul lor. Eh, şi aici era treaba. Da, activități în gospodărie ştii? Dar c-un 
băiat, nu mai ai ce cere la băiat. Şi ea trebuia să se pregătească ... bine, dacă băiatul are şase ani n-ai 
ce-i cere, dar dacă e fată, are şase ani, o pui să-ți facă mămăligă. El are şase ani, pe el îl trimit la 
şcoală. Aşa, şi pe ea o pui să facă mămăligă, că la doişpe, când se mărită, să ştie ... La doişpe, treişpe 
ani trebuie să ştie toată treaba să ducă rânduiala căsii ... aşa se gândea la noi. Aici o fost treaba lor. 
Trebuie să ştie să facă mămăligă, să aducă apă, să coasă, să deie cu ghiocul, să deie cu cărți. Trebuie 
sa ştie să coasă, să spele să ghicească. Cu măturatul, cu curăţenia. Era treaba ei de femeie în 
comunitate. Da, da, deci cum ar fi, la opt ani, nouă ani ducea rolul unei mame mari. A unei femei. 
Creştea pe frații mai mici. Avea grijă de ăştia mai mici. 


Situația este în continuare mai problematică pentru fetele din 
comunitate. Deşi în prezent sunt 15 copii romi care au ajuns în ciclul gimnaziu, 
doar trei sunt fete, şi, în cazul lor, este puţin probabil că vor termina opt clase. 
Căsătoria este un factor care încheie în mod categoric traseul educaţional al 
oricărui copil, indiferent în ce clasă a ajuns: tinerii căsătoriți trebuie să îşi asume 
rolurile familiale, fără excepţie, bărbatul să muncească şi să întreţină familia, 
iar fata să se ocupe de gospodărie, context în care frecventarea şcolii nu mai este 
posibilă, dar nici dorită în mod deosebit. 


După ce s-a măritat nu mai poate face şcoală. A pierdut tot dreptul. Dar ştiţi cazul ăsta de anu’ 
trecut, cu fata ceea de, studenta aia, nu,? Nu, deci era o elevă ... Care învăța foarte bine ... Din romi 
căldărari, avea vreo şaisprezece ani, era elevă de liceu, şi părinții o ajuns la concluzia s-o 
căsătorească. Şi ea ... Ea vroia să continue şcoala şi s-o sinucis, s-a spânzurat. Era de undeva ... 
Din partea vestului ... Nu, nu, nu, erau nişte căldărari din zona Mureşului. 


Un exemplu sugestiv este reprezentat de cele două fetiţe care au făcut 
opt clase (singurele din comunitate) deoarece au fost date devreme la Casa 
Copilului, părinţii neputându-şi permite să le crească. În cadrul acestei 
instituții, fetele au absolvit opt clase, însă, ulterior, au fost readuse de către 
părinţi în comunitate şi îmbrăcate în portul căldărarilor. Aceste fetițe au acum 
şansa (datorită faptului că sunt singurele care au opt clase) să devină mediatori 
sanitari în comunitate dacă urmează un curs de perfecționare. Părinţii nu sunt 
de acord, considerând că ar fi o ruşine pentru ei şi pentru fete un asemenea 
traseu. Şi în acest caz comunitatea şi regulile ei sunt pe primul plan, iar 
educaţia, în contextul acestor reguli nu reprezintă o formă de capital, ci 
dimpotrivă este considerat un impediment, o ruşine, un dezavantaj, o abatere 
de la normă. Situaţia acestora este acum cu atât mai dificilă: ele nu pot continua 
să se dezvolte în afara comunităţii, iar în interiorul comunităţii ele sunt deja 
într-un fel stigmatizate, datorită faptului că au făcut şcoală şi au stat printre 
români. Aceste aspecte, asociate cu vârsta lor considerată înaintată deja, le 
reduce şansele de a se căsători: ele nu vor fi căutate pentru măritiş. Educaţia 
creează o deschidere care nu este văzută cu ochi buni în comunitate. În prezent, 
sunt aşadar trei cazuri de membri ai comunităţii care au absolvit opt clase, 
fiecare având şansa de a ieşi şi a face altceva decât activităţile tradiționale: cele 
două fetiţe pot fi mediatori sanitari, iar liderul rom de 33 de ani are şansa de a 

ajunge mediator şcolar. Aceste persoane au ajuns cel mai departe, comparativ 
cu drumul de până acum al comunităţii, şi sunt undeva la graniţă: deşi şansele 
sunt mici, rămâne de văzut dacă vor fi concretizate aceste oportunităţi sau dacă 


tradiția va fi mai puternică şi în aceste cazuri. 


Sunt aici două fete care au crescut, deci de ce au ajuns ele până-ntr-a opta? Pentru că au crescut la 


mai mulți copii, s-o fost născut doi geameni, geamene nu? Geamene şi le-o dat la internat. O 
crescut la stat până la şapte ani şi o plecat la şcoala specială, şi-au ajuns până-ntr-a opta. Când au 
terminat a opta, şcoala specială, o chemat părinții: Băi, ia-i înapoi, că dacă nu, vor rămâne, ăsta... 
Şi ăsta o zis de ce, io mi-i iau înapoi. Dar vezi odată luându-i înapoi, el n-a ştiut să le poată dă din 
nou un pas, să le dea drumul. Şi vara asta am primit şi nea Vasile şi eu, un telefon: Băi, avem nevoie 
de două fete ca mediatoare pentru Vereşti sanitare şi ... dar să aibă opt clase. Şi mergeau la un curs 
nu ştiu cât de-un şase luni, un an de zile la curs şi-aveau servici şi-o garsonieră şi totul. Şi când am 
apelat la ăsta: Bă, dă drumu la copii, la fete. EI: nu mai, că am îmbrăcat țigăneşte că am îmbrăcat cu 
bulendre, io de-abia am aruncat pantalonii de pe ei, că-s fete mari, ca ... el de-abia le-a schimbat! 
Parcă pentru mine a fost oroare când am auzit! (lider rom) 

Nu. Nu le-a mai întrebat nimeni pe fete. Altă chestie ce se întâmplă cu ele. Ele au cred că vreo 
optsprezece ani... Au şaişpe, şapteşpe ani. Îs mai în vârstă. Păi am impresia că ele nu vor fi căutate 
îndată să se mărite. Din cauză ca au crescut la internat. Că n-au crescut în comunitate. Ştii? Şi 
mulți gândesc că sunt cu dilimă, cum ar fi cu probleme. Dar nu, fetele sunt bine, sănătoase, îs 
cuminţi, au învăţat carte ... Păi asta e problema amu, deci nimeni nu s-ar îndrepta spre ele. Deci 
un părinte... Dacă ar veni un român la două ... Nu le-ar da. Dar nici țigani nu prea îşi găsesc. Deci 
le-ar sacrifica cum ar veni ... (lider rom) 


Sunt notabile două evenimente care denotă schimbarea atitudinii 
romilor căldărari faţă de beneficiile educaţiei: una dintre inițiative, menită să 
elimine problemele de adaptare ale copiilor romi în şcoala populaţiei 
majoritare, a fost aceea de improviza o şcoală în comunitate, la un domiciliu 
privat, unde un cadru didactic angajat vine zilnic pentru instrui copiii. Un alt 
proiect a fost Școala pentru Adulţi, iniţiat de Inspectoratul Şcolar. Deşi iniţial a 
existat receptivitate pentru romii căldărari adulţi, care doreau să înveţe să scrie 
şi să citească în sistem modular, proiectul a fost ulterior abandonat: adulţii s-au 
plâns că se predau doar lucruri generale şi au fost constrânşi şi de programul 


lor de vânzare a cazanelor, ca atare, au abandonat. 
Schimbările de-a lungul timpului cu privire la educaţie sunt puține, 


însă romii încep să considere din ce în ce mai mult şcoala ca fiind necesară în 
viață. Până acum se considera că şcoala nu are nici un beneficiu pentru 
comunitate. În prezent, percepțiile s-au schimbat până la următorul nivel, 
acela de a considera educaţia un atu pentru o reuşită mai bună în interiorul 
comunității (sunt dispuşi să înveţe pentru a-şi face meseria de căldărar mai 
bine, pentru a putea conduce şi a avea vânzări mai bune, pentru a putea citi 
Biblia în cadrul adunărilor bisericeşti, pentru a se descurca la magazin). 
Rămâne de văzut când şi în ce contexte educaţia va reprezenta pentru romii 

căldărari o oportunitate de a se adapta în exteriorul comunității din care fac 
parte. 


Viaţa comunităţii de romi: economia 

Opiniile cu privire la nivelul de trai al căldărarilor sunt contradictorii. 
Conform unor păreri ale reprezentanţilor populaţiei majoritare există o 
tendinţă a romilor de a se victimiza faţă de oricine se interesează de problemele 
lor. Din observaţiile aceloraşi membri exteriori comunităţii, consumul şi 
cheltuielile lunare ale unei familii medii de romi căldărari (de aproximativ opt 
persoane) ajunge la aproximativ la 400 sau 500 de RON pe săptămână. 


Ei trăiesc momentul, iar de trăit trăiesc foarte bine ... de exemplu, ei consumă mai mult decât 
consum eu, şi eu pot spune că am ... mă simt bine cum trăiesc şi nu renunţ la un concediu sau la o 
plimbare sau la o excursie ... dar totuşi nu îmi pot permite să consum cât consumă ei. Cum se 
apropie perioada asta de iarnă, cumpără fiecare familie câte vreo 2 porci, fiecare la vreo 100 şi ceva 
de kilograme. Fac preparate foarte bune, afumături, au rețetele lor. Apropo de nunți, ei nu fac 
nimic pregătit la nunți. Ei taie vreo 5 porci graşi, iar carnea crudă este împărțită la nuntaşi, la cei 
care sunt veniţi, cam câte două sau trei kg. 


Romii sunt nevoiţi să cumpere tot ceea ce consumă, deoarece nimeni 
din comunitate nu are teren agricol. Au fost identificate următoarele surse de 
venit: aproximativ 200 de persoane beneficiază de venit minim garantat, alte 
câteva persoane din rândul celor mai vârstnici care au fost deportaţi la Bug, 
beneficiază de asemenea de pensii de aproximativ 500 RON, din partea statului 
german. Din partea statului român au fost oferite de asemenea unele 
despăgubiri în bani pentru aurul căldărarilor confiscat la Bug. 

In afara muncilor ocazionale cu ziua, practicate de nevestele 
căldărarilor, toate resursele materiale ale comunităţii sunt legate de meseria 
tradițională de căldărar, care constituie centrul activităților economice ale 
romilor din Vereşti. Prin prelucrarea tablei şi fierului la rece, aceştia fac vase 
pentru mâncare, cazane, găleți, căldări pentru apă, sobe, burlane pentru sobele 
de fum, căzi. Perioada de după revoluție a oferit oportunitatea de a obţine fier 
vechi prin lichidarea vechilor fabrici. Meseria tradițională, la care s-a alăturat 
comerțul cu fier vechi de după 1990, au asigurat dezvoltarea comunității şi a 
fost transmisă din tată în fiu: copiii învaţă de la nouă sau de la zece ani să bată 
fierul, ajungând ca, la 14-15 ani să se descurce singur cu prelucrarea şi 
valorificarea produselor. La 16 ani, deja băieţii au capacitatea de a-şi întreține 
familia migrând sezonier pentru a-şi vinde produsele, iar fetele de a gestiona o 
întreagă gospodărie. 

Nu sunt şi nu au fost angajaţi proveniţi din comunitate: romii afirmă că 
nici nu ar putea să se întreţină dintr-un venit de salariat, deoarece orice bărbat 
din comunitate ar putea fi angajat doar ca muncitor necalificat, iar veniturile ar 
fi insuficiente. În privința femeilor nu se pune problema de a se angaja, 
deoarece, începând cu 15 ani, principala lor activitate este aceea de a creşte 
copiii. Deşi au fost câţiva tineri care au plecat să muncească sezonier în Grecia 

(pentru trei luni), nu au fost cazuri de emigrări din comunitate. 

Este apreciată şi recunoscută şi în populaţia majoritară atitudinea 
căldărarilor față de muncă şi responsabilitatea cu care îşi practică meseria. 
Există îngrijorări însă cu privire la viitorul acestei meserii, la cererea care va mai 
exista pe piaţă, şi la capacitatea ei de a asigura resursele pentru o întreagă 
comunitate. Dacă înainte romii îşi valorificau produsele şi prin Ardeal, în 
prezent, merg doar prin zona Botoşani şi puţin prin laşi. În acelaşi timp, caută 
să se adapteze noilor realităţi în care vor reuşi mai greu să valorifice produsele 
din tablă. Deja există însă orientări spre a face alte lucrări, de fier forjat, utilizate 
în construcții. 

Aurul este modalitatea tradiţională de stocare a resurselor din 
comunitate şi de transmitere a averii generaţiilor următoare: aurul ăsta era o 
avere la noi, aşa cum are omu" pământ la voi, cum are omu" maşină, cum are de-alea să 
deie zestre la o fată, aşa e salba asta la noi, aurul. Maşinile pe care le posedă sau banii 
obţinuţi din vânzări, totul este transformat în aur pentru a le transmite copiilor. 


Relaţiile din interiorul comunității 

Relaţiile din interiorul comunității sunt configurate în primul rând de 
relațiile de rudenie, neamurile fiind cele care separă numărul mare de Stăneşti 
din Hancea. Comportamente de întrajutorare au loc cel mai adesea în cadrul 
familiei extinse, inclusiv mersul cu cazane prin sate se face tot pe neamuri, care 
au alocate zone în care îşi fac de obicei vânzările. Neamul porneşte de obicei de 
la un cuplu în vârstă cu o condiție mai bună, la care se adaugă fraţii şi surorile, 
precum şi familiile fiilor. Fiicele, odată căsătorite, fac parte din neamul soţului. 
Relaţiile între membrii comunității mai sunt însă structurate şi de statusul 
social: cei care au bani nu discută cu cel care nu are, iar în cazul căsătoriilor se 
caută alianţe cu familii de acelaşi nivel, care să aibă bani şi care să aibă putere. Prin 
aceste alianţe, neamurile îşi consolidează puterea şi statusul din comunitate, 
iar conflictele sunt evitate tocmai datorită faptului că înțelegerile între cei de 
aceeaşi condiţie social economică se rezolvă amiabil. Religia penticostală a 
accentuat armonia comunitară, romii devenind mai paşnici: deşi s-au redus 
evenimentele culturale tradiționale, beneficiul a ameliorat în multe cazuri 
relaţiile de cuplu şi atitudinea bărbaţilor față de soţii. 

In ceea ce priveşte forma de organizare a comunităţii, vorbim din nou 
de tradiţie şi religie. Există bulibaşa, al cărui rol este în principal reprezentarea 
romilor în fața autorităţilor, sau reglementarea probleme interne care apar. 
Fiind urmaşul fostului bulibaşă al căldărarilor, al celui deportat la Bug care a 
revenit ulterior şi a avut o contribuţie importantă în înființarea comunităţii de 
la Vereşti, actualul conducător se bucură de respect mai ales în rândul celor mai 
vârstnici din comunitate. Cu toate că respectă tradiția, impactul pe care l-a avut 
religia în rândul comunităţii este considerabil, şi acum ei nu mai ies din litera şi 
cuvântul religiei. 


FUNDAȚIA SOROS ROMÂNIA 


Religia a generat însă şi o nouă formă de organizare a comunității, care 
a trebuit să aleagă prin alegeri democratice, (votul adulţilor, inclusiv al 
femeilor) predicatori, administrator, diacon. Deşi aceste evenimente au dus la 
identificarea altor lideri comunitari, a căror carismă au crescut în timp, 
bulibaşa nu consideră că este vreun conflict de autoritate între cele două forme 
de organizare. Realitatea arată că, în ciuda îmbinării amiabile a celor două 
valori, în cazurile în care prevederile erau diferite, renunțarea s-a făcut la 
tradiție: s-au făcut modificări în portul tradiţional iar femeile care umblau cu 
monezi în cozi, cu ghioc, au renunţat la acestea, deoarece religia nu le dă voie şi 
pastorul le-a spus că nu aveau voie împodobiți, că podoaba e un păcat. 


Relaţia cu populația majoritară 

Perioada înainte de 1989 a însemnat pentru romii căldărari, conform 
relatărilor acestora, un conflict permanent cu organele de poliție care îi 
urmăreau pentru a le confisca aurul. Deseori erau urmăriţi, adunaţi şi bătuți 
pentru a li se confisca ceea ce au adunat din vânzarea cazanelor. Cei mai în 
vârstnici îşi amintesc că mergeau în sat pe furiş, cu frică, şi nu frecventau 
biserica sau nu dădeau copiii la şcoală tocmai datorită acestor măsuri de 
opresiune: dacă duceam un copil d-ăsta de 14-15 ani la şcoală îl lua poliția: “cât aur are 
tata? Cât aur are mama?” 

Nu au fost însă menţionate conflicte cu populaţia majoritară nici 
înainte de revoluţie şi nici după 1990, dar nici relaţii de colaborare. Conform 
opiniilor exprimate, este vorba de două grupuri care au trăit întotdeauna 
separat, fără interacțiuni sociale, după reguli bine stabilite: romii nu participă 
la activități sau evenimente ale romanilor, iar românii nu participă la cele ale 
romilor. Rare sunt şi interacţiunile de ordin economic, cum sunt vânzarea 
cazanelor în sat sau implicarea femeilor căldărărițe în munci agricole la 
români. Comunitatea de romi este solidă şi din acest punct de vedere al 
relaţiilor cu ceilalți: romii sunt mai uniţi între ei decât ar fi oricare față de un 
român, chiar şi vecin. Relaţiile dintre un rom şi român vecin nu sunt similare 
unei relaţii de vecinătate din acelaşi neam: membrii celor două comunități, 
majoritare şi minoritare, nu se vizitează, nu se împrumută, nu au activități 
comune de nici un fel, reticența fiind manifestată de ambele părți. Fie că este 
vorba de adulți, bărbaţi sau femei, tineri sau copii, nu este menţionată nici o 
relaţie de prietenie sau o relaţie care să se abată de la regulile nescrise care au 
separat permanent cele două comunități. 


Deci fetelor le este interzis în mod clar de a stabili orice relație în afara comunității, nici măcar de 
prietenie: este o dezonoare pentru fata romă să afle ţiganul că ea a vorbit cu un român, 
mai ales cu un bărbat, ea nu poate face aşa ceva, că atunci ea îşi pierde toată onoarea în 
țigănime, nici nu o mai ia nimeni de nevastă. Este un război total în chestia asta. În ceea 
ce o priveşte pe fata ţigancă, ea deja de la 16 ani este fată bătrână, viitorul ei este ştirbit, 
dacă nu este încă căsătorită. Dacă mai face şi şcoală este compromisă total. Sau dacă a 
mai discutat şi a fost câțiva ani la şcoală şi a mai stat în bancă şi cu un român, deja 
valoarea ei în şatră este aproape de zero. 

Singurele interacțiuni, rare şi acestea, sunt vizitele romilor la autorități 
pentru venitul minim garantat şi cele la dispensarul medical. Deşi nu a fost 
vorba de situaţii de infracționalitate, românii, dar şi soțiile romilor, 
menţionează faptul că, înainte de a adera la cultul penticostal mulţi dintre 
adulţii bărbaţi obişnuiau să consume alcool, iar pe drumul de acces înspre 
comunitate era o permanentă hărmălaie, bețivi, şi oameni care vorbesc foarte tare 
(este un defect al lor, acela de a vorbi tare, deoarece dacă bat toată ziua cu ciocanul, ca să 
se înțeleagă vorbesc tare). Religia, prin noile reguli care interzic consumul de 
alcool şi petrecerile, i-a disciplinat în bună măsură, astfel încât climatul din 
comunitate este mult mai liniştit. 


Interacțiunea în afara comunități 

Dacă interacțiunile cu populaţia majoritară din sat sunt atât de reduse, 
relaţiile cu alte comunități se reduc de asemenea la schimburile economice: 
vânzarea cazanelor în alte sate sau oraşe pentru bani, pentru bunuri sau 
alimente. Mai frecvente sunt interacţiunile sociale cu neamurile de căldărari 
din alte localităţi, însă relaționarea are loc doar cu rudele prin alianţă, care 
participă ocazional, de câteva ori pe an, la evenimente sociale importante din 
viaţa căldărarilor de la Vereşti. Comunitatea din Hancea mai este vizitată în 
cadrul adunărilor bisericeşti, de către alți predicatori, iar predicatorii locali 
merg la rândul lor şi în alte părți pentru a contribui la convertirea altor căldărari 
la cultul penticostal. 


Problemele comunității şi interacțiunea cu autorităţile locale 

Deşi numărul membrilor comunităţii de romi este considerabil 
raportat la restul populaţiei majoritare, aceştia nu beneficiază încă de 
reprezentare în cadrul autorităţilor locale. La ultimele alegeri au fost însă doar 
la două voturi distanță de a avea un reprezentant în Consiliul Local. Nici 
membrii obişnuiţi ai comunităţii, nici liderii acesteia nu manifestă însă interes 
pentru problemele de ordin politic sau pentru contribuţia la administrarea 
comunei dimpotrivă, ei preferă să trăiască în continuare separat şi să îşi rezolve 
problemele în interiorul comunităţii. Ei s-au obişnuit astfel să trăiască în afara 
obligaţiilor instituționale de orice fel, iar instituţiile sau reprezentanţii acestora 
s-au obişnuit să le ignore problemele, situație motivată prin faptul că 
majoritatea nu au acte de proprietate pe case. Conform reprezentantului 
primăriei, romii nu sunt actualmente marginalizați sau discriminați în nici un 
fel, fiind vorba de o auto-marginalizare a întregii comunități şi de o 
imposibilitate de a-i responsabiliza pe aceştia chiar şi când este vorba de 
propriul lor interes. Conform aceloraşi opinii, romii nu îşi respectă cel mai 
adesea obligațiile minime în raport cu instituțiile private sau de stat: nu aduc 
nici actele pe care le au, nu îşi plătesc facturile de telefonie mobilă, toţi abonaţii 
din comunitate fiind pe lista rău platnicilor la companiile de telefonie mobilă, 
nu frecventează şcoala, refuză să plătească taxe pentru bunurile pe care le au. 
Sintetic, aceştia fac un efort de a respecta regulile sau prevederile legislative 

doar când este vorba de un câştig imediat, un exemplu în acest sens fiind 
inițiativa multor cupluri din comunitate de a-şi legaliza căsătoriile la starea 
civilă doar după ce au aflat că statul acordă 200 de euro celor proaspăt căsătoriți 
(este cazul inclusiv al cuplurilor vârstnice care au mers la Primărie în 2006, 
pentru a spune da, la vârsta de 80 de ani). 

Situaţia este diferită însă în perioada campaniilor electorale, când 
romii constituie un capital electoral important, pentru oricare dintre candidaţi. 
În aceste perioade, ulița de acces înspre comunitate mai este pietruită, şi se 
manifestă o receptivitate mai ridicată față de nevoile romilor. Conform unora 
dintre opinii însă, cei mai mulţi se folosesc de ei, iar „ajutorul” acordat nu este 
unul pe termen lung, care să rezolve cu adevărat problemele comunitare. 


O campanie electorală făcută aici ... dacă vine candidatul şi dă două butelii de vin şi un porc, merg 
toți şi îl votează, dacă nu le dă nimic, nu merg. Şi, vă dați seama, e vorba de 400 de voturi care, la o 
comună, se cunoaşte. Un procent destul de mare, dacă vă gândiţi că primarul a ieşit la Vereşti cu 
900 şi ceva de voturi, şi țiganii au 100% la vot, iar românii s-au prezentat la vot doar 30 % ... Şi 
practic, sunt dirijați (romii). Este o masă de manevră. Dar după alegeri nu mai are nimeni treabă 
cuei. 


Un exemplu relevant îl reprezintă construirea majorității caselor din 
comunitate fără autorizație, situație tolerată sistematic de reprezentanții 
autorităților locale în schimbul voturilor, fapt care a dus la supraaglomerarea 
din prezent. Problemele actuale ale comunității derivă în principal din lipsa 
actelor de proprietate pe case şi terenuri. Supraaglomerarea şi lipsa oricăror 
criterii de spaţialitate în construirea caselor face aproape imposibilă 
introducerea utilităţilor sau construirea drumurilor. Introducerea gazului este 
de asemenea posibilă doar la casele de lângă uliţă. În ceea ce priveşte actele de 
proprietate, sunt doar evidențe începând din 1987 încoace, dar vechile acte de 
vânzare-cumpărare nu le mai dețin actualii proprietari. În ansamblu, se 
remarcă faptul că, în raport cu nevoile comunităţii şi cu necesitatea de 
remediere a problemelor romilor din Vereşti s-a făcut foarte puţin până la ora 
actuală. 


Sinteză 

Comunitatea romilor căldărari din Vereşti este una bine delimitată ca 
entitate, valori, stil de viață şi chiar poziție geografică. Principiile de 
funcţionare ale acesteia au fost bine stabilite şi păstrate în timp, din perioada 
modului de viață nomad şi până în ziua de azi, când observăm acelaşi port, 
aceleaşi îndeletniciri, aceleaşi reguli sociale. Caracteristica cea mai pregnantă, 
care poate fi observată în toate aspectele vieţii sociale, este omogenitatea: nu 
sunt abateri de la regulă, nu sunt abateri de la ceea ce stabileşte sau a stabilit 
comunitatea, nu există alegeri individuale, ci doar trasee bine stabilite după 
tiparul comunitar. Impresia cercetătorului extern poate fi rezumată astfel: când 
vorbeşti cu un individ ai impresia că vorbeşti cu întreaga comunitate! 

Ocupaţia, căsătoriile, familia, relaţiile din comunitate nu fac decât să 
reproducă aproape în totalitate, şi fără interferenţe exterioare, modele de viață 
stabilite odată cu înființarea comunităţii. În cei 100 de ani, de când romii 
căldărari s-au dezrobit, nu s-au reuşit mulți paşi în direcţia schimbării. 
Aderarea lor la cultul penticostal în 1994 a produs la Vereşti schimbări de 
mentalitate care nu s-au reuşit într-o perioadă de peste 50 de ani de vecinătate 
cu o populaţie majoritară. În prezent, sunt două sisteme valorice la care 
comunitatea se raportează: tradiţia (legile bătrâneşti) şi religia penticostală. 
Cea din urmă tinde să acapareze tot mai mult teren, şi să se bucure de tot mai 
multă legitimitate în rândul membrilor comunităţii, existând tot mai multe 
situații în care aceştia ascultă de noile reguli, în detrimentul celor tradiționale. 


Oamenii 
e ML. 

M.I. are 88 de ani, este fost deportat la Bug şi unul dintre cei mai 
vârstnici membri ai comunităţii parcurgând toate etapele importante ale 
dezvoltării acesteia. S-a căsătorit lângă Târgu Frumos, înainte să ajungă la 
Vereşti, apoi, în 1962 a fost printre reprezentanții celor 10 familii care au primit 
250 mp de la Consiliul Local pentru a-şi face casă şi a se stabili în această 
comună. În prezent, trăieşte în casa construită în 1962, împreună cu soţia sa. A 
avut cinci copii, doi băieți şi trei fete; iar pe băieţi a fost nevoit să îi dea la şcoală 
din cauza lui Ceauşescu, unul a făcut două clase, altul trei clase. Dintre cei cinci 
frați, trei au murit şi doi au supravieţuit experienţei de la Bug, locuind acum la 
Vereşti împreună cu M.I. În prezent trăieşte tot din meseria de căldărar, dar şi 
din pensia primită de la statul german pentru anii petrecuţi la Bug. Nu a făcut 
niciodată şcoală. Este recomandat de către ceilalți membrii ai comunității ca 
având una dintre cele mai largi experienţe de viaţă din comunitate. 


Copilăria. Perioada copilăriei a însemnat pentru cei mai vârstnici din 
comunitate migrarea continuă cu corturile dintr-un sat în altul, în şatre de 
maxim 10 familii. M.I. povesteşte că a locuit şi a umblat cu familia în corturi, 
înainte de 1942, pe întregul mal al Prutului, împreună cu părinţii şi cei cinci 
frați. Deşi nu poate afirma cu siguranță unde s-a născut, crede că a fost undeva 
în zona Bârlad, judeţul Vaslui. Conform relatărilor referitoare la perioada de 
atunci, şatrele aveau zone stabilite prin care se deplasau pentru a vinde cazane, 
însă cele mai multe dintre familii trăiau fără resurse suficiente. Pentru cei care 
au copilărit înainte de 1960, este dificil să spună unde au locuit, deoarece în nici 
unul din locurile prin care treceau nu stăteau mai mult de trei luni. Sunt vii însă 
amintirile legate de deportarea la Bug, locul ales de către reprezentanții 
regimului pentru a expulza romii: experienţa deportării începe cu marșul spre 
comuna Păuneşti din Bărăgan unde s-au adunat toate familiile de romi, fiind 
înregistrați, preluaţi de către autorități şi escortați, predaţi „din lichele în lichele” 
(de la unele autorități la altele). Drumul până în lagăr, despărţirea de restul 

familiei, condiţiile vitrege în care au trăit aproape trei ani de zile, copiii care au 
murit în lagăr deoarece cădeau bordeiele de pământ pe ei, drumul de 
întoarcere de şase luni spre Moldova parcurs pe jos, sunt întâmplări povestite 
cu amărăciune de M.I. care caracterizează anii petrecuţi la Bug ca o grea 
încercare pentru întregul neam de romi. 


Da, de soldați nemți şi de soldați români. Foarte rău s-au purtat cu noi. Un copil de țigan s-a urcat 
pe un gard într-o zi şi neamțul când l-a văzut l-a împuşcat direct. Băiat de 19 ani...el a văzut soare 
şi s-a dus acolo înspre gard la soare. Şi l-a împuşcat. Ei nu discutau. Puteai să mergi normal pe 
drum şi ei să te împuşte că aşa le venea...vai de mine ce a fost acolo....aşa făceau. Au încurcat-o şi pe 
o mătuşă de a mea Paraschiva că a făcut nu ştiu ce...deşi nu făcuse, şi au împuşcat-o. Nu aveam 
voie să mergem în afară de sat...era un perimetru în care aveam voie să stăm. Eram delimitați 
acolo. Doar pe femeile care le plăcea lor, pe alea le lăsau să mai iasă. 


Munca la boierii ruşi, dar mai ales condiţiile de locuire în bordeiele 
improvizate şi tratamentul jandarmilor au dus la moartea celor mai mulți 
dintre cei duşi în lagăr, M.I. afirmând cu convingere că aceste este şi motivul 
pentru care au fost duşi acolo, pentru a muri singuri. Deşi a trecut prin multe 
greutăţi, el este un caz fericit, deoarece a avut norocul să îşi reîntâlnească 
întreaga familie, la întoarcere, în Tiraspol, şi a parcurs împreună cu ceilalți 
drumul pe jos spre România, alături de armata rusă de această dată. La fel ca 
toţi ceilalți care au rezistat anilor petrecuţi în lagăr sau drumului spre ţară, 
familia lui M.I. a rămas fără resursele care le asigura înainte traiul: căruțele, 
catârii şi aurul ascuns în oiştea căruțelor au rămas la Bug, astfel încât a ajuns în 
final spre Suceava, după foarte multe greutăți: 


Da, am stat acolo, unde trăgeau cu bombele din depozit. Am stat la Focşani vreo două săptămâni, 
apoi am venit pe jos spre Râmnicul Sărat. Care a putut să îşi ia copiii, i-a luat care nu, îi lăsau pe 
drum, şi mureau copiii acolo. A murit undeva într-un loc, pe drum o familie întreagă...12 
oameni....nu era căruță, nu era nimic ca să poți să îi duci... 


Toţi bătrânii din comunitate, din generaţia lui, bărbați şi femei, au 
trecut prin aceleaşi evenimente până a ajunge la Vereşti. El declară însă că 
neamul de căldărari s-a distins între ceilalți şi a rămas unit, inclusiv în perioada 
deportării: 


Tata îmi zicea că națiunea asta de ţigani de prin Moldova, avea locul ei, nu prea se 
amesteca cu altele. Ştiţi de ce...argintarii de ce erau în stare...ei vorbeau cu tine şi te furau 
pe la spate...aşa făceau argintarii...că sunt mai multe feluri de ţigani...dar aceştia care 
suntem noi, căldărarii, care umblăm cu cazanele, nu furăm. 


Şcoala. Pentru M.L, lipsa unui domiciliu stabil în perioada copilăriei a 
făcut imposibilă orice formă instituțională de şcolarizare. Pentru toţi cei care au 
copilărit înainte de a se stabili la Vereşti şi au prins perioada deportării la Bug, 
şcoala a reprezentat o treaptă mult prea îndepărtată față de realitatea pe care au 
trăit-o. Nici după venirea la Vereşti, nu s-a mai pus problema de a face şcoală. 
Afirmă însă cu convingere că nici societatea românească nu era pregătită 
pentru şcolarizarea romilor, iar sărăcia a accentuat dificultăţile de adaptare ale 
copiilor romi în aceste instituţii. După stabilirea în Vereşti, se menţionează că a 

existat o perioadă în care şcoala era obligatorie: în acest context însă, romii erau 
mai degrabă toleraţi în şcoală şi marginalizaţi, iar faptul că abandonau după 
câţiva ani de şcoală nu era o problemă pentru nimeni. M.I. menţionează că, deşi 
locuiau acum în case nu aveau neapărat o situaţie financiară mai bună, iar 
mersul la şcoală era pentru cele mai multe dintre familii un efort prea mare, 
raportatla nivelul de trai. 


Căsătorie şi familie. M.I. povesteşte că, în vremea tinereţii sale, înainte 
de stabilirea în Vereşti, căsătoriile romilor căldărari erau condiţionate de 
resursele de trai: toată averea acestora era în căruţa şi corturile pe care le aveau, 
iar un fiu de căldărar nu se putea căsători decât dacă avea cort şi căruță proprie. 
Întoarcerea de la Bug a însemnat o sărăcire şi mai accentuată a tuturor 
neamurilor de romi, fapt care a determinat şi înaintare vârstei la căsătorie în 
cazul bărbaţilor sau chiar celibatul în cazul celor care nu reuşeau să acumuleze 
suficiente resurse pentru a-şi întreține o familie: dacă nu avea cort şi căruță, fata 
nu se mărita! Fetele în schimb, erau măritate şi în acea perioadă destul de 
timpuriu: 


Când erau ei emigrați şi emigrau ei aveau câte treizeci de ani, când se-nsurau şi luau o feti! de 
paişpe ani, de cinşpe ani... Da, nu se căsătoreau, că nu erau posibilitatea. N-aveau cortul şi caruța. 
Asta e, v-am spus că n-aveau cortul şi căruța, şi el trebuia să muncească, stăteau toți frații la un 
loc, trebuia să muncească tare să-şi facă căruță şi până ce-şi făcea el un cort... Nu-i mai ajungeau 
banii... o căruță şi-un cort, el dădea toți banii pe căruță şi pe cort, treizeci de ani se ducea, douăzeci 
de ani din viața lui şi lua o fată de şaişpe ani, cinşpe ani, poate o lua şi o vădană ....Deci pentru ei 
era mai greu. 


Datorită faptului că a fost sărac după întoarcerea de la Bug, M.I. 
declară că a avut probleme în negocierea pentru actuala soţie. S-a căsătorit la 25 
de ani, când era cu corturile la Tg. Neamţ. Fata i-a fost recomandată de către 
neamurile stabilite în altă parte din zona judeţului Iaşi. Îşi aminteşte că nu a 
avut bani să o ia, deoarece aurul a rămas la Bug; şi nu mai avea resurse decât să 
facă oleacă de nuntă, în condiţiile în care o fată de gospodar nu ieşea din cuvântul 
tatălui ei, şi era mai greu de obținut. 


Vedeți, la noi o fată se cumpăra greu atunci....foarte greu...şi care tată era mai gospodărar, acela se 
tinea tare, cerea mult... Când scăpa fata la prostii, atunci se mai muia ...că atunci se vorbea că ce a 
făcut fata cu cutare.....şi se râdea de dânsul. 


Soţia sa a fost născută în zona Siretului; deşi a fost deportată cu 
întreaga familie la Bug, neamurile celor doi nu s-au cunoscut acolo, ci doar 
după revenirea în țară. În perioada aceea se menţionează însă că, atât băieţii, cât 
şi fetele se căsătoreau mai târziu decât acum, astfel încât M.I. avea 25 de ani, iar 
soţia sa avea 19 ani. Odată căsătorit, în perioada următoare, şi-a adus soția în 
Şatră şi a reînceput să umble cu căruțele dintr-o parte în alta, de la Tg. Frumos la 
Iaşi, iar apoi prin diferite sate, fără o destinaţie anume. Cei doi parteneri s-au 
înţeles bine pe parcursul vieţii, deşi M.I. declară că la ei oricum nu ai de ales, după 
ce te-ai căsătorit: 


Aşa din gură ne-am mai certat, dar nu să facă ea prostii cu alții, că era cuminte. Că este un om bun, 

judecă cu mintea. La noi nu se lasă femeile de bărbați şi nici bărbaţii de femei. Cum ai luat-o, aşa o 
ții...la noi nu merge, că o las pe asta şi o iau pe alta. Dacă ai luat-o proastă aşa o ţii. Că nu ai încotro! 


Cei doi soţi declară că locuirea la Vereşti a dus la îmbunătăţirea 
condiţiilor de trai. Cei cinci copii i-au avut după ce şi-au construit casa, doi 
băieți şi trei fete, care, la rândul lor, s-au căsătorit şi au rămas în această 
comunitate, urmând tradiţia. Deşi consideră că, în general, şcoala este bună în 
viața omului ca să nu rămâi prost , familia sa a fost în acea perioadă prea săracă 
pentru a-şi putea întreţine copiii la şcoală. Cei doi băieţi mai mari au făcut 
câteva clase, însă au abandonat pe parcurs. M.I. nu consideră că şcoala nu era în 
acea vreme un mediu propice pentru copiii romi (de fapt, consideră că nici 
acum nu este potrivit ca fiii comunității să meargă la şcoală, în special fetele): 


Nu au mai putut sta acolo...că pe fete le fugăreau băieții...pe copii, ceilalți îi făceau țigani. Că 
tiganii nu erau văzuţi bine pe vremea lui Ceauşescu... acuma ce ne-am mai stabilit noi... dar 
atunci... Atunci nu eram stabili, eram bătuți, ocărâți... acum ne-am stabilit. 


Deşi ar fi dorit mai mulți copii, M.I. declară că i-a fost destul de greu să 
crească cei cinci copii. În perioada de dinainte de Revoluţie, familiile mai 
înstărite de romi căldărari aveau copii mai mulţi, în timp ce, pentru familiile 
mai sărace, media era undeva la cinci copii. În prezent însă, M.I. consideră că 
este potrivit ca o familie să aibă patru sau cinci copii, deoarece din aceştia 
trebuie căsătoriți repede: pentru o mamă care are deja nepoți, este o ruşine să 
mai facă copii, deoarece şi aşa diferența de vârstă între copiii din comunitate şi 
unchi sau mătuşi ai acestora este destul de redusă. Una dintre cele mai 
importante responsabilități care i-a revenit ca părinte a constat în găsirea unor 
nurori potrivite pentru feciori, din familii înstărite, care să aibă un renume bun 
în comunitate: 


Am mai zis şi eu, hai la cutare că e om gospodar, nu e de necaz, nu e de belele...nu fură nația lui. Că 
sunt şi la noi oameni care au furat, din nația lor, şi urmaşii tot hoți au rămas. Dar care e om, e om... 
pentru nurori m-am uitat la familii care are relevanță, care are una, alta. Feciorii i-am însurat unu 
la 20 de ani, unu la 22... fetele la 15. O noră am luat de la Chilişani, de la vreo 6 km de aici... tot 
neamurile ne-au spus: ia fata asta, că fata asta e bine, îți aduce apă, îți face de toate... dar ne-au 
înşelat, că nu prea făcea. 


În ceea ce priveşte fetele, acestea au fost ele cerute de către părinții 
ginerilor, întâmplarea fiind ca ele să se căsătorească tot în Chilişani. Atât în 
privinţa nurorilor, cât şi a ginerilor, M.I. nu se declară foarte mulțumit, 
deoarece nurorile nu s-au dovedit a fi atât de harnice, iar ginerii nu s-au dovedit 
a fi atât de gospodari: 


Ei au venit să le ceară la noi, ei le-au găsit. Trebuie să ceară ei întâi fata, ca să am ce vorbi....şi le-am 
dat-o fata... am mai avut puține probleme, da’ puține , de ce să spun minciuni...că nu poți ca, 
dintr-o dată, să fie fiecare gospodar. 


Migraţie. Odată stabilită la Vereşti, familia nu s-a mai mutat pentru a 
locui în altă parte. Pentru el, la fel ca şi pentru ceilalți căldărari, lotul de pământ 
primit şi construcţia casei au însemnat abandonarea stilului de viaţă nomad. 

Deşi a mai practicat nomadismul sezonier, pe raza județelor învecinate, a 
revenit de fiecare dată acasă. Prezenţa gării în comunitate şi mai apoi achiziția 
unor automobile personale au asigurat o mobilitate ridicată, benefică activității 
de vânzare, comparativ cu perioada în care umblau cu căruțele. 

Inainte de măsura stabilirii dată Gheorghiu-Dej, traseul său, şi al 
tuturor celor din generaţia lui a fost acelaşi: deplasarea cu corturile dintr-o 
parte în alta a Moldovei. S-a născut lângă Bârlad şi s-a mutat în permanenţă cu 
familia dintr-o localitate în alta, pe întreg malul Prutului, până când au fost 
deportaţi la Bug, în 1940. Ulterior, a revenit cu familia la Focşani, apoi la Târgu 
Frumos, unde s-a şi căsătorit. După o perioada de staționare în zona Iaşului, a 
venit spre Vereşti împreună cu familia, unde s-a stabilit în 1960, la aproximativ 
40 de ani, şi de unde nu a mai plecat pentru a locui în altă parte. O expresie 
sugestivă care descrie foarte bine modul de viață nomad: umblai brambura fără 
să ştii... nu mai ştiai de unde ai venit şi unde mergi... 


Ocupaţie, resurse de trai şi satisfacție față de viaţă. În privinţa 
ocupațiilor, lucrurile sunt clare şi simple, nu doar în ceea ce îl priveşte pe M.L., ci 
pe toți căldărarii din generaţia lui, care au avut ca ocupaţie singulară meseria 
de căldărar, transmisă din generație în generaţie; nimeni nu a fost angajat sau 
nu a lucrat în altă parte. Perioada de după revoluţie a oferit ocazia 
comercializării fierului vechi, în paralel cu activităţile de prelucrare a tablei. 
Căldărarii nu au fost niciodată agricultori, deoarece nu au avut pământ agricol, 
fiind nevoiţi ca, din meseria de căldărar să îşi procure toate necesare traiului. 

In prezent, trăieşte tot din vânzarea cazanelor, dar şi din pensia de 
cinci milioane lei vechi, primită de la statul german pentru deportarea la Bug. 
Feciorii „şi i-a aranjat la casele lor, are şi 9 nepoți”, şi dorinţa lui ce mai arzătoare 
este de a-şi repara casa, chiar de a-şi face una nouă, deşi nu are posibilități. Este 
mulțumit că neamul lui de căldărari a ajuns să trăiască în libertate şi declară că, 
dintre toate perioadele pe care le-a traversat pe parcursul vieţii, acum îi este cel 
mai bine. 


e BP. 

B.P. are 33 de ani, predicator la biserica penticostală a comunității, este 
căsătorit, are cinci copii. S-a născut la Vereşti, după stabilirea părinților săi aici 
şi a copilărit, alături de cei doi frați şi o soră, în comunitate şi pe drumurile pe 
care obişnuia să meargă cu părinţii pentru a vinde cazane. Nu a cunoscut 
perioada nomadismului permanent sau cea a deportării în lagăr decât din 
poveştile părinţilor şi, spre deosebire de M.I. a avut un domiciliu stabil în 
perioada copilăriei, deşi nu lipsită în totalitate de stilul de viață nomad. Astfel, 
B.P. menţionează că, în copilărie, îşi însoțea părinții câte trei, patru sau chiar 
şapte luni pe an, când aceştia mergeau la vândut cazane cu corturile prin sate, 
perioade în care nimeni din comunitate nu rămânea acasă. 

Problema şcolarizării a apărut odată cu măsura regimului comunist 
care prevedea învățământul obligatoriu. Astfel, în perioada anilor 1980, 
conform relatărilor respondentului, poliţia venea acasă, şi îi lua pe sus pe copii 
pentru a-i duce la şcoală. Aceasta a fost şi situaţia lui B.P., care a făcut astfel 
primele două clase, dar nu a învăţat să scrie sau să citească. El menţionează că 
înscrierea copiilor romi la şcoală era mai mult formală, aceştia lipsind şi câte 
şapte luni pe an din comunitate, context care a făcut imposibil adaptarea lor la 
un program educativ coerent. Mai mult, chir şi în lunile de iarnă în care 
rămâneau acasă, în Vereşti locuind doar iarna, iar acasă nu aveau atunci 
căldură, lumină şi nici haine pentru a merge la şcoală. 


I: Sunteţi singurul dintre frații dos. care ați făcut şcoală! Cum de s-a întâmplat aşa? R: Eu eram 
cumva terorizat de poliție. Ei m-au obligat când eram mai mic. Dar apoi am plecat cu cortul. Eram 
şapte luni plecat de acasă, veneam numai iarna, ei nu aveau posibilitate, nu lumină, nu căldură, 
nu haine, nu ca acuma. Cu ce să vin la şcoală? Desculț? Nu m-am mai dus... 


Deşi declară că i-a plăcut şcoala, B.P. nu s-a adaptat niciodată mediului 
din clasă, datorită faptului că a fost neglijat de profesori. Această situaţie era 
generalizată, pentru cei câțiva copii de romi distribuiţi câte doi în fiecare clasă 
şanse de a ajunge la nivelul celorlalți erau foarte reduse, atât datorită faptului 
că acasă vorbeau doar limba tradiţională romani, cât şi datorită lipsei de interes 
a cadrelor didactice. Deşi s-a înţeles bine cu colegii români, B.P. menţionează că 
nu i-a plăcut ceva anume în mod deosebit la şcoală, fiind plasat încă din prima 
zi de către învățătoare în ultima bancă, şi lipsind destul de mult pentru a-şi 
însoţi părinţii cu corturile prin sate. Din câte îşi aminteşte, a făcut doar 
bastonaşe până la sfârşitul clasei a II-a, după care a abandonat şcoala, fără a fi 
învăţat să scrie sau să citească. Consideră că nu i-a folosit la nimic experienţa 
respectivă deoarece nu a putut valorifica nimic în timpul vieții. 

Învăţat să citească mult mai târziu, la 31 de ani, când a participat la 
programul A Doua Şansă sau Şcoala pentru Adulţi organizată pentru 
alfabetizarea membrilor comunităţii, şi consideră că cel mai mare beneficiu pe 
care îl are acum, de fapt şi motivul pentru care s-a înscris din nou la şcoală, este 
acela de a putea citi şi interpreta Biblia. B.P. a participat la program, alături de 
alți 35 de membri din comunitate, unii dintre ei având chiar 50 de ani. A mers 
timp de două luni, sâmbăta şi duminica, perioadă în care a învăţat să îşi scrie 
numele şi prenumele şi să citească, însă, ulterior a abandonat, deoarece nu mai 
avea timp şi nu era mulțumit de modul în care se desfăşoară programul: (nu se 
lucra individual, nu au venit cadrele didactice la timp, se predau doar lucruri generale). 


O lună am plătit-o eu pe profesoară. Câte 300.000. Şi o lună am făcut-o gratuit. Am primit un 
fond şi m-a ajutat. Mai aveam nevoie de carte, că mai aveam de mers la biserică, mai aveam nevoie 
de citit Scriptura, şi aveam nevoie de carte, şi încă mai avem nevoie. Şi se face şi anul acesta, şi se 
merge. 


In prezent, consideră că faptul că nu ştie să scrie, îl pune uneori în 
situaţii jenante: 

Este mai importantă şcoala decât în trecut. Cum v-am spus: numele, prenumele, dacă scriu o 
cerere, ceva. Că înainte, când nici numele nu ştiam să îl scriu, îi ceream la unul, la altul: „Ajută- 
mă!” şi el zicea: „De ce n-ai învăţat? De ce n-ai făcut?” Şi parcă mi-era ruşine... Înainte nu aveam 
nevoie... dar acum... 


Se pare că aspectul care a contribuit în cea mai mare măsură la dorința 
lui B.P. de a-şi continua educaţia a fost religia. El declară că a învăţat carte, şi a 
învăţat să citească, parcurgând Scriptura. 

S-a căsătorit la 19 ani, şi ulterior a locuit împreună cu familia în 
gospodăria părinților. În prezent, relaţiile cu părinții, dar şi cu fraţii săi sunt în 
continuare foarte strânse, B.P. fiind cel care a rămas cu soţia în casa părinţilor. 
Spre deosebire de majoritatea situaţiei tinerilor care se căsătoresc în 
comunitate, B.P. declară că, în cazul lui, „şi-a aranjat oarecum căsătoria”. 


Era socrul, socrul era beat, şi a venit la mine şi mi-a propus şi a zis că: dacă faci ceva ce-ţi spun eu, 
te inu de ginere. Era vorba de nişte lucrări mai complicate cu tabla. El mă lua că vine cu nu ştiu ce, 
dar eu, l-am luat în batjocură că eh, îi îndoi acum două tăvi, o zis că mă ia de ginere. I-am îndoit 
tabla, i-am dus-o. Şi în timpul acesta el a pregătit. Am venit de-acasă, mi-a băgat vreo 200 de mii 
în buzunar: „du-te cumpără două navete de bere!”, tot cu banii lui. Şi gata zvonul că m-am 
logodit. Şi aşa s-a întâmplat! 


Fata aleasă avea atunci 14 ani, şi timp de doi ani cei doi tineri au stat 
logodiţi, perioadă în care fata a rămas în casa părinţilor. Peste doi ani, familia 
băiatului a organizat nunta la casa acestuia, nuntă cu peste 30 de invitaţi, iar 
apoi, şi-a adus soţia în casa părinţilor, unde locuiesc şi acum. Au împreună cinci 
copii, şi, din aceştia, patru sunt la şcoală, toți până în clasa a V-a. B.P. declară că 
intenționează să îşi mai țină copiii la şcoală cam încă doi ani. Pe fete doreşte să le 
logodească la 14 ani, moment din care acestea nu mai au voie să meargă la 
şcoală, deoarece ar fi de ruşine, de oroare, ar fi luate în râs. Religia penticostală, ale 
cărei reguli le respectă cu sfinţenie îi cere să mărite fetele după 16 ani, motiv 
pentru care atât el, cât şi alți părinţi din comunitate, deşi îşi logodesc fetele 
devreme, le ţin acasă până când acestea împlinesc vârsta legală de căsătorie. 
Referitor la băieţi, aceştia stau în şcoală cam cât îşi permite familia să îi ţină, şi 
până când aceştia ajung la etapa în care trebuie să se întrețină singuri. 

In privinţa viitorului copiilor, lucrurile sunt fără echivoc, în percepţia 
tatălui: 


Altă meserie decât căldărar nu o să se facă nici copiii mei! Din meseria aceasta a noastră, azi o să ai 
bani, mâine nu o să ai. Un salariu să mergi să-l munceşti undeva, să fii salariat e foarte greu 
pentru noi. Pământ nu avem. Agricultură nu se face. Să aşteptăm să luăm 4-5 milioane pe lună, 
să ai familie acasă, să nu ai ce le da să mănânce, n-ai cu ce trăi. Românul mai are o găină, o vacă, un 
purcel. Are de unde... Să spunem că eu aş câştiga 5 milioane. Cât mergi cu naveta, tot îmi ia 1 
milion şi ceva, 2 milioane pe lună. Şi aşa, nu poate supraviețui o familie cu doi, trei copii acasă. 
Dacă face două, trei cazane, merge dă de mâncare, a doua zi are mâncare în casă, are şi un ban. Pe 
mâine tot la fel şi...tot aşa...altfel nu ai cum... 


Nicu a început să muncească în gospodărie de la 15 ani, şi la 20 de ani 
trebuia să îşi întreţină familia. Relaţia de cuplu nu a fost întotdeauna amiabilă, 

însă aderarea în 1995 la cultul penticostal a schimbat mult şi în această privinţă: 


Înainte câte bătăi, dar o fi râs când am mai zis câte bătăi. Beţi veneau acasă, spărgeau, se îmbătau, 
îşi băteau femeile, copii, pe-afară, geamuri, uşi nu mai erau. Dar de când s-au întors la Dumnezeu, 
de când cu religia, nu a mai avut nici unul probleme. Am bătut-o şi eu pe soția mea înainte. ... 
Când nu era pocăită ea... eu eram... şi o băteam pocăit, pentru că aveam copiii gemeni şi ea se 
îmbăta, venea beată... 


În cadrul adunărilor de rugăciune, s-a remarcat în rândul celor care au 
aderat la cultul penticostal şi a fost ales prin vot democratic în funcția de 
predicator. Alături de un al doilea pastor al comunităţii, face parte din 
generaţia unor noi lideri, şi prestanţa lui în comunitate a crescut considerabil. 

Nicu declară că nu a încercat niciodată să se angajeze şi nici nu 
consideră că aceasta ar fi o soluţie, considerând lipsa de educaţie ca principal 
impediment pentru a obţine o slujbă suficient remunerată pentru a-şi putea 
întreține familia sau pentru a-şi putea construi o locuință proprie. Este însă 
singurul din comunitate care a încercat să meargă să muncească în afara țării, în 
Grecia, unde a stat trei luni şi a muncit în agricultură, pentru a-şi face bani să îşi 
construiască o casă la Vereşti. Deşi experienţa a fost profitabilă, nu a fost una 
plăcută, deoarece soţia cu cei cinci copii nu au avut posibilități de a se descurca 
în lipsa lui. 

În prezent, este mulțumit de viața pe care o duce, dar declară că dacă 
acum ar avea 20 de ani, şi nu ar avea familie ar merge să lucreze în Grecia vreo 
doi ani. Cel mai important câştig însă o consideră regăsirea spirituală prin 
intermediul credinței, fapt care i-a schimbat întregul mod de viață şi de 
raportare la ceilalți: 


A însemnat o schimbare, de mentalitate în primul rând, de a înțelege un cuvânt, ceea ce e 
împrietenirea cu un român, de a-l înțelege, de se înţelege şi el prin tine, să-l respecţi, să fii 
respectat. Inainte nu făceam asta! 


e TM. 

T.M, este şi el predicator în cadrul comunității, are 43 de ani, s-a născut 
în Vereşti în 1965, în perioada în care comunitatea era în formare. Reprezintă 
unul dintre cazurile aparte deoarece pare a fi singurul din comunitate care 
începe să îşi schimbe opiniile cu privire la modul de viaţă al căldărarilor. 

Este şi singurul exemplu de succes cu privire la şcolaritate, fiind 
singura persoană adultă care are gimnaziul încheiat. El relatează că s-a dus la 
şcoală din curiozitate, dar şi din obligaţie. În acei ani veneau învățătorii prin 
comunitate, împreună cu directorul şcolii, primarul şi organele de poliție 
pentru a inventaria numărul de copii din fiecare gospodărie şi a cere părinților 
romi să dea copilul cel mai mare la şcoală. Datorită faptului că atunci când a 
mers la şcoală era singurul rom din clasă, T.M. declară că s-a înţeles foarte bine 
cu colegii români, că şi-a făcut prieteni între români şi că ajunsese „să aibă cei mai 
buni prieteni român, colegii de bancă, care îşi aduceau mâncare de acasă şi îmi dădeau şi 
mie, că eu nu ştiam ce înseamnă acela pachet”. Nu a menţionat nici o situaţie de 

discriminare, dimpotrivă, subliniază interesul şi dedicația învățătoarei de 
atunci, căreia îi datorează faptul că ajuns până în clasa a V-a, fiind singura care 
a „tras de mine şi s-a ținut de capul meu, pentru a merge înainte şi a termina clasa a IV- 
a”. Experienţa pozitivă s-a concretizat şi prin rezultate şcolare: 


Păi mie mi-au plăcut toate manualele. Eu luam cu premii şi cu mențiuni. Deci eu eram unul 
bunişor, nu pot să mă laud că eram bun, dar unul bunişor şi știți ce s-o-ntâmplat? Când am făcut 
vreo şapte clase jumate, m-am căsătorit. 


T.M. declară că a făcut şcoală în pofida atitudinii negative a părinților, 
menţionând că au fost numeroase situaţii în care tatăl îl bătea pentru că merge 
la şcoală sau venea chiar la şcoală să îl bată deoarece nu rămânea acasă să îl ajute la 
cazane. Intervenţia părinţilor a culminat cu aranjarea căsătoriei, astfel încât, în 
clasa a VII-a, băiatul a fost nevoit să se căsătorească, iar părinţii l-au retras de la 
şcoală, considerând că timpul petrecut acolo era o pierdere de vreme, şi că un 
copil are nevoie de meserie, nu de carte, că nu-ți dă cartea de mâncare! Decizia 
părinților a venit în contradicţie cu intenţiile cadrelor didactice, care au insistat 
ca acesta să termine opt clase: şi cu mare chin, cu profesorii care mă cunoşteau, mă 
înțelegeam şi dădeam o tezuţă şi îmi dădea nota la purtare şi m-o trecut până-ntr-a opta. 
T.M. înţelege însă insistența părinţilor de a-l integra în tiparul stabilit 
tradițional, şi dorinţa acestora de a se asigura că va fi capabil să îşi întrețină 
familia: 


Deci dar ei m-au însurat, aşa era, ştiţi? Eu atunci la şapteşpe ani ştiam să lucrez, făceam meseria, 
legam, aduceam bani, ştiţi? Că şi asta-i treaba. Dacă eşti harnic, munceşti, te duci şi ai un ban, te 
duci şi ai banul tău, nu te duci la părinți tată dă o sută de lei, vreau să inu şi iau şi io prăjitură. Ce 
bătaie luam... 


Impactul educaţiei în cazul acestui reprezentant al comunităţii a fost 
semnificativ, nu doar prin prisma rezultatelor şcolare, dar mai ales în ceea ce 
priveşte oportunităţile de viitor: în prezent este singurul membru adult al 
comunității care ştie să scrie şi să citească, şi are şanse de a deveni mediator 
şcolar. A fost ales prin vot democratic de către majoritatea comunității 
predicator, şi îşi asumă cu foarte mare seriozitate acest rol. 

Poate că impactul cel mai semnificativ al educaţiei se manifestă în 
deschiderea pe care o are cu privire la viitorul propriilor copii, la beneficiile şi la 
rolul educaţiei pentru reuşita în viață: mi-a folosit mult în viață, mi-a folosit multe. 
Deci, pentru mine, mie nu-mi pare rău că am învățat. Această deschidere nu a 
împiedicat însă ca scenariul să se repete cu fiul cel mare al lui T.M., care, în clasa 
a VII -a s-a însurat şi a abandonat şcoala, fără a se împotrivi părinţii într-un fel. 
T.M. afirmă că dacă nu ar fi făcut asta, ar fi fost prea târziu ca fiul lui să îşi 
găsească o fată ca lumea în sat. Aşadar, nici unul dintre cei 5 copii ai lui nu a făcut 
încă 8 clase, cel mai mare abandonând şcoala, în clasa a VII-a. Cu privire la 
ceilalți copii situaţia este incertă, însă părinţii se declară hotărâți să îşi lase 
copiii în şcoală atâta timp cât vor dori aceştia, nu vor căuta să determine 
abandonul şcolar, nici măcar al fetițelor. Respondentul se declară şi împotriva 

căsătoriilor timpurii ale fetelor, considerând că acesta „este un obicei prostesc al 
bunicilor”: 


Păi dacă tu măriți o fată la doişpe ani ce ştie? Treişpe ani ce ştie? Las-o la cinşpe, şaişpe ani. Ce ştie 
copila-ceea? Dă oleacă cu mătura... o mărit că ştie ea să facă mare minune. Dar şi bărbatul trebuie 
să îl întrețină. Dar după ce-am venit noi mai încoace, părinții noştri iară au mers aşa cu obiceiul 
lor, ne-au însurat pe noi şi mai încoace după ce noi, cum mulți din comunitate s-o pocăit, scriptura 
ne-a obligat să nu mai facem ce-o făcut părinţii noştri. Să căsătorim fetele mici şi doar cu acte de 
legitim, căsătorie cu primărie, cu tot. 


De asemenea, consideră că mentalitatea de până acum a părinților 
căldărari, care puneau pe primul plan munca şi meseria de căldărar ca 
principale surse de venit şi de reuşită în viaţă, este una învechită; şi observă că 
şcoala îți dă de mâncare în ziua de azi. Trebuie să menţionăm însă că această opinie 
este aproape singulară în comunitate, cei mai mulți fiind încă adepții 
mentalităţii tradiţionale. Deşi majoritatea reprezentanţilor comunității nu 
consideră că ar avea vreo alternativă în prezent în ceea ce priveşte ocupaţia, în 
opinia lui T.M., (care şi în această privinţă este singulară), meseria de căldărar 
nu mai este de viitor şi nu mai reuşeşte să asigure resursele necesare întreținerii 
unei familii: 


Păi mi-am dat seama de pe mine că nu mai pot să fac nici un pas acuma, că la noi s-au stricat 
treburile. Meseria e pe ducă şi nu mai are valoare. Nu mai ai din ce trăi, de-acuma. Te duci, te duci, 
stai o vară printr-o comunitate cu cortul acolo cu toată familia, munceşti, de te transpiră şi faci 
cinci-şase milioane, zece milioane şi alea nu te ajung nici să cumperi barabule, nici s-aduci lemne, 
nici "nica. Şi munceşti în zadar, şi nu mai poți creşte. Dar precum dacă aveam un servici, eram 
angajat şi aveam un zece milioane pe lună, păi la mine ştiam că luna trece şi zece milioane aveam. 


El consideră că meseria de căldărar este cea care îi ţine încă pe romi în 
comunitate, care i-a ajutat să supraviețuiască, dar este şi cea care i-a împiedicat 
să facă altceva. Abordarea altor ocupaţii ar schimba, conform aceleiaşi păreri, 
stilul de viaţă al romilor şi obiceiurile comunității, însă, în concepţia liderului 
comunității, acest fenomen se va întâmpla mai devreme sau mai târziu. 


Acum vreo doi trei ani, vorbeam odată cu Nea Vasile, când mi-a spus să mă duc la şcoală şi 
spuneam că nu mă duci că mi-i ruşine. Acum mi-am schimbat şi față de mine părerea. Păi da, mi- 
am schimbat părerea față de mine. Pentru că pe mine nu mă mai interesează comunitatea amu. Eu 
am înțeles viața altfel. Păi cum mi-o fac, aşa o am. Eu dacă aş avea un liceu, aş fi văzut altfel. Eu pot 
să mă angajez... am opt clase făcute. Deci pot să mă angajez, pot să mă duc, deci cum ar fi un loc un 
liceu îi văzut altfel între oameni. Nu-i ca unul din rând, ca unul care nu ştie carte, şi niciodată să 
nu te-aştepți că un domn va vorbi cu tine care n-ai carte, un analfabet şi tu nu ştii nici cum să te 
exprimi. 


Astfel, acest respondent, este singurul din comunitate care îşi pune 
problema de a face altceva în viitor, el sau copiii lui, decât ce au făcut până acum 
cei mai mulți din comunitate. Totodată, este singurul care, în acest moment, cel 
puţin la nivel declarativ, este mai preocupat de destinul copiilor decât de 
interesele sau viitorul comunităţii, şi nu vede o suprapunere absolută între 
aceste planuri: 


Pe fată, cât va vrea ea, o voi lăsa la şcoală. Nu o voi retrage să se mărite. Nu mai vreau să le stric. 
Dacă vrea liceul, să îl facă. Nu mă mai afectează tradiția, nu mă mai inu după ea, ci după viitorul 
copiilor mei, nu mă mai interesează ce spune comunitatea, pentru viitorul copiilor eu renunt la 

tradiție, şi dacă eu gândesc aşa... şi prietenii mei vor vedea că al meu copil a terminat un liceu, şi e 
angajat şi are 10 milioane pe lună, credeți că nu vor da şi ei copiii la fel, mai ales că meseria este pe 
lat de cuțit? Pentru interesul copiilor mei aş renunţa la tot! 


° A.D. 

A.D. are 28 de ani, este născută în Vereşti, are o soră şi 3 frați, ea fiind 
cea mai mare dintre ei. Anii copilăriei au fost strâns legaţi de familie şi de 
activitățile specifice comunității de căldărari. Este oarecum nostalgică în 
relatările privind anii copilăriei, menţionând că frații şi surorile aveau grijă unii de 
alții, iar părinţii s-au preocupat permanent să aibă copii cât mai pricepuţi, 
băieţii în meseria de căldărari, iar fetele în activităţile gospodăreşti: 


Noi facem asta cât suntem încă la părinți. Cam de la 10 ani începi să faci cam totul prin casă, să 
speli, să găteşti, să cureţi. Să coşi înveți de la bunică. Noi asta avem de făcut, că de prăşit nu putem 
învăța că nu avem pământ. Când mergeam încă cu părinţii cu corturile prin sat mai şi vindeam 
cazane. 


A fost aleasă de părinţii viitorului soţ încă de când avea 13 ani, şi a stat 
logodită 3 ani de zile până s-a căsătorit, perioadă în care a rămas tot în casa 
părinţilor. A.D. menţionează că logodna este pentru părinţii care fac 
înţelegerea ca şi un fel de garanţie, pe care se grăbesc să o stabilească timpuriu, 
când au de unde alege. A amâna alegerea partenerei pentru băiat implică riscul de 
nu mai găsi o fată care să corespundă aşteptărilor sau statutului dorit. Perioada 
logodnei era considerată aşadar o garanţie în special pentru familia băiatului: 
logodna se făcea cât mai din timp dacă fata era din familie bună, pentru a fi 
siguri că nu va fi luată de altcineva. Creşterea fetei, educaţia acesteia, 
asigurarea unei bune reputaţii revine, după cum relatează respondenta, toate 
în sarcina părinţilor care nu permit abateri care scadă „valoarea” acesteia pe 
piața maritală. Perioada logodnei, chiar în cazurile în care cei doi parteneri se 
cunosc, cum este şi cazul Laurei care îşi cunoştea viitorul soț din vedere, nu 
înseamnă nici o schimbare cu privire la relaţia celor doi tineri până în 
momentul în care se căsătoresc. Consideră însă că a avut noroc că s-a măritat în 
comunitate, deoarece este mai aproape de familie. Căsătoria a însemnat 
mutarea în casa socrilor şi purtarea baticului, semn că a devenit o femeie 
măritată. 


Apoi au pus bani părinții lui băietul şi au venit la mama mea să facem nuntă. Şi s-au înțeles cu 
mama şi cu tata şi au făcut nuntă. Da’ noi ne logodim aşa, dar nu am stat cu dânsul sau să vorbesc 
cu dânsul până la nuntă. Nu ne vorbim cu băietul. Nu, nu, şi dacă ştiu că e al meu, şi îi logodită cu 
el, nu stau de vorbă cu el până la nuntă, după ce te dai cu dânsul. Asta ca să nu ne meargă vorbă, ca 
să nu fie ruşine, ca să nu îi mânii pe părinți. Că na... dacă vede un țigan fata cu băietu' de vorbă şi 
încă nu îs luați... la noie ruşine. 


Simbolic, femeia căsătorită trebuie să poarte baticul sau năframa în 
cap, fiind elementul care distinge fetele căsătorite de cele necăsătorite din 
comunitate. Soacra a preluat ulterior atribuţiile de a avea grijă de noră, de a o 
supraveghea şi a avea grijă în continuare de buna comportare a acesteia: 

să nu stea de vorbă cu români sau cu alți bărbaţi romi, să îşi îndeplinească 
treburile gospodăreşti. A.D. a locuit şi locuieşte încă în aceeaşi casă cu socrii, 
deoarece nu a avut posibilitatea să îşi construiască o casă separată. Ea 
menţionează că, pentru toate fetele care se mărită şi se mută în casa soțului este 
mai greu decât înainte, decât în casa părinţilor, deoarece trebuie să corespundă 
tot timpul aşteptărilor noii familii: 


Odată venită de noră, faci, că trebuie să faci. Dacă eşti la mama ta e mai altfel... faci, nu faci, mama 
nu îți spune nimica, dar la soacra eşti obligată să faci... trebuie să faci mâncare, să faci curat, să te 
duci în sat cu cazane... Dacă nu faci, socrii te spun că nu faci nimica, că eşti puturoasă, că eşti 
lenoasă. Că mănânci degeaba... dar aşa dacă faci, soacra e mulțumită şi îi pare bine. 


Ambele femei rome s-au aflat în dificultate când le-a fost solicitată o 
descriere/evaluare a relației de cuplu: A.D. menţionează că nici nu îşi pun 
problema dacă se înțeleg sau nu bine cu soții, „aşa le-a fost dat”, şi nu au cum să 
schimbe lucrurile! Sunt relatate însă şi situaţii conflictuale cu partenerul, cel 
mai adesea datorate discuţiilor despre bani, sau consumului de alcool, situaţii 
în care a fost frecvent bătută de soțul ei. Lucrurile s-au schimbat radical în bine 
din acest punct de vedere, odată cu aderarea acestuia la cultul penticostal. 


Mai bine, nu am avut nimica cu dânsul. Aşa certuri mai din cauza copiilor au mai fost. Bărbatul 
meu, până a se pocăi era rău. M-a mai şi bătut atunci. Venea acasă, spărgea geamurile... dar de 
când s-a pocăit... dacă era un ceas pe masă, îl trântea de pământ. Ce să fac, luam bătaie, şi ce să 
faci... nimica... copiii erau mici. Dar asta înainte de pocăință, acum vreo 10 ani, dar numai un an 
de zile am sta cu el când nu era pocăit. Era tare răi țiganii când nu erau pocăiți. 

Dacă te-ai lăsa de bărbat, nu te mai ia nimeni. Nu are cum... că tu îi al pe bărbatul acela... şi dacă a 
fost o vorbă, o ceartă, poți sta la mama o lună, dar apoi te duci înapoi. Te împaci înapoi cu bărbatul 
cu socrii, mai ales dacă ai copii. Da nu te desparți... noi nu dăm divorț. La noi dacă iei un bărbat, cu 
ăla stai o viață. Cum o fi de rău, de urât, cum o fi, cu dânsul stai, cu dânsul suferi. 

Da, pentru noi țigăncile, bărbatul e mai valoros. Şi ea e valoroasă pentru casă. Dar ei rămân 
împreună toată viața. La alte de neamuri de romi însă se mai şi despart. 


A.D. spune că nu a fost nici un moment în care să se gândească la a-şi 
părăsi familia, deoarece femeile rome consideră că soțului (bărbatului) trebuie 
să i se ierte multe din greşeli deoarece contribuie semnificativ la bunul mers al 
familiei, soţia având un rol secundar; din acest motiv, dedicaţia soțiilor pentru 
familie este absolută, indiferent de ce ar face bărbatul: 


Româncele sunt tare geloase pe bărbaţii lor. Un, doi sunt cu divorțul. Pentru o palmă dacă nu a 
făcut ceva prin casă, ea se supără şi bagă divorțul. Asta nu e bine ca să lase aşa uşor bărbatul. 
La noi pot să fie bătute, pot să fie flămânde, sau să nu aibă unde sta, dar nu îşi lasă bărbatul. Dar 
nici bărbatul nu merge să îşi lase femeia. Şi nu se poate ca femeia să îl înşele, cum să îşi înşele 
bărbatul ei, când el aduce de toate în casă? La bărbat trebuie să îi spui totul că el e bărbatul, 
el ține casa... noi femeile ce facem? Spălăm, mâncare, curăţenie şi cu copiii. 


Viaţa socială a femeilor din comunitate este caracterizată prin strânse 
legături cu familia extinsă: datorită situației de supraaglomerare, contactele 

cu ceilalți membri ai familiei sunt foarte dese, cei mai mulţi fiind aşezaţi în 
proximitatea celor de acelaşi neam. Astfel, cele două soţii de căldărari 
menţionează că se vizitează deseori cu fraţii, surorile, sau părinţii, cărora le 
trimit periodic mâncare, sau îi invită la masă. 

În viitor, dorinţa cea mai mare a Laurei este ca soţul ei să reuşească să 
strângă suficienţi bani pentru a-şi finaliza o casă, deoarece stau de 13 ani în casa 
socrilor. Oricum, comparativ cu alte familii din comunitate, au o situaţie mai 
bună, deoarece au deja un teren şi cărămida achiziționată, însă nu mai au 
fonduri pentru a construi casa, prin urmare, expresia ei referitoare la ce vor face 
pe viitor, este: „mai aşteptăm!” 


e NE. 

N.E., 38 de ani, născută şi căsătorită în localitatea Vereşti, nu a făcut 
niciodată şcoală, deoarece, când era copil, nu se dădeau fetele la şcoală, nu voiau 
nici părinţii, şi nici în comunitate nu era privită cu ochi buni o fată care mergea 
la şcoală. 


Nu voiau părinții, era chiar o ruşine. Pe băieţi îi mai trimitea, cu băieții era altfel, dar pe fete, nu. 
Noi atunci nici nu purtam pantaloni. Acum purtăm şi pantaloni. Dar atunci, cum să fi mers la 
şcoală cu fustele? Ar fi trebuit să mergem cu pantaloni, şi era ruşine. Şi acum dacă trebuie să 
mergem undeva cu pantaloni, ne e ruşine. Şi trebuie fustă din aia până jos, nu ceva să se vadă 
piciorul în vreun fel, că e ruşine. 


Nici ea şi nici surorile ei nu au nici un an de şcoală, deşi fraţii mai mari 
au făcut câteva clase. Pentru fete, din câte rezultă din povestea de viaţă a Elenei, 
nu doar educația în sine era o problemă pentru părinţi, cât mai ales mersul la 
şcoală împreună cu românii, şi interacțiunea cu alte persoane decât membrii 
comunităţii. Deşi recunoaşte beneficiile actuale ale educaţiei şi consideră că 
educaţia îți foloseşte în viață, N.E., ca părinte, reproduce multe dintre atitudinile 
şi comportamentele părinților ei, în discursul ei nefiind menţionate acțiuni care 
să arate că face din educaţia copiilor lor o prioritate; deşi recunoaşte că îi este 
greu fără a şti carte, nu consideră că ar fi fost potrivit până acum ca fetele romilor 
căldărari să fi mers la şcoală. Progresul față de vechile generații constă poate în 
faptul că nu îşi va împiedica copiii să facă şcoală, însă nu vede cum ar putea 
trece copiii peste toate dificultățile de adaptare: faptul că în familie aceştia 
învaţă când sunt mici doar limba romani, faptul că nu merg la grădiniţă şi 
faptul că interacțiunile cu ceilalți, precum şi portul tradiţional, constituie în 
cazul fetelor romilor căldărari o problemă, sunt impedimente care deocamdată 
reduc considerabil şansele copiilor de a progresa din punct de vedere al 
educaţiei. 


Am vrut, dar nu avem de unde. Şi acum că suntem mari, nu avem cum, avem probleme. Copii 
avem câte 5... Era bine să ştiu, după părerea mea, după părerea altcuiva nu ştiu. Dar am 5 copii, 
dintre care 4 sunt la şcoală. Am 2 fete în clasa V, un băiet în clasa a II şi o fetiță în clasa a I-a. Şi mai 
am unu de 6 ani, şi pe acela o să îl dăm la şcoală, că îl văd că nu ştie. Am dat copii la şcoală că aşa am 
vrut noi amândoi, că îmi pare rău să nu ştie carte. Pe unde va merge e bine să ştie să citească şi să 
scrie. Pe o tablă, pe unde mergem, pe unde venim, să ştie să se descurce. Că noi, când mergem în 
magazin nu ştim nimic, şi tot trebuie să întrebăm pe unu şi pe altul cât costă aia şi cât costă aia. La 
pâine ştim acuma, dar dacă vrem să cumpărăm un kg de carne, nu prea ne descurcăm. Şi întrebăm 

altom, câte kg, câte suta. E tare bine să facă şcoala. 


Cel mai frecvent invocat motiv pentru care copiii romi se lasă de şcoală 
este căsătoria: fetele nu pot întârzia foarte mult din acest punct de vedere, 
pentru a nu trece de vârsta considerată potrivită la căsătorie, iar băieţii de 
asemenea nu pot amâna foarte mult, deoarece riscă să nu îşi mai găsească o 
parteneră potrivită. Căsătoria, precum şi atribuţiile lor în cadrul familiei, sunt 
în continuare aspecte care prevalează în faţa educaţiei sau şcolarității. 

N.E. are şapte copii, patru băieți şi trei fete. Doi băieți sunt la şcoală, 
unul în a I-a şi celălalt în clasa a III-a. Cel mai mare a făcut şapte clase, iar apoi a 
abandonat şcoala pentru a se căsători, iar fetele nu merg încă la şcoală deoarece 
sunt prea mici, însă vor merge şi acestea la şcoală. 

Referitor la relaţia de cuplu, N.E. menţionează că, deşi cele mai multe 
decizii în casă le ia bărbatul, soțiile au un rol hotărâtor în alegerea nurorilor şi a 
ginerilor: nora trebuie să fie frumoasă, să fie harnică şi curată, iar ginerele să fie 
gospodar şi să fie din părinți bogați. Se precizează însă că în timp s-a adăugat un alt 
criteriu hotărâtor în stabilirea căsătoriilor celor care au aderat la cultul 
penticostal, iar fii sau fiicele acestora se pot căsători doar în familii în care ambii 
părinţi sunt penticostali: 


Care e bogat se dă la bogat, care e sărac la sărac, care e pocăit la pocăit, că nu poți să dai la nepocăit. 
Nici măcar aşa nu putem da la o familie la care nu sunt ambii pocăiți: dacă ea este, şi el nu, noi nu 
putem da feciorul sau fata, trebuie să ne găsim altă familie în care amândoi să fie pocăiți cum 
suntem noi, şi bărbatul şi femeia. 


În lipsa acestor condiţii, N.E. afirmă cu convingere că nu merită să facă o 
căsătorie, că nu ar merge treaba între soți! Dacă părinţii se înţeleg în toate 
privinţele, tinerii trebuie să se supună, şi, după nuntă, fata merge la băiat, 
niciodată invers. Ea primeşte zestre, alături de salba de aur, a cărei valoare 
depinde de posibilitățile părinților, pat, masă, scaune, aşternuturi, în timp ce 
bărbatul asigură locuinţa şi întreţinerea. 


Eu când m-am măritat am primit un pat, trei perne, o plapumă, cearceafuri, 3 monezi de aur. Îi 8 
milioane acuma o monedă, da atunci, pe vremea mea, era mai ieftin. Dar aurul şi-a cam păstrat 
valoarea. M-am mutat apoi la soț acasă. Ne-am înțeles apoi, nu am avut nimic cu el. Şi eu am dat la 
fetele mele, la fiecare aur, câte 5 monezi. 


Cu excepţia învăţării atribuţiilor gospodăreşti, mamele nu îşi 
pregătesc în nici un fel fiicele pentru viaţa de familie, nu există nici un fel de 
comunicare legat de probleme personale sau viață intimă, nici înainte de 
căsătorie şi nici după aceea: 


Nu, că la fete le e ruşine. Nici mama nu îi spune fetei de 15 ani nimic. Şi dacă e fată mare, nu poți să 
vorbeşti despre asta, că sunt prostii. Dar nici după ce s-a măritat... cum să o întreb pe fată ce face ea 
cu bărbatul... Da, ele, fiicele între ele mai discută. Dar aşa ne mai dăm seama şi noi mamele de 
exemplu... la venirea ciclului, ea nu voia să spună nimic, dar am văzut că e mai aşa... mai cu 
amețeală, şi am întrebat-o ce are, şi ea aşa mai cu râs, că îi era ruşine... dar discuțiile astea nu se 
întâmplă, mai ales că sunt bărbații. Când se mărită fata nu îi spui toate lucrurile ce va să fie, îi spui 
numai atât: „Să nu ai copii degrabă! Că eşti tânără şi e greu”. Dar altceva nu le spunem, e ruşine 

pentru ea. Chiar dacă i-ai spune, ea nu răspunde la vorbele astea, nici nu stă să asculte. 


Căsătoria şi familia ocupă un loc esenţial în viața romilor căldărari, 
pentru femei reprezentând chiar rostul existenţei lor, după cum acestea o şi 
declară. Poveştile de viaţă au relevat schimbări lente, dar progresive în ceea ce 
priveşte atitudinea față de copii, faţă de educaţie sau atitudini în relaţia de 
cuplu. 

În ceea ce priveşte femeile, atât respondentele, cât şi restul femeilor din 
comunitate au avut, fără excepţie aceeaşi ocupaţie: de peste 50 de ani, fetele 
sunt învăţate încă de la vârsta de 6 ani treburile gospodăreşti: să gătească, să 
coase, să aibă grijă de copii. Îşi mai însoțesc părinții, şi ulterior soții, la vânzarea 
cazanelor în sate, declarând că, în unele cazuri, se pricep mai bine la vânzări 
decât ei. În plus, spre deosebire de bărbaţi, ele mai muncesc cu ziua pe timp de 
vară: unele merg la păpuşoi, altele mai ajută prin gospodării, însă cei care 
asigură banii în familie sunt bărbaţii. N.E. nu ar renunţa în nici o formă la acest 
stil de viaţă şi nu vede cum ar putea o femeie rom căldărar să trăiască în alt fel 
decât au trăit ei până acum: 


Portul ăsta e mai greu. Dar femeile cum să renunțe la portul ăsta? Aşa ne-am născut, aşa ne-am 
învățat... aşa murim. Dacă mergem aşa în altă parte... dacă mergem pe drum aşa, spun, „uite 
tiganca”. Dar aici la noi în sat, se ştie, s-au obişnuit cu noi... dar în altă parte nu ar fi aşa. Ştie 
lumea aici că aşa e portul nostru. Şi fetele mele tot aşa vor fi îmbrăcate. 


Sinteză 

Toţi cei cinci respondenţi se declară mulțumiți de viața pe care o au 
acum, precizând că, pentru întreaga comunitate, a fost mult mai greu când 
părinţii lor trăiau în căruţe, cu corturi. Comparativ cu contextul de atunci, se 
consideră că situația comunităţii s-a îmbunătăţit considerabil: acum au casă, 
mâncare, bani, nu duc lipsă de nimic. Femeile îşi doresc pentru copiii lor un traseu 
asemănător, dacă nu identic cu cel avut până acum de către membrii 
comunității: băieții să ştie să bată cazanul, convinse fiind că aceasta este meseria 
care le asigură viitorul, chiar dacă vor face şcoală, iar fetele să îşi întemeieze 
familii bune şi să aibă grijă de copii. Aşteptările bărbaţilor diferă într-o anumită 
măsură, fiind mai pragmatici şi subliniind lipsurile prezente ale comunităţii, în 
special lipsa terenurilor în proprietate, aspect care creează o anumită stare de 
instabilitate permanentă. 

Legat de satisfacția romilor căldărari faţă de viaţă, trebuie menţionat 
din nou rolul religiei penticostale, în care majoritatea membrilor comunității 
au experimentat o regăsire spirituală deosebită. Nu există intenţii ca, pe viitor 
să se mute cineva în altă parte, şi, deocamdată, cu excepţia lui T.M., nimeni nu 
concepe viaţa în afara comunităţii. Femeile rome declară că tot ceea ce îşi doresc 
este să le asigure cele necesare traiului copiilor lor, să le facă „rânduiala”, ele 
fiind mulțumite cu cât au. M.I. este mulțumit că a apucat să vadă şi să trăiască 
neamul mai bine ca în trecut, iar B.P. speră să ajungă să practice cât mai bine 
rolul de predicator şi, poate pe viitor să devină noul bulibaşă al comunității. 
T.M. are şanse de a deveni primul membru al comunităţii care va avea o altă 

ocupaţie, dacă se va concretiza şansa de a deveni mediator şcolar. 

Putem spune, însă, că destinele membrilor comunităţii, aşa cum se 
desprind din relatările celor intervievaţi au un numitor comun: 
predictibilitatea. Cu greu putem distinge de exemplu diferenţe între poveştile 
de viaţă ale celor două femei sau între planurile acestora privind viitorul lor, 
sau chiar al copiilor lor. Comunitatea şi religia conferă deocamdată siguranță 
cu privire la ce vor face în viitor, expresia Elenei caracterizând cel mai bine 
situația prezentă şi modalitatea de raportare a romilor căldărari față de viață: 
aşa ne-am născut, aşa ne-am învățat, aşa murim! 

Romii ursari din Bălţeşti 
Claudia Petrescu 


Comunitatea 

Înfiinţarea comunității de romi 

Comuna Bălţeşti din judeţul Prahova este formată din 3 sate: Bălţeşti, 
Izeşti şi Podenii Vechi. În ceea ce priveşte compoziţia etnică a localităţii datele 
oferite nu au fost precise. Din analiza informațiilor primite de la cei intervievaţi 
rezultă că înainte de război populaţia majoritară era formată din românii, 
numărul romilor fiind redus. În perioada comunistă, proporţia romilor ursari a 
crescut ajungând să reprezinte circa 7-8% din totalul populației. După 1989 
numărul lor a crescut semnificativ, la recensământul din 2002 populaţia roma 
reprezentând 374 de persoane. Analiza informaţiilor primite de la 
reprezentanţi ai administraţiei publice arată că mulți dintre romii din Izeşti s- 
au declarat la recensământ ca fiind români, dar proporţia romilor în localitate 
este de 30-40%. În satul Bălţeşti, din declaraţiile primăriei, sunt 482 de romi şi 
912 români, adică proporţia ursarilor este de 34,5% din populaţia satului. 


După revoluţie s-a mărit comunitatea, au fost case noi şi numărul de locuitori a crescut față de 
vremea lui Ceauşescu. Au crescut copiii şi au făcut căsuțe. Numărul de oameni a crescut mult mai 
mult decât înainte de 1989. (lider informal rom) 


Comunitatea de romi a apărut înainte de 1828, ei fiind aduşi ca robi pe 
moşiile boierilor. În comuna Bălțeşti există două comunități de romi: ursarii şi 
romii de Izeşti care sunt lăutari, fac cărămidă şi au serviciu. Informaţiile primite 
de la cei intervievaţi indică faptul că primii romi aduşi în comuna Bălțeşti sunt 
cei din Izeşti, unde a fost formată şi prima comunitate roma, dar şi cei din 
Ursărie sunt veniţi înainte de 1900. 


Se duce înainte de 1900 şi obârşia romilor ursari. În general au venit ca robi pe moşiile boiereşti. 
(reprezentant administraţie publică) 


Faptul că romii au fost aduşi ca robi de către boieri ca să lucreze pe 
moşiile lor este confirmat de către toţi cei intervievaţi. 


„„.iar romii chiar de boieri au fost aduşi ca să le muncească pe moşie... aşa au apărut romii în 
localitatea Bălțesti. Întâi au fost aceşti boieri mari şi nu aveau cine să le muncească pământul şi au 
adus şi români din alte sate şi romi. (lider informal român) 


Numele comunității de romi din Ursărie, conform celor declarate de 
liderii români, vine de la tipul de populaţie roma care o compune — ursarii. Nu 
se cunoaşte locul de unde au fost aduşi romii din Ursărie în localitate, ei fiind 
romi nomazi, dar la începuturi aceştia erau din cei care de sărbătorile de iarnă 
practicau dansul ursului: 

Nu ştiu de unde i-au adus, din câte ştiu eu erau din cei care veneau cu ursul. După aceea ei au fost 
turnători. Şi acuma mai practică turnătoria, sunt turnători, dar ei inițial au fost ursari, cu ursul. 
De la asta le vine numele. Primii romi care au venit, că pe urmă nu au mai practicat. (lider 
informal român) 


După dezrobire romii au rămas în localitate deoarece „este o comună 
bogată şi aveau de unde să îşi procure hrană”, dar şi pentru că pe unii i-au 
împroprietărit boierii şi îşi făcuseră deja „un rost”. 


Au venit cu ursul şi au găsit un locşor unde să se stabilească şi au rămas. De ce nu au plecat după 
ce au plecat boierii?... nu pleacă o familie după ce te stabileşti, chiar rău cum este... vedeți vin 
inundații şi tot nu-ți muţi casa pe deal. Bănuiesc că boierii i-au împroprietărit că ştiu că acuma 
după 1990 au primit o parte dintre ei pământul. (lider informal român) 


Prima comunitate de romi, a celor din Izeşti, a fost situată şi este situată 
central, casele fiind dispuse de-a lungul şoselei principale a localităţii. 
Comunitatea romilor ursari este situată la semi-periferie şi nu este compactă, 
casele acestora fiind situate printre cele ale românilor. 


Da, comunitatea este la periferie, aşa a fost dintotdeauna, nu i-am izolat noi, acolo au fost ei şi 
bănuiesc că şi le place pentru că ei simt nevoia să evadeze în câmp, în natură, aşa îi văd eu, nu ştiu 
cum s-ar încadra într-un spațiu mai restrâns între două gospodarii româneşti... trebuie sa aibă 
ieşire la deal, la câmp, la pădure. (lider informal român) 

Comunitatea nu este compactă. Şi acolo sunt români şi ultima casă este romă... şi doamna 
învățătoare este între ei. (reprezentant administraţie publică) 


Unii dintre romii ursari au migrat dinspre periferie spre centru 
cumpărând case în centru, dar şi în Izeşti printre romii aflați acolo. Informaţiile 
primite de la cei intervievaţi arată că s-au mutat cei care erau mai bogați şi au 
avut bani să cumpere casele din centru de la români, cei mai mulți s-au mutat 
pe vremea comunismului deoarece atunci câştigau bine din turnătorie. Cei 
care s-au mutat au făcut acest lucru deoarece în Ursărie nu era spaţiu suficient 
şi trăiau mai multe familii în gospodărie. În Izeşti s-au mutat şapte familii după 
revoluție deoarece acolo au găsit loc să îşi poată face case. Relaţiile dintre cele 
două comunități de romi sunt tensionate, cei din Izeşti neacceptându-i pe 
ursari datorită ilegalităţilor comise de aceştia. Sunt câțiva romi, în special 
femei, care au plecat din Ursărie în alte localităţi prin căsătorie, dar numărul 
acestora este destul de mic. 

Comunitatea de romi din Ursărie este omogenă formată numai din 
romi ursari, cei veniţi prin căsătorie din alte comunități fiind asimilați. 


Viaţa comunităţii de romi: locuirea. 

Chiar dacă la prima vedere Ursăria pare o comunitate la periferie, 
jumătate din ursari au case printre cele ale românilor. La periferia „cartierului” 
trăiesc romii cei mai săraci, deoarece cei care au avut bani şi-au cumpărat case 
printre românii care locuiesc aici. Localitatea Bălțeşti are gaze şi apă curentă de 
60 de ani, de acestea beneficiind toate zonele, chiar şi Ursăria. Nu este o zonă 
izolată, de la ultima casă de romi până la şoseaua principală fiind o distanţă de 

aproximativ 1 km pe care o poți străbate în zece minute maxim. 

Casele romilor sunt de regulă mici, construite din lemn şi pământ. Într- 
o gospodărie trăiesc cel puţin două familii, dar există şi case în care locuiesc 
chiar patru - cinci familii. Marea majoritate a caselor în exterior arată neîngrijit, 
unele nu au fost văruite, sunt crăpate, dar în interior sunt curate. De regulă în 
interior există numeroase covoare, carpete şi multă mobilă (în special paturi). 
În ceea ce priveşte aparatura electrocasnică, majoritatea caselor au televizoare, 
aparate radio şi casetofoane. 

Marea majoritate a caselor au curte mare, „ca să poată întoarce căruța”, 
dar sunt neîngrijite şi nu se cultivă nimic în curte. Gardurile curților sunt făcute 
din lemn, dar nu sunt în stare foarte bună, unele fiind chiar degradate. 
Majoritate caselor au garduri, mai puţin cele aflate la margine. Tâmplăria este 
din lemn şi este veche, romii mai săraci având în loc de geamuri din sticlă, 
bucăţi de celofan. 

Casele romilor aflate printre cele ale românilor arată mult mai bine: 
sunt văruite, curțile sunt mai curate deşi tot necultivate. La unii dintre aceştia 
sunt anumite camere considerate „bune” în care nu locuiesc, dar primesc 
musafirii. 

Informaţiile culese arată că în Ursărie nu există tipuri diferite de case, 
marea majoritate fiind sărace „pentru că sunt micuţe la numărul de persoane 
care locuiesc acolo, sunt încăperi foarte mici unde locuiesc 10-12 persoane într- 
o cămăruță”. Singura casă care ar putea fi considerată “bogată” este cea a 
liderului rom care este construită din cărămidă şi ciment şi are camere mai 
multe. 


Noi am apucat din vremurile mai bune şi am făcut case. Acum nu mai putem, aveam mai mulți 
bani, mergeam la ferme şi munceam şi am rezolvat. Asta este cum ar zice ceilalți țigani de bogați. 
Este casă cu ciment. (lider informal rom) 


Starea drumurilor este bună în comunitate, mai ales după ce strada a 
fost pietruită prin proiectul finanţat de Fundaţia Soros. Singurele străzi 
asfaltate din comună sunt cele care fac legătura între sate şi drumul judeţean, 
restul fiind pietruite. În momentul cercetării se întocmea un proiect pentru a 
accesa fonduri de la Fondul Român de Dezvoltare Socială cu scopul asfaltării 
acestei străzi ce face legătura între cartierul Ursărie şi centrul comunei, care a 
fost pietruită anterior prin finanțarea Fundaţiei Soros. Drumul de acces către 
comunitatea de romi ursari este practicabil în orice anotimp în acest moment. 


Acuma de când cu Soros e acceptabilă, că au pietruit-o, da este acceptabilă aici... şi la ei acolo este 
piatră, da este acceptabilă. Şi acuma punem asfalt. (lider informal român) 


Deşi există acces la utilități (apă, gaze, electricitate) în Ursărie, romii de 
la periferie nu beneficiază de acestea deoarece nu şi-au achitat facturile. Mai 
mult au fost amendaţi deoarece s-au branşat ilegal la gaze, electricitate şi apă. 
Pentru aprovizionarea cu apă există şi câteva fântâni în comunitate. Nici romii 
care sunt branşați la apă nu acceptă ca ceilalți să mai ia de la ei apă deoarece fie 
au montate apometre, fie ceilalți nu au grijă şi lasă apă să îngheţe iarna sau vara 

o lasă să curgă fără să o oprească. Singura utilitate care nu există în comună este 
canalizarea. 

În comunitatea din Ursărie nu există case abandonate, unii dintre romi 
făcându-şi case puțin mai departe, pe terenuri oferite de primărie unde nu 
există facilități. 


Viaţa comunităţii de romi: familia. 

Familiile romilor ursari sunt numeroase, fiind formate din cel puțin 
şase membri deoarece majoritatea au de la patru copii în sus. De regulă aceste 
familii numeroase trăiesc într-o cameră, maxim două, nu există băi separate şi 
nici bucătării separate. Într-o gospodărie obişnuită trăiesc cel puţin două 
familii, în cel mult trei camere. 


Sunt foarte mulți membrii într-o cameră, deci ei, bănuiesc, după camerele pe care le au şi după cât 
ştiu eu, o familie trăieşte într-o cameră... deci nu se pune problema de bucătărie, de o baie, de altele. 
(lider informal român) 


Deşi din informaţiile primite rezultă că familia nucleară este modelul 
cel mai des întâlnit în comunitatea romi ursari, putem afirma că aceasta este o 
familie nucleară atipică, care seamănă cu cea extinsă: părinții, copiii şi nepoții 
trăiesc în aceeaşi gospodărie şi doar veniturile sunt gestionate separat. 

Familiile monoparentale sunt rare în comunităţile de romi, deoarece 
nu există divorțuri, iar separările sunt temporare. Majoritatea romilor trăiesc în 
concubinaj (un procent de aproximativ 80%), vârsta la căsătorie a fetelor fiind 
între 15 şi 17 ani. Unii dintre ursari s-au căsătorit legal după revoluţie în 
momentul în care statul a oferit bani pentru acest lucru. Căsătoriile se fac, de 
obicei, între ei, dar există şi căsătorii cu romi de alt tip din alte localităţi. Cele 
mai rare sunt căsătoriile ursarilor cu români, existând doar două - trei familii de 
acest tip 


De divorțat nu divorțează... în momentul în care se despart se împacă la loc. Adică nu mi-a 
convenit astăzi ceva la soție, poate am avut un moment de nebunie, am bătut-o... a plecat... stă o 
săptămână la mamă, la rude, se întoarce înapoi... nu e vorba de divorț aici că odată ce nu sunt 
căsătoriți legal ce să divorțeze... se despart, se împacă... dar de obicei stau împreună. (lider 
informal rom) 


Femeile nu folosesc mijloace contraceptive deoarece ursarii consideră 
că o casă este cu atât mai bogată cu cât ai mai mulți copii. 

Relaţiile puternice din cadrul familiei, numărul mare al membrilor 
unei familii care locuiesc în aceeaşi gospodărie, uniunile consensuale foarte 
răspândite, vârsta scăzută la căsătorie, utilizarea redusă a mijloacelor 
contraceptive sunt caracteristice modelului tradiționalist al familiei. 


Viaţa comunității de romi: educaţia. 

Copiii romi din Ursărie merg la şcoală, toți cei intervievaţi declarând 
că nu se face nici o diferenţă între romi şi români la şcoală. Din contră, românii 
au declarat că se poate spune că copiii români sunt discriminați deoarece 

învățătoarele pierd mult timp cu elevii romi care nu îşi fac temele acasă. 

Vârsta la care încep şcoala este opt - nouă ani, iar marea majoritate a 
copiilor romi nu frecventează grădinița din acest motiv, având probleme de 
adaptare în clasa I. Nu există diferenţe între vârsta până la care merg la şcoală 
fetele şi băieţii romi, acest lucru depinzând de momentul în care se căsătoresc. 
În localitate există şi o şcoală de arte şi meserii unde pot merge după terminarea 
celor opt clase. 


Nu se înscriu la şcoală la şase - şapte ani, ci mai târziu pentru că dau vina că sunt plecați în 
momentul 15 septembrie când începe şcoala şi vin... se înscriu mai târziu, la opt - nouă ani... 
majoritatea se înscriu... există mari dificultăți pentru că ei nu frecventează grădinița, ei nu sunt 
socializați, ei nici nu vorbesc nici bine româneşte unii din ei la clasa întâi şi sunt diferențe foarte 
mari între ei şi copiii care au frecventat grădinița. (lider informal român) 


Din păcate, mulţi dintre elevii romi abandonează şcoala datorită 
faptului că rămân repetenţi. Există şi clase de alfabetizare şi programul „A 
doua şansă” dar prezenţa romilor la aceste cursuri este extrem de redusă. 


O abandonează destul de frecvent, de obicei rămân repetenți de trei ori că aşa zice legea ... şi după 
aceea rar mai vin... au fost nişte clase de alfabetizare... acuma este o clasa de a doua şansă, deci li se 
dă o şansă după asta. (lider informal român) 


Sunt şi două cazuri de romi care au absolvit liceul şi sunt acum înscrişi 
la facultate. Amândoi stau în comunitate, unul lucrând la primărie ca facilitator 
pe problemele romilor. Comunitatea de romi îi consideră pe aceştia doi care 
sunt la facultate „venetici” deoarece din punctul lor de vedere „au devenit 
români”. Cu toate acestea se mândresc cu ei şi îi respectă. 

Marea majoritate a celor care îşi continuă studiile (numărul lor este mic 
deoarece majoritatea nu termină opt clase) se întorc în comunitate. 

Cel mai important aspect în ce priveşte educaţia este conştientizarea 
faptului că au nevoie de „carte” ca să îşi poată găsi un loc de muncă. În timpul 
regimului comunist câştigau bani din fabricarea şi comercializarea tuciurilor şi 
din lucru în agricultură la ferme, acum aceste activități nu mai pot fi 
desfăşurate, veniturile au scăzut şi majoritatea părinţilor îşi trimit copiii la 
şcoală tocmai pentru ca aceştia să se poată angaja mai târziu. 

La nivel declarativ romii doresc să investească în educaţia copiilor, dar 
indivizii din cadrul etniei care acumulează capital educațional peste medie 
sunt marginalizaţi într-o oarecare măsură. Stocul redus de capital uman la 
nivelul comunității este responsabil într-o mare măsură de problemele cu care 
se confruntă romii ursari. 


Viaţa comunității de romi: economia. 

În prezent principalele surse de venit ale romilor ursari sunt ajutoarele 
sociale acordate în baza Legii 416 şi alocaţiile copiilor. Principala ocupaţie a 
ursarilor a fost cea de turnători, din analiza interviurilor reieşind că aceasta a 

fost ocupaţia care aducea cele mai multe venituri în comunitate. Ei prelucrează 
aluminiu si fac vase din acest metal (tuciuri, ceaune) fiind recunoscuţi pentru 
măiestria lor. Această meserie tradițională a romilor ursari este transmisă de la 
o generaţie la alta, de regulă în gospodării lucrând şi tatăl şi fiii. Datorită lipsei 
materiei prime pentru fabricarea acestor vase din aluminiu, turnătoria nu mai 
este în momentul de față o sursă principală de venit. Unii dintre romi lucrează 
vara ca zilieri în agricultură sau la alte persoane din comună, sau ca muncitori 
necalificaţi la gaterul din localitate. 

Pe lângă turnătorie, după revoluţie o altă ocupaţie aducătoare de 
venituri a fost cărăuşia cu sare, pepeni, mere. În timpul regimului comunist, 
romii ursari aveau ca principale ocupaţii turnătoria, munca în agricultură 
(plecau cu toată familia din aprilie până în noiembrie şi lucrau la ferme în 
Bărăgan), iar unii lucrau ca muncitori necalificaţi la fabricile din Ploieşti, Văleni 
şi Boldeşti-Scăieni. 


Acum cred că decât ajutorul social, alocațiile. Rar mai toarnă câte un tuci. .. dar foarte rar că nu au 
materie primă. Şi atât... A mai fost o perioadă cu sarea... a fost un deal în apropiere... luau bucăți 
de sare şi le măcinau şi le vindeau, dar nu mai merge nici cu sarea, deci ajutorul social şi alocațiile. 
(lider informal român) 

Vara plecam la sere şi veneam toamna cu bani, porumb, varză, porc, păsări. Nu aveam nevoie toată 
iarna să muncim. Plecam la Călăraşi, la Feteşti. Erau mulți cu serviciu la Ploieşti. Eu am lucrat la 
fabrică la UZUC, lăcătuş mecanic. (lider informal rom) 


Nu există diferenţe între femei şi bărbaţi în ceea ce priveşte ocupațiile, 
femeile lucrând alături de bărbaţi la fabricarea “tuciurilor şi a ceaunelor” şi 
mergând împreună cu ei să le vândă. Din informaţiile primite reiese că femeile 
lucrează mai mult ca bărbaţii, deoarece pe lângă ajutorul acordat bărbaţilor ele 
sunt cele care fac şi muncile casnice şi ajută şi copii la şcoală. Copii încep să 
lucreze de la nouă - zece ani deoarece ei sunt cei care îi ajută pe părinţi la 
treburile gospodăreşti şi sunt luaţi de aceştia când merg să vândă tuciurile. 


Copiii mei mă ajută toți. Lucrează şi ei la cenune... îl ajută pe tati, îi dă la mână şi prinde şi meserie. 
(lider informal rom) 


Din comunitatea de ursari numai şapte - opt persoane au fost plecate la 
muncă în străinătate, dar toți s-au întors. Numai o singură persoană a fost 
plecată un an, restul fiind plecaţi între una şi trei luni. Aceştia au lucrat în 
agricultură în străinătate, iar țările unde au fost sunt Italia şi Spania. 


Relaţiile din interiorul comunității. 

Relaţiile între membrii comunităţii sunt foarte bune, mai bine de 50% 
având un arbore genealogic comun, care are „clanul Danca” la bază. Cu toate 
acestea membrii comunităţii au declarat că nu se ajută foarte mult unii pe alții, 
fiecare fiind „cu gospodăria lui”, sunt împreună la „nunţi şi cumetrii” chiar 
dacă sunt certați. 


Noi nu ținem duşmănie. Suntem strânşi. Mai sunt care fac câte un abuz, se înjură. Mai sunt şi 

părți rele. La nuntă, botez ne strângem chiar dacă suntem certați, că îmi vine şi mie rândul. (lider 
informal rom) 


Autorităţile locale au afirmat că mai sunt conflicte între membrii 
comunității care apar de la „băutură, barbut”, unii dintre membrii familiei 
Danca fiind mai iuți la mânie. Din informaţiile primite rezultă că familia Danca 
este cea care încearcă să îşi impună autoritatea prin forță, celorlalți fiindu-le 
teamă de aceştia. 


Familia Danca este dominantă acolo şi nu prea are nimeni curaj să spună ceva. Ei între ei mai 
încing câte o bătaie. (reprezentant administraţie publică) 


De regulă conflictele şi le rezolvă singuri, între ei, dar sunt şi cazuri în 
care apelează la autorităţi, unde vin cu toată familia. 


Vin cu toată trupa la autorității şi cu vulgarități. De regulă intervine poliția. (reprezentant 
administraţie publică) 


În Ursărie există un lider de opinie, un rom numit şi „primarul 
ţiganilor” care deşi nu avea o autoritate mare era respectat de către ceilalți 
datorită atitudinii sale împăciuitoare. În ultimul timp, datorită unor probleme 
pe care le-a avut în familie, nu s-a mai implicat foarte mult în problemele 
comunității şi ceilalți nu îl mai percep ca pe un lider. Au început să capete 
încredere în facilitatorul rom deoarece acesta i-a ajutat să obţină venituri de la 
primărie. 

Nu se poate vorbi de o schimbare a relaţiilor între membrii comunității 
de-a lungul vremii, doar că pe vremea comunismului erau mai multe conflicte 
datorate jocului de cărți (aveau mai mulți bani), iar poliţia intervenea pentru 
aplanarea acestora. 


Relaţiile cu populația majoritară 

Relaţiile romilor cu populaţia majoritară sunt în general bune, excepție 
făcând cazurile în care romii săvârşesc ilegalităţi. Conflictele principale 
izbucnesc de la cai, care sunt lăsaţi liberi să pască prin culturile românilor. 
Autorităţile locale declarau că dacă pe vremea comunismului lângă ultimele 
case ale romilor erau culturi, acum abia după unu -— doi kilometri mai este 
plantat ceva tocmai datorită faptului că porumbul este furat sau caii ursarilor 
distrug culturile. 

Aşa cum am mai indicat deja, ursarii nu au relații foarte bune cu romii 
din Izeşti, aceştia din urmă arătându-se reticenţi în a avea contacte cu Ursăria. 
În opinia celor din Izeşti ursarii sunt „ţigani şi ne fac de ruşine”. Romii din 
Izeşti nu vorbesc limba romani, lucrează la diverse firme particulare în Ploieşti, 
Boldeşti-Scăieni, Văleni, sunt foarte curaţi, nu comit infracțiuni şi din acest 
motiv populaţia majoritară îi respectă foarte mult şi nu îi consideră „ţigani”. 
Astfel, în localitate „ursarii” sunt consideraţi a fi cei mai răi dintre romi. 

Există trei evenimente importante în comună, Hramul bisericii, 
Izvorul tămăduirii şi Sărbătoarea Recoltei, dar la acestea ursarii nu particip cu 
muncă, bani sau produse, ci vin doar pentru a se ospăta. 

Avem în comună trei sărbători mari: Izvorul Tămăduirii, Sărbătoarea Recoltei şi Hramul 
bisericii unde vine lume multă şi din Bălțeşti şi din alte părți. La Sărbătoarea Recoltei avem şi 
concerte de muzică populară şi vin multe personalități. Românii participă şi cu muncă şi cu 
produse, mai ales la hram, dar romii nu fac nimic, ei vin doar să mănânce că e gratis. 
(reprezentant administraţie publică locală) 


Ursarii au încredere în personalul didactic, în special, şi mai ales în 
învăţătoare, care locuieşte chiar lângă ei şi pe care o respectă tocmai datorită 
faptului că are răbdare cu ei, că le-a educat copiii şi că le explică şi le dă 
informaţii atunci când au nevoie. 

Față de vremea comunismului se poate vorbi de o deteriorare a 
relațiilor între ursari şi populaţia majoritară datorită înmulţirii numărului de 
infracțiuni. Înainte de 1989 mulţi erau plecaţi la muncă din martie-aprilie până 
în noiembrie, când veneau făceau tuciuri şi aveau venituri suficiente pentru a 
putea trăi decent. Analiza datelor obținute în teren indică că după 1989 romii 
ursari, nemaiavând unde să lucreze, stau mai mult în comunitate şi consumă 
alcool apoi se iau la ceartă, nu îşi fac orele necesare pentru obținerea venitului 
minim garantat şi din acest motiv se ceartă cu autorităţile locale. 


Interacţiuni în afara localității. 

Nu se poate vorbi despre interacțiuni cu alte comunități de romi. 
Singurele relaţii cu alte comunități de romi sunt cele pe care le au cu rudele lor 
căsătorite în alte localităţi, dar se întâlnesc rar, doar la înmormântări şi nunţi. 
Motivul pentru care se întâlnesc rar este, după cum afirmă cei intervievaţi, 
lipsa veniturilor pentru a se putea deplasa la rude. 

Romii din Izeşti au legături cu alte localităţi, navetismul fiind un 
fenomen prezent într-o măsură mare în cadrul acestei comunităţi. Mulţi dintre 
romii din Izeşti lucrează la firme din Ploieşti, Văleni, Boldeşti Scăieni, iar la 
locul de muncă au contact mai mult cu români. Copiii romilor din Izeşti merg la 
licee în Ploieşti sau Văleni şi chiar la facultăţi, ceea ce face ca interacțiunile lor cu 
alte comunități să fie numeroase. Mobilitatea socială în cadrul acestei 
comunități este ridicată, iar capitalul relațional este destul de mare. De aceea 
putem vorbi de existența unei culturi a deschiderii în cadrul comunității 
romilor din Izeşti, această comunitate având resurse de capital social de tip 
bridging şi capital uman. 

Spre deosebire de romii din Izeşti, comunitatea de romi ursari este 
practic una închisă, neavând relații nici cu alți romi din comună, nici cu romi 
din afara comunei şi nici cu populația majoritară din comună. Practic 
comunitatea este săracă în resurse de tip capital social, fapt care le reduce 
oportunitățile de dezvoltare la nivel comunitar. Există cazuri de mobilitate 
socială individuală (cei care merg la facultate sau la alte şcoli), însă comunitatea 
în ansamblul ei este destul de imobilă (încă mai practică meserii tradiționale, 
deşi nu au materie primă), parţial şi datorită lipsei contactelor externe. 

Interacţiuni cu autorităţile locale. 
In cadrul administraţiei publice locale romii nu sunt discriminați. 


Conflictele cu autoritățile apar doar datorită nesatisfacerii orelor necesare 
pentru obţinerea venitului minim garantat sau când au fost debranşaţi de la 
utilități datorită neplăţii acestora. 


Cu ajutorul social am mai fost supăraţi. Dacă unul ridică tonul mai mult la cei din primărie şi ei 
vorbesc după cum vorbeşte, dacă vorbeşti frumos nu se poate să nu se rezolve fiecare treabă. (lider 


informal rom) 
Dar nu suntem lăsați la o parte. Mai sunt care încalcă legea... dar poliția şi oamenii de la primărie 


îi tratează pe toți la fel. (lider informal rom) 


In momentul de faţă romii sunt reprezentaţi la nivelul administraţiei 
publice locale, în primărie existând un facilitator rom, iar în momentul 


cercetării se încerca găsirea unui mediator şcolar. 
O nemulțumire a ursarilor este legată de neasfaltarea drumului din 


comunitate, dar autoritățile au declarat că fondurile erau insuficiente şi nu se 
putea asfalta doar între casele lor cum ar fi dorit romii. 


Prin banii romilor s-a făcut programarea ca să ne bage asfalt. Dar s-au dus aşa banii; au venit bani 
de la romi şi ne-au oprit banii. (lider informal rom) 


De-a lungul timpului relaţiile romilor ursari cu administraţia publică 
s-au schimbat. Astfel, în timpul regimului comunist ei veneau rar la primărie, 
mai ales că nu aveau de luat bani de acolo, la şcoală nu mergeau deoarece 
cadrele didactice veneau ele la ei, în vreme ce acum relaţiile s-au inversat, la 
primărie merg ei pentru a putea lua bani, iar cadrele didactice nu mai merg la 
ei, deoarece vin ei la şcoală: 


Da, acuma merg... pe timpul lui Ceauşescu nu prea mergeau la primărie. Acuma merg să-şi ceară 
drepturile... să ia ajutorul, să ia ajutorul de încălzire... toate ajutoarele acestea... dar nu cred că 
merg cu alte scopuri, din câte ştiu eu. A... să le mai dea teren de case... acte. Da... vin, vin... 
(lider informal român) 


Probleme actuale ale comunității. 
In opinia celor intervievaţi principala problemă a comunităţii ursarilor 


este lipsa locurilor de muncă. Alte probleme enunțate sunt: numărul mare de 
copii datorită neutilizării mijloacelor contraceptive, educaţia scăzută, timpul 
scurt pe care îl petrec la un loc de muncă, neracordarea la utilități datorită lipsei 
surselor financiare pentru a plăti facturile, asfaltarea drumului. 
Lipsa locurilor de muncă, dat faptului că nu sunt cu şcoală, pregătire şi apoi prin comportamentul 
lor că pleacă, lucrează două, trei zile că dacă ar fi serioşi n-ar fi nici o problemă că ar găsi şi zilieri 


dacă se duc. (reprezentant autorităţi locale) 

Prima problemă era să facă asfaltul pe care a promis că îl face... canalizare şi aş vrea să se reabiliteze 
cu apa. Sunt mulți care nu au apă. Nu mai are posibilitate... Aia de la apă au făcut ambiţie şi multă 
lume a rămas fără apă... cei care nu au plătit-o. Asta e datoria fiecăruia să-şi plătească. Ar fi bine să 
dea drumul la apă primăria. Câte unul are posibilitate de apometru. Noi avem aici înaltă 
tensiune...dacă s-ar putea să aibă lumină cei cu casele pe câmp... au cinci căsuțe acolo. (lider 
informal rom) 


Pentru rezolvarea problemei locurilor de muncă autorităţile au angajat 
ursari ca paznici pentru diverse firme, dar aceştia au renunțat după două - trei 
zile spunând că e prea mult de lucru pentru salariul primit. În momentul 
cercetării exista depus un proiect al unui investitor pentru construcția unei hale 
pentru îmbutelierea apei (apa de Bălțeşti a fost recomandată ca fiind foarte 
bună) în apropierea stație de apă unde ar putea fi angajate 60-70 de persoane. 
Autorităţile locale lucrau la întocmirea unui proiect pentru asfaltarea 
drumului de acces în Ursărie care să fie depus spre finanţare la FRDS. 

Dacă acum doi ani principala problemă era cea a dispensarului care nu 
exista, acum problema cea mare este cea a grădiniţei care este foarte mică 
pentru a primi toți copiii şi a şcolii care este mică, iar elevii învaţă în 3 
schimburi. 

Principalele probleme ale comunităţii de romi ursari rezultă din 
nivelul redus al educaţiei membrilor ei. Stocul redus de capital uman 
determină dificultăţi în găsirea unui loc de muncă, greutăţi în implementarea 
unor proiecte de dezvoltare şi neutilizarea mijloacelor contraceptive. 

Cele două comunităţi de romi din comuna Bălțeşti au oportunități 
diferite de dezvoltare. Resursele de tip capital social (de tip bridging), uman şi 
relațional sunt reduse în cazul romilor ursari, care au o comunitate 
caracterizată prin mobilitate socială scăzută, nivel de educaţie scăzut, 
practicarea meseriilor tradiţionale, neîncredere în autorităţi şi familii 
tradiţionale. Este o comunitate roma non-săracă, accesul la utilități şi 
infrastructura fiind bune, singura problemă reprezentând-o veniturile reduse 
şi fluctuante. Pasivitatea ursarilor şi neimplicarea în rezolvarea problemelor 
este o altă caracteristică a acestei comunități, ei considerând că este de datoria 
autorităților locale să facă acest lucru. Ei declară că se primesc banii la primărie 
pentru rezolvarea problemelor lor, dar aceştia sunt utilizaţi în alte scopuri. 


Oamenii 
e Femeie cu traiectorie de viață tipică pentru comunitatea roma. 

Prima persoană intervievată este o femeie de 61 de ani, care a fost 
născută într-o altă localitate, dar prin căsătorie a ajuns în comunitatea romilor 
ursari. Este o femeie care provine dintr-o familie numeroasă, unde tatăl era 
fierar, care a fost căsătorită inițial de părinţi cu un rom dintr-o altă localitate, s-a 
despărţit de acesta şi a ajuns să trăiască în concubinaj cu un ursar. S-a căsătorit 
ca majoritatea femeilor din comunitatea lor foarte tânără, dar spre deosebire de 
acestea a avut doar un singur copil din cauza unor probleme medicale. Casa în 
care locuieşte se află printre cele ale românilor, are o curte mare şi este îngrijită 

în exterior şi în interior este curată. Ocupaţia ei principală a fost turnătoria, 
ajutându-şi soțul la fabricarea tuciurilor. 


Copilăria. Femeia s-a născut în anul 1946, în luna mai, în localitatea 
Calvini, judeţul Buzău, în comunitatea de romi Zeletin. Comunitatea Zeletin 
era una mare, după cum declară femeia: „eram țigănie mare, mai mulți decât 
aici în 1946”, dar au plecat aproximativ 20-30 de familii de acolo de-a lungul 
timpului. Romii din Zeletin erau tuciurari, fierari şi lăutari, tatăl ei vitreg; fiind 
fierar de meserie. 

A fost un copil provenit din primul concubinaj al mamei, care s-a 
căsătorit nelegitim apoi cu un alt rom. În familie au fost şapte copii, ea fiind cea 
mai mare şi cea care a trebuit să aibă grijă de toţi ceilalți fraţi vitregi. Cu toți 
fraţii s-a înţeles bine, deşi după ce s-a căsătorit nu a mai păstrat legătura cu ei. 
Din cei şapte fraţi, una dintre surori este căsătorită în Bălţeşti, dar „şade în 
fund” şi nu discută prea des, pentru că fiecare are multe probleme. Restul 
fraţilor sunt răspândiţi prin alte localităţi: o soră este la Constanţa, două surori 
sunt la Calvini, un frate e la Bucov şi un frate e decedat. Surorile sunt casnice, 
iar fratele lucrează ca zilier la săpat de şanţuri. Cu fraţii, exceptând sora din 
Bălţeşti cu care se vede săptămânal, se întâlneşte la nunți, botezuri şi 
înmormântări deoarece stau departe, numai cu fratele de la Bucov se vede mai 
des, respectiv o dată sau de două ori pe an, deoarece este mai aproape. 


La ani de zile, la frate-miu mă mai duc eu când mă ia dorul de el o dată, de două ori pe an. Pe Rodica 
de la Constanța nu am mai văzut-o de când a murit mama. Aia din Calvini toți la fel... cine ştie 
când mai vine... la nunți, botezuri, înmormântări. (femeie roma, 61 ani) 


După căsătoria cu al doilea soț, familia a trăit la Slănic, unde tatăl a 
lucrat la salină până s-a îmbolnăvit. Din momentul în care s-a îmbolnăvit şi nu a 
mai lucrat în mina de sare, tatăl a practicat meseria sa tradițională, învățată de 
generații, aceea de fierar şi turnător, fără a fi autorizat. Mama a fost casnică, dar 
lucra şi ca zilier la munci agricole, mai ales în perioada în care tatăl a satisfăcut 
cei doi ani de stagiu militar. 


Şcoala. Şcoala a început-o la şapte ani, dar a făcut doar două clase, 
până la nouă ani, deoarece mama a obligat-o să stea acasă şi să aibă grijă de 
ceilalți frați astfel încât ea să poată lucra ca zilier. Erau o familie săracă, cu patru 
copii, iar în aceea perioadă tatăl vitreg îşi satisfăcea stagiul militar şi nu aveau 
surse de venit. 

I-a plăcut să meargă la şcoală, în special pentru că acolo se întâlnea cu 
ceilalți copii şi scăpa şi de muncă: „era mai bine la şcoală decât acasă, că acasă 
eram muncită”. Cele două clase le-a făcut în localitatea Calvini unde locuiau 
părinţii. La opt - nouă ani familia s-a mutat la Slănic şi ea nu a mai continuat 
studiile. Cel mai important lucru este că ştie să se semneze şi să socotească, dar 
citeşte doar pe litere pentru că nu a învățat să citească bine. 

Ar fi dorit să îşi continue studiile, dar nu a fost lăsată de părinți să facă 
acest lucru. Fiind copil nelegitim, tatăl o bătea destul de des, iar pe mamă nu a 
interesat-o foarte tare progresele ei şcolare. Datorită faptului că erau o familie 
săracă, nu aveau bani pentru achiziționarea celor necesare educaţiei; în plus 
aveau nevoie de cineva ca să aibă grijă de ceilalți copii astfel încât să poată lucra 
cu ziua. Amintiri prea multe din aceea perioadă legate de colegi nu are. 

Consideră că educaţia este foarte importantă în viața omului deoarece 
„e greu fără carte” mai ales că nu poți citi şi nu poţi avea o meserie bună. Faptul 
că preţuieşte şcoala se vede din faptul că o ajută mult pe nepoată să înveţe şi este 
foarte mândră de faptul că aceasta a luat în cele patru clase numai premiul I. 


Căsătorie şi familie. Prima dată s-a căsătorit la cincisprezece ani, 
această căsătorie fiind stabilită de mamă deoarece tatăl vitreg o bătea foarte 
tare. Ca să o scape de bătăile soțului mama a hotărât să o mărite cu un rom din 
localitatea Aluniş. După căsătorie a locuit la Aluniş cu familia primului soţ. 
Prima căsătorie a durat circa opt ani şi a fost căsătorită legal cu acest soţ de care 
nu a divorțat niciodată. Din prima căsătorienu a rezultat nici un copil. 


Părinții, mama că avea bărbatul de al doilea şi mă bătea şi ca să scap de bătăi şi de chinuri a căutat şi 
m-a măritat. Ea a stabilit cu cine. (femeie roma, 61 ani) 


A plecat de la primul soț înapoi la Slănic la părinţi deoarece acesta 
lipsea foarte mult de acasă, nu îi plăcea să muncească şi o bătea foarte tare. Pe 
cel de-al doilea soț l-a cunoscut în casa părinţilor la Slănic, acesta fiind rudă cu 
soţul surorii sale căsătorită în Bălţeşti. În Bălțeşti s-a mutat în 1974, la 28 de ani, 
trăind în concubinaj cu al doilea soţ, care şi el fusese căsătorit legal înainte. În 
Bălţeşti a locuit cu mama vitregă a soţului, casa având două camere. 


Nu am divorțat... a murit al doilea şi tot nu am divortat şi am rămas tot cu numele primului. Cu 
primul am fost căsătorită legal, cu cununie... cu al doilea am trăit concubinaj, că a fost şi el 
cununat; nu a divorțat nici el. (femeie roma, 61 ani) 


Are o singură fată de 32 de ani, care a absolvit cinci clase şi are şapte 
copii. În familia lor s-a încercat utilizarea metodelor contraceptive, dar fata s-a 
simțit rău şi a preferat să facă copii. În opinia ei, o familie e bine să aibă maxim 
patru copii pentru a putea avea cu ce să îi crească. 

In momentul interviului, al doilea soț era decedat, iar în aceea 
gospodărie mai stătea şi familia fetei care număra opt membri. Este o familie 
extinsă care este unită şi în care nu există certuri sau neînțelegeri majore, ci doar 
mici probleme apărute din cauza diverselor lipsuri. 


Ocupaţie. A început să muncească de la zece ani când trebuia să aibă 
grijă de ceilalți fraţi şi apoi a lucrat cu ziua împreună cu părinţii la munci 
agricole. În perioada cât a fost căsătorită cu primul soţ, când avea 22 de ani, a 
lucrat o perioadă de cinci ani la Azuga la fabrica de şamotă şi la cea de bere, 

fără a avea însă carte demuncă. 


Am muncit cu ziua... de muncit am muncit de la zece ani... cu părinții, la sapă, la orice. Am lucrat 
pe la Azuga, dar fără carte de muncă... la fabrica de şamotă vreo cinci ani şi la fabrica de bere. Cum 
era înainte, temporar, câte trei luni, pe urmă iar făceai angajarea. (femeie roma, 61 ani) 


După ce a venit în Bălţeşti a început să lucreze la fabricarea tuciurilor 
cu cel de-al doilea soţ şi la comercializarea acestora. 
Nu are pensie deoarece nici ea şi nici soțul nu au avut carte de muncă. 


Principala sursă de venit a gospodăriei este venitul minim garantat pe care îl 
primesc de la primărie, iar ginerele mai fabrică tuciuri, deşi în ultima perioadă 
nu mai are materie primă suficientă şi face cărăuşie. Ginerele este cel care aduce 
cei mai mulți bani în casă, dar asta în perioadele în care fabrică tuciuri şi le poate 
vinde. 


Migraţie. Traseul parcurs în viață de această femeie romă este 
următorul: a fost născută în Calvini unde a trăit până la opt - nouă ani, apoi s-a 
mutat cu familia în Slănic, după care prin căsătorie a plecat în Aluniş, a locuit 
cinci ani în Azuga unde a lucrat, iar apoi a ajuns în Bălţeşti unde a trăit în 
concubinaj. Casa din Bălțeşti în care locuieşte de 33 de ani este a soţului, care 
mai are şi alți moştenitori în afara fiicei rezultată din acest concubinaj. 


Satisfacție cu viața. Nu este mulțumită de viața pe care o are în acest 
moment datorită lipsurilor materiale. Este destul de bolnavă, dar nu are bani cu 
care să îşi poată procura medicamentele necesare. Dacă ar fi să o ia de la capăt ar 
dori să aibă mai multă şcoală ca să aibă un serviciu cu carte de muncă astfel 
încât să „aibă drepturi” astfel încât să poată beneficia de pensie. 

Povestea de viaţă a celei intervievate prezintă traseul personal destul 
de „obişnuit” pentru o femeie romă din generaţia cărei îi aparţine. Având un 
nivel de educaţie foarte redus (doar două clase), a început să muncească de 
foarte timpuriu, însă nu a dobândit nici o calificare. A fost implicată în munci 
necalificate, iar după mutarea în Bălţeşti a practicat meseria tradițională din 
comunitate — fabricarea de vase de aluminiu. Istoricul ei personal este profund 
marcat de violența domestică, atât în perioada copilăriei, cât şi la maturitate. 
Tot la strategia de supraviețuire recurge şi fiica ei, care urmează un traseu 
personal de tip tradiţional. Deşi este nemulțumită de situația personală, 
insatisfacția este legată de lipsa resurselor materiale şi de incapacitatea de a-şi 
acoperi nevoile curente şi nu de strategia de viaţă pe care a adoptat-o. 


e Bărbat tradiţionalist cu o strategie de viaţă bazată pe acumularea de capital 
material. 

Cel de-al doilea subiect este un bărbat rom de 60 de ani care a copilărit 
şi a trăit în Bălţeşti şi care a învăţat meşteşugul tradițional al fabricării 

obiectelor din aluminiu de la părinți şi l-a transmis mai departe copiilor săi. Ca 
vecini are familii de români, iar în gospodăria lui trăiesc două familii. În Bălțeşti 
şi-a cumpărat casa şi locul de pământ, iar în gospodăria actuală are trei rânduri 
de case, dintre care una este „bună” în care sunt primiţi oaspeţii şi care este 
foarte curată. Poate fi considerat unul dintre cei „bogaţi” pentru că de-a lungul 
vieţii şi-a mai făcut o casă în curtea celei părinteşti, iar apoi a putut să îşi 
cumpere loc şi case de la români. Istoria vieții lui am putea-o considera însă 
tipică pentru comunitatea de ursari, el fiind un om care a copilărit acolo şi a 
practicat meseria tradițională. 


Copilăria. S-a născut în localitatea Corneşti din judeţul Dâmboviţa, în 
anul 1947, unde părinţii au stat o iarnă deoarece tatăl lucra ca fierar acolo, 
familia fiind originară din Bălţeşti. Aşa după cum declară s-a născut pe vremea 
foametei, iar părinţii lucrau la o familie înstărită şi locuiau în gazdă la aceştia. 

Au fost cinci frați la părinţi dintre care au mai rămas doar trei în viaţă, 
el fiind cel mai mare. Toţi cei aflaţi în viaţă locuiesc în Bălțeşti şi se înțeleg bine 
între ei şi practică meseria tradițională învățată de la părinți, aceea de turnător. 
Pentru fabricarea de tuciuri ei au autorizație familială făcută numai pe familia 
intervievatului nostru. Cu ceilalţi frați se întâlneşte aproape zilnic deoarece 
aceştia trec prin faţa casei lui ca să iasă la „şosea”, ei locuind mai spre capătul 
străzii. 

Deşi a fost născut în altă localitate a copilărit în Bălţeşti, unde părinții 
au revenit după aceea iarnă. Au locuit în cartierul numit Ursărie, mai spre 
capăt, iar ca vecini au avut romi ursari. Tatăl său a fost fierar şi turnător foarte 
bun, iar mama casnică, deşi îşi ajuta soţul la fabricarea ceaunelor şi a tuciurilor. 


Şcoala. La şcoală a mers la şapte ani şi a urmat doar patru clase. Deşi a 
„ieşit din şcoală” la 14 ani, a făcut doar patru clase, rămânând repetent vreo 
patru ani deoarece „nu am învăţat, nu mi-a plăcut”. Nu a învăţat deoarece, 
fiind cel mai mare copil, era cel care îl ajuta pe tată la fabricarea vaselor şi erau şi 
săraci mergând la şcoală desculți, dezbrăcaţi şi cu ghiozdane de cârpă. 


Am avut probleme familiale... pentru că eram ăl mai mare şi nu puteam să-l părăsesc pe tata că 
eram mâna dreaptă la lucru... din cauza părinților... nu că nu mă lăsa, dar nu era timp... 
dezbrăcați, desculți... ne duceam cu ghiozdane de cârpă. (bărbat rom, 60 ani) 


Colegi la şcoală i-au fost români şi romi ursari şi din Izeşti, în Bălţeşti 
existând şcoală cu clasele I-IV, după care trebuiau să meargă la Podenii Vechi. 
La şcoală i-a plăcut cel mai mult faptul că se putea juca cu ceilalți copii, iar 
prietenii cei mai buni i-au fost tot ursari, cu care se mai întâlneşte deoarece stau 
în acelaşi cartier. Învăţătorii la şcoală nu au făcut diferenţe între copii. Nu lipsea 
de la şcoală decât dacă avea tatăl nevoie de el, dar aşa cum mărturiseşte „nu-mi 
mergea capul”. 

In opinia respondentului, educaţia este foarte importantă în viaţa 
omului tocmai pentru că îl învaţă să se exprime, ce ar putea să facă, să aibă 

un serviciu. 


Foarte importantă... pentru că poate să fie mai pregătit omul... ştie mai mult... şi aşa e nepregătit... 
nu ştim nici bine să ne exprimam, să vorbim bine... să ne dăm seama ce ne-ar mai trebui, ce am 
putea să facem... acuma ne luptăm cu copii să-i ținem prin şcoală pe unde putem ca să poată să 
învețe. (bărbat rom, 60 ani) 


Căsătorie şi familie. S-a căsătorit la nouăsprezece ani, iar soția avea 
paisprezece ani. Decizia de a se căsătorii i-a aparținut în întregime, părinții 
neintervenind. După căsătorie a locuit împreună cu părinții săi un an, apoi 
împreună cu părinţii partenerei un an, după care şi-au ridicat casă. 

Din căsătorie au rezultat patru copii, un băiat (35 de ani) şi patru fete 
(40 de ani, 28, 30), care sunt căsătoriți şi locuiesc tot în Bălţeşti. Alături de copiii 
lor a fost crescut şi băiatul unei surori care a murit tânără. Băiatul locuieşte cu 
familia lui în gospodăria părintească, iar fetele stau la casele soților, dar atunci 
când au probleme vin şi ele la părinţi. Fetele s-au căsătorit la vârsta de 20-22 de 
ani şi au numai câte un singur copil datorită unor probleme de sănătate. Copiii 
cei mari au zece clase,iar fetele mai mici au doar opt clase, însă nepoţii sunt la 
liceu la Ploieşti. 

În familie au fost utilizate mijloace contraceptive de către femei, dar 
mai puţin pe timpul comunismului când nu existau. Cu toate acestea, 
consideră că o familie trebuie să aibă cât mai mulți copii. 

În casa actuală locuieşte de „douăzeci şi ceva de ani”, ei cumpărând loc 
cu casă între casele de români. În casa veche a rămas unul dintre fraţi. În 
gospodărie singurele certuri care apar sunt cauzate de lipsa banilor, dar 
deciziile se iau împreună de către toți membrii familiei 


Ocupaţie. A început să lucreze la doisprezece - treisprezece ani 
împreună cu tatăl său la fabricarea tuciurilor şi la comercializarea lor prin 
diferite sate. În timpul regimului comunist a avut pensie zece ani deoarece s-a 
întors din armată bolnav şi a lucrat 8 ani pe şantier la Gura Vitioarei şi la 
Câmpina. 


Am lucrat pe şantier opt ani, la Gura Vitiorii, Câmpina, şantier la săpături. După aceea nu am 
mai lucrat; eu am fost pensionar zece ani de zile de boală din armată şi după aceea a venit un decret. 
Am început lucrul, mi-a venit decizie să lucrez patru ore şi să iau şi pensie şi nu mi-a convenit, eu 
am preferat să lucrez opt ore. (bărbat rom, 60 ani) 


Tot în timpul regimului comunist a lucrat cinci - şase ani ca muncitor 
sezonier la ferme la Feteşti şi Cernavodă. Pentru a putea munci la aceste ferme 
plecau primăvara, în lunile martie-aprilie, şi se întorceau toamna, în 
octombrie-noiembrie. A preferat să muncească la ferme deoarece se plătea mult 
mai bine, mergeau cu toată familia acolo, inclusiv cu copiii, şi acolo primeau o 
baracă în care să stea şi aveau şi mâncare. 


Lucram sezonieri. Aveam cazare acolo... mâncare, dormit acolo la ei. Am lucrat vreo cinci - şase 
ani... dar sezonier... chiar până la revoluție, chiar am fost la Medgidia. (bărbat rom, 60 ani) 


FUNDAȚIA SOROS ROMÂNIA 


După revoluţie a revenit la meseria inițială şi a început să 
confecționeze tuciuri şi oale din aluminiu. Principala ocupație şi sursă de venit 
a familiei este fabricarea şi comercializarea oalelor din aluminiu. Pe lângă 
acesta, mai au venitul minim garantat. În gospodărie veniturile principale sunt 
obţinute de către persoana intervievată şi de fiul acestuia. 


Migratie. În localitatea Bălţeşti respondentul locuieşte de şaizeci de 
ani, iar în gospodărie de peste douăzeci. Cât a lucrat pe şantier a făcut naveta, 
dar când a plecat la ferme a mers cu toată familia, ca mulți dintre romii ursari. 


Plecam cu toată familia, nu rămânea nimeni... închideam uşile şi plecam. Acolo ne creşteam şi noi 
păsări, doi porci... veneam cu de toate, cu varză, porc, porumb... cu ce ne trebuia pentru iarnă. 
(bărbat rom, 60 ani) 


Fiul a fost plecat la muncă în Spania şi a stat două luni jumătate, a lucrat 
puţin la cules de măsline, apoi nu a găsit de muncă ceva din care să câştige mai 
mulți bani şi a venit înapoi acasă. 


Satisfacție cu viaţa. Nu se poate spune că respondentul este mulțumit 
de viața din prezent deoarece nu are venituri suficiente pentru a putea să 
realizeze tot ceea ce şi-ar dori. Ar vrea să amenajeze curtea, să modernizeze 
casa şi dependinţele şi ar dori să le poată oferi nepoților şi copiilor o casă a lor. 


Eu unul personal nu sunt mulțumit deloc că nu sunt posibilități. Să ne facem poftele, plăcerile... 
prin curte aş modifica casa să fie mai frumos, să trăim şi noi mai bine, dar nu avem posibilități. 
(bărbat rom, 60 ani) 


Individ axat pe strategie de acumulare şi creştere, chiar dacă a avut 
resurse puţine, nu a avut capital uman (în termeni de educaţie formală), însă 
folosind resursele disponibile (meşteşuguri tradiționale) a acumulat capital 
material (şi-a cumpărat casă între români) şi a investit în educaţie, copiii lui 
fiind mai educați decât media populaţiei de romi sau decât media comunității 
în care trăiesc. În plus, a doua generaţie, nepoții, merg la liceu. 


e Femeie roma tânără care încearcă să spargă unele din valorile tradiționale. 

Portretul ce urmează este al unei femei roma de 31 de ani, născută în 
Bălţeşti şi căsătorită cu un membru al familiei Danca. Este o femeie roma tipică 
pentru comunitatea din Ursărie, căsătorită la 18 ani, cu trei copii, care îşi ajută 
soţul la fabricarea oalelor din aluminiu, dar în acelaşi timp este una dintre 
persoanele care foloseşte mijloacele contraceptive şi luptă pentru educaţia 
copiilor ei. 


Copilăria. Copilăria şi-a petrecut-o în satul Bălţeşti, unde s-a născut în 
anul 1976. În familia în care s-a născut au fost patru copii, trei fete şi un băiat, 
dintre care o soră este căsătorită în Bucureşti, una în localitatea Grindu din 
Ialomița, iar fratele stă în Bălțeşti în aceeaşi gospodărie cu părinții. 

Cel mai bine se înţelege cu sora care locuieşte în Bucureşti, în Dobroieşti, 
căsătorită cu un rom, deoarece se văd mai des datorită faptului că uneori mai 
înnoptează la ea când merg să vândă oalele din aluminiu. Cu fratele se înţelege 
mai puţin pentru că este „mai urâcios”, deşi cu acesta se vede zilnic. Cu sora 
care locuieşte la Grindu se vede cel mai rar datorită distanţei; această soră s-a 
căsătorit la 25 de ani cu un român şi are un copil. 

Părinţii au avut o perioadă de câţiva ani serviciu pe vremea 
comunismului, tatăl lucrând la fabrica de geamuri, iar mama la fabrica de pui, 
ambele în Boldeşti-Scăieni. După ce au renunţat să mai facă naveta, au început 
să meargă să muncească sezonier la fermele din Feteşti, Cernavodă, Medgidia. 
La aceste ferme pleca toată familia de primăvara după Paşte până toamna în 
septembrie, octombrie. După 1989, părinţii au revenit la meseria tradiţională a 
ursarilor — fabricarea şi comercializarea vaselor din aluminiu. 


Au avut servicii pe vremea lui Ceauşescu cât am fost noi copii. Tata lucra la geamuri aici în 
Scăieni şi mama la fabrica de pui. Au lucrat câtoa timp acolo. Nu ştiu câți ani şi pe urmă a plecat la 
ferme. (femeie roma, 31 ani) 


Singurele mutări din localitate intervenite în perioada copilăriei au 
fost cele datorate plecării la ferme, în diferite localități din Dobrogea, împreună 
cu toată familia, din primăvară până în toamnă. 


Şcoala. A început şcoala la şapte ani şi a făcut numai şapte clase, până 
la treisprezece ani. Nu a continuat şcoală deoarece nu i-a plăcut să înveţe, deşi 
părinţii au dorit să o ajute să termine măcar opt clase. Datorită plecării familiei 
pentru munca sezonieră de la ferme, copiii pierdeau câteva luni de şcoală, 
respectiv două luni primăvara şi o lună iarna. 


Sinceră să fiu, nu mi-a plăcut cartea, părinții au vrut să ne întrețină, să ne ducă să ne învețe. 
(femeie roma, 31 ani) 


Nu poate spune ce anume i-a plăcut cel mai mult la şcoală, dar în 
clasele I-IV a avut rezultate bune la învăţătură, lucru care nu s-a mai întâmplat 
după ce a trecut în clasa a V-a. Cel mai important din ce a învăţat la şcoală este 
faptul că ştie să scrie şi să citească, astfel putând să îşi ajute copii la lecţii. Colegi 
la şcoală a avut români şi romi ursari şi din Izeşti, dar cel mai bine s-a înțeles cu 
colegii ursari. Cu colegele de etnie română care locuiesc în Bălțeşti se întâlneşte 
şi discută, iar prietena cea mai bună a fost tot o fată romă care era din Ursărie şi 
cu care a păstrat relaţiile deşi aceasta şi-a cumpărat casă în Izeşti. 

Profesorii de la şcoală nu făceau discriminare în clase şi din acest motiv 
s-a înţeles foarte bine cu aceştia. Părinţii au fost preocupaţi de educaţia copiilor, 
mergeau la şcoală, îi supravegheau la lecţii şi chiar le aplicau şi câte o corecție în 
cazul în care aveau rezultate proaste. Fratele a făcut zece clase, iar celelalte 
surori nouă clase, respectiv opt clase. De la şcoală a început să lipsească din 
clasa a V-a şi atunci când pleca la ferme. 


FUNDAȚIA SOROS ROMÂNIA 


Nu a fost interesată să îşi continue educaţia şi nici la programul de a 
doua şansă nu a mers datorită faptului că nu are cu cine să lase copiii acasă şi 
cine să îi facă treaba în gospodărie. 

Din câte rezultă din spusele ei, nu a mai avut performanţe şcolare după 
clasa a V-a pentru că a început să lipsească mult de la şcoală din cauza 
plecărilor sezoniere cu părinții la muncă în afara localităţii. Dincolo de faptul că 
„nu i-a plăcut cartea”, absenţele prelungite pot să justifice abandonul timpuriu 
al şcolii, înainte de finalizarea educaţiei obligatorii. 

Cu toate că nu i-a plăcut să meargă la şcoală, doreşte ca să înveţe carte 
copii deoarece numai aşa pot „să aibă un viitor” şi drepturi şi pot obţine locuri 
de muncă care să le aducă venituri sigure. 


Îmi învăţ copiii acum că sunt la şcoală şi vreau să îi trimit mai departe, să nu rămână cum am 
rămas noi. Este foarte importantă pentru un copil, are şi el un viitor în viaţă. Noi acum ne căim că 
nu am învățat că nu avem nici un fel de drept. Oriunde ne-am duce nu avem carte. Acu vreau să îi 
trimit cât mai departe. (femeie roma, 31 ani) 


Căsătorie şi familie. S-a căsătorit la optsprezece ani cu un rom ursar 
din familia Danca, iar alegerea partenerului a fost decizia ei, părinţii 
neintervenind. După căsătorie a locuit cu părinţii soțului într-o casă separată 
cu două camere în aceeaşi gospodărie. În casa cu două camere locuiesc cinci 
persoane dintre care trei copiii de unsprezece, şapte şi respectiv trei ani. 

Cei doi copii mai mari merg la şcoală, băiatul cel mare obţinând până 
acum numai premiul întâi. Fetiţa de şapte ani este în clasa I, iar de anul următor 
doreşte să îl dea la grădiniţă şi pe copilul cel mic de trei ani. Copiii mai mari nu 
au urmat cursurile de la grădiniță deoarece nu avea cine să se ocupe de ei. Îşi 
doreşte ca să înveţe carte bine copiii astfel încât să poată merge la liceu şi să aibă 
un serviciu stabil. 


Vreau să învețe carte băiatul meu, să iasă cineva în viață, nu să fie cineva mare aşa, dar să nu 
rămână să lucreze cum lucrăm noi... să aibă un servici de unde să câştige bani. Şi fetița tot la fel, să 
înveţe tot la fel ca băiatul. Să aibă servici nu să se mărite cum m-am măritat eu, să aibă servici nu 
să stea numai la mâna soțului, să aibă şi ea un servici să se întrețină. (femeie roma, 31 ani) 


Nu doreşte să mai aibă alți copii deoarece sunt greu de crescut şi nu au 
venituri care să le ajungă. Din acest motiv a început să utilizeze mijloace 
contraceptive, medicul de familie făcându-i o injecție care îi permite ca timp de 
trei luni să evite sarcinile nedorite. 

E greu de crescut. Le trebuie multe la un copil, copilului trebuie să îi dai şi dacă ai şi dacă nu ai; să 

mănânce, să aibă şi el un pic de îmbrăcăminte. Trebuie să aibă şi el un pic de igienă că se 


îmbolnăveşte... m-am chinuit mult. (femeie roma, 31 ani) 


In cadrul familiei deciziile se iau de comun acord, iar certurile nu sunt 
violente. Marea majoritate a neînțelegerilor apr din cauza lipsurilor materiale. 

Ocupaţie. Prima dată a lucrat pe la doisprezece - treisprezece ani când 
mergea cu părinţii la ferme şi îi ajuta la plantat de roşii, vinete etc. şi la 
recoltarea legumelor. În afară de această muncă, a început să lucreze la 
optsprezece ani, după ce s-a căsătorit, şi îl ajută pe soț la fabricarea şi 
comercializarea vaselor din aluminiu. 

Principala sursă de venit este cea provenită din comercializarea 
vaselor din aluminiu, soțul fiind cel care aduce cei mai mulți bani în casă. Pe 
lângă aceste venituri primesc şi venit minim garantat. Nu a căutat să se 
angajeze cu carte de muncă deoarece nu ar mai avea cine să aibă grijă de copii, 
dar soțul a vrut să facă acest lucru, numai că a fost dus cu vorba, iar salariul 
câştigat era mic în comparaţie cu nevoile. 


Migrație. Soţul a fost plecat o lună în Spania, dar nu a găsit ceva stabil 
de lucru, muncind numai cinci zile la cules de struguri pentru a câştiga bani de 
întoarcere în România. 


Satisfacție cu viața. Lipsa veniturilor este principala cauză a 
nemulțumirii față de viața din prezent. Are ridicată deja o casă, în spatele 
comunității de ursari, unde au făcut case şi alți fraţi ai soțului, dar nu a avut 
bani pentru a îi pune acoperiş. 

Dacă ar fi să o ia de la capăt nu s-ar mai mărita până nu ar avea o sursă 
de venit ca să le poată oferi ceva mai bun copiilor. 


Să nu mai fiu măritată... s-o iau din urmă... nu m-aş mărita o vreme până n-aş avea un rost în 
viață să am şi eu din ce să câştig bani. Din cauza la copii. N-aş mai vrea să... m-aş mărita la 25 de 
ani să îi țin mai bine, să le dau un rost în viață să nu mai fie chinuiți. Sunt zile când nu avem ce să 
le dăm să mănânce, cu ce să îi trimit la şcoală. E foarte greu. (femeie roma, 31 ani) 


Femeia intervievată este orientată spre ritualism, tradiționalism, 
reproducerea modelului tradițional: s-a căsătorit la 18 ani, nu a terminat 
educaţia obligatorie, este orientată pe gospodărie şi practicarea meseriei 
tradiționale. Cu toate acestea, există în povestea ei indicii ale ruperii de 
modelul tradițional, cum ar fi practicarea contracepţiei sau dorinţa de a investi 
în educaţia copiilor. În plus, în povestea ei nu apar referinţe la violența 
domestică aşa cum se întâmplă în istoria primei femei rome. Povestea de viață 
pe care o relatează indică o stare de nemulțumire faţa de situaţia actuală, față de 
faptul că a urmat modelul tradițional. 


° Tânărrom orientat spre schimbare. 

Este un bărbat de 25 de ani care a terminat liceul şi este înscris la 
facultate. Acest rom a început să lucreze ca facilitator comunitar în cadrul 
primăriei şi în ultima perioadă a devenit un lider informal al comunității, fiind 
respectat de ceilalți romi pentru că i-a ajutat să obţină venituri de la primărie. 


FUNDAȚIA SOROS ROMÂNIA 


Copilăria. Localitatea în care s-a născut a fost Bălțeşti. În familie a fost 
al patrulea copil dintre cei cinci frați (trei băieţi şi două fete). Din cei patru frați 
pe care îi are, doi locuiesc în Bălțeşti — un frate şi o soră, iar doi stau la Bucureşti 
- o soră şi un frate căsătoriți. Toţi cei patru frați sunt căsătoriţi, trei legal cu 
persoane de etnie romă, iar fratele din comună stă în concubinaj cu o româncă. 

Cel mai bine se înțelege cu fratele cel mic care stă în comună, vis-a-vis 
de casa părintească şi care este anul III la facultate. Sora cea mare are 32 de ani, 
locuieşte în Bucureşti, este căsătorită cu un rom şi este casnică, soțul ocupându- 
se cu comercializarea fierului vechi. Fratele din Bucureşti are 27 de ani şi 
lucrează la o fabrică de mobilă, iar soţia lui care este de etnie romă lucrează la o 
croitorie a unui mall. În Bucureşti, sora stă într-o comunitate de romi, dar 
fratele locuieşte cu chirie într-un cartier unde este populaţie mixtă — romi şi 
români. Sora care este căsătorită în Bălțeşti are 30 de ani şi locuieşte împreună 
cu soțul de etnie romă într-o casă în centrul satului. Socrii acesteia sunt romi 
ursari care au stat în Ursărie şi apoi au cumpărat casă „în centru, între români” 
cu peste 20 de ani în urmă. Sora din Bălţeşti şi soţul ei nu au un loc de muncă 
stabil şi au fost plecaţi în Spania în ultimi ani. În Spania întâi a plecat soţul care a 
stat circa şase luni, apoi la două luni a mers şi soția, amândoi lucrând în 
agricultură. Fratele cel mic este student în anul III la Facultatea de Petrol şi Gaze 
din Ploieşti. 

Cu fratele cel mic se întâlneşte foarte des deoarece au casele foarte 
apropiate, cu ceilalți frați se vede mai rar, mai ales cu cei care sunt în Bucureşti 
pe care îi vede de două - trei ori pe an. Relaţia cea mai apropiată o are cu fratele 
cel mic pentru că „noi avem un ţel în viață şi am învăţat carte”. 

Dintre părinţi numai tatăl mai trăieşte şi lucrează ca zilier la gaterul din 
sat. Mama sa a fost casnică, dar s-a ocupat cu producerea şi comercializarea 
vaselor din aluminiu pentru a putea asigura o sursă de venit necesară 
menținerii copiilor în şcoală. Tatăl a lucrat timp de 24 de ani în industria 
petrolului, la schele de extracție -la Băicoi şi la Boldeşti-Scăieni, în '97-'98 ieşind 
cu ordonanţă în şomaj. 

În copilărie o perioadă de aproximativ doi ani familia a stat în Băicoi, la 
bloc, deoarece tatăl a lucrat la Schela Lilieşti în aceea perioadă, iar apoi s-au 
mutat la casă în Țintea pentru o perioadă. Aceste mutări s-au datorat şi faptului 
că bunicii, atât cei din partea tatălui, cât şi cei din partea mamei, nu au acceptat 
să îi primească să locuiască la ei. Acest refuz al bunicilor s-a datorat faptului că 
mama a refuzat să se căsătorească cu cel stabilit de aceştia şi a fugit în ziua 
nunţii de acasă. A fost prinsă în final şi obligată să se căsătorească, chiar dacă 
avea 16-17 ani cu cel dorit de părinți. 

Când s-au întors în Bălţeşti au stat câteva zile la bunicii din partea 
mamei care i-a dat afară pe motiv că nu au suficient loc. Au mers apoi la 
primărie şi li s-a oferit un loc pentru a-şi ridica casa în Ursărie, dar acel loc era 
plin de nuci. Tatăl a curăţat locul şi a montat un cort în care familia cu cei cinci 
copii a locuit o perioadă destul de lungă până au ridicat casa. La început au 
dormit şapte persoane în două paturi într-o singură cameră până au reuşit 

să termine şi celelalte camere. 


Şi în urma căsătoriei lor au rezultat cinci copii şi am umblat aşa din sat în sat... Băicoi, Lilieşti, 
Bălțeşti... apoi ne-am stabilit aici... îmi aduc aminte ... bunica mea nu vroia sa ne primească şi nici 
din partea tatălui... am stat pe la bunica din partea mamei cred că vreo două - trei zile şi apoi ne-a 
zgornit, a zis „plecați de la mine că nu am unde să vă țin”... şi acest loc... a mers la primărie, a 
vorbit cu primarul de atunci şi i-a zis că nu pot să vă dau decât acolo, aici unde suntem noi, acel loc 
era plin de nuci... o livadă de nuci... şi tatăl meu a venit, a făcut curat, a instalat un cort... ca şi aşa 
au stat prima data, în cort... au stat destul de mult timp în cort aşa... şi apoi a ridicat casa asta, 
compusă din două camere, o bucătărie, un hol şi prispa şi prima dată a terminat camera de 
dincolo...şi ne-am mutat toți acolo şi practic dormeam şapte inşi în două paturi ... cu pereții negrii 
că nu dăduse cu var, mă rog ... aşa am apucat să ne facem la început. (bărbat rom, 25 de ani) 


Părinţii nu au avut o căsnicie fericită, acest lucru datorându-se în 
special tatălui care era destul de violent. În ochii copiilor mama a rămas o ființă 
specială care a avut grijă de ei, care i-a ţinut din scurt, care i-a încurajat să 
meargă la şcoală pentru a „putea deveni oameni”. 


Şcoala. Şcoala a început-o la şapte ani, dar în clasa a II-a sau a III-a a 
abandonat şcoala pentru un an deoarece mama a avut probleme de sănătate şi a 
statîn spital, iar de cei doi frați mai mici nu a avut cine să se ocupe. În momentul 
în care mama s-a întors acasă de la spital a mers la şcoală şi a rugat cadrele 
didactice să îi reprimească pe copii la cursuri. Deşi le-a fost greu să meargă iar 
la ore, treptat, de ruşinea mamei, au început să înveţe din ce în ce mai mult 
ajungând să aibă rezultate bune la învățătură. 


Păi am intrat la şapte ani normal... dar mi-aduc aminte că prin clasa a doua sau a treia am 
abandonat... mama mea a avut nişte probleme de sănătate, a avut nişte pietre la rinichi şi a fost 
internată, a stat destul de mult în spital atât cât noi să abandonăm... pentru că surorile aveau 
preocupările lor, făceau curățenie, mâncare şi toate cele, nu mai aveau timp şi de noi... să ne spele, 
să ne îmbrace, să ne calce, să ne trimeată la şcoală. (bărbat rom, 25 de ani) 


Mama a fost persoana care i-a susținut pe copii să aibă o educaţie, iar 
pentru a putea avea venituri cu care să le poată cumpără cele necesare muncea 
foarte mult, ajutându-l pe soţ să toarne tuciuri şi mergând apoi să le 
comercializeze. Ea este şi părintele care se interesa de situaţia şcolară a copiilor, 
care mergea la şedinţele cu părinții, care îi ajuta la lecţii. Tatăl nu a fost interesat 
de situaţia şcolară, el nepunând mare preţ pe acest lucru. În momentul în care 
mama a murit, tatăl a refuzat să îi susțină pe cei doi băieţi care erau la şcoala 
profesională în Boldeşti. 


Mama mea administra asta cu tuciurile, dar şi el mergea cu ea şi fratele mai mare. Întotdeauna s-a 
chinuit să ne ofere ce aveam nevoie la şcoală, rechizite, haine, mâncare şi tot ce trebuia. Pot să spun 
că noi nu am suferit cum au suferit ceilalți... pentru că având un venit sigur...tatăl meu care 
muncea şi un venit suplimentar pe lângă, ne descurcam altfel... dar îmi aduc aminte că săraca 
muncea foarte mult... pe ploaie, pe ninsoare, pe ger... mergea şi muncea să ne aducă nouă să 
mâncăm şi să mergem la şcoală. (bărbat rom, 25 de ani) 


Cel mai mult la şcoală i-au plăcut „româna şi matematica”, dar şi 
biologia, educaţia fizică acest lucru datorându-se în special profesorilor care îi 

încurajau foarte mult. Profesorul de matematică este cel care i-a încurajat foarte 
mult să învețe. 


Mie îmi plăcea foarte mult limba română şi matematica... eram printre cei mai buni la 
matematică, aveam un profesor, un om deosebit, mie mi-a fost mai mult decât un profesor... practic 
îmi dădea sfaturi ca unui copil de-al lui, îl iubeam foarte mult, şi mai ales când vedea că provenim 
dintr-o familie cu mulți copii şi cu neajunsuri, vedea că învățam foarte bine... ne dădea un impuls 
aşa tot timpul... mi-a plăcut şi biologia... la fel doamna director era profesor de biologie şi învățam 
numai de plăcerea doamnei, dar mi-a plăcut şi biologia... ce nu mi-a plăcut... nu ştiu ... poate 
limba rusă nu mi-a plăcut niciodată, am făcut limba rusă, dar nu mi-a plăcut. Îmi plăcea educația 
fizică, sportul, jucam handbal şi mi-a plăcut foarte mult. (bărbat rom, 25 de ani) 


Clasele I-VIII le-a urmat la şcoala generală din localitatea Bălțeşti, apoi 
a făcut şcoala profesională şi liceul la Boldeşti-Scăieni, iar acum este student la 
Universitatea Spiru Haret, Facultatea de Drept şi Administraţie. Mama a murit 
când era anul III la şcoala profesională, iar în acel moment datorită lipsei 
suportului financiar a dorit să renunţe la şcoală, dar a fost ajutat de către 
profesori să îşi termine studiile. Liceul l-a făcut la seral şi făcea naveta între 
Sinaia şi Boldeşti-Scăieni, deoarece se angajase la Sinaia pentru a se putea 
întreține. 

În opinia lui tot ce a învăţat la şcoală a fost important şi că educaţia este 
extrem de necesară în viaţa unui om, mai ales că îți permite să ai o meserie. 


Enorm, un om fără şcoală e ca şi cum ar fi un copil fără mamă sau o farfurie de ciorbă fără lingură. 
Exact asta e... fără şcoală un om este terminat... nu are practic nici un viitor, şcoala este cea care te 
modelează din toate punctele de vedere şi educație şi te pregăteşte pentru viitor... îți faci o 
meserie... orice... şcoala este cea mai importantă. (bărbat rom, 25 de ani) 


La şcoala din Bălțeşti a avut doi - trei colegi romi în clasă, dar 
majoritatea erau români, însă nu a simţit că este marginalizat de către colegi sau 
profesori, ci mereu era dat ca exemplu deoarece învăţa bine. Mulţi dintre foştii 
colegi au terminat facultățile şi nu se mai văd prea des, dar cu cei care stau încă 
în Bălțeşti comunică atunci când se întâlnesc. Cel mai bun prieten din şcoala 
generală era român, dar cu acesta nu a mai păstrat legătura deoarece s-a mutat 
împreună cu familia la Bucureşti. Nu a avut prieteni romi ursari deoarece avea 
foarte puţin timp liber, fiind obligat de mamă să îşi facă temele şi apoi să iasă la 
joacă. 


Foarte bine... mai erau încă doi sau trei romi în clasă, dar eu m-am înțeles nu bine... foarte bine. 
Niciodată nu am simţit o reticență a lor față de mine, niciodată nu am fost marginalizat. Poate 
eram mai mult băgat în seamă decât unii dintre ei care nu prea învățau, întotdeauna mă dădea 
exemplu... am avut nişte colegi deosebiți. (bărbat rom, 25 de ani) 


Toţi ceilalți frați au mers la şcoală, dar surorile şi fratele cel mare au 
doar patru - cinci clase. Fratele cel mai mic este anul III la Universitatea de 
Petrol şi Gaze din Ploieşti. 

De la şcoală nu lipsea niciodată, părinţii lăsându-i acasă când plecau să 
vândă vase din aluminiu, spre deosebire de celelalte familii de romi, iar mama 
era cea care îi pedepsea dacă aveau absenţe atât pe ei, cât şi pe surori că nu i-au 
trimis la şcoală. A urmat şi cursurile grădiniței, deşi de acolo îşi aminteşte 

doar cât de neastâmpărat a fost. 

Atitudinea mamei față de şcoală este cea care l-a influenţat cel mai 
mult să îşi continue studiile. Un alt motiv pentru care a luptat să îşi finalizeze 
educaţia a fost dorinţa de a îşi putea găsi ceva de muncă şi să poată pleca din 
Bălțeşti din casa părintească. După moartea mamei a fost ajutat să îşi finalizeze 
studiile la şcoala profesională de către profesorii de acolo, apoi a început să 
lucreze şi a putut să termine liceul la seral. În perioada cât a făcut liceul la seral a 
fost ajutat moral şi material de o doamnă avocat la care a şi lucratîn Sinaia. 


Ne-au plătit profesorii şi masa şi cazarea. Am mers la d-na dirigintă imediat ce a murit mama şi i- 
am zis că nu mai avem cum să ne continuăm studiile nici eu şi nici fratele meu... suntem obligați 
să renunțăm, nu avem încotro, şi a zis dacă vreți, veniți să staţi în cămin vă plătim noi şi masa şi 
cazarea, numai să veniți să vă terminaţi studiile; pentru noi a fost ceva de vis... Foarte, foarte bine 
ne-am înțeles cu profesorii şi am început să învăţăm şi mai bine, asta a fost multumirea noastră 
față deei, îi ascultam, nu făceam urât.(bărbat rom, 25 de ani) 


Fratele mai mic a fost ajutat de către cel intervievat pentru a-şi continua 
studiile şi a merge la facultate. 

Celelalte rude l-au sprijinit moral (că altfel nu aveau cu ce deoarece 
erau sărace) să îşi continue studiile şi să „îşi facă un căpătâi”. Vecinii români îl 
apreciază mult pentru faptul că a luptat atât de mult să îşi continue studiile şi să 
aibă o meserie stabilă, iar cei romi îl dau ca exemplu, deşi îl consideră român şi 
nu unul de-al lor. 


Căsătorie şi familie. Ursarul intervievat nu este şi nu a fost căsătorit, 
asta şi datorită faptului că nu doreşte să îşi întemeieze o familie până nu are un 
„rost” allui. Nu a locuit cu un alt partener, deşi a avutalte relații. 

Nu doreşte să se căsătorească cu o femeie de etnie romă deoarece 
acestea nu au şcoală şi au un comportament neconform cu normele morale. Îşi 
doreşte o soţie cultă şi care să aibă un loc de muncă stabil, iar numărul de copii 
pe care ar vrea să îi aibă este doi pentru a le putea oferi ceea ce îşi doresc şi au 
nevoie. 


Nu am avut timp... am 25 de ani şi sunt anul I la facultate... m-am gândit aşa... eu mă însor, sunt 
în şcoală, ce fac, ce-i ofer soției mele, n-am de gând să mă însor cu o țigancă, deja sunt eu țigan... 
nu m-aş căsători cu o țigancă. De ce? În primul rând că nu are şcoală, în al doilea rând... n-aş 
suporta-o s-o văd cu fusta aia lungă până în pământ. Nu au fuste lungi, dar comportamentul pe 
care îl au lasă de dorit şi nu îmi place, încerc să mă integrez, să trăiesc altfel decât ei că nu îmi place 
cum trăiesc ei. Şi de asta nu m-am însurat. Vreau să am o familie bine unită, bine închegată, 
educată în primul rând şi o soție cu care pot discuta pe toate temele. (bărbat rom, 25 de ani) 


Şi femeia şi bărbatul ar trebui să se căsătorească atunci când se 
maturizează, şi asta se întâmplă după douăzeci de ani, în opinia lui. Faptul că 
fetele se căsătoresc la 14-15-16 ani este un lucru reprobabil tocmai pentru că ele 
nu gândesc foarte mult la aceea vârstă şi fac deja copii cărora nu au ce să le 
ofere. 

Ocupaţie. A început să lucreze la nouăsprezece ani, până atunci mama 
fiind cea care îi susţinea material. Primul loc de muncă a fost în Sinaia la un 
restaurant, ca ajutor de bucătar. Apoi s-a transferat la un alt restaurant în 
Ploieşti pentru a fi mai aproape de liceu. În momentul în care a renunţat la locul 
de muncă din Ploieşti s-a mutat la brutăria din Bălțeşti. În acest timp a făcut un 
curs de specializare ca maseur şi după finalizarea acestuia a plecat la Gura 
Humorului la un hotel ca maseur. După ce a renunţat la locul de muncă de la 
Gura Humorului în decembrie 2006 a făcut un curs de asistent social şi a fost 
angajat la primărie în martie 2007. În prezent este expert pe problemele romilor 
în cadrul primăriei Bălţeşti. 

Principala sursă de venit a familiei este salariul lui, tatăl având ajutor 
social de la primărie. 


Când am început eu să muncesc, am lucrat într-un restaurant, prima dată în bucătărie ajutor de 
bucătar, dar făceam practic şi munca bucătarului că luam şi comenzi şi cu cântarul şi cu tot... 
după ce am lucrat acolo am lucrat la un alt restaurant din Ploieşti. După ce nu am mai lucrat nici 
acolo, am lucrat la o brutărie la noi în sat, la brutăria din stație, şi după acel loc de muncă de la 
brutărie am făcut cursul de maseur şi am plecat la Gura Humorului. De acolo am venit direct la 
primărie şi între timp am mai făcut un curs de asistent social la care trebuie să mă duc marți să-mi 
inu diploma. (bărbat rom, 25 de ani) 


Migraţie. Deşi este foarte tânăr, acest rom ursar s-a mutat deseori din 
localitatea Bălțeşti din diferite motive, având o rută extrem de interesantă. Ruta 
urmată de el este următoarea: s-a născut în Bălţeşti, s-a mutat cu părinții în 
Băicoi şi apoi în Țintea deoarece tatăl lucra la schela de petrol din Lilieşti, a 
plecat la Boldeşti-Scăieni pentru a îşi face studiile la şcoala profesională, s-a 
angajat în Sinaia, apoi s-a mutat cu serviciul în Ploieşti pentru a îşi putea 
finaliza liceul, şi-a mutat locul de muncă la brutăria din Bălțeşti pentru a scurtă 
perioadă pentru a nu mai face naveta şi a economisi astfel bani necesari fratelui 
mai mic pentru şcoală, a plecat să lucreze ca maseur la Gura Humorului 
deoarece acolo i s-a oferit un post bine plătit şi masă şi casă, iar din decembrie 
2006 a revenit în localitatea natală pentru a lucra în cadrul administraţiei 
publice. 

Fratele cel mic a fost plecat în ultimii doi ani pentru perioade de trei - 
patru luni la muncă în Italia. A plecat în Italia nu atât pentru a munci, ci în 
special pentru a cunoaşte lumea, dar deşi câştiga bine acolo s-a întors pentru a 
îşi putea finaliza studiile şi a putea avea un venit sigur şi un anumit statut 
social. 


Fratele mai mic a fost anul trecut şi în urma cu un an, deci în ultimii doi ani a fost plecat. Nu a fost 
plecat vai pentru că nu ne descurcăm sau nu aveam ce mânca. A zis „vreau să cunosc lumea, vreau 
să văd cum este şi dacă e şi bănuți ar fi foarte bine”și a plecat în Italia. A mers, a stat vreo patru 
luni şi s-a întors... i-am zis „faci facultatea că, mergi în Italia, câştigi ce câştigi acolo, e un venit 
temporar... a fi inginer este altceva” şi a venit acasă şi merge la facultate. (bărbat rom, 25 de ani) 


Satisfactie cu viaţa. Este unul dintre romii care se declară mulțumit de 
viaţa lui pentru că a reuşit să îşi finalizeze studiile şi că are un loc de muncă 

stabil şi care îi conferă un anumit statut social. 


În general sunt foarte mulțumit. De ce? Nu ştiu să zic... să aspir la o bogăție mai mare... nu ştiu 
„..dar totdeauna zic aşa „doamne, îți mulțumesc din tot sufletul că sunt cum sunt”. Sunt alții 
care trăiesc mai rău decât mine... ce mi-am făcut, mi-am făcut singur cu mâna mea, dacă eram 
bogat cine ştie ce drogat eram, cine ştie ce puşcării înfundam, cine ştie ce nebunii făceam, aşa, fiind 
mai sărac, aşa mă gândesc şi la cel de lângă mine, adică banii îți ia mințile şi e mai bine să mai 
păstrăm un echilibru... ca orice om visez la o casă, la o maşină, dar toate la timpul lor, nu vreau să 
mă îmbogiățesc peste noapte. (bărbat rom, 25 de ani) 


Singurul lucru pe care l-ar schimba ar fi serviciul pe care îl are acum 
deoarece este dificil să lucrezi cu romii la care ar trebui schimbată mentalitatea 
prin educație. 

Persoană orientată spre strategii de dezvoltare. Provine dintr-o familie 
de romi cu resurse mai multe decât media comunităţii din care face parte, tatăl 
având un serviciu stabil pentru o lungă perioadă de timp, ceea ce a oferit 
familiei o stabilitate financiară mai mare. În plus, experiența de migrație 
acumulată în familie a fost de folos atunci când a fost vorba de continuarea 
studiilor sau de câştigarea unui venit. Resursele materiale ale familiei au fost 
rezultatul unei combinaţii de venituri provenite din ocupaţii moderne 
industriale şi ocupații tradiţionale, producere şi vânzare de vase de aluminiu. 
Strategia familiei, în special a mamei a fost cea de investire a în capital uman, în 
dezvoltarea copiilor. Astfel, doi dintre copii au ajuns la facultate, cel intervievat 
acumulând o serie de competenţe în urma unor cursuri (masaj, asistență 
socială), competenţe care i-au permis să îşi continue investiţia în propria 
dezvoltare. 

Trebuie precizat faptul că membrii comunităţii de romi îi contestă 
apartenenţa etnică, din cauza stocului educaţional acumulat. Chiar şi tatăl său 
are aceeaşi atitudine. Se poate afirma că, deşi la nivel declarativ membrii 
comunităţii afirmă că educația este foarte importantă pentru reuşita în viață, 
acumularea de capital uman dincolo de media comunităţii duce la excluderea 
sau cel puţin la marginalizare în cadrul comunităţii. 

Romii din Geoagiu 
Melinda Dincă 


Cartier Ţigănie, Strada Muzicanţilor, Oraşul Geoagiu, județul 
Hunedoara 

Localizare: de-a lungul râului Geoagiu 

Număr persoane de etnie romă: circa. 800 (doar 200 dintre aceştia 
s-au declarat de etnie romă la recensământul din 2002) 

Populaţia totală a localităţii Geoagiu: 3000. Alte grupuri etnice 
în localitatea Geoagiu: câteva familii de germani şi maghiari 
însumând, în opinia liderilor locali cca. 1% din totalul 
populației. 


Comunitatea 

Romii din Țigănie nu sunt un grup etnic definit prin limba vorbită. Ei 
nu vorbesc „ţigăneşte” sau „romani” şi din câte îşi amintesc, nici n-au vorbit 
vreodată. 


Da. ĂŞştia-s românizați. De fapt noi, câți suntem în cartier, că-s sute aici, da’ noi în limba 
noastră, noi nu ştim țigăneşte. Nu ştim, nu ştim şi n-am învățat, nu ştiu neam de neamu' 
nost’ şi nici noi nu ştim. (T.C., 80 de ani) 

În limba romani? Nici unul n-o ştie, dar nici unul n-o ştie de-aicea. (L.E., 52 de ani) 


E adevărat, celelalte atribute ale etniei le reclamă, se identifică cu ele şi 
le sunt definitorii. Au un teritoriu bine delimitat, de-a lungul râului Geoagiu, în 
centrul localităţii, pe strada cu nume sugestiv: Strada Muzicanților. Din punct 
de vedere religios, oamenii din Țigănie formează majoritatea comunităţii greco- 
catolice din oraşul Geoagiu (din 405 enoriaşi, 100 sunt români, iar ceilalți sunt 
romi). Obună parte dintre romi se declară ortodocşi şi aproximativ 7% dintre ei 
sunt creştini după Evanghelie. Însă indiferent de confesiune, practicile 
religioase ale comunităţii de romi sunt mai degrabă sporadice şi arareori 
regulate, cu excepţia noului grup confesional, ai cărui membri sunt mai activi. 
Doar un număr redus dintre cei care se îşi legalizează căsătoria - circa zece 
procente - ajung să se cunune religios. Nunta şi botezul sunt mai degrabă 
practici excepţionale în rândul romilor din Geoagiu, iar sărbătorile religioase 
sunt în mare măsură puse în act prin manifestări laice. 

Obiceiurile, ocupațiile tradiționale şi majoritatea practicilor sociale îi 
disting numaidecât de ceilalți localnici. Aspectul caselor, al străzii, numărul 
mare al persoanelor care locuiesc în aceeaşi gospodărie, meseriile tradiționale 
încă bine reprezentate prin cărămidari, fierari sau lăutari, stocul educațional 
mic, gradul redus de integrare activă în comunitatea din Geoagiu, numărul 
extrem de redus al persoanelor angajate cu contracte de muncă, numărul mare 
de persoane care trăiesc din ajutor social, toate reprezintă elemente ale 
diferenţei de necontestat. 


Înfiinţarea localității 
Oraşul Geoagiu, transformat din comună în noiembrie 2000, se întinde 
pe o suprafaţă de 213,64 ha, limitată de râurile Geoagiu şi Mureş. Are 3000 

locuitori, iar în componenţa sa intră şi localităţile rurale Aurel Vlaicu, Băcâia, 
Bozeş, Cigmău, Gelmar, Geoagiu-Băi (staţiune turistică de interes naţional), 
Homorod, Mermezuş-Văleni, Renghet şi Văleni. 

Ruinele castrului roman, situate în partea de vest a localităţii, pe 
drumul judeţean Simeria - Geoagiu, atestă istoria locuirii regiunii de cel puţin 
peste 2000 de ani. 


Comunitatea romilor din Geoagiu. 
Se ştie despre existența romilor din Geoagiu din scrierile lui loan Budai 
Deleanu, care a folosit această comunitate ca sursă a operei sale, [iganiada: 


„Căci auzisăm totdeuna, şi deobşte să zice cum că soiul nostru țigănesc să trage de la 
Eghipet şi purcede din faraonii cei slăviţi [...] Acesta mi-au deschis ochii întru multe, iar 
mai vârtos pentru purcederea noastră, căci au fost născut şi crescut acolo, de-unde ne-am 
desghinatnoi, nefericiții”. 


Însă în memoria colectivă a sătenilor romi din Geoagiu, înaintea celui 
de-al doilea război mondial, locuiau aici doar cinci — şase spiţe de neam, ale 
căror urmaşi îi găsim şi astăzi: Bacrău, Trandafir, Buţi, Pojoni, Gligor, Ispas şi 
Iacob. 

În ultimii 60 de ani populația romilor din Geoagiu cunoaşte o creştere 
naturală relativ stabilă, cu excepția perioadei recente, când regiunile 
industrializate ale țării, marile fabrici, uzine şi mineritul au suferit colapsul din 
anii 1990, aducând imigranți din județele Hunedoara, Cluj şi Timiş, din Valea 
Jiului şi zonele limitrofe (Orăştie, Simeria, Petroşani, Călan, Brad), dar şi din 
regiunea Moldovei. 

Astăzi romii formează aproape o treime din populaţia Geoagiului 
(circa 800 de persoane), cu toate că la ultimul recensământ al populației s-au 
declarat doar 200 de persoane de etnie romă. 


Viaţa comunităţii de romi: locuirea. 

Romii din Geoagiu locuiesc în cartierul Țigănie pe strada Muzicanților 
din centrul localităţii: două rânduri de case de-a lungul râului Geoagiu, 
sensibil ieşite din peisajul general-rural al întregului oraş. La capătul străzii 
Muzicanţilor se înalță de puţină vreme o nouă stradă a romilor. Un proiect 
îndrăzneţ, încă la început de drum, însă cu locuinţe noi, ceva mai încăpătoare şi 
clădite din materiale de construcție mai trainice şi mai moderne. 

Până recent, toate casele din Țigănie erau construite din chirpici sau 
cărămidă nearsă, pământ uscat la soare, clădit pe structură din lemn şi erau 
acoperite cu papură şi paie. Toate casele aveau o singură încăpere, iar aria de 
întindere a întregii gospodării nu depăşea cu mult suprafaţa construită. Şi 
astăzi predomină casele de cărămidă, însă cu precădere în ultimii patru-cinci 
ani acestea au fost în mare măsură consolidate, reabilitate, iar cele aflat în stare 
avansată de degradare au fost demolate şi reconstruite din materiale de 
construcție moderne. 

Cu excepţia câtorva imobile aflate în partea de vesta cartierului, înspre 
centrul oraşului, toate celelalte case, noi sau vechi, au un singur nivel, în medie 

una până la trei încăperi de locuit şi găzduiesc în general, cinci până la 
cincisprezece persoane. 


Casele s-or... s-or refăcut! Era foarte săraci. Săraci! Erau... să vă spun... Făceau bolțari din 
pământ, aşa, de pământ, sau puneau lemne de la pădure, încleştat aşe. Le lipe cu pământ şi stăteau 
acolo. Şi... Cu papură şi cu... Şi cu paie. Ş-a lu’ primariu o fost cu paie. Ş-a noastră, numa" le-am 
stricat acuma şi le-am modernizat... (T.C., 80 de ani) 


Casele nu aveau şi nu au nici astăzi dependinţe, iar romii din Geoagiu 
nu deţin pământ agricol sau grădini pe lângă case, cum au ceilalţi locuitori ai 
Geoagiului. Şi din aceste motive nu cresc animale sau păsări, doar câteva 
familii dețin unul — două animale de tracţiune, în special cai. Astfel, peisajul 
auzit al străzii Muzicanţilor este unul cu siguranță urban, pestrițat doar de 
lătratul câinilor, mieunatul pisicilor şi zgomotul argourilor specific suburbane. 

Creşterea naturală şi migratorie a populaţiei rome din Ţigănie a 
reclamat o soluţie cel puţin pentru problema spaţiului de construcție de 
locuinţe. Astfel, în ultimii patru ani s-au făcut demersurile necesare şi s-a 
obținut un teren de construcție, amplasat perpendicular pe limita estică a 
străzii Muzicanţilor, unde casele noi sunt se apropie de stadiul final de 
construcție. Acest teren aflat iniţial în proprietatea bisericii greco-catolice, a 
fost obținut de către Primăria Geoagiu în schimbul unui teren agricol. De 
asemenea, locuitorii întregului cartier, inclusiv rezidenții noii străzi din Ţigănie 
beneficiază de documente de proprietate pentru locuinţele lor, prin sprijinul 
unui proiect iniţiat de Primăria Geoagiu şi finalizat în ultimii doi ani. 

O'stradă scurtă de circa 150 m - o hudiţă sau ulicioară, în grai local, uneşte 
şoseaua principală a localității Geoagiu de Ţigănie. Hudiţa e asfaltată, pe când 
strada muzicanților sau strada nouă din Țigănie nu sunt decât pe alocuri 
pietruite. Infrastructura şi utilităţile din cartierul romilor abia acum se 
introduc. Însă, în urmă cu numai cinci ani acestea erau cu totul inexistente. 
Există trei căi de acces către comunitate, toate drumuri tasate, parţial pietruite, 
dar care în sezonul umed sunt greu accesibile. 

Astăzi cartierul este conectat la reţeaua electrică, iar casele au renunţat 
la lampă. Reţeaua de apă potabilă străbate întreaga comunitate, locuitorii 
cartierului având în prezent acces doar la două cişmele, amplasate pe strada 
Muzicanţilor. Reţeaua de gaz metan se întinde până la jumătatea comunității, 
cu perspective de extindere. 


Da. Deci acuma începe, că cum au început de sus, cu asfaltare, cu nu ştiu ce şi au... Or băgat 
apa... 

Curentu'. Marea majoritate cred că s-or conectat până acuma. Nu ştiu dacă chiar toți, da... în 
general au... da. 


Canalizare nu există în Geoagiu deloc. Adică există, dar doar la câteva blocuri aci care le-or făcut. 
Gaz... nu-s legați, nu ştiu dacă îs legați... Ba-s legați, da' nu toți, tot aşa, numa’ partea asta 
dincoace. Da. Nu, nu, nu, ăia de-acolo nu-s legați. 


Există un cântecel, aşa zice: „Moare lumea de necaz, c-are Buti aragaz!” (E.M.M., 33 de ani) 

Drumurile-s destul de rău deocamdată, da’... Tot aşa, cu piatră, da’ nu rezistă... Da, se face noroi 
mult, şi îi greu de circulat şi... (Dar... la fel sunt toate drumurile din Geoagiu?) Nu! Au fost 
multe aşa, în situația asta... în ultimii patru ani s-or mai asfaltat din ele, şi în momentu’ de faţă se 
mai asfaltează... S-a lucrat în paralel, şi la drumurile care țin de centru, şi la drumurile care țin de 
satele aparținătoare Geoagiului. Sunt vreo trei căi de acces înspre comunitate, vreo trei intrări... 
(Şi-s asfaltate?) Nu! Nu, nu-s asfaltate, din primăvară avem promisiuni, ha ha, (Infrastructură, 
de utilități...) Avem conductă de apă potabil în toată comunitatea de romi... Canalizare, nu! Am 
avut un proiect acum, s-o finanțat un proiect pentru Geoagiu de 30 de miliarde şi-avem promis 
că... vom avea şi canalizare. (Casele au... sunt conectate la rețeaua de apă?) Nu sunt conectate, 
deci există decât partea de... stradală... Deci asta am făcut şi urmează să îşi facă fiecare în funcție 
de posibilitatea... să-şi tragă în curte la un robinet, sau... Avem două... avem şi două cişmele 
montate în comunitate de unde se alimentează, pentru că unde se aflau, unele fântâni erau cu 
probleme, cu microbi şi... (Rețeaua de gaz...?) Da, de gaz există cam până la jumătatea 
comunității. Am făcut demersuri pentru extindere, dar... costurile sunt foarte mari. Am avut 
cereri din partea lor, şi am obținut şi avizele, dar din cauză că ar necesita un proiect de extindere 
care costă foarte mult şi lucrarea în sine... s-a renunțat. Asta ar fi acum una dintre problemele 
prioritare: gazul metan, canalizarea şi drumul. (T.B., 22 de ani) 


Viaţa comunităţii de romi: familia. 

Familia nou formată, în general prin trai împreună, fără documente de 
căsătorie civilă ori religioasă, locuieşte fie cu familia de origine a bărbatului, fie 
îşi întemeiază un nou cămin — o casă cu o singură încăpere de locuit, de obicei 
construită alături sau prin extinderea casei părinteşti a bărbatului. Vârsta 
căsătoriei este în general între 15 şi 18 ani. 

Înainte vreme modelul endogamiei locale era predominant, însă astăzi 
doar e „mai bine s-o iei din cadrul comunităţii [pe soţie]” (T.B., 22 de ani). De 
asemenea, tradițional se reproduce modelul endogamiei etnice şi 
ocupaţionale. Endogamia etnică se păstrează destul de strict în mare măsură 
datorită excluziunii sociale a romilor. Reproducerea modelului endogamiei 
ocupaţionale - „Tradițiile aşa zic... sunt cărămidari din tată-n fiu, şi muzicanți. 
Atâta. Alte din astea nu avem” (I.B., 22 de ani), „apăi ei învățau unu' după altu' 
[inter-generaţional]” (T.C., 80 de ani) -s-a diminuat. 

Numărul copiilor unei familii se ridică la şase — şapte, uneori mai mulți 
şi, doar ca o excepție, mai puţini. Din totalul populaţiei comunității de 
aproximativ 800 de persoane, peste jumătate sunt minori. Cu o natalitate 
ridicată, respingând utilizarea metodelor contraceptive şi cu un model 
tradițional al familiei numeroase, în general locuind trei generaţii în aceeaşi 
gospodărie, numărul populaţiei prezintă o creştere constantă. 


Păi până acum a cam fost aşa: tată, mamă şi şase, şapte sau chiar opt copii, sau poate şi mai mult. 
Acum, deja copiii au fiecare casa lor... au familia lor. 

Tinerii s-au căsătorit, şi-au făcut, bineînțeles, o singură cameră la început, c-aşa îi modelul... 
Acum fiecare mai face câte una... (Câţi copii are o familie tipică?) Şase, şapte. (Care-i vârsta 
căsătoriei?) Cinşpe, şaişpe, Şapteşpe, optişpe, pân’ la optişpe ani, deja fiecare cu copii... (Cum se 
formează o familie ?) Tradițiile aşa zice... sunt cărămidari din tată-n fiu, şi muzicanți. Atâta. Alte 
din astea nu avem. [Soţia] mai bine s-o iei din cadrul comunității. (Există şi familii mixte etnic?) 
Nu. Dar nu există vreo barieră. Nu există nici un fel de barieră. (Sunt cazuri de coabitare, de... 
căsătorii nelegalizate?) Da, majoritatea. Dar de când cu proiectul de lege cu cei 200 de euro... Deci 
io aşa simt. Că în ultimii patru ani a fost schimbat foarte mult în viața lor... Da, îşi aleg 
partenerul, dar au început să conştientizeze că îi bine să-şi trimită copilul la şcoală, la grădiniță... 
îi bine să-şi construiască o casă mai bună, să aibă utilități... (T.B., 22 de ani) 

Intervievaţii noştri fac parte din familii numeroase, după modelul comunității 
în care s-au născut. Cinci-şase frați, locuind împreună câte trei generații în 
aceeaşi gospodărie şi, exceptându-i pe cei mai tineri dintre respondenţi, având 
în medie câte patru-cinci copii fiecare. 

Sărăcia şi lipsa educaţiei formale sunt neajunsuri care s-au reprodus 
destul fidel împreună cu toate efectele lor, de la o generație la alta. Copiii încep 
devreme să ducă greul gospodăriei, merg la muncă cu ziua să asigure traiul lor 
şi al celorlalți membri ai familiei, majoritatea copii de asemenea, renunţă la 
şcoală după încheierea ciclului primar sau, rareori, gimnazial, îşi întemeiază 
propria familie la vârsta pubertăţii, devenind poate prea devreme adulți. Este 
cazul primei noastre intervievate, recomandată de o altă persoană din 
comunitate, destul de sugestiv: 


Ia uite-o pe doamna, că ea-i săracă, n-are copii atâția... Poa’ sa-ţi ia un interviu, doamnă? 


Această doamnă săracă şi cu puţini copii este acum la vârsta maturității. 
A avut opt fraţi, însă astăzi mai trăiesc doar patru dintre ei. Părinţi nu mai are. 
După patru clase absolvite a abandonat şcoala pentru că trebuia să muncească. 
S-a căsătorit din pricina neajunsurilor: după moartea părinţilor, sora mai 
vârstnică a acesteia i-a spus să-şi caute bărbat, pentru că nu mai poate să o ţină 
în gospodăria ei. Aşa s-a căsătorit la vârsta de paisprezece ani, doar la sfat 
pentru că n-aveau bani şi pentru cununia religioasă. Lucrează cu ziua pe la 
oameni pe-acasă, de când se ştie. 

La vârsta de 20 de ani aproape fiecare om din comunitate şi-a întemeiat 
deja o familie şi aşteaptă venirea pe lume a celui de-al doilea sau al treilea copil. 

Chiar dacă legitime şi dezirabile, căsătoria civilă şi cea religioasă nu 
reprezintă forme de uniune necesare pentru locuitorii comunității de romi din 
Geoagiu. Poate numai în ultimii ani legalizarea traiului în comun să fie mai 
frecventă, stimulată de recompensa bănească prin noile reglementări juridice. 
Forma cea mai comună rămâne însă coabitarea. Această practică nu înseamnă 
numaidecât o manieră imorală sau promiscuă, cum am fi tentaţi s-o etichetăm 
privind din perspectiva celor mulţi, care suntem căsătoriți. Dimpotrivă, 
monogamia pare a fi cel mai uzitat comportament între parteneri, iar celelalte 
reguli ale căsniciei sunt similare populaţiei majoritare. 

În mod cert sărăcia, lipsa educaţiei, detaşarea de ocupațiile 
tradiţionale care se desfăşurau în cadrul grupului familial şi erau transmise 
intergeneraţional în cadrul aceluiaşi grup al familiei extinse, transformarea 
contextului socio-economic cu efectele sale asupra practicilor, obiceiurilor şi 
datinilor tradiționale ale grupului etnic rom, îşi arată efectele şi asupra vieţii de 
familie. 


Viaţa comunității de romi: educaţia. 

Numărul copiilor de vârstă şcolară cuprinşi în sistemul de învățământ 
este foarte scăzut. În general numărul de ani de şcoală absolviţi este de patru 
până la şapte ani. În ultimii doi ani primăria Geoagiu a delegat un mediator 

şcolar pentru comunitatea romilor care se asigură de accesul şi participarea 
copiilor la cursurile şcolii şi în învăţământul preşcolar, însă rezultatele sunt 
încă modeste. 

Cauza, dar şi efectul prim al lipsei de educaţie, pentru comunitatea 
romilor din Geoagiu este sărăcia. Copii trebuie să muncească încă de la vârste 
mici pentru asigurarea hranei şi a celorlalte condiţii de viață. 

Liderii locali sunt de părere că gradul ridicat de cuprindere a copiilor 
romi în sistemul de învățământ dinainte de 1989 era benefic şi asigura acestora 
în bună măsură condiţii de viaţă decente, mai ales datorită nevoii de forţă de 
muncă din sectorul industrial, bine reprezentat în regiune (judeţul Hunedoara) 
în perioada respectivă. 


Nu ştiu cum să vă spun, deci, în ciclul primar în general îi înscriu, în clasă. În general se înscriu, 
că ne ducem noi, şi avem recensământul şi... asta-i populația care trebuie să fie şcolarizată. 
Dincolo la grădiniță nu îi mai primeşte, şi... Mergem fiecare pe unde stă. Deci vreau să vă spun că 
noi, cel puţin care suntem mai vechi, ştim care unde stă. Numai că după nume nu prea-i ştiu aşa. 
Dar nici nu ştie când îi născut [copilul], vreau să vă spun. Sau nu ştie care îi de şcoală, oare tre’ să 
meargă la şcoală? (L.E., 52 de ani) 


Majoritatea oamenilor din comunitatea romilor din Geoagiu au 
absolvit opt clase de şcoală. Absenteismul şi abandonul şcolar, în special în 
perioada gimnaziului pare să fie regula acceptată. Motivația justificatoare 
pentru abandonul şcolar este starea de sărăcie, nevoia de a aduce un venit în 
gospodărie alături de părinţi şi frați. Pentru fete, care se căsătoresc cel mai 
adesea devreme, la vârsta de 13 — 15 ani, îşi mută domiciliul în casa părintească 
a soțului, unde trebuie să muncească pentru întreținerea gospodăriei, iar copiii 
vin foarte curând, frecventarea şcolii se termină de cele mai multe ori înaintea 
căsătoriei. Toate generaţiile prezente urmează acest pattern. 

Toţi respondenţii cu studii gimnaziale sau mai puţin regretă 
abandonul şcolii, dar nu întrevăd vreo soluţie pentru reluarea studiilor, nici 
chiar cei mai tineri dintre ei. Regretul renunțării la şcoală se leagă direct de 
şansa de a găsi mai uşor un loc de muncă calificat şi implicit, de asigurarea unui 
trai mai bun. Cu toate acestea pentru tânăra generaţie educaţia formală nu 
reprezintă o valoare, iar părinţii nu găsesc resurse de a-şi îndruma copii să 
urmeze cursurile şcolii decât în primii ani ai copilăriei. 


Viaţa comunității de romi: economia. 

Dacă tradiţional romii din Geoagiu erau cărămidari şi muzicanți, 
astăzi sunt în majoritate fără ocupaţie şi îşi asigură traiul din muncitul cu ziua 
în gospodăriile oamenilor mai înstăriți din localitatea Geoagiu şi din regiune, 
din munca în străinătate (cca. 5%), din prostituție, din şomaj sau din ajutor 
social. 

De după război şi până în urmă cu cincisprezece — douăzeci de ani, 
romii lucrau îndeosebi în industrie şi-şi practicau ocupațiile tradiționale în 
paralel, fără documente. Astăzi situaţia este sensibil schimbată: ocupațiile 

tradiționale şi-au pierdut din importanţă, se practică tot mai rar, iar 
transformările pe piața forței de muncă în regiune au reorientat persoanele 
aflate în căutarea unui loc de muncă. 


Instrumente de coarde. Noi eram patru frați şi unu’ trebuia să cânte la contrabas, că altfel nu ne 
primea la nuntă fără. D-apăi am cântat la contrabas şi la brațe, el o fost cel mai bun de-aici, el şi cu 
socru-su, cu Buțu. Şi-o făcut, no”, i-o venit vechimea, i-o venit vechimea... Să văd dac-o vrut să- 
mi deie şi mie... 

Puteai şi cânta... mă luau de la cărămidă... De-aici, Orăştie, Arad, Timişoara, Cluj, Bucureşti, 
Ploieşti... Am cântat la taraf... şi banii... banii grămadă... dacă-i aducem de bani, că cântam 
cu... Cum să vă spun io... Făcea ăsta spectacole pă bani... (Cât timp ați mers în formația asta, să 
cântați?) De când... din... din... age... din cinzăci... din cinzăci ş-doi până-n optzăci şi cinci. La 
ăsta nu ne lăsa, la ospețe... dacă nu, să mai cântăm la ospețe, că cântam în tăte părțile... Dacă nu 
meream la taraf... Nu ne mai lăsa. Vinea poliția şi ne lua de-acolo din sat. Trimişi de primar. Aşa 
că, no'...” 

Îi învăța să facă cărămidă, şi Sotori ăsta, unguru’ ăsta care-o stat cu tiganca, l-o-nvățat să 
zidească. Dintre ei. Apăi ei învățau unu după altu. Şi aşa s-a transmis, şi la copii, şi pe-ormă şi la 
nepoți şi... la... Or învățat, de copii mici mereau la cărămidă, şi de-asta s-o făcut şi şcoală mai 
puțină în perioada aia... 

Nooo... [Acum] nu se mai fac... Ba se mai fac, da’ fac pentru... Eu făceam cărămidă, am făcut 
cărămidă... de la două... de la optsprezece ani, că am fost căsătorit. La optsprezece ani am făcut 
până la şaizeci ... la şaizeci şi cinci de ani am făcut cărămidă. Da’ nu pe-aici... La Hunedoara... 
Almaş, Poiana Nu găseai aicea... Nu găseai aicea om vara... 

Erau duşi la cărămizi. 

Şi-acuma... Atunci era ce meserie vrei să-ți alegi. La Cugir, la Simeria, un’ te duceai băteai la 
uşă... tâmplar, ce vreai, fierar, de toate... mecanic auto... (În prezent, cu ce se ocupă oamenii?) 
Apăi acuma se duc la lucru unii care n-au un cățău, se duce... se duc la lucru, se duc la oameni de- 
ăştia... Cu ziua. Să îl ie două zile la lucru, o zi... Şi se unesc oamenii tăți, unu cu altu şi se duc ei 
unu la altu’ la lucru, s-ajută unii pă alții. Merg la cules la cucuruz, la scos de cartofi, atât. La 
pământ. Atât. Atâta-i tăt. (T.C., 80 de ani) 


Relaţiile din interiorul comunității. 

Forme de întrajutorare în comunitatea de romi nu prea există. Oamenii 
se ajută sporadic şi doar în situaţii de criză. Există însă câţiva lideri care se 
bucură de autoritate în rândul oamenilor din Țigănie: referentul local din 
Primăria Geoagiu pentru romi, preotul greco-catolic, pastorul grupului creştin 
după Evanghelie şi încă doi — trei lideri informali dintre bătrânii comunității. 
Aceştia activează grupuri pentru realizarea de beneficii comune sau pentru 
soluții la crizele comunităţii. Tot aceştia au şi rol de mediatori între comunitate 
şi autorităţile locale sau între comunitate şi locuitorii din afara cartierului 
Ţigănie. 


Relaţiile cu populaţia majoritară. 
Raporturile cu populaţia majoritară se datorează relaţiilor economice 
dintre cele două comunități, altfel izolate. Populaţia majoritară angajează 

pentru activităţile curente din gospodării, din agricultură sau pentru 
construcții romi la lucrul cu ziua, fără acte şi cu un preţ avantajos. 

Conflicte între majoritari şi locuitorii romi nu au loc decât sporadic. Cel 
mai actual conflict mocnit în memoria colectivă e cel legat de fondurile strânse 
de Primărie pentru casele romilor avariate sau distruse în urma unei inundaţii 
ce avusese loc vara, în urmă cu un an. Românii se simt nedreptăţiţi pentru că și- 
au pierdut recolta din grădini în urma aceleiaşi calamităţi şi n-au primit nici o 
despăgubire, în timp ce romilor li s-au refăcut casele din materiale de 
construcţie achiziționate de Primărie. În general, ajutorul oferit romilor din 
partea autorităţilor locale este privit ca un privilegiu nemeritat adus acestora şi 
ca un dezavantaj pentru ceilalți. 


Interacţiuni în afara localității. 

Cele mai semnificative interacțiuni cu alte localități sunt reprezentate 
prin sosirea şi integrarea noilor veniţi, în ultimele două decenii. Integrarea 
acestora în comunitate a implicat şi acceptarea unor noi maniere de-a face, 
valori şi comportamente. Românii majoritari în Geoagiu îi percep pe aceşti 
nou-veniţi ca fiind cauza şi mai multor neajunsuri în rândul populaţiei de etnie 
romă şi totodată inițiatorii schimbărilor nefaste ale raporturilor dintre români 
şi romi. 

Oamenii născuţi în familiile din comunitatea de romi a Geoagiului 
sunt în general sedentari, doar o mică parte dintre aceştia au plecat în căutarea 
unui trai mai bun, de obicei în apropiere, în aceiaşi regiune a ţării. Chiar şi în 
această din urmă situaţie membri familiilor rămân în strânsă legătură pentru 
totrestul vieții. 

Astfel, comunitatea romilor din Geoagiu reprezintă cel mai adesea 
destinația şi foarte rar punctul de plecare, în calea fenomenului migrației. 
Oameni care şi-au pierdut locul de muncă, care dețin o calificare medie într-un 
domeniu din industrie sau minerit în care cu greu ar găsi angajare, cu întreg 
complexul de probleme ataşat sărăciei, s-au integrat relativ uşor în 
comunitatea romilor din Geoagiu, degradând mai mult echilibrul precar al 
condiției socio-economice al acesteia. Romii din cartier i-au asimilat destul de 
bine. Totuşi bătrânii din Țigănie, cât şi românii majoritari din oraş, îi percep pe 
aceştia ca aducători de rele. Sunt nelegiuiți care se ascund în cartier, care fură şi 
caută rost de scandaluri. Nu o dată au chemat poliția să calmeze certurile 
zgomotoase inițiate de aceştia. 


Îs localnicii şi viniturile, ştii. Şi îi desconsideră pe cei care îs veniţi aici, mulți. Î cei care şi până şi 
vin... or venit cu problemele. Deci marea majoritate care îs veniți, or şi venit, că, na... Că îs fugiti, 
mulți îs fugiţi, că vin ăştia, mascații, şi intră aici în ei, no. Atunci se bagă la ăia, că ştiu că acolo se- 
adună tot felul, că azi îi cu unu şi mâine-i cu altu’ şi vine de la puşcărie, vine şi se bagă aicea, zice 
că nu-l găseşte aicea, că, no. (E.M.M., preot, 33 de ani) 


Oamenii care s-au născut şi au crescut aici, nu părăsesc comunitatea 
decât atunci când pleacă temporar în căutarea unui loc de muncă, în localităţile 
limitrofe sau în oraşele din regiune, pentru perioade scurte de timp şi în 

general, se întorc aici. 


(Unde v-aţi născut?) Aicea m-am născut... (Câţi frați aveți?) Or murit, numai trii mai îs... 
am fost opt. Trei surori, restu” frați. (Şi locuiesc tot aicea-n sat?) Toţi, toți. (Unde ați locuit 


când aţi fost copil?) Da, tot aicea... (femeie, n. 1966) 
(Unde v-aţi născut?) Aici... (Unde aţi locuit cât ați fost copil? Tot aici?) Da. (|.M., 


n.1979) 
(Unde v-aţi născut?) La Orăştie... (Câţi frați, surori sunteţi?) Şap... şase frați. Patru surori 


şi doi băieți. (Unde locuiesc...) Aici... Toţi... aici (Unde ați locuit când aţi fost copil?) Aici. 
În Geoagiu. Tot... în aceeaşi casă... (P.M.C., n. 1981) 
(Unde v-aţi născut?) La Geoagiu, da... (In casa asta?) Nu, nu, acolo, peste apă... (Unde 


locuiesc fraţii care mai trăiesc?) Aici, în cartier locuiesc... (bărbat, n. 1946) 


Numărul celor care pleacă la muncă în străinătate este redus, 
însumând circa 2-3% din totalul populaţiei, iar perioadele de timp în care sunt 
plecați variază între una şi trei luni pe an. Munca în străinătate este desfăşurată 
de asemenea în afara condiţiilor legale, motiv pentru care plecarea şi revenirea 


în acest scop, de cele mai multe ori nu se repetă după prima iniţiativă. 


Interacţiuni cu autorităţile locale. 
Ajutorul primit de comunitate din partea autorităților locale — atragere 


de fonduri pentru consolidarea sau reconstrucţia locuinţelor din Țigănie; 
construirea reţelei de electricitate, apă curentă şi gaze; facilitarea includerii 
copiilor de vârstă şcolară în sistemul de învățământ şcolar şi preşcolar prin 
proiecte de tip „a doua şansă pentru educaţie” etc. -atrage raporturi tensionate 
între populaţia majoritară şi populaţia de romi. Aceasta din urmă fiind 
percepută ca privilegiată în comparaţie cu ceilalți. 


Or băgat apa... Curentu'. Da, marea majoritate cred că s-or conectat până acuma. Că de exemplu 
mai taie şi-aşa, no... Canalizare nu există în Geoagiu deloc. Adică există, dar doar la câteva 
blocuri aci care le-or făcut. Gaz... nu-s legați, nu ştiu dacă... îs legați... Ba-s legați, da' nu toți, tot 
aşa, numa” partea asta dincoace. Da. Nu, nu, nu, ăia de-acolo nu-s legați. (E.M.M., preot, 33 de 
ani) 


Da, care muncesc şi care vor să-şi facă ceva şi să iasă din starea aia, ş-or realizat şi or avut şi ajutor 
de la primărie, şi din partea localnicilor, că... iau din impozitul meu şi alu altu”, şi a lu’ altu’ şi dau 
dincolo fonduri, acuma sincer. Şi apă li s-o tras, şi curent... Primăria o venit şi i-o ajutat. Dar ei se 
pot lua şi de bunăvoința lor, sau să pună şi ei, să-nţeleagă că este în folosul lor, şi să pună mâna să 
facă pentru că se face pentru ei şi spre binele lor, să-nțeleagă lucrul ăsta! Că nimeni nu face, aşa, 
cum se zice, Dumnezeu îți dă... (învăţătoare, 52 de ani) 


Probleme actuale ale comunității. 
Respondenţii din comunitatea romilor punctează mai degrabă 


insatisfacţiile. Mai acut le simt pe cele legate de sărăcie, de condiţiile de viaţă la 
limita subzistenţei. Celelalte doar întregesc peisajul neajunsurilor: femeile 

şi-ar fi dorit mai puţini copii, bărbaţii ar fi mers mai mulți ani la şcoală, ca să 
obțină o meserie, un loc de muncă bine plătit, cu acte în regulă, care să le aducă 
o pensie la bătrâneţe. Sărăcia şi lipsa educației formale/numărul mic de ani de 
şcoală absolviți de membri comunității de romi, rămân probleme structurale, 
cu siguranţă cele mai importante ale comunității. 

Pentru comunitatea romilor din Geoagiu rămâne stringentă şi 
problema lipsei acute de pământ agricol. Datorită acestei situaţii, dar şi ca efect 
al prezentelor schimbări socio-economice, cărămidăritul, ocupație tradițională 
a oamenilor de aici îşi pierde din „ucenici”. Această ocupaţie se practică astăzi 
sporadic, cu toate că romii cărămidari din comunitate au construit deja 
dinainte de război toate imobilele administraţiei locale din Geoagiu: primăria, 
biserica, căminul cultural, dar şi majoritatea caselor de locuit din zonă. 
Creşterea cailor, ocupaţie recent adoptată de câteva familii din comunitate este 
de asemenea greu de gestionat fără pământ agricol sau păşune. Liderii 
comunității reclamă lipsa coeziunii sociale între romi şi lipsa asocierii 
constructive a acestora. 

Tradițional, romii din Geoagiu sunt cărămidari şi lăutari, însă foarte 
puţini dintre ei se simt încă chemaţi de aceste vocaţii. Pe de-o parte, ambele 
ocupaţii au fost şi sunt practicate fără un fundament legal, fără încadrare în 
câmpul muncii. Pentru aceste prestații, romii erau plătiți pe ziua de muncă sau 
pe eveniment; în parte în bani, în parte cu bunuri materiale. Pe de altă parte, 
ambele ocupaţii şi-au pierdut parțial sau total cererea pe piață. Cărămida din 
pământ este înlocuită cu alte materiale de construcție mai trainice (însăşi 
comunitatea apelând la acestea din urmă), iar lăutarii sunt progresiv substituiți 
cu alte trenduri în materie de entertainment. 

Astfel, dacă ocupațiile tradiționale încep să iasă din uz, obişnuinţa de a 
muncii cu ziua şi fără contract de muncă, se păstrează fidel. Tinerii încep să 
muncească de la vârste mici alături de părinţi, cu ziua în gospodăriile celor mai 
înstăriți sau în propria gospodărie. În mod obişnuit primii copii vor îngriji frații 
mai mici. În plus, lipsa educaţiei formale nu le asigură învăţarea unei meserii 
calificate şi nici accesul la un loc de muncă în condiţii legale. 


Oamenii 
e O femeie... 


Ia uite-o pe doamna, că ea-i săracă, n-are copii atâția... Poa’ să-ți ia interviu, doamnă? 


Percepția comună a locuitorilor din cartier este sensibil distorsionată 
faţă de aprecierea medie a unui outsider. Doamna din istorioara următoare nu 
e mai săracă decât majoritatea, dacă privim sărăcia în contrapunere cu 
bunăstarea, şi nici nu are puțini copii, dacă aflăm că cei opt descendenţi ai 
familiei sale reprezintă ceva peste numărul mediu al copiilor unei familii din 
Țigănie şi mult peste natalitatea românilor din aceeaşi perioadă de timp. 

Mai mult, parcurgând toate interviurile realizate, vom observa curând 
că datele factuale oferite de respondenţi sunt lipsite de acuratețe. Să luăm 
exemplul informaţiilor furnizate de intervievata de față: s-a născut „în '66” — 
are deci 41 de ani la momentul intervievării; s-a căsătorit „la paişpe ani” — adică 
în anul 1980; are opt copii cu vârste cuprinse între „32 şi 16 ani” — aşadar, primul 
copil s-a născut în 1975, pe când mama sa avea numai 8 ani. Un alt subiect ne 
spune că s-a născut în 1981 pentru ca, după 35 de minute de convorbire, să ne 
relateze cu toată convingerea că are numai 18 ani. Astfel de situaţii le-am 
întâlnit la aproape jumătate dintre subiecţi. Învățătoarea ne relatează despre 
unele din problemele pe care le întâmpină când înregistrează copii ajunşi la 
vârsta şcolară: 


... are doi băieți. La unu” i-o pus numele Bacrău Constantin, o mai avut o fată, şi dup-aceea încă 
un băiat şi i-o pus numele la băiat tot Bacrău Constantin, dar nu i-o mai pus ceva în plus. Şi nu 
mai ştia care îi. Al cui îi? Bacrău Constantin, al lu’ Margareta de la numărul nouăşpe. Da’ aştia-s 
micuți, îs preşcolari. 


Dincolo de aceste inadvertenţe, portretul intervievatei noastre se 
conturează între modelele de viaţă clare, simple, preluate fără modificări 
substanţiale de la generaţiile anterioare. Văzută dinafară, viața sa reproduce 
steril viețile ascendenţilor şi pe ale majorităţii co-vârstnicilor săi, iar de aceea, 
imaginea comunității care stă în loc, de prea multă vreme până de curând, este 
covârşitoare. 


Copilăria. Doamna s-a născut „în '66”, într-o familie cu opt copii, trei 
fete şi cinci băieți. Astăzi numai patru dintre aceştia sunt în viaţă. Unul dintre 
fraţi locuieşte şi acum cu ea, ceilalți toţi trăiesc sau au trăit în cartier. Vecinii de 
lângă casă şi de pe stradă sunt toţi romi şi rude cu intervievata. Părinţii ei s-au 
prăpădit de mult. Erau cărămidari. Toți cei zece membri ai familiei ştiau să facă 
cărămidă. Şi astăzi ocupaţia principală a celor rămaşi în viață din familie este 
totcărămidăritul. 


Şcoala. A mers la şcoală până pe la 11 ani, pe urmă părinții au murit şi 
fraţii n-au mai avut posibilitate s-o trimită la şcoală. Cu toate că se ajutau între ei 
şi încă locuiau împreună în aceeaşi gospodărie mică, n-au reuşit să țină mezina 
familiei, pe intervievata noastră, la şcoală. Ei, fraţii au apucat să termine câte 
şase-şapte clase fiecare, dar ea are doar patru clase primare. Şcoala a făcut-o 
aici, în Geoagiu, şi îşi aminteşte cu plăcere de acei ani din copilăria sa. Îi plăcea 
matematica şi învăța multe lucruri folositoare la şcoală. S-a înţeles bine cu 
învăţătoarea şi cu ceilalți copii, toți din Geoagiu. 

Pe foştii colegi de şcoală îi cunoaşte bine şi acum, după atâta vreme 
care s-a scurs de când avea 10 -11 ani. Sunt toţi de aici din sat, iar ea merge să 
muncească cu ziua la ei, îi ajută la treburile gospodăriei pentru bani, pentru a-şi 
asigura traiul ei şi al familiei sale. 

Dintre fraţii şi surorile ei, doar unul dintre băieţi are ceva mai multă 
şcoală. Lui îi plăcea să se ţină de învăţătură şi cu toate că nu aveau posibilități, 

părinţii muriseră deja, fraţii l-au ajutat să meargă la şcoală încă câţiva ani. 


Căsătoria. După scurtă vreme de la moartea părinţilor, sora ei mai 
mare, care se căsătorise deja, şi împreună cu care locuia în casa părintească, nu 
mai putea s-o întreţină şi a hotărât că trebuie s-o mărite în sat. De regulă, fetele 
după căsătorie locuiesc cu familia soțului. Aşa şi-a găsit bărbat şi s-a mutat în 
casa socrilor ei, când avea vârsta de 14 ani. De atunci locuieşte aici, cu soţul şi cu 
cei opt copii ai lor, în doar două camere. Duce un trai greu, cu grijile unei familii 
numeroase, cu venituri din munca cu ziua pe la vecini şi pe la oamenii din sat. 
Soţul ei a intrat în patima băuturii şi din această cauză de multe ori se iscă 
certuri în casa lor. 

Copii săi au, după cum ne spune, vârste cuprinse între 16 şi 32 de ani. 
Fetele au plecat pe rând, s-au căsătorit repede, după modelul părinţilor. Şcoala 
au lăsat-o devreme: doar una dintre fete are 7 clase, celelalte au mai puţini ani 
de şcoală. Cei trei băieți ai familiei locuiesc în casa părintească şi acum. Şi 
aceştia au abandonat şcoala pentru că: „n-or mai vrut ei. Noi am vrut să-i dăm 
[la şcoală]... mereau şi se ascundeau, nu mereau la şcoală”. 

Pentru copii ei îşi doreşte să aibă parte de fericire, să trăiască bine şi „să 
se-mpece cu familia”. Ea nu prea se împacă, cu soțul care bea, cu lipsa unui 
venit stabil, cu grijile zilei de mâine şi pare că acest deziderat să nu-l fi atins 
niciodată. 

O familie e bine să aibă doi copii, crede doamna din povestea noastră. 
Dar în fapt ne spune că se întâmplă cum dă Dumnezeu. În propria familie 
Dumnezeu a stabilit câți copii să aibă. N-a folosit niciodată metode 
contraceptive. 


Ocupaţia. Lucrează de când era copil, de când s-a căsătorit, de la 14 ani. 
La început a muncit la aprozarul din sat. Ajuta la uscătoria de legume, fără acte. 
Pe urmă la oameni, cu ziua. lar de atunci, întreţine întreaga familie. Nici soţul, 
nici feciorii nu prea muncesc. Unul dintre ei e plecat la adunat de fier vechi prin 
Orăştie. Ceilalți tot zilieri, dar fără prea bune rezultate. A căutat să se angajeze 
cu acte, de multe ori, dar n-a reuşit. N-o primea nimeni pentru că avea copii sau 
era însărcinată. A primit ajutor bănesc de la stat pentru fiecare copil timp de doi 
ani după naştere. Acum, de când copii au crescut, nu mai primeşte nimic. l-a 
rămas doar munca cu ziua pe la oamenii din sat prin gospodării. N-a plecat 
niciodată din sat. Nici să caute de lucru în altă parte. 


Satisfacţia cu viaţa. Nu e mulţumită deloc de viaţa sa. Îşi duce traiul 
de pe-o zi pe alta. Dacă ar fi s-o ia de la capăt nu s-ar mai căsători. 


Ce mulțumită tre’ să fii? Pentru ce? Că cu ce trăim, de pe-o zi pe alta... (Dacă ar fi să o luaţi de 
la capăt, ce aţi face?) Aăă... Nu m-aş căsători veac! 

e Un bărbat... 

Tânărul din istorioara ce urmează are deja câteva realizări cu care se 
poate mândri înaintea co-vârstnicilor săi din comunitate. S-a însurat la vârsta 
de 20 de ani, după cum fac majoritatea bărbaţilor tineri. Şi-a construit o casă în 
care locuieşte doar cu soția sa, cum puţini îşi pot permite. 

Telul său este să lucreze, orice. Să facă bani. Să poată ieşi din sărăcia 
care apasă prea greu pe umerii întregii comunități. Iar pentru asta s-a lăsat de 
carte înainte de vreme şi nu are o meserie — singurul său regret. Ştie că dacă ar fi 
urmat câțiva ani de şcoală în plus, l-ar fi ajutat să câştige mai mult şi să obţină 
un loc de muncă stabil, cu acte în regulă şi mai bine plătit. Acum nu vede vreo 
cale de remediere a acestei situații. La şcoală nu se mai poate întoarce pentru că 
n-ar mai avea timp să câştige pentru asigurarea celor necesare familiei sale. 
Trăieşte, împreună cu soţia sa din ajutor social şi din munca cu ziua în 
construcții. 

Deocamdată este mulțumit „pe jumătate” de viața sa. Pe de-o parte, a 
reuşit să depăşească condiţiile minimale ale celorlalţi, construindu-şi o casă 
pentru viitorul familiei sale. Pe de altă parte, înțelege că a urmat îndeaproape 
modelul general din comunitate, căutând un câştig imediat şi neglijând 
educaţia. 


Copilăria. Are 28 de ani. S-a născut şi trăieşte aici în cartier. Are un 
frate tot „aici” şi o soră plecată la muncă, în Spania. Fraţii se întâlnesc în fiecare 
zi, cu sora se văd în fiecare vară o lună — două, cât are vacanţă şi vine acasă, în 
Ţigănie. 

Toată viaţa au trăit aici în cartier. Mama lor a murit, iar tatăl s-a 
recăsătorit. Părinţii n-au muncit niciodată cu acte, cu carnet de muncă sau, cum 
ne spune subiectul nostru, au fost „casnici”. Tatăl său, aflat acum la vârsta 
pensionării, nu are nici un venit legal şi trăieşte din ce primeşte de la copii. Din 
familie, doar fratele lui are o meserie şi lucrează cu acte, toţi ceilalți lucrează la 
negru, cu ziua, munci necalificate. 


Şcoala. Şcoala o vede ca pe o oportunitate de a-şi găsi un loc de muncă. 
Tare i-ar fi plăcut să înveţe o meserie la atelierul şcolii. Asta i s-a părut cel mai 
bun lucru: practica în atelierul „dulgheanului”, să înveţe să prelucreze lemnul 
pentru construcții mari. Dar nu are decât opt clase încheiate pentru că pe urmă 
„nu erau posibilităţi. N-or fost...” Oricum şi în cei câţiva ani de şcoala a cam 
chiulit, că aşa era „anturajul, băieţii”. Lipseau de la cursuri ca să hoinărească 
prin oraş. Unii dintre colegi îi sunt prieteni şi acum. Profesorii erau şi buni şi 
mai puţini indulgenţi. La 14 ani, după încheierea gimnaziului, a terminat cu 
şcoala pentru totdeauna. S-a gândit uneori să reia învăţătura, însă acum e 
convins că n-ar mai putea: are familie, are de câştigat bani. 

În şcoală îl ţinuse gândul că va termina, va avea o meserie şi un loc de 
muncă. Dar n-a fost se pare suficient de ambițios să termine liceul, cum a făcut 
fratele său. Sora lor are, ca şi el, numai opt clase de şcoală generală. În vremea 

cât a fost elev părinţii se mai duceau să se intereseze de situaţia şcolară a sa, însă 
n-au avut destulă determinare să-l facă să rămână mai mult la şcoală. 


Căsătoria. S-a căsătorit la vârsta de 20 de ani pentru că aşa a vrut el. Şi 
pe soţie tot el singur a ales-o. S-au căsătorit doar la Primărie, fără cununie 
religioasă. În cei opt ani de căsnicie şi-a făcut o casă aici în cartier, numai pentru 
el şi pentru soţia lui. Nu a rămas să locuiască în casa părintească, asemeni 
majorităţii bărbaţilor tineri care se căsătoresc. Îşi doreşte să aibă doi copii - „io' 
zic maxim doi” -, dar tot el ne spune că numărul copiilor ce-i va avea stă doar în 
voinţa lui Dumnezeu. Se înțelege bine cu soția sa, însă mai apar şi mici certuri 
între ei din cauza neajunsurilor, cum ne lămureşte că sunt „la fiecare familie”. 


Ocupația şi migrația. N-a găsit niciodată de lucru cu acte. Nu are carte 
de muncă, cu toate că asigură hrana familiei sale de zece ani. Nefiind calificat 
pentru vreo meserie, a muncit în diverse locuri şi tot timpul la negru. Primeşte 
ajutor social şi lucrează cu ziua în construcții sau prin gospodăriile oamenilor, 
oriunde găseşte de muncă. 


Nici o meserie calificată... aşa... la construcții, la orice... Cu ziua, aicea-n sat, şi altundeva... în 
Izvoru, în Chingi... alte locuri... (În care alte locuri?) Păi... câteodată şi afară din județ... 
Na... păi... Şi la Hunedoara... pe unde-am mai... pe la Sebeş... La oameni acas... (În prezent 
lucraţi?) Nu, din ajutor. Mai prind câte-o zi-două... (Ați lucrat vreodată cu carte de muncă?) 
Nu. Păi n-am găsit, no, nu... nu ne-au angajat, nu! Nu sunt locuri... Din cauza şcolii... n-am 
prins aşa... firme să ne angajeze... Cum au alții, mai mere... O lună ... o săptămână ... (Aţi fost 
plecat la muncă în străinătate, vreodată?) Da. În Spania. Puțin. Trei luni. (O singură 
dată?) Da. Tot aşa, în construcții. (Şi de ce v-aţi întors?) Nu m-o mai ținut. Nu m-o mai luat. 


A fost o dată plecat şi peste hotare, în Spania, în căutarea unui loc de 
muncă. Dar ne spune că n-a avut noroc, a trebuit să se întoarcă după trei luni de 
muncă la negru în construcții, că nu l-au mai luat. Sora lui în schimb merge de 
cinci ani, lucrează ce prinde şi vine acasă o dată pe an, vara când e perioada 
vacanţelor. Dar nu crede că se va mai întoarce vreodată definitiv acasă, pentru 
că aici în cartier nu are o locuinţă. 


Satisfactia cu viața. In general nu e nici mulțumit, nici nemulțumit de 
viaţa sa. Sau, cum spune chiar el: „jumătate —jumătate”. Regretă că n-are şcoală 
mai multă, să fi avut şi el o meserie care să-i asigure un trai mai bun. 


Ce să zic, că n-avem ce... n-avem ce mulțumire... jumătate- jumătate... nici mulțumit, nici ... 
(Dacă ar fi să o luaţi de la capăt, ce aţi face?) Prima dată şcoala! Da... da... pe orice, pe orice 
meserie care-n ziua de azi îi mai... mai selectată eee... Trebe calificare... Dacă nu ai calificare... 
(L.M. n. 1979) 


e Un pensionar... 
Un pensionar reprezintă un caz aproape excepțional în comunitatea 
romilor din Geoagiu. Oamenii aflaţi la vârsta pensionării nu au nici un venit, 

cel puţin nici unul legal. Au doar venituri legitime: ajutorul copiilor lor, 
ajutorul comunităţii sau plata pentru muncile pe care le prestează cu ziua prin 
gospodăriile altora mai avuti. 

Povestea pensionarului nostru, care a ajuns să-şi „creeze” o meserie nu 
este deloc rezultatul unei întâmplări fericite. Întreaga sa evoluţie reprezintă 
urmarea unei adevărate strategii de viață, pe care respondentul nostru şi-a 
asumat-o conştient şi cu care este mulțumit. A înțeles devreme că şcoala, 
urmată cu respect şi conştiinciozitate îi va oferi un viitor. 


Copilăria. S-a născut „dincolo de apă”, într-un capăt al Țigăniei de 
peste râul Geoagiu, la 1 decembrie 1949. Toţi vecinii erau romi, asemenea 
familiei sale. A locuit acolo peste 20 de ani, până când s-a căsătorit şi s-a mutat 
în casa socrilor săi pentru încă 17 ani, după care s-a întors la Geoagiu şi şi-a 
construit casă, împreună cu soţia sa, aici în cartier. 

Au fost patru copii la părinţi: trei băieţi şi o fată. S-au înţeles bine cu 
toții, însă l-a preferat pe fratele mai mare după mamă. 


Fiindcă o fost mai mare şi am putut să ne-nțelegem, ne-am ascultat unul pe altul, am fost vitregi, 
de mamă numai am fost... 


Fraţii locuiesc şi acum în cartier cu toții. 


Şcoala. A făcut şapte clase elementare. Pe urmă a dat admitere la 
şcoala profesională de la Cugir, însă n-a reuşit la admitere. A intrat la şcoala de 
la Alba Iulia şi a urmat cursurile trei ani. La 17 ani şi jumătate a terminat şcoala 
şi a fost angajat numaidecât la o întreprindere agricolă. 

Şcoala a fost şansa lui, pe care a valorificat-o. Părinţii săi erau oameni 
simpli, se ocupau cu agricultura, dar şi-au îndrumat copii să urmeze şcoala. 
Când a fost respins la şcoala profesională de la Cugir, tatăl său vitreg a mers cu 
el la Alba Iulia unde auzise de o şcoală de mecanici agricoli. Aici a reuşit şi a 
rămas elev pentru următorii trei ani. l-a plăcut la şcoală pentru că a învăţat o 
meserie care i-a oferit un viitor şi pentru că avea acces fără să plătească, chiar 
dacă venea dintr-o familie săracă, fără posibilități de a-l întreţine la şcoală. 

Pe vremea când era tânăr, şcoala avea altă valoare decât acum. L-a 
ajutat să-şi „creeze meseria” lui şi să se angajeze imediat după terminarea 
studiilor. Astăzi vede că accesul la şcoală e mai limitat, iar terminarea studiilor 
nu mai oferă automat un loc de muncă. 


De la vârsta de şapte ani... Nu, atunci se mergea la şapte ani, se făcea şapte clase elementare, pe- 
urmă, mai necăjit, am fost la Cugir, n-am reuşit pă vremea aia că era greu... numai cine-avea... 
Da... din auzite... aşa... unde se făcea şcoală pe vremuri... (Ce şcoală era la Cugir?) Era şcoală 
profesională... aşa... şi de-acolo m-am dus cu taică-miu vitreg la Alba Iulia, la şcoala de mecanici 
auto... de mecanici agricoli... Acolo am făcut trei ani de profesională... Cum m-am gândit...(La 
ce vârstă ați terminat?) Păi la şapteşpe ani jumătate. Atunci m-am şi angajat... Aveam avans 300 
de lei... La Şemeu, la Orăştie, aşa era Şemeu... Şi eram tot județu'... Tot aicea locuiam şi pe-ormă 
mergeam, dacă lucram la Vinerea, sau io ştiu, era pe sector, aşa, la Vinerea, la Haţeg, la Călan... 

ne dădea cazare acolo, dormitor, masă... (V-a plăcut la şcoală?) Păi ori am vrut, ori n-am vrut, o 
trebuit să-mi placă... aveam tot de gratis, începând de la ciorapi la pastă de dinți, aveam tot, 
numai trebuia să fii conştiincios, să fii elev silitor. Am făcut şi io ceva în viaţa mea, şi-am creat 
meseria mea... de care-am crescut, acuma-s pensionar... O fost folositoare... Foarte folositoare, 
mai folositoare ca acum, că uite acum fac copiii şcoală şi n-au unde să meargă să muncească, 
pleacă-n străinătate, se-aude la radio, la televiziune... La radio cel mai mult se-aude. 


Doar el s-a ţinut de carte. Fraţii săi nu au decât şapte — opt clase fiecare. 
Fratele cel mica fost calificat la locul de muncă, în şase luni. 


Căsătoria. La 21 de ani şi-a găsit nevastă, a primit binecuvântarea 
părinților săi şi ai soţiei şi pe urmă s-au căsătorit. 


Păi io cu soția împreună, dacă părinții mei şi cu părinții ei or fost de acord... A trebuit acordul lu’ 
patru persoane. De exemplu, acordul meu, acordul lu’ soția mea, acordul lu’ părinții mei şi 
acordul lu" părinții ei. 


Acum e văduv, are însă două nepoate - pe fiicele copilei sale -, care să-i 
aline bătrâneţile. Fiica lui n-a prețuit şcoala asemeni tatălui. Are nouă — zece 
clase pentru că nu i-a plăcut şcoala şi s-a măritat repede. După nouă ani de 
şcoală s-a căsătorit şi s-a mutat în casa socrilorei. 

Crede că o familie e bine să aibă doi copii. El n-are decât o fată pentru că 
atunci când a decis, împreună cu soţia sa, să aibă încă un copil era prea târziu şi 
n-au mai reuşit. 


Ocupația. Lucrează de la terminarea şcolii, înainte să fi împlinit 18 ani, 
ca tractorist şi mecanic agricol. A fost angajat la întreprindere agricolă care 
contracta lucrări în tot judeţul, acolo unde era de muncă: la Orăştie, la Vinerea, 
la Haţeg, la Călan. Când angajaţii erau în deplasare primeau cazare, masă şi 
transport gratuite. Ne spune cu mândrie că a ocupat acelaşi loc de muncă, la 
aceiaşi întreprindere agricolă din Orăştie, timp de 38 de ani încheiaţi. A ieşit la 


pensie anticipat, acum doi ani. A avut „grupă” pentru că a lucrat în condiţii 
grele, iar legea i-a permis să se pensioneze înainte de vârsta legală. 


Satisfacția cu viața. Nu prea e mulțumit de viaţa sa. Nu prea are bani 
cu toate că acum găseşte „de toate” de cumpărat. 

Dacă ar fi s-o ia de la capăt, n-ar şti cum s-o facă în România de astăzi. 
Cu siguranţă ar alege la fel: ar învăţa o meserie care să-i asigure un trai decent. 
Acum stă acasă şi trăieşte din pensia lui de 600 - 700 lei şi nu şi-ar părăsi familia 
ca să meargă la muncă în străinătate, cum a auzit că aleg să facă foarte mulți 
oameni. 

Mmm... Nu prea... Aşa şi-aşa... Păi nu-mi ajung banii... Asta-n primu’ rând. Aşa, găseşti tot ce 

vrei, îs toate scumpe, şi te satisfaci să mânci aşa pe pofte... nu poți...(Dacă ar fi să o luaţi de la 


capăt, ce ați face?) Dacă aş avea şapteşpe ani, încă la şaptşprezece ani nu eşti capabil să-ți creezi 

viitorul! Nu eşti copt la minte... ha ha... La minte... numai la douăşcinci de ani... numai dacă 
mintea să... nu, da uite că nu-i posibilitate, la noi în România nu-i posibilitate, la şapteşpe ani 
pleci... pleacă părinții şi lasă copilul de cap... şi lasă copii şi n-au cu ce să trăiască... Asta e! Eu 
dac-aş avea acum douşcinci — treizeci de ani, să fi loc de muncă, în România, să prind o meserie, să 
câştig un cinşpe, şaişpe milioane pe lună, la ce să mai merg în străinătate, că vin străinii şi 
lucrează la noi... Asta e! Atunci mă mulțumesc cu şase - şapte milioane aici în România şi-am 
terminat! 


e Altă femeie... 

Istoria de viață prezentată în cele ce urmează, ilustrează un pattern 
socio-cultural, care s-a transmis intergenerațional fără modificări substanţiale. 
Ne referim aici la condiţiile precare de trai, situate la pragul de jos al sărăciei, la 
limitarea accesului şi interesului pentru educaţia formală şi la viziunea despre 
lume şi viaţă care se împotmoleşte între greutățile vieții de zi cu zi, ce nu lasă loc 
şi timp pentru conceperea unui proiect de viaţa pe termen lung. 

Doamna din istorioara de față îşi deapănă amintirile despre viaţa sa cu 
demnitate, dar şi cu multă tristețe. Din totdeauna a simţit neajunsurile, dar a 
muncit să le depăşească. E mulțumită că a reuşit să-şi crească cei patru copii, iar 
acum trăieşte din sprijinul acestora din urmă. Dar suferă din cauza vieţii grele 
pe care a trăit-o, a neînțelegerilor şi lipsei de sprijin din partea soţului ei şi din 
cauza sănătăţii sale şubrede. 


Copilăria. S-a născut în 29 iulie '44 aici, în casa din spatele curţii. Casa 
aceasta nouă e a fiicei sale. Erau şapte fraţi: cinci băieţi şi două fete. Acum mai 
sunt în viață doar surorile, frații s-au prăpădit cu toţii. S-a înţeles cel mai bine cu 
cel mai mic dintre fraţi, căruia i-a crescut şi copii, după ce el n-a mai fost. Sora ei 
trăieşte tot în sat, două grădini mai în jos, pe uliţă. O paralizie o ţine la pat de 
cinci ani. Fraţii aici s-au născut şi aici au rămas până la sfârşitul vieţii. Nici unul 
n-a părăsit satul. 

Părinţii erau muncitori zileri. Dintre fraţi şi surori, ea a rămas în casa 
părintească unde, după moartea părinţilor săi, s-a căsătorit şi şi-a întemeiat 
propria familie. S-a născut în sărăcie, într-o familie numeroasă unde toți 
„munceau numai din palme” pentru hrană, pentru ziua de mâine. Cei şapte 
copii au învăţat de mici să muncească la fel, alături de părinţi. Mergeau cu toții 
la cărămidă sau la lucru cu ziua în agricultură. 


Şcoala. De şcoală nu prea s-au ţinut nicicare dintre frați. Nici părinții 
nu prea aveau timp să-i îndrume către şcoală, să-i urmărească pe-ndelete cum 
evoluau cu învăţătura. Are patru clase primare şi nici nu s-a gândit vreodată să 
continue şcoala. Trebuia să muncească. 


La şepte ani. Apăi n-am făcut numai patru clase. (De ce?) Am fost mulți copii la părinți şi-atunci 


tinea pă şepte copii. Da, da eram, merem cu părinții la cărămidă, că făceau cărămidă, meream 

poate la vaci, la ciurdă... La câmp, că... ne-o-nvăţat, dac-am fost şepte, ne-o-nvătat să lucrăm tăți. 


Crede că în ziua de azi şcoala e mai importantă decât pe vremea ei, 
pentru că acum ştie că îţi trebuie şcoală ca să-ţi găseşti un loc de muncă. Înainte, 
ca să lucrezi cu ziua în agricultură sau la ciurda de vaci, nu-ți trebuia şcoală. 
Astăzi nu se mai găseşte de muncă în agricultură, iar şcoala rămâne singura 
opţiune ca să poți munci. E tot mai greu de trăit din munca cu ziua, aşa că şi-a 
îndrumat copii şi nepoţii să meargă la şcoală. Toţi ţin de carte, au mai mulţi ani 
de şcoală decât ea. 


Chiar dacă-ți găseşti şi-un post de serviciu, iaca, şi io-am spus şi la nepoții mei, la copiii mei, le-am 
spus că să facă şcoală, şi toți au şcoală, nu i-am lăsat să nu facă, la... O mers şi astalaltă de dincolo, 
fata, zece clase, ăştilalți or mers mai puțin, ea o mers numai nouă clase. 


Căsătoria. S-a căsătorit la 17 ani. O vârstă bună pentru măritiş, e de 
părere doamna din povestirea noastră. Altele se mărită mult mai devreme, la 
14, la 12 ani chiar. Ea şi cu soțul dânsei s-au găsit şi s-au hotărât, pe urmă şi 
familiile au acceptat. Au rămas în casa mamei sale. 

După căsătorie au urmat copii, patru la rând - doi băieţi şi două fete. 
Astăzi sunt toți oameni maturi, cu vârste cuprinse între 36 şi 44 de ani. A vrut 
să-i dea la şcoală şi i-a îndrumat să facă o meserie. Toţi au câte zece clase, iar 
unul dintre băieţi are şi şcoala profesională în meseria de tractorist terminată. 
Chiar dacă nu şi-a practicat meseria, a găsit mai uşor de lucru la Orăştie. Acolo 
lucrează acum, iar casa închisă îl aşteaptă să se întoarcă în cartier. 

Are patru copii buni, oricare ar ține-o să locuiască la ei în casă, dar mai 
des stă la una dintre fiicele sale. Soţul n-a prea ajutat-o nicicând. Ea s-a îngrijit 
de gospodărie şi de creşterea copiilor de când se ştie. Până cu câteva zile în 
urmă soțul a fost plecat vreme de trei ani fără să ţină legătura cu nimeni din 
familie. Tocmai ce s-a întors în cartier, stă în casa fiului său plecat la muncă la 
Orăştie şi vrea să fie acceptat înapoi de soția sa. Ea crede că acum, la bătrâneţe s- 
or ajuta unul pe altul mai mult şi probabil se vor împăca şi-l va primi iarăşi 
înapoi. Soţul ei a avut mai multă şcoală şi a găsit uşor de lucru mai tot timpul. A 
schimbat însă multe locuri de muncă de-a lungul vieţii, îi plăcea băutura şi 
pleca deseori de acasă, aşa că Maria a fost mai mult singură „şi femeie şi 
bărbat”, până copii au crescut. Din cauza asta nu se prea înțelegeau şi deseori 
apăreau certuri între soți. 


Ocupaţia. A început să lucreze de când era copil. Mergea cu mama ei 
să muncească pe la oameni pe acasă, la câmp sau la curăţenie la femei. De la 
vârsta de 14 ani a mers la uscătoria de legume. Curăţa şi prepara legumele 
pentru uscat: cartofi, ceapă, toate legumele. A mai lucrat şi cinci ani la CAP, ca 
mulgătoare şi îngrijitoare de vite. A lucrat mult ca să poată asigura singură 
hrana şi toate cele necesare celor patru copii ai săi. 

De la vârsta de 50 de ani nu mai lucrează pentru că au ajuns-o bolile şi 
nu mai poate munci. A avut o paralizie, iar acum are diabet. Pentru anii 

munciți la uscătoria de legume şi pentru cei cinci ani de la CAP n-a primit 
pensie. A fost cu fiica ei să-şi caute în arhive „la sfat”, vechimea în muncă. S-au 
găsit, însă doar doi din cei cinci ani munciţi la CAP. l-au spus că pentru doi ani 
de muncă nu poate primi pensie. Aşa că acum nu are nici un venit şi trăieşte din 
ajutorul pe care i-l oferă cei patru copii ai săi. 


Migraţia. A fost plecată deseori după soţ, când acesta găsea de muncă 
în altă parte. Pleca întreaga familie, dar de fiecare dată toţi şase se întorceau 
acasă chiar şi după un an pentru că soţul nu păstra locurile de muncă prea 
multă vreme. 

După 19809 familia sa a rămas tot aici în sat. Fetele s-au căsătorit şi au 
plecat cu familiile lor în Germania. Una acum 12 ani, cealaltă acum 6 ani. Nu s- 
au acomodat şi pe întreaga perioadă au tot revenit acasă. Copilul uneia dintre 
ele a fost plecat acolo o singură dată, pentru patru luni, apoi l-a adus la 
Geoagiu, pentru că acolo nu i-a plăcut deloc. Ginerii Mariei sunt încă acolo. 
Fiicele şi nepoții sunt toţi acasă. Filmul vieţii sale este cu grijă repus în act. 


Satisfactia cu viața. Dacă ar fi s-o ia de la capăt, nu s-ar mai căsători. 
Simte că a avut o viaţă foarte grea alături de un partener care n-a ajutat-o 
niciodată. A suferit foarte mult în căsnicia asta. 


(Dacă ar fi să o luaţi de la capăt, ce ați face?) Nu mi-ar mai trebui în viața me bărbat! (Păi?!) 
Absolut nimic! Atâta, copiii mi-i doresc, da'... ca să mai îmi trebuie aşee... Da... N-aş... mai 
ore... n-aş mai vre. Am tras de poate n-o fost o... mă gândesc, n-am fost niciodată-n puşcărie, da’ 
mă gândesc c-o fost mai rău ca-n puşcărie! Viaţa mea de trai de când m-am căsătorit. Am suferit 
foarte mult! Pentru asta acuma... îs... 

Romii din Mimiu 
Daniel Arpinte 


Comunitatea 
Înfiinţarea comunității. 

Comunitatea se împarte în două: zona Mimiu Vechi (format din zonele 
Halanca şi Smârdan) şi Cătun. Este situată în sudul Ploieştiului, într-o zonă 
periferică a oraşului, în aproprierea rafinăriei Astra. 

Informaţiile cu privire la perioada înființării comunităţii sunt 
contradictorii, însă cele mai multe opinii plasează acest moment la sfârşitul 
anilor 1800. Zona, aflată în proprietatea unui boier, era locuită de ursari. În 
perioada războiului, comunitatea este părăsită din cauza intenselor 
bombardamente care vizau rafinăria din imediata apropriere. Imediat după 
încheierea războiului, romii revin în comunitate. În perioada regimului 
comunist comunitatea este treptat depopulată ca urmare a politicilor 
asimilaţioniste. Măsurile nu au fost percepute ca agresive, fiind acceptate de 
către romi, care primeau astfel locuri de muncă şi locuinţe la bloc de la 
întreprinderile la care erau angajaţi. 

După 1990, romii care au plecat din comunitate au început să revină 
din cauza faptului că nu au putut face față costurilor de trai. O mare parte 
dintre romi şi-au pierdut slujbele şi nu au mai putut să acopere cheltuielile 
curente ale gospodăriei. 


În vremea ceauşistă au intrat pe la servicii şi au obținut, având copii mulți, apartamente. Au 
locuit în aceste apartamente însă, o dată cu venirea revoluției, a fost o tragedie mare pentru ei 
pentru că nu au reuşit să cumpere aceste apartament, având copii mulți. Aceste apartamente au 
fost date către terțe persoane, au rămas în stradă şi aşa au fost nevoiți să se întoarcă la cocioabele 
care le aveau de dinainte. După revoluție, un val foarte mare s-a reîntors. (mediator şcolar) 


Revenirea în comunitate s-a făcut după principiul ocupării 
amplasamentelor care le-au aparţinut în trecut, chiar dacă nu exista şi dovada 
unui act de proprietate, şi a fost posibilă datorită faptului că în zonă nu au fost 
efectuate demolări. Excepţie fac unele locuinţe aflate pe terenul unde au fost 
construite anexe ale rafinăriei. De altfel, nu au existat neînţelegeri sau conflicte 
din cauza ocupării abuzive a unui teren sau a unei locuinţe. 


S-au întors la casele unde mai aveau pe cineva sau unde ştiau că mai au terenuri acolo. Ştia că 
bunicul lui a avut acolo teren, chiar dacă nu era făcut cu acte în regulă şi şi-a făcut acolo casă. 
(N-au fost probleme cu terenurile?) Nu, pentru ei se cam ştiu, oamenii ştiu cam cui a aparținut 
terenul acela. (facilitator comunitar) 


Inţelegerea tacită a funcționat chiar şi în relaţia cu instituţiile publice, 
terenul neavând un statut cert. Nu au fost înregistrate situaţii în care o instituție 
publică să intervină pentru ocuparea abuzivă a unui teren, deşi un număr mare 

de familii au revenit în comunitate după 1990. 


Viaţa comunităţii de romi: locuirea / infrastructura. 

Pentru majoritatea locuinţelor vechi, lemnul şi chirpicii sunt cele mai 
utilizate materiale de construcţie. Chiar şi după 1989 au fost construite case din 
pământ cu aspect de locuință provizorie. Mai târziu, romii care au adăugat 
anexe sau şi-au construit case noi au început să folosească materiale de mai 
bună calitate şi să construiască respectând un minimum de norme. Schimbarea 
este datorată atât creşterii veniturilor dar mai ales dobândirii de cunoştinţe în 
domeniul construcţiilor. Bărbaţii care au fost plecaţi la muncă în alte zone din 
ţară sau în străinătate în domeniul construcţiilor au experienţa necesară pentru 
a ridica o construcție. 

De regulă, în aceeaşi curte locuiesc trei - patru familii. Există şi locuinţe 
supraaglomerate, cu 12 sau 14 persoane într-o cameră. Locuinţele sunt, în 
general modeste, cu minimum de bunuri sau mobilier. Sunt şi familii care şi-au 
reconstruit, renovat sau extins locuinţele, în cele mai multe cazuri cu bani 
obținuți din munca în străinătate. De altfel, familiile în care cel puţin un adult 
este plecat la muncă în afara ţării pot fi uşor identificate după calitatea 
construcției casei sau a investițiilor realizate în confortul locuirii. 

Zona este una dintre cele mai poluate din oraş. Situată lângă rafinăria 
Astra, infiltraţiile de petrol au afectat atât de sever solul încât pentru o bună 
perioadă familiile din comunitate au trăit de pe urma produselor petroliere. 
Era suficientă săparea unei gropi pentru a asigura încălzirea locuinţei şi chiar, 
în unele cazuri, o parte din venituri. Apa a fost pentru comunitate principala 
problemă, având în vedere faptul că nu puteau fi săpate fântâni sau puțuri în 
zonă din cauza infiltraţiilor de petrol. Reţeaua de apă a funcţionat în 
comunitate până în anii 1996-1997 când, la decizia furnizorului, a fost închisă. 
În zona Cătun s-a reuşit racordarea la reţeaua de apă pentru 35 de familii, în 
cadrul proiectului Fundaţiei Soros. Şi calitatea aerului este afectată atât de 
activitatea industrială cât şi de oamenii din comunitate. În lipsa resurselor, în 
perioada de iarnă sunt utilizate diverse reziduuri (cauciucuri, materiale textile 
etc.) pentru a fi arse în scopul încălzirii locuinţelor, ceea ce determină eliberarea 
în atmosferă a unei cantități apreciabile de noxe. Un număr semnificativ de 
locuinţe nu sunt racordate la rețeaua de electricitate, caz în care se practică 
racordarea la vecini. 

În comunitate nu există acces la rețeaua de transport în comun, fapt 
care face dificilă deplasarea celor care au slujbe permanente în oraş. Au existat 
cereri pentru înființarea unei linii de transport sau prelungirea uneia existente, 
însă răspunsul a fost nefavorabil sugerându-se că o astfel de investiție se va 
dovedi nerentabilă. 

Drumurile din comunitate sunt din pământ, cu excepţia şoselei de 
acces către rafinărie. Mai există un drum pietruit către mănăstirea din Cătun 
pentru a facilita accesul credincioşilor din regiune, atraşi de 

faima lăcaşului de cult. 


Viaţa comunităţii de romi: familia. 

Căsătoriile mixte sunt rar întâlnite, şi niciodată între romi aparţinând 
unor neamuri diferite ci numai între romi şi români. Din cauza lipsei actelor de 
proprietate şi chiar a celor de identitate, un număr redus de căsătorii sunt 
legalizate. Astfel, în comunitate sunt şi mame în vârstă de 18-19 ani, care 
urmează să nască, dar nu au nici măcar certificat de naştere. Familia tipică are 
cinci - şapte copii, un număr mai redus de copii fiind înregistrat la familiile de 
români. Căsătoriile sunt, cele mai adesea, timpurii însă vârsta soţilor tinde să se 
apropie de majorat. Tendinţa căsătoriilor la vârste mici se păstrează mai 
degrabă în rândul zavragiilor sau al spoitorilor. 

Din punct de vedere al religiei, majoritatea romilor sunt creştin 
ortodocşi, însă există şi un număr important de penticostali sau adventişti. 
Aceştia provin, cu preponderență, din familiile celor care s-au mutat la bloc în 
perioada regimului comunist. 


Viaţa comunității de romi: educaţia. 

Nu există date certe cu privire la rata abandonului şcolar, din cauza 
faptului că, pe lângă copiii care renunţă la şcoală, există şi elevi care sunt retraşi 
de către părinţi de la şcoala din comunitate pentru a fi reînscrişi la o altă şcoală 
în anul imediat următor. Se abandonează cel mai frecvent după clasa I sau în 
clasele a VII-a sau a VIII-a. În cazul fetelor, abandonul şcolar intervine în 
momentul în care decid să se căsătorească, în vreme ce la băieți apare la vârsta 
la care pot participa deplin la activitățile economice ale familiei. 


Părinții îşi iau şi copiii cu ei pentru că nu au cu cine să-i lase şi, când cresc, fac şi ei acelaşi lucru. Se 
moştenesc, cum se întâmplă la bresle. Din păcate, asta înseamnă şi abandon şcolar. (facilitator 
comunitar) 


Din generaţia ultimilor ani nu este cunoscut nici un caz în care un copil 
a continuat studiile mai departe de şcoala generală. În cele mai multe cazuri, 
copiii fie pleacă împreună cu părinţii la târguri pentru o perioadă mai mare de 
timp şi pierd contactul cu şcoala, fie se constată, cel mai adesea de către părinţi, 
că, deşi copiii au mers câţiva ani la şcoală, nu au dobândit minimul de 
aptitudini (scris, citit). În cazul fetelor, întreruperea participării la cursuri 
intervine şi din cauza atitudinii protective a părinților care vor să scoată fetele 
dintr-un mediu care nu asigură educaţie compatibilă cu statutul unei viitoare 
soţii. Spre deosebire de băieţi, rar se întâmplă ca fetele să termine clasa a VIII-a. 

Un alt motiv al slabei participări şcolare şi ratei ridicate a abandonului 
şcolar îl reprezintă lipsa resurselor necesare. Cele mai multe familii din 
comunitate nu au surse de venit permanente pentru a asigura suportul 
copilului înscris la şcoală. 


Ei văd şcoala ca un lucru necesar, dar greu de atins, motivul fiind faptul nu au cu ce să-i încalțe. 
Sunt foarte multe lipsuri de la şcoală ale copiilor că nu au cu ce să se încalțe sau cu ce să se îmbrace. 
Puteți să vedeţi copii care vin în tenişi când este zăpadă afară, 

cu şosetele rupte, uzi fleaşcă... (mediator şcolar) 


De asemenea, pentru majoritatea părinților educaţia este slab 
valorizată, şansele de integrare profesională cu un nivel redus de studii fiind 
nule. 

Şcoala din comunitate derulează o serie de proiecte care au ca scop 
creşterea participării şcolare, cel puţin la nivelul finalizării studiilor obligatorii. 
Există şi adulţi care s-au înscris la cursuri în programul „A doua şansă” însă 
succesul eforturilor în acest sens este sub aşteptări. O altă formă de intervenţie 
vizează părinţii, pentru conştientizarea importanţei educaţiei. 


De curând, şcoala a intrat într-un proiect PHARE, „A doua Şansă”, „Şcoala părinților”, 
activități şi cu cadrele didactice, cursuri de formare şi mai avem o colaborare cu teatrul Art Fusion 
din Bucureşti prin care se încearcă o comunicare mai strânsă cu părinții, o responsabilizare mai 
mare a lor față de şcoală, de importanța educației. (cadru didactic) 


Viaţa comunităţii de romi: economia. 

La scurt timp după 1989, unul dintre motivele pentru care romii s-au 
întors în Mimiu a fost faptul că în pământ au existat infiltraţii de produse 
petroliere, care puteau fi extrase prin procedeul săpării unei gropi. Familiile 
utilizau reziduurile petroliere pentru încălzire şi, în unele cazuri, surplusul era 
vândut. Activitatea era atât de extinsă încât existau familii care săpaseră gropi 
chiar şi în locuinţă iar prestigiul se măsura în numărul de gropi deținute. 


Şi acum mai au sobe pe motorină, dar mai şi vindeau. Toată lumea avea groapă. Cât a lucrat 
rafinăria, a mers, când au închis-o, a secat. Era un fel de trecere, aşa, se întreba „Dar tu câte gropi 
ai?” Cu câte aveai mai multe... (facilitator comunitar) 


După închiderea rafinăriei, volumul petrolul infiltrat a scăzut iar 
activitatea de extracție s-a mutat în afara comunității, spre rafinărie, pe traseul 
vechilor conducte. Petrolul a fost unul din principalele motive al reîntoarcerii 
familiilor de romi în comunitate, în special în perioada 1995-1996 când 
costurile vieții la bloc nu puteau fi acoperite în lipsa unei slujbe permanente. 

Colectarea de fier vechi a fost pentru o bună perioadă de timp o 
activitate profitabilă, mai ales că în zonă au fost abandonate instalaţii ale 
întreprinderilor închise după 1989. Există şi un număr semnificativ de familii 
din care un adult îşi ispăşeşte pedeapsa în penitenciar. Cei mai mulți au fost 
condamnaţi în perioada în care colectarea de fier vechi era o practica generală. 
Poliţia îi sancţiona, iar somaţiile de plată erau trimise la adresa înscrisă în cartea 
de identitate. În cazul celor care, după 1990, s-au mutat de la bloc în Mimiu, 
amenzile nu au fost plătite din cauza faptului că nu au ajuns la destinatar. 
Astfel, pedeapsa contravenţională a fost transformată în închisoare. 


Unii dintre ei au ajuns pe la puşcărie datorită nebuniei generale creată de colectarea fierului... Nu 
sunt extraordinar de multe familii în această situație, dar necesitatea de a trăi, eu aşa o gândesc, şi 
nu şi-au putut dovedi nevinovăția pentru că ei au actele de identitate la adresele vechi, au primit 
înştiințarea de a se prezenta în instanță, bineînțeles că acolo de la bloc nu i-a anunțat nimeni şi 

în felul acesta nu a avut cum să se prezinte la instanță. Atunci, instanța l-a găsit vinovat pentru 
neprezentare. S-au trezit doar că trebuie să meargă la închisoare, fără să poată să-şi dovedească 
nevinovăția. În cele mai multe cazuri aşa s-a întâmplat. (mediator şcolar) 


În prezent, principala activitate a majorităţii familiilor din comunitate 
este comerțul, domeniu către care s-au îndreptat în special cei care aveau 
tradiție în a participa la târguri sau bâlciuri. Chiar şi în perioada regimului 
comunist, bărbaţii erau angajaţi la rafinărie iar femeile casnice au păstrat 
obiceiul de a face comerț. Un număr redus de adulţi au slujbe permanente la 
societatea de salubrizare din Ploieşti sau desfăşoară activități independente 
care le aduc venituri suficiente pentru nevoile familiei. Se estimează că aproape 
jumătate dintre familii sunt dependente de ajutorul social, care este completat 
cu venituri din activităţi ocazionale sau sezoniere. Nivelul redus de ocupare cu 
slujbe permanente şi lipsa oportunităţilor de angajare determină familiile să se 
orienteze către activităţi care solicită un volum mare de muncă. În aceste 
condiţii, copiii sunt antrenați în obținerea veniturilor, în mod direct, alături de 
părinți sau prin îngrijirea fraților mai mici. 

De un standard de viață mai ridicat se bucură familiile din care cel 
puţin un adult se află la muncă în străinătate. Casele acestora sunt renovate iar 
unii chiar îşi extind locuinţele. Copiii acestora sunt mai bine îngrijiţi, fapt 
remarcat şi de personalul didactic de la şcoala din comunitate. 


Vin şi îşi mai fac ceva pe lângă casă, încearcă să-şi cumpere strictul necesar în casă, pentru copii. 
Chiar se deosebesc copii ai căror părinți vin din străinătate. Bine, că nu aduc cine ştie ce bani dar 
oricum se simte, se vede față de ceilalți care vin nemâncați la şcoală. Unii vin efectiv doar pentru 
corn şi lapte. (mediator şcolar) 


În ultima perioadă se pleacă foarte frecvent la muncă în alte zone ale 
ţării, în special în Bucureşti. Există persoane din comunitate care au experiență 
şi suficiente contacte cu angajatori sau persoane care solicită forță de muncă în 
construcţii şi recrutează cunoştinţe sau rude din comunitate. În afara banilor 
obținuți, s-a observat că cei care au dobândit o minimă experienţă în munca în 
construcţii au început să aplice cunoştinţele şi în construcţia propriilor case. În 
prezent, rareori se mai construieşte fără fundaţie sau fără a respecta un 
minimum de norme. 


Relaţiile din interiorul comunității. 

Peste 90% din populaţia comunităţii este de etnie romă. Numai câteva 
familii de români locuiesc la marginea comunităţii. Romii, la rândul lor, sunt în 
majoritate ursari, dar apartenenţa la neam este lipsită de elemente tradiționale 
caracteristice. Acestea se păstrează mai degrabă izolat, iar ocupaţia de bază 
rămâne comerțul. De altfel, în raport cu celelalte neamuri, ursarii păstrează cele 
mai puţine tradiţii şi obiceiuri. O influenţă importantă a avut-o şi faptul că o 
parte dintre familii au părăsit comunitatea în perioada regimului comunist. 

În zonă mai locuiesc câteva familii de zavragii şi de spoitori. Zavragii 
din comunitate provin din zona Moldovei, de unde au venit în perioada anilor 
1960. Doar un număr redus de familii de zavragii s-a stabilit Mimiu, cei mai 
mulți alegând un alt cartier al Ploieştiului, Malu Roşu. 


Mai este o categorie de romi care stă mai la margine la o oarecare distanță de ceilalți. Sunt vreo trei 
- patru - cinci familii de zavragii şi nu prea se amestecă cu ursarii. Le este teamă să nu apară 
conflicte din cauza copiilor. Ar mai fi şi nişte spoitori pentru că primăria nu a ştiut unde să le dea 
teren şi ăştia au mai răscolit aşa, nu vor să fie primiți acolo. Au înțeles şi cei de la primărie şi vor 
acum să le dea mai departe. (facilitator comunitar) 


Stilul de viaţă al acestora păstrează tradiţiile mai accentuat decât în 
cazul ursarilor. Copiii se căsătoresc de vârste mai mici, după tradiţia plaţii unei 
sume de bani, există judecata țigănească, iar femeile poartă fuste lungi. Relaţia 
zavragiilor şi a spoitorilor cu ursarii este conflictuală însă, interacțiunea fiind 
evitată de ambele părţi. Zavragii locuiesc la marginea comunităţii, la o distanță 
apreciabilă de restul caselor şi trăiesc relativ izolat față de restul comunității. 
Spoitorii s-au mutat în zonă în perioada în care locuinţele pe care le aveau într-o 
altă zonă a oraşului au fost distruse în urma inundaţiilor. O perioadă au existat 
unele conflicte între familii de spoitori şi ursari, însă acum sunt toleraţi având 
în vedere faptul că primăria caută alternative pentru locuri de casă destinate 
acestora. 

Comunitatea Mimiu are un lider recunoscut care menţine relaţia cu 
autorităţile şi se implică în proiectele destinate romilor din zonă. În ultimii ani 
s-a creat un grup de persoane reprezentative pentru comunitate fapt care a 
facilitat implementarea unor proiecte sau intervenţia instituțiilor publice în 
favoarea locuitorilor. 


Mai exista şi un ONG, preşedintele e şi mediator şcolar la şcoala 19 şi s-a creat o echipă care să-i 
reprezinte pe cei din comunitate. Acum au la cine să meargă, cu cine să discute. Oamenii sunt 
înțelegători dacă li se explică. (facilitator comunitar) 


Rețelele de suport funcţionează chiar şi în afara relaţiilor de rudenie, 
dovadă faptul că vecinii se ajută cu conectarea la rețeaua de curent electric sau 
permit accesul la apă pentru cei care nu sunt conectaţi. Un exemplu de 
întrajutorare este proiectul de conectare la rețeaua de apă când săpăturile 
pentru șanțurile în care urmau să fie amplasate conductele de apă au fost 
realizate cu maşină specială însă nu la adâncimea necesară. Oamenii din 
comunitate au participat pentru finalizarea lucrărilor iar vârstnicii au fost 
ajutaţi să-şi termine lucrările la punctele individuale de racord la reţea. 


Da, se ajută, sunt foarte săritori, vreau să vă zic că atunci când au venit cu apa nu săpase tractorul 
exact la adâncimea care trebuia şi oamenii s-au mobilizat singuri. Şi Apa Nova s-a minunat a 
doua zi când au văzut șanțurile mai adânci. În momentul când văd că se face ceva pentru ei, se 
unesc ca treaba să meargă la bun sfârşit. Erau şi familii de bătrâni şi nu puteau să-şi sape căminul 
respectiv, au venit vecinii să le sape, să-l tencuiască. (mediator şcolar) 


ROMII — POVEŞTI DE VIAȚĂ 


107 


108 


Biserica se implică adesea în ajutorarea copiilor care frecventează 
cursurile şcolii din comunitate. Preotul are resursele necesare având în vedere 
că la mănăstire din Cătun vin şi persoane din alte zone ale țării. 


Relaţiile cu populaţia majoritară. 
Zona Mimiu era în trecut recunoscută ca fiind o zonă a oraşului, romii 
de aici fiind bine percepuți de către populaţia majoritară. 


Stând de vorbă cu bătrâni de acolo, îmi spuneau că arăta foarte bine comunitatea de acolo, era un 
fel de bulevard, cum spuneau ei. Nu au specificat o perioadă, dar erau bătrâni la vreo 80 de ani şi 
spuneau că aici veneau şi din celelalte cartiere din oraş, se plimbau pe aici. În Ploieşti mai există un 
cartier de ursari şi ăştia s-au mai luat, dar Mimiu a fost singura comunitate din oraş acceptată. A 
fosto perioadă înfloritoare pentru ei. (facilitator comunitar) 


Ponderea românilor în comunitate nu depăşeşte 10%, iar poziţia 
acestora în comunitate este percepută ca privilegiată faţă de cea a restului 
comunităţii. Casele acestora sunt situate de-a lungul drumului principal şi se 
disting prin aspectul îngrijit. 

Există însă neînţelegeri cu romii aparținând altor neamuri. Cele mai 
frecvente conflicte au intervenit între ursari şi zavragii, pornite de la disputa 
asupra unei zone comerciale din centrul oraşului, zonă controlată până la 
începutul anilor 1990 de către ursari. În 1993 are loc un conflict de proporții în 
cele mai importante comunități de romi din oraş, motivul fiind violențele 
declanşate de către zavragii. 


Interacţiuni cu autorităţile locale. 

Relaţia cu instituţiile este sensibil mai bună în situaţia în care există un 
angajat pentru problemele romilor. În cazul primăriei, expertul roma mediază 
relaţia dintre instituţie şi comunitate. Au mai fost organizate unele întâlniri la 
nivel de BJR şi Partida Romilor în scopul îmbunătăţirii relațiilor cu poliția. 
Rezultatul imediat a fost renunţarea la raziile brutale organizate de poliţie în 
comunitate. În acest caz, dacă apar conflicte majore, intervine liderul 
comunității. 


S-au mai făcut unele întâlniri cu BJR, Partida Romilor unde este şi liderul comunității, s-au făcut 
nişte protocoale de colaborare unde s-a căutat să se ajungă la o colaborare pentru că s-au mai făcut 
razii noaptea şi erau traume pentru femei, pentru copii. Se intervine automat dacă apare vreo 
problemă, intervine liderul comunității, mai cheamă pe cineva să aplaneze cât de cât. (facilitator 
comunitar) 


În comunitate activează şi un mediator sanitar şi unul şcolar. 
Activitatea acestora este vizibilă pentru membrii comunităţii şi datorită 
faptului că în ultima perioadă au fost implementate câteva proiecte importante 
. Şcoala derulează o serie de proiecte pentru copiii dar şi pentru adulţii care vor 
să-şi completeze studiile. Condiţiile oferite de şcoală s-au îmbunătăţit 
semnificativ datorită investiţiilor din ultimii ani. De asemenea, prin proiecte 
sociale se încearcă scăderea abandonului şcolar. În cazul accesului la serviciile 
medicale, mediatorul sanitar a contribuit la creşterea accesului prin obținerea 

actelor de identitate. 


Probleme actuale ale comunității. 

Accesul la servicii medicale este precar din cauza faptului că multe 
familii nu au acte de proprietate şi astfel nu şi-au putut obține actele de 
identitate pentru a se asigura. În comunitate nu există un dispensar iar pentru 
serviciile medicale oamenii din comunitate sunt nevoiţi să apeleze la spitalul şi 
cabinetul medical aflate în cartierul din vecinătate. Din cauza condiţiilor de 
locuit sunt înregistraţi şi câțiva bolnavi TBC. 


Avem probleme şi de TBC datorită condițiilor de trai, copii care s-au născut cu diferite 
malformații; a mai fost şi lipsa apei, dar acum putem să spunem că s-a rezolvat această problemă, 
dar când nu era apă era o mizerie totală. Şi câteodată Primăria mai uită strângerea gunoaielor de 
aici. (mediator şcolar) 


Nivelul de ocupare în comunitate este redus. Comerţul, ca principala 
sursă de venit, este o activitate dependentă de sezon şi nu poate asigura în 
totalitate venituri pentru un trai decent. O parte dintre familii trăiesc din 
colectarea fierului vechi sau din munca cu ziua în agricultură. 


Problema e că n-au venituri, n-au pregătire, n-au calificări. Au mai fost încercări din partea 
AJOFM, dar nu s-a reuşit pentru că nu vor să muncească pentru salariul minim. Preferă munca 
la negru care e mai bine plătită. Dacă ei nu aveau moştenirea asta din familie cu negustoria, poate 
că mai acceptau, dar ei se mai descurcă şi când văd că pot câştiga bani cu o mică inițiativă nu mai 
poți merge la un serviciu unde eşti plătit cu 3 milioane şi ceva. Să facem o socoteală: cât dai pe 
drum, pe pachet... (facilitator comunitar) 


Infrastructura comunității este deficitară. Nici o instituție nu îşi asumă 
responsabilitatea de a realiza investiții importante într-o zonă în care terenul 
ocupat de oameni nu are un statut cert. Spre exemplu, primăria nu asigură 
ridicarea gunoiului menajer în lipsa unor contracte cu locuitorii din zonă. Însă 
contractele nu pot fi încheiate în lipsa actelor de proprietate pe locuinţe. Pentru 
salubrizarea zonei se apelează la primărie prin liderii comunității. Instituţia 
pune periodic la dispoziția comunității utilaje pentru ridicarea gunoiului însă 
nu există facilități pentru depozitarea temporară a acestuia. În acestei condiții, 
până când se intervine pentru ridicarea gunoaielor, familiile din comunitate 
aruncă reziduurile în spaţii neamenajate, în afara curţii, fapt care creează 
frecvent neînţelegeri între vecini. 


De la Primărie mi-a aprobat 4 maşini pentru gunoi, el mi-a venit cu 2 şi într-o maşină a pus două 
cupe şi mi-a zis că s-a umplut maşina... când a venit şoferul, alaltăieri, toți țiganii au vrut să-şi 
dea gunoiul, dădeau câte 50 mii, dar eu am chemat maşina ca să ia munții ăştia de gunoi, că este 
focar de infecție. Dar țiganii s-au enervat şi au amenințat că taie cauciucurile la maşină. Atunci, 
eu le-am zis să taie şi-i bag în puşcărie, mă amenințau cu briceagul. Eu sunt pus aici să fac 
curățenie generală, fiecare trebuie să-şi care gunoiul aici. (lider comunitar) 


Condiţiile de locuit sunt precare din cauza supraaglomerării 
locuinţelor şi a accesului deficitar la utilităţi. Drumurile din comunitate, cu 

excepția unora din zona Cătun, unde s-a mai turnat piatră, sunt din pământ şi 
devin greu accesibile în perioadele cu precipitaţii. Nu au fost realizate investiţii 
sau lucrări la drumuri deşi efortul necesar pentru pietruirea acestora nu ar fi 
semnificativ. 

Deşi o parte dintre familii vor deveni curând beneficiare ale unui 
proiect PHARE pentru legalizarea situației locative, lipsa actelor de identitate 
şi de proprietate pentru case sau terenurile ocupate reprezintă o problemă 
importantă a comunității. 


Oamenii 
e G.G. 

Copilăria. Este primul copil al familiei, născut în 1957 în Ploiești. Mai 
are şase frați şi o soră, cu vârste cuprinse între 27 şi 45 de ani. Toți au propriile 
familii iar trei, cei mai mari, locuiesc în Tulcea, ceilalţi în Mimiu. 

A crescut alături de părinţi în Mimiu până la vârsta de şapte ani, după 
care a fost lăsat în grija bunicilor săi din Plopeşti (jud. Prahova) până la majorat, 
motivul fiind divorțul părinţilor. Tatăl lor, comerciant, confecţiona diverse 
obiecte de uz casnic sau bijuterii pe care le vindea în baza unei autorizaţii la 
târguri în ţară. În urmă cu 35 de ani decide să se stabilească în Tulcea, motivul 
fiind piața de desfacere mai bună pentru produsele sale. Soţia refuză să-l 
urmeze şi câțiva ani mai târziu divorțează. Trei dintre fraţi îşi urmează tatăl în 
Tulcea, ceilalți, inclusiv I. şi sora, rămân în Ploieşti cu mama. I. este luat în grija 
bunicilor. Din cauza situaţiei familiei I. trebuie să-şi obţină independența 
financiară muncind cu bunicul său la bâlciuri sau târguri. 


Eu de pe la 9 ani am început să plec în țară, plecam cu bâlciurile. Bunicul meu avea lanțuri, 
paraşute, bărcuțe... cum era înainte, şi plecam în toată țara cu bunicu . Am plecat până la vârsta 
de 30 de ani. 


Fraţii de la Tulcea, care au locuit cu tatăl, au absolvit liceul, sunt 
căsătoriți şi au câte un copil. Cei din Ploieşti, rămaşi alături de mamă, cu 
excepţia surorii care a absolvit liceul, au până la 10 clase. Independent de 
traseul şcolar sau de părintele cu care au ales să rămână după divorţul acestora, 
copiii familiei păstrează tradiţia ocupaţiei. Ca şi tatăl lor, toți sunt comercianți. 


Fac comerț ambulant, cum era tata, dar acum nu le mai fac ei, tradiția s-a pierdut. Acum ei nu mai 
fac inele, cercei, verighete... cum se făcea înainte, foraşe, potcoave, caiele nu mai fac. Ăla mai mare 
mai ştie câte ceva, eu nu ştiu. Dar acum cumpără şi-i bun, cumpără de la Europa, cum face toate 
lumea: cumpără şi vinde. Mai pui un adaos comercial; cumpără jucării de copii, îmbrăcăminte, 
încălțăminte... mărunțişuri. 


Şcoala. A absolvit opt clase, toate parcurse la şcoala din Plopeşti. O 
parte dintre colegi îi sunt încă buni prieteni şi se mândreşte cu reuşitele lor 
profesionale. La şcoală nu s-a simţit niciodată discriminat din cauza etniei 
pentru că „nu era nici o diferenţă atunci, acum este diferență. Înainte nu exista să se 

spună că nu stau în bancă cu tigan”. Se mai întâlnesc şi acum, iar cu unii dintre ei, 
angajaţi ca experţi roma la instituțiile publice, lucrează în proiecte comune. 


Da, îl aveam pe Georgescu Florin, Ilie Răducanu, Enescu Georgeta, Pişcot loaneta care erau 
numai premianți; fetele erau premiante şi eu eram ofticos „cum fetele premiante si eu nu”, eu luam 
numai mențiuni. Eram foarte uniţi, ne înțelegeam foarte bine, mâncam împreună... Nu am avut 
probleme la şcoală, eram respectat de toți şi chiar şi acum când mă întâlnesc cu ei, una lucrează la 
Dero, este secretară, Georgescu este inspector la garda financiară, Elena Georgescu este şef de 
vamă, alții sunt şoferi, alții măcelari... şi când ne întâlnim stăm de vorbă. Cu Ilie Răducanu, care 
este de etnie romă, ținem legătura foarte des, suntem prieteni şi cu Georgescu. Ne invită la 
onomastică, la o bere. 


În place istoria, dar apreciază cel mai mult că şcoala îl ajută să 
dobândească unele abilități practice care mai târziu îl ajută chiar şi la 
construcţia unei casei. În perioada câta fost elev învaţă să confecţioneze diverse 
obiecte de artizanat pe care le comercializează. Mai târziu, cunoştinţele i-au 
fost utile în munca la bâlciuri şi reuşeşte chiar să ajute la proiectarea casei 
bunicilor. Şi la construcţia propriei case îşi foloseşte cunoştinţele de la şcoală. 


Lucram la un atelier, că aşa se spunea pe timpul nostru — atelier — şi profesorul de atelier ne învăța 
să facem căsuțe din traforaje, din plăcuțe, din bețe de chibrituri şi la un moment dat mi-a plăcut şi 
m-am apucat de ele. Făceam căsuțe din bețe de chibrituri, din placaje, lămpi, eu singurel. Adaptam 
câte un abajur înăuntru şi facem veioze pentru casă. După aceea, când m-am mai mărit, şi prima 
casa care a fost construită de bunici... i-am făcut planul casei. Ei au rămas surprinşi, de unde 
ştiam eu să dau cote, să măsor şi le ziceam că am învăţat la şcoala la atelier. Şi acum casa există, 
este în picioare în Bariera Bucureştilor, iar la casa mea, la ora actuală, eu i-am făcut planul, eu i-am 
făcut tot, nu am avut nevoie de nimeni. A fost important să ştiu să fac ceva în viață. 


Fiind plecat în perioada vacanţelor de vară cu bunicul său la bâlciuri, 
adesea revenea la şcoală cu întârziere. Un rol important în menţinerea sa în 
şcoală îl are diriginta, care-l ajută să ţină pasul cu şcoala. Lucrează individual 
cu acesta pentru a recupera perioadele lipsite de la şcoală. 


Au fost excepționali, mai ales o doamnă, ea mă îndruma, mai ales la ora de dirigentie, mă învăța. 
„Iliuță nu te mai duce pe la bâlciuri, că viitorul tău nu o să fie bâlciul, să vii la şcoală”. Eu chiar 
mai lipseam pentru că plecam vara şi ne întorceam toamna, şi mai întârziam câte 2-3 săptămâni, 
că eram plecat la bâlciuri. Şi atunci îmi dădea să lucrez din urmă şi mă ajuta foarte mult, mă şi 
medita gratuit. 


Deşi îşi însoţeşte bunicul la bâlciuri, motiv pentru care începea 
cursurile cu întârziere, acesta se preocupă de situaţia şcolară. Nu de puţine ori 
îi aplică şi corecţii fizice atunci când performanţele şcolare nu-l mulțumeau. 
Mama îi acceptă desele perioade când lipseşte de la şcoală dar îi impune să 
termine cel puţin gimnaziul, considerat a fi minimum de educaţie necesar 
pentru a obține o slujbă permanentă. 


Mai ales mama, ea era foarte exigentă, tata nu era aşa, mai ales că el era la Tulcea. Mama mă bătea, 
punea bățul pe mine „du-te la şcoală să faci măcar opt clase... că-ți va fi rău, nu o să ai nici o 
meserie în viață”. Mă duceam la şcoală, dar asta era: în fiecare an întârziam, începând din clasa a 
IV-a, plecam la bâlciuri. Mama se interesa de note, venea la şcoală să se intereseze de note, nu ca 
acum când copii sunt lăsaţi de izbelişte. Chiar şi bunicu' se interesa de şcoala mea şi mă mai bătea 
cu biciul. Dacă luam un cinci eram mâncat. 

După ce termină opt clase renunţă la şcoală pentru muncă. Îşi continuă 
activitatea cu bunicul său la bâlciuri în ţară. Principalul motiv al abandonului 
şcolar este situația familiei. Mama sa nu are resursele necesare pentru a-l 
susţine la liceu. 


Şcoala îmi plăcea, şi îmi plăcea să merg mai departe, dar datorită timpurilor care erau pe vremea 
lui Ceauşescu lipsa banilor m-a îndemnat să merg la bâlciuri cu bunicu' ca să pot să trăiesc; a 
trebuit să plec cu bunicu' în țară să fac bani. Mama era despărțită de tata, amândoi erau 
recăsătoriți şi nu îmi puteam permite să cer bani de la ei, fiecare era cu familia lui. Noi frații ne-am 
înțeles bine între noi, nu au fost probleme. 


Mai târziu, ca adult, deşi şi-ar fi dorit să continue, este nevoit să 
renunţe având responsabilitatea întreținerii familiei. A primit chiar suportul 
liderilor locali roma pentru a se înscrie la liceu, dar a abandonat varianta 
continuării studiilor. 


Da, mi-am depus dosarul, dar nu m-am dus. S-au supărat cei de la Partida Romilor — „domnule, 
tu eşti descurcăreț, ai o dicție bună... este păcat, dacă ar fi un post de conducere dumneata nu poți 
să-l ocupi pentru că ai doar 8 clase”. Adevărul acesta este, dar eu fac treabă şi aşa, fără facultate 
sau liceu. 


Şcoala o consideră importantă pentru că nivelul studiilor 
condiţionează ascensiunea profesională. Consideră că un nivel mai înalt al 
studiilor l-ar fi ajutat să facă o carieră în politică. 


Acum nu mai vorbim de minim, adică şapte - opt clase, măcar o facultate, dacă nu ai facultate nu ai 
cum să reuşeşti în viață. 


Căsătorie şi familie. La 25 de ani îşi cunoaşte viitoarea soție la un bâlci 
în Feteşti. Un an mai târziu se căsătoresc, în ciuda opoziţiei părinţilor fetei. 
Aceştia şi-ar fi dorit pentru aceasta un soţ cu o slujbă permanentă. 


Părinţii ei nu au fost de acord, mai ales taică-su: „îl iei pe ăla, el este cu bâlciu', nu are serviciu, 
pleacă cu bâlciul... nu-l iei pe ăla, îți iei un om stabil, cu serviciu”. Până la urmă a fost tot ca mine, 
am furat-o şi am dus-o la părinții mei. 


Un an după căsătorie au primul băiat, iar la diferenţă de un an se nasc 
ceilalţi trei. Îşi construieşte casă în Mimiu, iar mai târziu se angajează la 
rafinărie. Deşi nu renunţă la comerţ, slujba de la rafinărie îi asigură veniturile 
necesare familiei. 


După un an de zile cât am stat la mama mea, mi-am făcut casă în Mimiu. Au venit copiii şi toate 
au fost bune. Pe vremea lui Ceauşescu ea se mai ducea să vândă semințe pe stadion, mai câştiga şi 
ea un ban, mi-am luat şi eu serviciu, pentru că trebuia să dau copiii la şcoală. A fost mai greu cât au 
fostei mici pentru că au fost unul după altul şi le trebuia de îmbrăcat, de încălțat. 


Cel mai mare dintre copii a absolvit un liceu de mecanici auto, doi au 
terminat şcoala profesională iar cel mai mic, din cauza problemelor de 
sănătate, a absolvit doar opt clase. În prezent toți patru sunt comercianţi, deşi 
tatăl şi-ar fi dorit ca aceştia să fi obţinut o calificare şi să aibă un loc de muncă 
permanent. 


Nu sunt mulțumit pentru că au luat-o tot pe calea asta de comerț, bâlciuri, nu sunt mulțumit de ei 

pentru că acesta nu este un viitor pentru ei, dar ce au văzut la mine au făcut şi ei. Acela mai mare 
este autorizat şi are o societate cu care pleacă prin țară cu bâlciuri, şi ceilalți trei la fel - pleacă la 
festivaluri, bâlciuri. Nu-i nimic sigur: la un bâlci pot să facă bani, la altul pot să nu facă nimic. Nu 
au un viitor, nu-mi place ce şi-au ales. Cel mai bine ar fi fost aici la rafinărie, acolo am lucrat şi eu, 
era aproape, nu dădeau bani la transport şi nu conta să fie inginer la rafinărie, ci să fie calificat 
într-o meserie ca să-şi poată să câştige un ban. 


Ocupaţie. Încă din copilărie a început să lucreze cu bunicul său la 
bâlciuri, în special în perioada vacanţelor. De la 19 ani, după ce a renunţat la 
şcoală, se dedică meseriei. Lucrează astfel până la 30 de ani când se angajează 
permanent la rafinărie ca încărcător — descărcător. Condiţiile de lucru erau 
considerate a fi decente iar veniturile obținute din muncă, la care se adăugau 
transferurile sociale, asigurau familiei un trai decent. În 1990, în urma 
restructurărilor, renunţă la locul de muncă în schimbul beneficiilor acordate 
şomerilor. 


Lucram în trei schimburi şi luam 1700 de lei, plus 7-800 banii pe copii. Eram foarte mulțumit, 
aveam bani ca sa trăiesc şi mai puteam să mai iau şi câte un lucru în casă. Acum nu mai pot să-mi 
cumpăr nimic. În 1990, primii care au fost dați afară de la rafinărie au fost romii, eram vreo 300 de 
romi care lucram. 


Angajarea la rafinărie a fost percepută şi ca o conformare la 
constrângerile regimului comunist în condiţiile în care I. îşi păstrase ocupaţia 
de comerciant la târguri sau bâlciuri. În lipsa unui loc de muncă permanent 
risca să fie condamnat la închisoare conform legii. Astfel legitimaţia de lucru 
obținută la rafinărie funcționa ca un paşaport pentru libertate. 


Eu m-am angajat la rafinărie, dar sâmbăta sau duminica mă mai duceam şi la bâlciuri să mai fac 
câte un ban de buzunar. Dar eu aveam legitimația de serviciu pentru că dacă te oprea poliția nu-ți 
mai cerea buletinul, ei voiau să vadă legitimația, îi arătam legitimația şi eram liber. Mulţi dintre 
noi au făcut puşcărie din această cauză. Dar pe atunci se găsea serviciu, dar fiindcă romii din 
Mimiu sunt mai mult comercianți, aveau în sânge de mici aceasta îndeletnicire şi de asta mulți 
dintre ei nu aveau serviciu stabil. Plecau din martie şi se întorceau toamna acasă. 


Îşi continuă activitatea în comerț iar în 1995 face primii paşi către 
politică, înscriindu-se în Partida Romilor unde urmează un traseu ascendent ca 
lider politic local. Mai întâi este numit vicepreşedinte în cartier, apoi preşedinte 
municipal, vicepreşedinte judeţean iar în prezent coordonează zona de sud. 


Migraţie. În 1991 pleacă pentru o scurtă perioadă în Germania la 
muncă. Lucrează într-un atelier auto câteva luni, perioadă în care reuşeşte să 
acumuleze resursele necesare pentru familie. Deşi şi-ar fi dorit să lucreze în 
continuare în afara țării, este nevoit să renunțe din cauza condiţiilor restrictive 
în ceea ce priveşte accesul migranților. 


Am fost plecat prin 1991, dar foarte puțin. Am stat trei luni în Germania unde demontam 
motoare, luam 50 mărci pe un motor, câte motoare demontam, atâția bani luam. Când am venit 
acasă am adus 3000 de mărci, cu haine la copii şi mi-am adus şi o maşină. Eu nu ştiam să vorbesc 

nemţeşte, dar băiatul la care eram angajat, la negru, m-a ajutat să iau maşina asta, aproape nouă 
era. Am tinut-o cinci ani fără să-i fac nimic, după care am vândut-o cu 11 milioane. (De ce nu ați 
mai plecat în Germania?) Nu m-am mai dus pentru că pe urmă am intrat în politică. Dar am 
auzit că au plecat mulți români acolo şi s-au apucat de prostii şi nu mai mergea treaba, nu au mai 
primit români. 


Satisfacție cu viața. Regretă că a abandonat şcoala şi nu a avut 
condiţiile necesare pentru a-şi continua studiile astfel încât să poată accede la 
poziţii mai importante în partid sau într-o instituție publică de unde să poată 
face ceva pentru romi. 


Primul lucrul care l-aş face ar fi să termin o facultate şi apoi să am o muncă de conducere, să fiu 
cineva. Şi aşa bătrân m-aş duce la şcoală, Partida Romilor chiar m-a trimis la liceu, dar datorită 
copiilor şi banilor nu m-am dus. 


Ascensiunea în cariera politică datorată calităţilor sale de lider îi este 
limitată doar de nivelul studiilor. Deşi admite că a avut oportunitatea de a 
continua şcoala a renunţat în favoarea activităţilor care-i asigură resurse certe 
pentru familie. Acelaşi tip de alegere i-a marcat întreaga copilărie, fiind 
constrâns să-şi neglijeze şcoala pentru a se întreține. 


e RA. 

Copilăria. S-a născut în 1979. Bunicii R.A. avea ca activitate 
confecționarea de piepteni pe care îi comercializa la târguri în țară. Când încă 
părinții R.A. erau copii, aceştia decid, într-un interval de câțiva ani să se mute 
din comunitate mai către centrul oraşului. Bunicii paterni aleg zona Mihai 
Bravu, iar cei materni se mută în zona gării de Sud. Părinții R.A. se cunosc la un 
târg iar la scut timp decid să se căsătorească. Mama avea vârsta de 14 ani iar 
tatăl 23. Acesta a lucrat până în 1990 la rafinărie dar avea şi o mică afacere cu 
obiecte de artizanat. 


A fost cândva salariul tatălui şi, pe lângă salariu, mai mergea şi la târg cu bunicii. Mai făcea fel şi 
fel de lucruri pe care le vindea — mărțişoare, gentute, puişori. După revoluție, tata şi-a dat demisia 
şi şi-a făcut o autorizație şi am trăit de pe urma aceleia, mergeau pe la târguri. În prezent afacerile 
nu mai merg față de cum mergeau şi, de vreo cinci ani, tatăl meu este taximetrist. Mama a fost 
casnică din totdeauna. 


La 19 ani, mama dădea naştere ultimului copil. Cele patru fete, născute 
la diferență de un an, au vârste cuprinse între 25 şi 28 de ani. Cu excepţia unei 
surori care termină liceul, celelalte nu reuşesc performanţe şcolare notabile. 
Două dintre surori au terminat gimnaziul iar una renunţă la studiile liceale 
pentru a se căsători. 


Au făcut opt clase cele mici, una dintre ele a reuşit să intre şi la liceu şi s-a măritat, a fugit cu un 
băiat. Atunci a fost foarte mare supărare în familia noastră atunci, mai ales tata. Pe urmă, ea ar fi 
vrut să continue şcoala, dar nu a mai lăsat-o părinții mei. Cea mai mică, tot aşa prin clasa a VIII-a 
prinsese un anturaj mai prost, mai chiulea de la ore şi tata i-a zis că dacă intră la liceul economic, 
va continua şcoala. Nu a intrat fără 12 sutimi şi nu a mai continuat. Cea de după mine a făcut 12 
clase, dar nu a reuşit să ia bacalaureatul şi a renunțat. Acum ea este mâna dreaptă a mamei, 

mama are operație de inimă, triplu bypass şi este foarte multă treabă acasă. 


Necăsătorită, R locuieşte în zona Mihai Bravu în casa părinţilor. 
Aceştia s-au mutat din Mimiu în urmă cu doi ani. Temporar, în casa părintească 
locuiesc şi surorile sale pentru că locuinţele lor se află în renovare. Deşi a avut 
prieteni, R.A. nu s-a gândit încă la căsătorie, prioritatea sa fiind finalizarea 
studiilor superioare. 


Şcoala. A absolvit cursurile unui colegiu pedagogic în Bucureşti şi este 
în prezent studentă la facultatea de administrare a afacerilor. Primii opt ani de 
şcoală i-a parcurs la Ploieşti, în şcoala de cartier. Fiind o şcoală frecventată în 
majoritate de români, consideră că prezenţa unei fete de etnie roma a surprins. 
Relatează cu detalii refuzul învăţătoarei de a o primi la cursuri, aparent din 
cauza unor încurcături administrative. 


Eu la şapte ani la Şcoala nr. 9 din Ploieşti. Era o şcoală destul de mare şi în prima mea zi de şcoală 
am mers cu mama, ea era tânără, avea 19 ani. Se strigau copiii pe clase şi la clasa I mama nu a auzit 
numele meu strigat, pentru că erau patru clase şi după ce au intrat toți copiii ea s-a uitat pe listele 
care erau afişate. Mi-a văzut numele şi am intrat în clasă, când m-a văzut învăţătoarea nu a vrut 
să mă primească în clasă şi m-a trimis la d-na directoare. Ne-am dus la directoare şi a văzut şi ea că 
sunt la I-B şi ne-a trimis iar la clasă. Dar nici de această dată nu a vrut să ne primească şi, până nu 
am venit cu directoarea, nu a vrut să mă primească. Poate unde m-a văzut şi aşa mai brunețică, 
cine ştie ce s-a gândit. Ei, până la urmă m-a primit şi lucrurile au început să se schimbe, dar mai 
erau copii care mă făceau țigancă, dar a venit o nouă învățătoare, în clasa a H-a, care mă iubea 
foarte mult pentru că a văzut că sunt un copil mai retras şi le-a impus copiilor să nu se mai ia de 
mine. 


Şi cu colegii a întâmpinat probleme din cauza etniei, fiind adesea ţinta 
ironiilor acestora. Atitudinea protectivă a unor profesori şi performanţele 
şcolare obținute schimbă percepţia colegilor. 


Eu am avut o dorință foarte mare să iau şi eu premiul I, pentru că din clasa I până în a IV-a am luat 
numai mențiuni, în clasa a VII-a am ieşit cu media cea mai mare din clasă 9,30, dar tot nu am luat 
premiul | pentru că acesta se dădea dacă obțineai 9,50. 


Problemele s-au repetat şi mai târziu, în primul an de liceu. Primele 
săptămâni de şcoală sunt marcate de atitudinea discriminatorie a colegilor. În 
prezent, ține legătura cu foştii colegi de şcoală şi urmează să se ocupe cu 
organizarea evenimentului reîntâlnirii după 10 ani de la absolvirea liceului. 


În clasa a IX-a eram singura fată roma din clasă şi băieţii, care nu erau tocmai cuminţi, mă mai 
înjurau în țigăneşte, dar eu nu le zicem nimic. Asta nu a durat mult, cam două săptămâni pentru 
că pe urmă au început profesorii să ne asculte, să ne întrebe despre teme şi au văzut că sunt destul 
de bună la chimie, fizică şi au încetat cu prostiile, căutau să ne împrietenim. Am ajuns în clasa a 
XII-a să fiu îndrăgită de toți. 


În 1998, la sfârşitul clasei a VIII-a, alege liceu economic însă este 
admisă la clasele de comerţ, deşi şi-ar fi dorit să urmeze contabilitate. 


Când am terminat eu clasa a VIII-a se dădea examen la matematică, română ca să intri la liceu. Eu 
mi-am dorit foarte mult să intru la liceul economic, era, şi este un liceu cu concurență foarte mare, 

erau cam trei pe loc. Părinţii mei s-au dus să vadă rezultatele, tata mă căuta pe listele de admişi, iar 
mama pe cei de respinşi. Au văzut că am intrat la comerț, nu la contabilitate. Eu când am auzit am 
început să plâng pentru că aş fi vrut să intru la contabilitate. 


După absolvirea liceului concurează pentru admiterea la 
Universitatea de Petrol şi Gaze, însă nu obține decât o notă suficientă pentru a 
ocupa un loc cu taxă. Află de existenţa locurilor speciale pentru romi şi face 
demersurile necesare la Partida Romilor. Din cauza unor neînţelegeri nu poate 
ocupa un astfel de loc, însă primeşte de la inspectorat recomandarea pentru a 
urma cursurile colegiului pedagogic Credis. Obține o bursă pentru 
specializarea institutor limba romani cu condiţia ca după absolvire să predea 
limba romani. 


O doamnă de la Inspectorat mi-a zis să mă înscriu la Credis ca să mă fac profesoară. Colegiul 
Credis face parte din Universitatea Bucureşti şi prin telefon am aflat că se mai fac înscrieri, dar pe 
locuri tot cu taxă. Secretarele mi-au spus că dl Sarău mai oferă burse, dar pentru institutori limba 
romani. Era prima dată când auzeam de acest termen. Nu ştiam nimic şi am vrut să mă întorc 
acasă, voiam să mă duc la gară. Eram foarte nehotărâtă, dar până la urma m-am întors înapoi, am 
lăsat dosarul şi am aflat când se dau examenele şi am intrat. 


Şcoala este percepută ca instituţia care poate contribui la progresul 
comunităţilor roma. Slab valorizată în rândul părinţilor romi, şcoala oferă 
şansa copiilor roma de a depăşi condiţia părinților. În comunitatea Mimiu, rata 
abandonului şcolar se menţine încă ridicată, copiii fiind implicaţi de la vârste 
mici, uneori 12 — 13 ani, în activităţile gospodăriei. Cel mai înalt nivel al 
studiilor pentru copii de la şcoala din comunitate este de opt clase. 


Normal că este importantă, educația stă la baza societăţii şi mai ales în rândul copiilor romi. În 
prezent, foarte mulți părinți romi nu-şi dau seama că educația este importantă pentru viitorul 
copiilor şi chiar aici la şcoală ne confruntăm cu probleme pentru că copiii mai mari, chiar o fată de 
clasa a VII-a a renunțat la şcoală pentru că trebuie să stea cu frații mai mici. Se pierd, altele se 
mărită. 


Ocupaţie. Predă la şcoala din Mimiu de trei ani, imediat după 
absolvirea colegiului. Obligaţia contractuală pentru bursa primită a fost să se 
reîntoarcă în comunitate pentru a preda limba romani. 


În cei trei ani mi s-au plătit taxele universitare, în anul II trebuia să predau limba romani ca să pot 
beneficia de bursă, m-am dus la doamna inspectoare să mă interesez, dar nu m-a ajutat foarte 
mult, mi-a spus doar să vin aici în cartier ca să obțin acordul părinților ca să predau limba romani. 
Unii nu erau de acord, „ce le-ar trebui copiilor să înveţe limba romani pentru că ei învață această 
limbă acasă? ”. Poate sfaturile părinților au fost mai utile decât şcoala, bine, că şi şcoala are rolul ei 
pentru că fără ea nu poți reuşi nimic în viață, vorba bunicului. În cadrul colegiului am învăța şi 
alte dialecte ale limbii romani; în momentul de față pot să înțeleg şi un spoitor, şi un zavragiu, iar 
în această şcoală sunt mai multe neamuri de romi — sunt zavragii, ursari, pletoşi şi îi pot înțelege 
pe toți. Până să fac acest colegiu nu înțelegeam toate dialectele, eu sunt ursăreasă şi ştiam de mică 
dialectul de acasă. 

Satisfacție cu viața. Deşi traseul educaţional nu a fost cel iniţial 
planificat, îşi urmează visul de a absolvi cursurile unei facultăţi cu profil 
economic. Perioada colegiului şi a activităţii ca profesor într-o şcoală 
frecventată în majoritate de romi o consideră o etapă importantă şi încărcată de 
experienţe care compensează eşecurile inițiale. 


Nu am ce să schimb la drumul pe care l-am ales, poate dacă aş fi putut să fac facultatea de ştiinţe 
economice atunci când am vrut eu, în 1999. Nu-mi pare rău pentru că o fac acum şi sunt 
mulțumită de ceea ce sunt. 


Faptul că se află alături de familie este, consideră R.A., mai important 
decât reuşita profesională. 


În momentul de faţă sunt foarte mulțumită că am doi nepoței frumoşi... cel mai mult contează să 
fim sănătoşi şi să putem să supraviețuim de pe o zi pe alta. Nu cerem şi nu am cerut niciodată mai 
mult de la viață. 


Este singurul copil al familiei care reuşeşte, nu fără dificultăți, să-şi 
îndeplinească visul de a urma o facultate. Deşi parcursul şcolar este marcat de 
neşansă în momentele cheie, reuşeşte să termine studiile la colegiu şi să se 
înscrie ca student la o facultate de studii economice, acolo unde şi-ar fi dorit să 
ajungă încă din perioada liceului. 


. CI. 
Copilăria. S-a născut în Plopeşti, comuna Negoieşti în 1958. A locuit 
împreună cu părinţii şi bunicii săi într-o comunitate de romi lăutari, dar care au 
renunțat în mare măsură la tradiţii. 


Acolo era o comunitate de romi romanizați, nu vorbeau limba. Bărbaţii au fost muzicanți, lăutari, 
iar femeile... bunică-mea se ocupa cu negustoria - făcea înghețată, vindea semințe, ciubuce, 
mergea şi la colectiv ca toată lumea. 


La vârsta de 12 ani se mută împreună cu părinții în Ploieşti. Tatăl său, 
lăutar cu o carieră prodigioasă în muzică, a motivat decizia prin oportunitățile 
pe care le oferă un oraş în comparație cu satul. 


Taică-meu a sesizat că la oraş poți avea altă viață, alte oportunități şi el dorea ca eu, în special, să 
învăţ la o şcoală bună. Noi suntem familie de lăutari, iar taică-meu a fost un lăutar în adevăratul 
sens al cuvântului, a avut înregistrări radio, Electrecord, televiziune. La nivelul județului 
Prahova a fost cel mai bun şi poate şi la nivel de țară, la acel moment. Acum 40 şi ceva de ani era în 
top, ca să zic aşa. 


Şcoala. Deşi în comunitatea din care provine tradiţia decide în mare 
măsură cariera copiilor, tatăl l-a încurajat să acorde atenţie şcolii. Fără a avea 
importanţă domeniul pe care urma să-l aleagă, tatăl său considera că reuşita în 
viaţă este posibilă cu un nivel de educaţie cât mai înalt. 


Taică-meu a ştiut că dacă fac o facultate, o să reuşesc. (Voia o facultate anume?) Nu, nu avea 
importanță, el a fost conştient că având numai patru clase a trebuit pe urmă să facă la comasat 
până a făcut zece clase, şi şi-a dat seama că fără o diplomă nu poți să te angajezi. 

Primeşte din partea familiei tot suportul pentru a obţine performanţele 
şcolare necesare la acea vreme pentru a avea succes la admiterea în facultate. A 
terminat cu succes studiile liceale, însă nu a reuşit să ocupe un locla facultate. 


Normal că el având o experiență profesională şi de viață a sesizat că viitorul constă în carte. El 
Chiar nu voia să fiu lăutar, insista pe faptul că trebuie să învăţ, era scopul lui să fac o facultate. Mi- 
a asigurat toate condițiile necesare ca să pot să învăţ şi să nu muncesc fizic, nici la un pachet de 
țigări nu mă trimitea. Eu eram mai sensibil şi cu sănătatea. Am făcut liceul la zi, după liceu am dat 
la facultate şi nu am luat. Pe urmă am plecat în armată, normal că după perioada asta nu prea... 


După ce termină stagiul militar îşi încearcă din nou, fără succes, şansa 
la facultate. Deşi şi-ar fi dorit să respecte dorinţa tatălui său, renunţă la visul de 
urma o facultate şi se îndreaptă către muzică. 


Am mai încercat o dată la facultate, dar pierdusem din antrenamentul acesta al învățatului şi am 
mers pe linia muzicii. Mama, între timp, a insistat şi făcuse rost de un pian, vioară, am mai făcut şi 
chitară clasică şi puteam să câştig o pâine, ca să zic aşa. Am fost angajat ca şi coregraf, repetitor, 
instructor cultural la Casa de Cultură în Mizil, Vălenii de Munte, am predat chitară câțiva ani 
buni. Pe urmă am cântat la nunți, în restaurante, cred că cel puțin 20 de ani am mâncat pâine din 
muzică. 


Îşi aminteşte că în perioada şcolii a fost atras de istorie, disciplină de la 
care ar fi vrut să afle cunoască mai multe despre romi. Dorinţa sa este 
determinată şi de situația comunităţii sale, una care nu a mai păstrat tradiţiile 
dar care este afectată de prejudecățile majoritarilor. 


Pentru că în familie, taică-meu, de mic eram curios, şi el mi-a transmis lucrul acesta. Nu aveam o 
explicaţie clară ce este cu noi aici. Eu fac parte dintr-o familie de romi care nu au vorbit limba şi 
eram undeva la mijloc. Cei care vorbesc limba nu ne agreează, iar majoritarii ne fac țigani şi noi 
suntem foarte derutați, cum s-ar spune, aceasta situație nu se rezumă doar la familia mea, sunt 
foarte mulți romi. Or, neavând acces sau posibilitate la ceva concret unde să vezi date... totuşi 
istoria era singura care putea elucida lucrul acesta. Bineînţeles că istoria României sau ce am mai 
studiat — antică, evului mediu, sau modernă şi contemporană, era o istorie normală, cu datele 
societății de atunci şi părtinitoare, abia după revoluție mi-am dat seama ce înseamnă cu adevărat 
istorie. Dar mi-a plăcut şi istoria României, pentru că am considerat că suntem români, când eram 
puştan chiar aveam un suflet de patriotism. Noi avem un fel al nostru de loialitate față de cei cu 
care trăim, de respect... asta a fost educația primită în familia mea, a neamului nostru de lăutari ca 
să zic aşa. Cred că acesta a fost un motiv de a putea mai departe să am acces şi la istoria asta — 
pentru elucidarea istoriei noastre. Mă gândeam că dacă pot să fiu la facultate o să am acces să 
studiez, pe timpul lui Ceauşescu nici nu se putea discuta despre aşa ceva. 


Faptul că a fost înscris la o şcoală unde elevii romi erau mai degrabă o 
excepţie a fost un avantaj, deşi au existat şi situații în care s-a simțit discriminat 
de către profesori sau colegi. A apreciat însă competiţia între colegi şi faptul că 
şcoala impunea standarde mai ridicate. 


În primul rând a fost contactul cu ceilalți, a fost şi concurența, era şi spiritul acesta de a fi mai bun 
decât alții, şi în acelaşi timp de a-i respecta pe ceilalți, şi s-a creat şi o formă de apreciere din partea 

celorlalți. La un moment dat, eu mutându-mă la Ploieşti, eram singurul elev de etnie romă din 
şcoală. La început eram privit cu oricare îndoială, mentalități şi prejudecăți. Mi-aduc aminte că în 
liceu avem o profesoară de limba română şi la un moment dat, când m-a ascultat, ştiam chiar de 10, 
ea de obicei îmi dădea 7, şi atunci când am ştiut de 10 mi-a dat 7+. Putea să-mi dea un 8 sau 9, dar 
mi-a dat doar 7+ şi atunci am constatat că nu vrea să-mi dea mai mult, poate că eram mai închis la 
culoare, dar totuşi au căpătat încredere şi chiar au apreciat. 


Frecventarea unei şcoli din afara comunităţii i-a oferit şansa de a 
beneficia de condiţii de pregătire mai bune. De asemenea, faptul că a fost în 
contact cu colegi români, cu care a şi legat prietenii, l-a ajutat să înțeleagă viaţa 
din afara comunității. 


Nu m-am simţit discriminat decât, poate, de doi - trei profesori, şi la fel şi cu colegii care în timp ne- 
am împrietenit. Dacă aş fi învățat la o şcoală unde ar fi fost numai romi cred că mă plafonam şi n-aş 
mai fi avut şansă, concurență, care să mă motiveze, să mă stimuleze. La început şi părinții erau 
reticenți. Mă ducem după ore pe la colegii mei acasă... educația, condiția lor se răsfrângea asupra 
mea, stăteam cu ei la şcoală, mai mergeam pe acasă la ei şi pe urmă seara veneam acasă în 
comunitatea de romi. Pot să spun că am fost un norocos că am putut să îmbin ambele părți, ca să 
spun aşa, din punct de vedere al educației, al şcolii, al prietenilor mei români şi romi, pentru că şi 
de la ei am învățat multe lucruri bune. 


În 2000 decide, la sfatul unui prieten, să încerce din nou la facultate. 
Este admis pe locurile speciale pentru romi la secția de Asistenţă Socială, iar în 
perioada 2004-2006 urmează şi cursurile de master. 


După 1995 am cântat în continuare în țară până în preajma lui 2000 când s-a întâmplat ceva: un 
prieten de-al meu care dăduse de vreo câteva ori la facultate mi-a reamintit că aş fi bun acolo. În 
2000 am dat examen la Facultatea de Sociologie şi Asistenţă Socială, după ce am făcut o pregătire 
de vreo lună şi jumătate, pe locurile speciale pentru romi, 2000-2004. În perioada asta am avut şi 
bursă de studiu, am avut medii de 9,60-9,70, eram conştient că nu pot să lucrez, ori fac una, ori fac 
alta. A trebui să învăţ ca să inu bursa asta, am mai luat una de la Soros, m-a mai ajutat familia, 
soția. Pe urmă am făcut şi un master de probaţiune, 2004-2006; am mai făcut un curs de agent de 
ocupare, pentru prima dată în țară s-a făcut lucrul acesta şi m-am îndreptat către dezvoltare 
comunitară. 


Crede că avantajarea romilor la admiterea în facultate trebuie 
menţinută având în vedere faptul că, adesea, candidaţii de etnie roma nu au 
acelaşi nivel iniţial de pregătire cu cel al majoritarilor. Consideră că dacă nu ar fi 
avut acces la locurile speciale pentru romi şansele sale de urma o facultate ar fi 
fostnule. 


De mic mi s-a pus o etichetă că sunt inteligent şi capabil să învăţ carte şi eu am luat lucrul acesta 
ca pe ceva care într-adevăr altceva nu aş fi fost în stare să fac. Când mă pregăteam să dau la vârsta 
de 40 de ani la facultate unii prieteni glumeau, dar pentru mine nu contează vârsta decât că 
trebuie să faci ceva şi dacă faci ceva ce-ţi place este în regulă. 


Căsătorie şi familie. Este căsătorit de 24 de ani şi are un copil. Acesta 
urmează tradiţia familiei şi este înscris în clasa a XI-a la Liceul de muzică unde 
studiază vioară. 


Cred că o tradiție de familie, şi eu am cântat... dacă el corespunde, îl las, dar dacă nu... o să încerc 
să-l orientez către ce ar putea să facă. Dar am văzut că este super-talentat şi-l las acolo. Noi ne 
dorim ca să termine liceul, să facă conservatorul şi cred că o să facă muzică pentru că este talentat. 

Ocupaţie. Imediat după ce termină armata, se angajează la o casă de 
cultură în mediul rural unde ocupă diverse funcţii: coregraf, repetitor sau 
instructor cultural. Obține şi certificatul de liber-profesionist, ceea ce-i permite 
să cânte la nunți. La sfârşitul anului 1990 îşi pierde slujba permanentă, când 
casele de cultură se desființau din cauza lipsei de finanțare. 


Aş fi putut să-mi găsesc un loc stabil, dar am fost atras... conjunctura a fost de aşa natură să ajung 
în dezvoltarea dezvoltare comunitară, în proiecte, şi am reuşit să pot avea carte de muncă şi mi-am 
scos o autorizație de persoană fizică şi-mi plătesc toate dările către stat. Acum conştientizez că 
timpul trece... aici e şi venitul mai consistent decât să fii bugetar şi-mi convine, şi mai cânt între 
timp, mai puțin că nu mai am timp, dar mai mult pentru cel mic pentru că din neamul meu nu mai 
cântă nimeni, el e ultimul mohican şi trebuie să fie sprijinit. 


După ce renunţă la slujbă, călătoreşte mai bine de doi ani în afara țării 
însă renunţă din cauza lipsei abilităților de comerciant. Revine în ţară şi reia 
ocupaţia de muzicant. 


Satisfactie cu viața. Faptul că a reuşit să termine o facultate la o vârstă 
potrivită mai degrabă pentru planuri pentru perioada pensionării îi dă 
mulțumirea reuşitei în viaţă. 


Foarte, foarte mulțumit în primul rând că am terminat o facultate, e cea mai mare satisfacție 
posibilă nu din punct de vedere material. Colegii nu aveau decât cuvinte de laudă vis-a-vis de 
faptul că eu aveam o vârstă, mergem zi de zi şi randamentul meu era unul pe măsură, ca să zic aşa, 
care s-a concretizat în notele obținute. Nu ştiu cât va ține această perioadă cu discriminarea 
pozitivă, dar orice început are şi un final, dar sincer am simțit pe propria piele ce înseamnă 
discriminare pozitivă şi m-a ajutat enorm pentru că altfel nu aş fi putut să intru cu un concurs de 
admitere, pentru că nu am avut posibilitatea să mă pregătesc cum se pregătea majoritatea care 
poate proveneau din familii de doctori, ingineri, ştiau cum să învețe, aveau metode. Eu învățam 
aşa... ce-mi plăcea mie, cam aşa ceva. Avem materiale pe care nu le învățam că nu-mi plăceau şi 
atunci cum să fi intrat dacă îmi dădea vreun subiect din acel material. Dacă aveam un profesor 
care să mă mediteze era altă situație, dar de unul singur este greu. Acum, la rândul meu, pot să-mi 
ajut copilul cum să învețe şi nici pentru capacitate nu l-am meditat. 

Am dat de trei ori la istorie şi până ala urmă am făcut asistență socială şi aici m-am regăsit, D-zeu 
a făcut în aşa fel ca să-mi dau seama că aici este locul meu şi, chiar dacă am cântat, nu am 
considerat că acel lucru l-am făcut mai bine decât ce fac acum. Acum sunt multumit şi chiar fericit 
în adevăratul sens al cuvântului. 


Deşi are o carieră de succes în muzică şi obţine recunoaştere 
profesională şi suficiente resurse, nu ezită să se dedice studiilor la vârstă care 
face subiectul glumelor prietenilor. Astfel, obţine dreptul de a practica 
asistenţa socială, profesie în care crede şi se regăseşte. 


e MH. 
Copilăria. S-a născut în 1960, în Ploieşti. La câteva luni, mama sa o lasă 
în grija bunicilor şi se mută la Bucureşti unde se recăsătoreşte. Păstrează 
sporadic legătura cu mama sa, însă responsabilitatea ocrotirii revine în 

totalitate bunicilor. Mama sa pleacă la Bucureşti imediat după naşterea fiicei 
sale unde se recăsătoreşte. M.H. nu şi-a cunoscut niciodată tatăl, deşi şi-ar fi 
dorit. 


Pe tata nu-l cunosc, dar am auzit că a murit. Mi-am dorit foarte mult să-l cunosc, să văd ce fel de 
om este. Am pus o verişoară să-i dea telefon: „ştii cine este la mine? Fetiţa ta”, dar el a spus că este 
prea târziu să mă mai cunoască. 


Şcoala. Cursurile şcolare le-a urmat la şcoala din Mimiu. Îşi aminteşte 
cu drag de şcoală şi de prietenii legate în acea perioadă. Deşi nu a fost un elev cu 
performanţe înalte, termină cu succes opt clase, ca majoritatea copiilor din 
comunitate. Suportul primit din parte bunicilor îl consideră ca fiind important. 
Deşi mulţi copii de vârsta ei neglijau şcoala pentru a lucra alături de părinți, 
bunicii acesteia i-au oferit condiţiile pentru a frecventa şcoala în condiţii cât 
mai bune. Resursele obținute de aceştia din comerţ au asigurat familiei un nivel 
de trai decent pentru acele vremuri. 


Era o directoare care era şi profesoară de limba română pe care am îndrăgit-o foarte mult, venea 
prin țigănie după noi ca să ne cheme la şcoală şi-mi spunea "Măriucă învață, că tu eşti cel mai 
frumos copil”. Mi-a plăcut copilăria, ce să vă zic, că mi-a plăcut să învăţ. Îmi plăcea să scriu dar... 
mai mult copilăria. O lecţie când îmi plăcea mie, o învățam din clasă, parcă înainte erau lecții mai 
frumoase şi istoria era frumoasă. Acum, mă uit la copiii ăştia şi nu mai sunt lecțiile pe care le-am 
învățat noi, nu mai sunt aşa frumoase. 


A abandonat şcoala în clasa a VIII-a pentru a se căsători. Regretă că nu 
şi-a continuat studiile cel puțin până la un nivel care să-i ofere şansa unei slujbe 
mai bune. 


Foarte importantă, eu atunci nu ştiam ce este şcoala... acum stau în frig şi muncesc la mătură, 
plouă, ninge, trebuie să fac pentru că vin ăştia de la Primărie şi ne controlează. Şi dacă te prinde că 
stai îți taie din ore, îți ia din sectoare şi nu-ți convine. Dacă ai carte, ai şi parte, poți să munceşti 
înăuntru mai uşor. De deşteaptă eram, cap aveam... 


Căsătorie şi familie. A locuit cu bunicii până la vârsta de 14 ani când 
hotărăşte să se căsătorească. Decizia a fost una luată în grabă fapt care a 
determinat opoziția bunicilor care considerau că nu are vârsta necesară vieţii 
de familie. Aceştia o conving să renunţe şi o trimit la mama sa în Bucureşti unde 
se va căsători peste trei ani. 


Bunicii mei mă căutau înnebuniţi, dar nu m-au lăsat acolo decât trei zile şi m-au adus acasă, şi pe 
urmă m-au trimis la Bucureşti la maică-mea ca să nu mă mai ia țiganul acesta de aici cu care 
făcusem prostia. Eram obişnuită cu el la şcoală, am ținut foarte mult la el, dragoste de copil, nu ştii 
ce iubeşti, când îţi intră ceva în cap greu îți iese. 


Mariajul nu a durat decât câțiva ani perioadă în care naşte o fetiță. 
Divorțul este motivat de neînţelegeri şi violenţa soțului. Munceşte o perioadă 
în Bucureşti unde obţine, ca şi mama sa, slujbe pe termen scurt ca femeie de 
serviciu, însă revine în Mimiu unde se recăsătorește cu actualul soț. Locuiesc 

împreună cu fata din prima căsătorie şi au o casă în comunitate. Aceasta are 17 
ani şi a terminat opt clase la şcoala din Mimiu şi îşi ajută părinţii la treburile din 
gospodărie. 


Ocupaţie. Până la vârsta de 27 de ani are diverse slujbe ocazionale ca 
femeie de serviciu în Bucureşti. După 1990 îşi pierde slujba pe care o avea la un 
magazin în Bucureşti şi decide să revină în Mimiu. 


Pe la 27 de ani am lucrat în multe părți în Bucureşti: la scări, apoi îmi găsisem un serviciu bun la 
Romarta, dar a venit legea proprietarilor şi i-a luat terenul pe care era construit magazinul şi din 
această cauză am rămas fără serviciu. Acolo mi-a plăcut foarte mult să lucrez. 


După ce se recăsătoreşte devine casnică, însă soțul se îmbolnăvește şi 
decide să se reangajeze. Lucrează astfel 12 ani la rafinărie, fără contract legal de 
muncă, până în 2006. Slujba sa presupunea asigurarea igienei spațiilor 
destinate muncitorilor, iar remunerarea activităţii era asigurată de 
contribuţiile benevole ale angajaţilor. Renunţă la slujbă din cauza condiţiilor de 
lucru, dar mai ales a lipsei certitudinii cu privire la venituri şi alege să lucreze la 
societatea care asigură salubritatea în Ploieşti. 


Apoi am venit aici înapoi unde m-am recăsătorit şi, cât a fost el sănătos, nu am mai lucrat. Am 
lucrat 12 ani la căminul rafinărie fără carte de muncă, asta până acum opt - nouă luni. Acolo 
făceam curățenie, veceuri, băi, munceam de nu mai puteam şi nu aveam nici un drept — dacă mă 
îmbolnăveam o zi trebuia să o recuperez pentru că nu aveam dreptul la un medical, la absolut 
nimic. Şi ce îmi dădea? Tot eu trebuia să mă duc la fiecare uşă să îmi dea câte 100 mii. Alții îmi 
spuneau că nu au acum şi să revin săptămâna următoare şi mă tot amânau aşa, zici că mergem cu 
cerşitul. Şi în toată această perioadă nu am avut nici un drept timp de 12 ani. 


Satisfacție cu viața. Condiţiile de trai în comunitate şi starea sa de 
sănătate şi a soțului sunt cele mai importante probleme ale sale. Condiţiile de 
trai în zonă sunt dificile, iar schimbările din ultimii ani nu lasă speranţa unei 
îmbunătățiri semnificative în perioada imediat următoare. Soțul are o 
problemă de sănătate majoră din cauza căreia nu se mai poate angaja. De altfel, 
acesta este pensionat pe caz de boală. 


Sunt mulțumită că sunt eu sănătoasă, dar supărare am pe dânsu' că este bolnav şi nu prea avem 
condiții de trai. Dacă speli o rufă, o iei neagră de afară, alții pun cauciuc, haine, ce găsesc pe la 
gunoaie le pun pe foc şi când spăl rufe... Şi eu sunt bolnavă, am fost operată, am sinuzită. În ziua 
de azi trebuie să munceşti, nu vine nimeni să-şi bage în traistă, cât oi putea munci, voi munci, 
când nu, să mor şi gata. 


Consideră că atâta vreme cât poate munci şi contribuie la întreţinerea 
familiei, nu-şi mai poate dori altceva. Principala îngrijorare o reprezintă 
apariţia unui eveniment neaşteptat ca îmbolnăvirea unui membru al familiei 
sau pierderea slujbei. 


Odată ce mi-a dat D-zeu ochi, mâini şi picioare, pot să-mi câştig o pâine cinstit, pentru că toată 
familia noastră a muncit cinstit, nu am fost din ăia care să fure, să facem lucruri rele. Am vrut să 
fiu iubită şi respectată. Eu acum lucrez la SSB şi nu spun cât sunt de iubită de oamenii de acolo, 
mă respectă, sunt mulțumiți de mine că muncesc toată ziua. Şi aşa este toată familia mea. 

Cu o copilărie marcată de lipsa părinţilor, decide la o vârstă fragedă să- 
şi caute independenţa, mai întâi prin încercarea de a se căsători la 14 ani şi mai 
apoi prin muncă. Aspiraţiile sale nu depăşesc încercările de a obţine echilibrul 
în viaţa familiei şi păstrarea unei slujbe care asigură cea mai mare parte a 
resurselor familiei. De asemenea, foarte important pentru M. este conformarea 
la reguli şi legi şi evitarea încălcării acestora. „Să muncim, să nu facem lucruri 
rele, să nu furăm” au devenit cele mai importante principii de viaţă ale M.H. 

Poveşti de succes 
Delia Bobiîrsc 


În acest capitol ne propunem o abordare holistică a conținutului unor 
poveşti de viață ale unor etnici romi. Deşi fiecare personalitate şi fiecare 
poveste a vieţii sunt unice, analiza prezentată mai jos arată ceea ce se poate afla 
din lectura holistică a conţinutului unei naraţiuni. Nu propunem această 
lectură ca pe una „adevărată”, ci ca pe o posibilitate printre altele bazată pe 
datele obținute în urma interviurilor de tip povestea vieţii. Menţionăm că toate 
numele utilizate în acest capitol au fost schimbate pentru a proteja identitatea 
intervievaţilor. 

Tematica abordată în interviuri a gravitat în jurul unor subiecte majore 
din viaţa indivizilor precum: copilăria, şcolaritatea, căsătoria, familia, traseul 
profesional. 

De ce am ales să povestim viaţa acestor indivizi? Prin ce se evidențiază 
ei? În selectarea subiecților intervievaţi ne-a interesat cu precăderea urmarea 
şcolii pană la cel mai înalt nivel. Subliniem că în prezent intervievații se află în 
etape diferite ale vieţii, cu trasee familiale şi profesionale diferite. Doi dintre 
aceştia — Elena şi Andrei — se găsesc la prima tinereţe, când încă îşi construiesc 
traseul de viaţă, Claudiu este un tânăr matur, în plină ascensiune profesională, 
iar Ioana este un adult cu o vastă experienţă profesională şi de viaţă. 

Care sunt asemănările şi deosebirile poveştilor lor? Modul în care 
fiecare îşi construieşte povestea vieții este puternic personalizat. Dacă ar fi să 
căutăm elemente comune celor patru povestiri am putea spune că toți au avut o 
situație materială precară, provenind din familii sărace. De asemenea, 
beneficiind de suportul familiilor, toți au investit în educaţie devenind lideri 
recunoscuți în rândul etnicilor romi şi apreciați de populaţia majoritară. 

Dincolo de aceste aspecte comune, fiecare poveste de viaţă este unică. 
Povestea vieţii Ioanei este una a carierei, fiecare etapă din viaţă este narată ca o 
experienţă de învăţare, de acumulare de informaţie, dezvoltare de abilități. lar 
rețeta pentru a reuşi în viață este consideră a fi munca şi efortul personal. 

Povestea vieţii lui Claudiu este una pozitivă şi predominant 
relațională. Sentimentele sau evenimentele negative sunt extrem de rare. 
Conform spuselor lui, persoanele întâlnire de-a lungul vieţii — rude, profesori, 
colegi — i-au hrănit experienţa şi l-au stimulat să devină din ce în ce mai 
performant. Traiectoria sa profesională a început să progreseze rapid în 
perioada liceului, continuând într-un trend ascendent pe parcursul facultăților 
urmate, pentru a ajunge la excepţional o dată cu alegerea sa ca lider formal al 
tinerilor romi afiliați politic. 

In povestea sa, Andrei pune mare accent pe construirea relațiilor 
familiale, iar amintirile timpurii reprezintă momente de pierdere şi de 
abandon. Viaţa sa este puternic marcată de lipsa modelului patern şi de 
schimbările repetate ale domiciliului care i-au creat un puternic 

sentiment de insecuritate. 

Istoria vieţii celei mai tinere intervievate, a Elenei, este una a carierei 
educaţionale, a experienţelor de viață acumulate o dată cu parcurgea fiecărui 
ciclu şcolar. Definitoriu pentru această poveste este modul cum Elena învaţă să 
reacționeze stereotipurilor negative, nu prin internalizarea stigmatului şi 
respingerea apartenenţei la etnia romă, ci prin asumarea deschisă a identității 
etnice. 


* Ioana 

Copilăria. Născută în anul 1959 într-o localitate rurală din apropierea 
oraşului Focşani, loana este cea mai mică dintre cei patru copii ai unei familii 
mixte. Părinţii, la rândul lor sunt rezultat al unor căsătorii mixte, tatăl este fiul 
unui evreu cu o romi tč, iar mama, fiica a unui rom cu romiță. Povestea copilăriei 
se construieşte în jurul traumelor sufleteşti generate de despărțirea părinților 
săi şi de absenţa modelului patern. 

După şase luni de la naşterea loanei, din cauza violenței domestice 
repetate, mama sa decide să părăsească domiciliul conjugal şi să se 
„adăpostească” în casa părintească, situată în imediata vecinătate a casei 
conjugale. În răstimp de câteva luni, când copiii rămân în grija tatălui, părinţii 
decid că disoluția maritală este iminentă şi, ca atare, fiecare trebuie să îşi asume 
responsabilitatea creşterii copiilor. Fraţii mai mari, un băiat şi o fată, se mută în 
altă localitate împreună cu tatăl lor. Ioana şi băiatul cel mic al familiei rămân în 
grija mamei. loana mărturiseşte că a crescut doar cu mama, spre deosebire de 
fratele ei care stătea o bună parte din timp cu tatăl: „el a fost navetistul, îi plăcea 
mai mult la tata că era bogat. La noi, la mama, era sărăcie, de toate felurile, tot ce 
înseamnă sărăcie, nu numai materială”. 

Petrecându-şi copilăria în sânul familiei lărgite, alături de bunici, 
unchi şi mătuşi, Ioana spune că din punct de vedere afectiv nu a simţit lipsa 
tatălui, deşi în alt context mărturiseşte: „e clar că am avut afecțiune de la trei taţi 
şi trei mame, dar mai există un gen de educaţie, de apropiere pe care o ai față de 
tatăl tău, care mi-a lipsit şi îmi lipseşte în continuare şi îmi va lipsi toată viaţa”. 

Prima dată îşi întâlneşte tatăl la vârsta de şapte ani, cu ocazia 
divorțului părinţilor, când aceştia îşi împart, legal, copiii şi bunurile. Când îşi 
aminteşte de interacțiunile secvențiale cu tatăl ei, Ioana spune: 


Eu nu am avut o relație cu tata, dar absolut deloc. Ştiam că e tata şi atât. Îmi aduc aminte că venea 
în vizită la sora lui, vecină cu noi şi îmi spunea mama: „vezi că vine taică-tu”. [...] Mama mă 
învăța: „ieşi şi tu în uliţă” - asta însemna că puteam să mă fac că mă duc către un unchi de-al meu 
şi aşa mă putea vedea tata, ca din întâmplare. Tata mă pupa şi cred că îmi dădea 10 lei, cât era pe 
timpul acela. Asta a fost relația mea cu el. 


Atunci când vorbeşte despre tatăl său, Ioana foloseşte cuvinte ca: 
violență, pedanterie, exigență, gelozie, lipsă de comunicare, teamă, 


“Termenul de „romiţă” este folosit, în accepțiunea intervievatei, pentru acele persoane care sunt 
rezultatul unei căsătorii mixte, în care unul dintre parteneri este rom. 

nemulțumire, nefericire. În completarea profilului conturat prin aceste 
atribute, putem menţiona calităţile luate în considerare de bunica loanei atunci 
când hotărăşte căsătoria fiicei sale: situație financiară bună, are o meserie — 
cizmar de lux — este mai deschis la culoare. Alegerea ginerelui se face din 
considerente pragmatice şi mai puţin afective (nu se ia în considerare 
comportamentul violent şi faptul că viitorul ginere se află la al doilea mariaj). 
Comportamentul violent al tatălui, văzut prin ochii maturului de acum, este 
explicat de frustrările şi neîmplinirile sentimentale ale acestuia. 


El a iubit-o foarte mult pe mama, dar nu a ştiut cum să îi spună lucrul acesta şi s-a purtat cu ea 
prosteşte. De pildă, o bătea şi mama îl întreba: „De ce mă baţi?” Şi el îi răspundea: „Ca să nu ai 
timp să te gândeşti la altul”. E clar că e o chestie de gelozie, de lipsă de comunicare, de frică etc. de 
asta s-au şi despărțit. 


În modul în care îşi construieşte povestea copilăriei poate fi remarcată 
figura mamei. Istoria de viață a mamei Ioanei este schițată de începutul 
interviului, pentru ca pe parcursul relatărilor să se contureze profilul acestei 
femei care a avut o influență hotărâtoare asupra destinului intervievatei 
noastre. Ea este descrisă ca cea mai frumoasă fată din sat, harnică, dar pentru că 
avea o starea materială precară (într-o singură cameră locuia toată familia, 
formată din şase membri, patru copii şi doi adulţi) este obligată de părinţi să se 
căsătorească cu un bărbat pe care nu îl dorea. 


Au forțat-o părinții, ba chiar au inventat o poveste, specifică la noi la romi. În cazul în care nu sunt 
de acord părinții, copiii fug, iar la întoarcere, ţi-am povestit despre virginitate ca bogăție, clar ca 
nu mai au ce să zică, nici comunitatea nici părinții, nici copiii. Asta s-a fi întâmplat şi în cazul 
mamei. Mama era cea mai frumoasă fată din sat, dar era săracă, iar tata avea o stare materială mai 
bună, pentru că şi bunicul şi el erau cizmari de lux. 


Înainte de căsătorie, pentru a-şi asigura cele necesare traiului de zi cu 
zi, mama loanei lucra ca zilier la oamenii mai înstăriți din sat. Sezonier, pentru 
a-şi mai întregi veniturile, culegea fructe de pădure pe care le comercializa, 
apoi pe piaţa de la Focşani. După ce s-a despărţit de soț, pentru a-şi întreține 
familia, a lucrat ca îngrijitoare la şcoală, iar după serviciu lucra ca femeie în casă 
la oamenii înstăriți din zonă. 

Socializarea primară a loanei se bazează pe valorile comunitare 
tradiționale: păstrarea virginității până la căsătorie, bună gospodină, 
seriozitate, respectarea bărbatului. Este învățată să se ocupe de casă, să 
gătească, să facă curăţenie. Reflectând asupra credințelor, valorilor, idealurilor 
transmise de familie, loana admite că atât mama, cât şi bunica, au proiectat 
asupra ei neîmplinirile vieţii lor şi au încurajat-o să urmeze şcoala. Bunica, care 
şi-a dorit să înveţe mai mult de patru clase a învăţat-o să citească, iar mama a 
susținut-o, în măsura posibilităţilor, pe tot parcursul şcolarizării. 


În orice caz, conform experiențelor dure din viața ei, ceea ce mi-a transmis mie mama au fost exact 
dorințele ei, ceea ce i-ar fi plăcut ei să facă, adică se ducă la şcoală, motiv pentru care principala ei 
opțiune în viață, în ceea ce mă priveşte pe mine, a fost ca eu să merg la şcoală. Pe urmă, în măsura 
în care a putut, mi-a asigurat minimul de îmbrăcăminte şi mâncare. Orice părinte cred că îşi 

doreşte ca şi copilului lui să nu-i lipsească nimic. 


Referitor la traseul de viaţă al fraților Ioanei, observăm atât similarități, 
cât şi diferenţe, în unele etape de viață. Fratele mai mare, a urmat o şcoală de 
meserii şi s-a calificat ca şi sudor. Apoi, în timpul migraţiei interne, a optat 
pentru domeniul mineritului. În prezent, este pensionar, căsătorit, tată a cinci 
copii. 

Sora a urmat un liceu teoretic, a profesat ca învățătoare, aproximativ 
un an, într-o localitate montană din judeţul Vrancea. Distanţa mare față de oraş 
şi condiţiile de viață grele au determinat-o să renunţe şi să se angajeze la 
Combinatul Siderurgic de la Galaţi. S-a căsătorit şi are doi copii. 

Traseul de viaţă al fratelui cel mic este strâns legat de cel al Ioanei, el 
fiind cel care a ghidat traseul educaţional şi profesional al acesteia. Vorbind 
despre fratele ei, loana spune că este o fire boemă, scriitor, „mare lider în 
mişcarea romilor”, întemeietorul acestei mişcări. În alt context menţionează că 
„era feciorul preferat al mamei”, „trebuia să am grijă de el”. Pentru a asigura 
copiilor un viitor mai bun, acesta a decis să plece, împreună cu familia, din ţară. 


[...] a plecat cu familie cu tot. Toată lumea face aşa, încearcă să le găsească copiilor viitorul pe care 
ei şi l-au dorit, dar nu l-au putut avea şi atunci de dragul copiilor, încearcă cele mai dure strategii. 


Povestea de viaţă a loanei configurează şi o imagine a comunităţii în 
care aceasta îşi petrece primii ani din viață. Astfel, aflăm că în urma politicilor 
de asimilare promovate de statul comunist, familiile de romi nu erau aşezate 
compact la marginea satului, ci intercalate cu cele de români. Comunitatea de 
romi nu este una tradițională, cu obiceiuri, tradiții sau port proprii, specifice 
romilor. Puţini dintre ei vorbeau limba romani iar, cu timpul, s-au integrat în 
comunitatea locală şi au adoptat obiceiurile românilor. Cu toate acestea, loana 
îşi aminteşte că în primii ani ai tinereţii a participat la câteva baluri tradiționale 
ţigăneşti. Acestea baluri organizate la Odobeşti le ofereau tinerilor romi 
oportunitatea de a se cunoaşte şi de a se căsători. 


Anual, se organizau baluri ţigăneşti, dacă nu de 2 ori pe an, o bună ocazie pentru tineri de a se 
cunoaşte, de a se împrieteni şi, eventual, căsători. 

Eu am ieşit la primul bal, ca aşa se făceau înainte, baluri ţigăneşti, unde mergeau părinții cu copiii, 
fete şi băieți, la 19 ani, când eram prea bătrână. 


Şcoala. Primii ani de şcoală, începând cu grădiniţa şi încheind cu ciclul 
gimnazial, loana îi petrece în şcoala din localitate. Tot ca urmare a politicilor de 
integrare a romilor, copiii romi erau distribuiți în mai multe clase, nu erau clase 
compacte de romi. Aşa se face că prietena din copilărie a loanei era o româncă, 
colegă de bancă, despre care acum îşi aminteşte cu nostalgie că „[...] îi plăcea să 
ţină mâna mea în mâna ei; am întrebat-o odată de ce face asta şi mi-a spus că îi 
place că am mâinile moi şi calde. Acum când judec cu altă minte gestul ei cred 
că îi dădeam şi un anumit sentiment de siguranţă şi încredere pe lângă 

prietenia sinceră, specifică vârstei.” 

Vorbind despre profesori, loana spune că aceştia erau calificați, 
exigenți şi nu au încurajat discriminarea pozitivă sau negativă faţă de elevii 
romi. Încurajau competiția atât în cadrul activităţilor didactice, cât şi prin 
concursurile extraşcolare de şah, circulație, muzică sau dansuri populare. 
Cuvântul care defineşte acea perioadă este „competiţia”, atât în ceea ce 
priveşte activităţile şcolare, cât gospodăreşti. 


Eram activă de mică, am folosit criteriul competenţei, ne-am luat la întrecere noi cu noi, pe urma 
noi cu ceilalți. 


Performanţa şcolară a loanei este ridicată, fiind premiantă până în 
clasa a opta, când obţine doar premiul doi. Acest episod este definit ca unul 
nefericit, mai ales pentru că mama alege ca pedeapsă să nu îi dea florile pentru 
dirigintă. Este un gest care o răneşte, pricinuindu-i ruşine față de dirigintă şi de 
oamenii din sat. 

În toată perioada şcolară, mama este cea care urmăreşte îndeaproape 
procesul educaţional al Ioanei. 


Cât am fost la grădiniță a fost femeie de servici acolo, când am intrat la şcoală, a fost femeie de 
serviciu la şcoală. Faptul că a fost tot timpul după mine a însemnat că eu nu puteam sa lipsesc de la 
şcoală, nu puteam să nu învăţ bine pentru că profesorii ştiau a cui sunt şi ii spuneau mamei. 


Un punct de răscruce în viața Ioanei apare odată cu admiterea la liceu. 
Pornind de la învățătura populară „meseria e brățară de aur”, mama Ioanei o 
îndrumă pe aceasta să urmeze liceul pedagogic, deşi visul Ioanei era să urmeze 
liceul teoretic de la Vidra. În acest moment, Ioana înregistrează un prim eşec, 
întrucât nu reuşeşte să treacă de proba eliminatorie de muzică, cu toate că pe 
parcursul studiilor gimnaziale făcea parte dintr-o formaţie de muzică şi 
participa la concursurile de dansuri populare. Comentând acest episod, 
intervievata noastră spune: „prin urmare nu ştiu dacă a fost discriminare, cred 
că a fost altceva, nu a avut cine să-mi facă lobby”. Urmând aceeaşi concepţie, 
mama îşi trimite fiica la liceul mecanic din Tecuci, dar nici aici loana nu are prea 
mult succes, obține nota 1,75. În aceste condiţii, mama este de acord ca loana să 
dea examen la liceul teoretic din Vidra. loana este admisă şi pentru doi ani 
urmează cursurile acestui liceu care avea o reputaţie de liceu cu elevi care 
proveneau din familii înstărite. 

Tranziţia de la şcoala elementară la liceu a fost experimentată ca fiind 
un punct critic. Nivelul aşteptărilor faţă de elevi este foarte ridicat. Dacă în 
şcoala generală loana este de nota zece la majoritatea materiilor, în liceu, nu 
mai obţine niciun premiu. Pe de altă parte, experimentează programul foarte 
rigid de la internat. 


Nu aveam timp liber, noi, cei de la internat eram ocupați tot timpul, cu meditații, cu program fix 
de somn, venea pedagoga în timpul nopții şi ne controla dacă suntem în camere, dacă dormim. 
Purtam ciorapi mercelizați, aveam un număr la bască şi pe mâneca uniformei, nu aveam voie cu 
fuste scurte, nu aveam voie cu pantaloni. Doi ani de zile am crescut aşa. Ce folosesc din perioada 
aia e un puternic simț pentru curățenie şi ordine. Asta cred că e moştenire şi de la pedanteria 
tatălui, dar şi de la pedagoga care avea caracterul tatălui meu. 

Despre această perioadă loana îşi aminteşte că pedagoga o cataloga ca 
aparţinând unei „familii dezorganizate”. Adolescenta nu înțelegea sensul 
acestei sintagme, dar percepe că „este ceva rău”, că are o moştenire discutabilă 
şi, în cazul în care nu respectă cerinţele instituționale, ar putea avea neplăceri. 

Profesorii din liceu sunt descriși ca foarte exigenți şi bine pregătiți din 
punct de vedere profesional. Ei îşi cunosc elevii şi le cunosc şi situația familială. 
Despre dirigintă, loana spune că avea încredere în ea, pentru că îi cunoştea şi 
fraţii mai mari, care au urmat aceleaşi liceu şi care erau disciplinaţi. Astfel, ea îi 
cere loanei să supravegheze o colegă de liceu, care fost transferată de la 
Focşani, pe motive disciplinare. De acest episod se leagă o amintire amuzantă 
cu privire la iubirea adolescentină. 


Diriginta şi pedagoga mă puseseră să o păzesc să nu se întâlnească cu băieți, ea fiind foarte 
frumoasă, modernă. Ce făcea fata? se pupa cu un băiat frumos, în curtea internatului, între 
salcâmi. Eu trebuia să stau să mă uit cum se pupă ea şi s-o spun. Cum şi pe mine mă plăcea un 
băiat, coleg de liceu, o păzeam tot în salcâmii din curtea internatului, pupându-mă şi eu. Mă 
întreba diriginta „Ce a făcut Stela ieri?” „S-a pupat” „Cu cine?” „Cu cutărescu” „Şi tu ce ai 
făcut? „M-am pupat şi eu cu cutărescu”. 


Viaţa liceală este una plină de privaţiuni. Principalele surse de 
întreţinere ale Ioanei sunt bursa socială şi ajutorul financiar venit din partea 
mamei care este nevoită să lucreze foarte mult pentru a reuşi să o întrețină în 
şcoală. Întrucât aceste surse de întreţinere sunt insuficiente, loana era nevoită 
să se îmbrace cu haine primite de mama sa de la femeile prin ale căror case 
muncea. Odată cu perioada adolescenţei, pretenţiile Ioanei cresc, îşi doreşte 
îmbrăcăminte şi încălțăminte nouă şi specifică vârstei. În acest moment intră în 
conflict cu mama sa, care nu îi poate asigura veniturile necesare pentru 
continua studiile liceale. În aceste condiţii, este nevoită să abandoneze liceul 
pentru a intra în câmpul muncii. 


În clasa a X-a mama mi-a zis că sunt mare şi că aveam nevoie de haine, că sunt alte fete care 
muncesc şi să fac şi eu acelaşi lucru. Am întrerupt liceul şi m-am dus şi am făcut o şcoală de 
calificare la locul de muncă. 


Vorbind despre acest moment, loana spune că a fost şocant pentru ea 
să nu îşi poată continua studiilor din cauza dificultăţilor materiale: „am urmat 
ciclul unui copil pe care familia nu-l poate ajuta pentru a trăi demn”. 


Şcoală şi muncă. Prima răscruce în viaţa loanei a apărut în momentul 
în care a luat decizia de a se califica într-o meserie şi de a-şi croi propriul drum 
în viață. Începând din acest moment, axa profesională a devenit centrală în 
viaţa ei. Ascensiunea, aşa cum o descrie este dificilă şi uneori plină de 
obstacole. Primul pas în cariera profesională îl reprezintă calificarea în meseria 
de filatoare în industria textilă. Pentru a fi admisă la şcoala de filatoare din 
Buzău, a trebuit să lucreze şase luni ca menajeră în casa unei femei foarte 
bogate, care se ocupa de procesul de selecție. Vorbind despre perioada de 

şcolarizare la locul de muncă, Ioana mărturiseşte: „[...] am amintiri tare 
frumoase despre acea perioadă, dar şi uşor triste, pentru că era prima oară când 
plecam de lângă mama mai mult de 5 zile”. Odată cu obţinerea calificării în 
meseria de filatoare, pe care o exercită timp de 13 ani, loana se mută la Focşani. 
Din acest moment putem spune că Ioana trece într-o nouă etapă a vieţii, cea de 
adult. 


Am terminat şcoala din Buzău şi m-am întors la Focşani şi am început să muncesc. Am stat un 
timp cu gazda, apoi statul mi-a dat casă, mi-am cumpărat mobilă, mi-am făcut un prieten şi aşa au 
trecut 13 ani. 


În paralel cu activitatea de zi cu zi, loana decide să îşi continue studiile 
şi urmează cursurile liceale la seral. Ea admite că aplecarea spre studiu i-a fost 
transmisă din familie, în special de către mama sa, şi încurajată pe parcurs de 
către fratele mai mic care îi îndrumă lecturile. 


Mi-a transmis bine mama chestia cu învățatul, plus că aveam un frate, îl am şi acum, care se ocupa 
oarecum de educația mea. Imi dădea cărți să citesc, Freud, Cioran. 


Facultatea. La vârsta de 32 de ani, încurajată de fratele mai mic, loana 
decide să facă o schimbare majoră în viaţa cotidiană - să dea admitere la 
Facultatea de Drept din Bucureşti. Gândindu-se la motivele care au stat la baza 
acestei hotărâri, identifică câteva: o stare de nemulțumire faţă de viață în 
general, dorinţa de a schimba mediul, nevoia de a cunoaşte „alţii” asemănători, 
dorinţa de a învăţa lucruri noi, de a avansa profesional. La acestea putem 
adăuga ca motivaţie extrinsecă faptul că, la rugăminţile mamei sale, Ioana 
mergea în Bucureşti pentru a observa ce face fratele său. În urma acestor vizite, 
dobândeşte o anumită „experienţă” cu evenimentele din afara țării. 

Evenimentul este prezentat ca fiind un punct de răscruce în viața 
intervievatei, întrucât într-o scurtă vizită la fratele său se hotărăşte să dea 
examen de admitere la facultate. Reuşita la facultate este determinantul 
mutării în Bucureşti. 


La un moment dat ajunsesem o însingurată, fiindcă nu aveam cu cine să vorbesc despre gândurile 
mele, despre ce citeam. Eram oarecum o femeie normală, ar fi trebuit să fiu foarte mulțumită, 
aveam un bărbat, un cerc de prieteni gălăgioşi, aveam două case, că avea şi el casă, el avea şi 
maşină, aveam un salariu bun, se muncea în acord individual şi eu chiar munceam etc. 

Începusem să spun că mă simțeam incomod eu cu mine însămi, plus de asta noi eram numai fete în 
fabrica aia. Era o femeie, colegă cu mine, cu care muncisem atâția ani şi ne certam foarte des şi ea 
nu uita să îmi spună că sunt țigancă. 

Apoi, trebuia schimbat mediul, e în firea noastră să schimbăm din când în când mediul, să 
schimbăm ceea ce facem, să schimbăm în noi înşine câte ceva. Cred că a fost perioada când simțeam 
nevoia de o schimbare chiar dacă aveam în general mai tot ce îmi doream. Când am venit la 
Bucureşti, efectiv am închis uşa şi am plecat, nici prietenului meu nu i-am spus că s-ar putea să nu 
mă mai întorc. Am venit tot aşa să văd ce face frate-miu şi în următoarele cinci zile am dat examen 
la facultate şi am şi luat. 


FUNDAȚIA SOROS ROMÂNIA 


De ce Facultatea de Drept? Opţiunea pentru această facultate este 
strâns legată de întreaga viaţa şi mai ales de copilăria loanei alături de un tată 
violent. Ea povesteşte acest moment astfel: „când am hotărât că vin la Drept, e o 
chestie amuzantă, dar pusă în context psihologic contează ca motivaţie. Îmi 
povestea mama câte bătăi îi trăgea tata şi am zis eu, o chestie copilărească, că fac 
facultatea de drept şi găsesc eu un motiv pentru care să îl închid pe tata, ca să îl 
pedepsesc pentru câte i-a făcut mamei. Cred că acolo mă includeam şi pe mine, 
că eu crescând doar cu mama nu mai făceam diferenţa, a supărat-o pe ea, m-a 
supărat pe mine. Până am terminat facultatea s-a dus şi tata la locul lui, deci mi- 
a cam dispărut motivaţia şi obiectul muncii”. 

Mutarea în Bucureşti este o provocare şi necesită depăşirea unor 
greutăți şi a unor temeri. În lipsa resurselor financiare şi unui loc de muncă care 
să îi permită să se întreţină în Bucureşti, loana se vede nevoită să accepte 
suportul fratelui său. În primii doi ani de facultate locuieşte împreună cu 
fratele, care îi oferă postul de consilier personal la Ministerul Culturii. 

Episodul dedicat vieţii de student se referă la diferenţele dintre 
aşteptările legate de viaţa studenţească şi modul cum se desfăşoară aceasta. 
Pentru că nu a trăit „viaţa de licean”, fiind nevoită să se împartă între serviciu şi 
viaţa de familie, îşi doreşte să trăiască din plin viaţa de student. Îşi imaginează 
că va merge la cursuri, va citi şi se va distra împreună cu colegii. Dar acest lucru 
nu s-a întâmplat, pe de o parte, din cauză că majoritatea colegilor erau 
funcţionari publici din ministere, aveau un loc de muncă, o familie şi nu le 
permitea timpul, iar, pe de altă parte, însăşi Ioana are puţin timp pentru loisir 
fiind nevoită să lucreze pentru a se întreţine. 

Când îşi aminteşte de colegii de facultate, ea descrie episodul când le 
mărturiseşte acestora că este romiță. În primele zile după ce îşi declară 
identitatea, observă că se creează o distanţă între ea şi colegi şi că este privită cu 
reticență. Atitudinea rezervată a colegilor se schimbă când Ioana îi ajută la 
examene. 


Tot criteriul competenţei m-a ajutat şi în facultate. Dacă nu eram bună şi nu îi ajutam pe colegi să- 
şi ia examenele poate că eram izolată. 


Traseul profesional. În modul în care îşi construieşte povestea carierei 
poate fi remarcat faptul că vorbeşte despre cantitatea foarte mare de timp şi 
energie investite pentru a deveni profesionist. 


Eu, cel puțin din'92 de când am venit în Bucureşti ca să ajung să îmi iei tu un interviu, am muncit 
tare mult. Cred că dacă ar fi să îmi reproşez ceva mi-aş reproşa faptul că nu am avut grijă de mine. 
Am acordat prea multă atenție muncii, ideii ca atunci când spun sau vorbesc despre un lucru să 
fiu şi ascultată şi lumea să mă şi creadă că ceea ce spun eu e probat şi cu practica şi cu teoria decât 
ideii de a mă măritata, a avea copii. 


Aşa cum am menţionat deja, îşi începe traseul profesional la o vârstă 
foarte tânără, la sfârşitul clasei a zecea, exercitând meseria de filatoare. Apoi, în 
perioada studenţiei lucrează la Ministerul Culturii pe postul de consilier 

personal. I-a făcut plăcere să se ocupe de problemele minorităților pentru că 
avut acces la informaţii legate de istoria, cultura şi valorile romilor. Dar această 
„educaţie elevată” nu îi este suficientă pentru a înţelege tradiţiile romilor. 
Astfel, pentru un an, decide să lucreze într-o organizație a romilor al cărei 
preşedinte era un rom tradițional şi învaţă despre tradiţiile romilor. Ca urmare 
a experienţei dobândite în acest timp, în 1996 va fi angajată la o organizaţie 
militantă pentru drepturile omului. Privind retrospectiv, loana identifică 
abilitățile care au recomandat-o pentru postul de coordonator de proiecte. 
Referitor la aceste calităţi, ea spune: „[...] m-am trezit implicată în coordonarea 
unor proiecte, eram studentă la drept, era clar că puteam să coordonez proiecte 
în domeniu juridic. După aceea, eu sunt vorbăreaţă din naştere şi foarte 
apropiată de oameni, cel mai bine ştiu să îi ascult, era clar că eram bună pe 
cursuri de formare”. l-a făcut plăcere să lucreze în această organizație întrucât a 
acumulat experiență profesională şi de viaţă. În alt context, reflectând asupra 
perioadei din viață, când a fost cea mai fericită, menţionează acei ani: „Cred că 
perioada '96-'98 când stăteam în Bucureşti o săptămână că restul stăteam în 
teren. [...]. Cred că perioada aceea de doi-trei ani fericirea a fost maximă”. 

Traiectoria profesională începe să progreseze rapid în perioada cât a 
lucrat în cadrul organizaţiei militante pentru drepturile omului. Şansa de a 
lucra împreună cu un sociolog şi cu finanţator olandez la implementarea 
principiilor de dezvoltare comunitară, îi marchează în mod definitoriu cariera 
profesională. Are posibilitate de a îmbina cunoştinţele de drept cu cele de 
sociologie în domeniul dezvoltării comunitare, de a promova mai târziu acest 
mod de abordare a comunităților în politicile guvernamentale şi de a studia 
mai apoi problematica dezvoltării comunitare în teza de doctorat. 

Oportunitatea de a participa la cursuri de formare profesională în 
afara țării, oferită de această organizație, este generatoare de noi experiențe de 
viaţă. Interacțiunea cu alte culturi, alte moduri de abordare a realității sociale 
determină schimbări în modul de a privi lumea al loanei. 


[...] nu pot să îți spun cât de şocată am fost la prima mea ieşire din țară, care a fost la Budapesta. 
Trebuia să vorbesc o limbă străina, eu sunt francofilă, că pe timpul nostru se învăța rusa şi 
franceza. [...] am interacționat cu oamenii din alte țări, aşa am văzut ce înseamnă altă țară, alta 
decât România şi întoarsă de acolo am venit schimbată şi provocată. Apoi am intrat în rețeaua lui 
George Soros, asta a însemnat un alt gen de educație şi mai ales diplomație, alte deplasări, alte 
interacțiuni cu oameni de diferite profesii, cu diferite calități şi bune şi rele etc. Dacă eşti atent şi 
înveți din orice, te descurci, dacă nu... Se pare că eu am fost atentă, mi-a folosit faptul că am avut 
multe exemple bune, de la care am învățat. 


Odată încheiată colaborarea cu această organizaţie, ca urmare a 
diferendelor de opinii cu preşedintele organizaţiei, Ioana este consiliată de 
către prietenii să conceapă o strategie de viitor pentru ea însăşi. Aşa ajunge să 
înființeze o agenţie de dezvoltare comunitară şi începe o campanie de 
strângere de fonduri şi de dezvoltare organizațională. 

[...] trebuia să fac ceva, să duc mai departe conceptul de dezvoltare comunitară pe care tocmai îl 
învățasem. A urmat o puternică campanie de strângere de fonduri cu noua organizație, aveam 
deja un finanţator strategic, olandezul despre care ţi-am vorbit, iar Fundaţia Soros a fost unul din 
cei cărora le-am trimis cereri de finanțare şi care au fost aprobate. Aveam 10 salariați, deci a fost o 
organizație foarte serioasă, aveam bani, aveam succese. 


În 1998, în contextul pregătirii aderării României la Uniunea 
Europeană, în urma unui proces de selecţie foarte riguros, loana va fi aleasă să 
reprezinte romii în grupul de lucru mixt al Guvernului care se ocupa de 
elaborarea strategiei de îmbunătăţire a situație romilor. Contribuţia sa la 
configurarea strategiei este valorizată atât de ministru, cât şi de reprezentanții 
organizaţiilor rome. Ca urmare a acestui fapt, ministrul îi încredințează sarcina 
de a se implica în procesul de elaborare şi implementare a acestei strategii. 

Atunci când ia decizia de a lucra ca funcţionar public în Guvernul 
României, ia în considerare o serie de factori: nu vroia să renunțe la 
manageriatul Agenţiei Împreună care o consacrase, limitarea libertăţii de 
opinie, veniturile salariile scăzute ale funcţionarilor publici, insistenţele 
liderilor romi de a se implica în susținerea intereselor etniei rome. Presiunile 
exercitate de liderii romi au o influenţă determinantă, iar loana acceptă în anul 
2000 să facă parte din echipa guvernamentală care avea drept sarcină 
implementarea strategiei de îmbunătăţire a situației romilor. 

Retrospectiv, experienţa celor cinci ani ca funcționar public este văzută 
ca „interesantă”: „[...] am reuşit să aduc în România 50 de milioane de euro pe 
conceptul de dezvoltare comunitară, ceea ce pentru mine este o realizare, am 
fructificat o oportunitate, am călătorit mult şi am scris mult, sunt poate mai 
cunoscută în exterior decât în România”. 

Din 2005 până la jumătatea anului 2007, loana avansează de la statutul 
de funcționar public la cel de secretar de stat. Privită din punctul de vedere al 
libertăţii de acţiune şi puterii de decizie, această experienţă nu este considerată 
la fel de productivă, apreciind că nu a gândit suficient atunci când a acceptat 
numirea. 


O consider o decizie a mea neînțeleaptă, pentru că dacă până atunci mă mai puteam exprima cât de 
cât, exprimare în sensul că şefii pe care i-am avut de fiecare dată credeau în mine, în capacitățile 
mele şi îmi acordau un mare grad de independenţă, inclusiv decizională. Ca secretar de stat, să 
conduci alți 50 de oameni, tineri, fără experiență în domeniul administrației publice şi să te 
implici şi în relațiile instituției în plan intern şi internațional, nu a fost uşor. 


Amintirile din perioadă cât a exercitat funcţia de secretar de stat sunt 
catalogate ca fiind „nefericite”, dar doreşte să ni le împărtăşească. În primul 
rând, se consideră a fi fost „incomodă” pentru unele organizaţii sau funcționari 
publici pentru că nu accepta „sfaturile neautorizate” sau „lipsite de experiență 
practică”. Dorind să facă din instituţia publică pe care o conducea una de 
specialişti care să deţină expertiza necesară în tratarea problemelor romilor, 
ajunge să nu fie agreată „ca stil, limbaj, metodă” şi până la urmă este înlocuită 
din funcţia de conducerea a acestei Agenţii. Alte amintiri neplăcute ale Ioanei 

sunt legate de discriminarea multiplă. Ea chiar afirmă: „cu cât urci mai sus, cu 
atât eşti mai discriminat şi mai respins”. În sprijinul acestei afirmaţii vine cu 
două exemple concrete. În primul rând, vorbeşte de modul cum a fost tratată de 
către funcţionarii Secretariatului General al Guvernului: 


Trebuiau mai întâi să mă țină în picioare trei sferturi de oră şi să îmi vorbească ei mie despre romi, 
după care se aproba sau nu forma documentelor. Aşa mi-am dat seama că acest comportament este 
o dovadă a lipsei de respect, o dată pentru mine ca femeie, o dată pentru mine ca funcție şi nu în 
ultimul rând, pentru mine ca cetățean rom. 


În aceeaşi ordine de idei, vorbeşte despre experienţa ca romiță, 
beneficiară a unei burse de studiu de trei săptămâni la Bruxelles, care a avut 
drept obiective: cunoaşterea instituţiilor şi organizaţiilor Uniunii Europene, 
diseminarea problemelor romilor. În această ipostază, se confruntă cu 
reticenţa, distanțarea şi lipsa de interes a oficialilor europeni față de problemele 
romilor de la noi din ţară. Totuşi, reuşeşte să se facă ascultată schimbând 
strategia de abordare: „mi-am dat seama că nu pot să fiu sinceră, că trebuie să 
folosesc metodele lor, diplomaţia, şi că trebuie să am mai multe strategii de 
abordare a oficialilor europeni În momentul în care am spus că lucrez cu 
categoriile care nu au voce şi că încerc să fac ca vocea lor să fie auzită şi ulterior, 
problemele lor să fie puse în practică, deveneam interesantă”. 

Evaluând experienţa ca secretar de stat, Ioana conchide: „În afară de 
perioada când am vrut să mă mărit şi nu am putut, cu un român, că n-a vrut 
familia lui, am simţit puternic discriminarea, izolarea cât am fost secretar de 
stat”. 

Vorbind pe scurt despre momentul prezent, loana afirmă că este într-o 
perioadă de refacere, de „reinventare” şi „reformulare” a sinelui pentru a-şi 
stabili traseul de viață. Veniturile necesare traiului zilnic le obţine din 
contractele de consultanţă. Ca plan, pe termen scurt, are finalizarea tezei de 
doctorat, iar pentru termen lung se gândeşte ca alături de unele schimbări în 
viața personală să se implice în mai mare măsură în viața socială. 


Iubire şi familie. Episodul dedicat vieţii de adult se referă la traseul său 
profesional şi mai puțin la viața familială. Îşi începe povestea sentimentală cu o 
cerere în căsătorie primită în clasa a şaptea de la mama unui băiat de etnie 
romă, care îl cunoştea pe tatăl loanei. Această cerere nu se finalizează cu o 
căsătorie, deoarece atât tânăra adolescentă, cât şi mama sa, îşi doreau ca să-şi 
continue studiile. 

O altă cerere în căsătorie finalizată în mod similar este cea a unui 
acordeonist pe care l-a întâlnit la un bal ţigănesc. În acea perioadă, căsătoria cu 
un „muzicant” era considerată „o şansă”, având în vedere statusul social 
ridicat: „erau bogaţi, bine socializaţi şi, pentru că ei interacționau cu multă 
lume, erau şi educați, aveau şi şcoala vieţi”. Legat de acest episod Ioana îşi 
aminteşte că mama, dorind să creeze impresia că are o fată cu zestre, 
împrumută de la vecini mobilă şi chiar instalează, tot de la vecini, un cablu 

pentru a avea curent electric. 

Momentul întâlnirii bărbatului, alături de care va trăit 13 ani în uniune 
consensuală, este prezentat foarte pe scurt: „Şi el era un fel de muncitor, vopsea 
maşini, şi eu eram muncitoare şi ne-am cunoscut la o petrecere. Ne-am plăcut şi 
ne-am potrivit aşa de bine că am stat 13 ani împreună”. Povestea vieţii de cuplu 
şi de familie în general nu este detaliată, câteva aspecte sunt totuşi prezentate. 
Aflăm că prietenul este cu 16 ani mai în vârstă şi este nepotul unor „boieri” pe 
ale căror pământuri muncise mama loanei. Diferenţele de status social dintre 
cei doi şi stigmatizarea etnică a loanei de către „soacra sa” fac ca povestea celor 
doi să fie percepută ca una nefericită. 


Venea soacra mea în vizită şi mă lua de păr, aveam părul lung şi îşi înfăşura bine mâna şi spunea, 
„da, eşti frumoasă, eşti deşteaptă, eşti gospodină, dar nu te suport că eşti tigancă, mama ta a lucrat 
pe pământurile mele”. 


Nelegitimarea uniunii celor doi determină disoluția cuplului. Ioana 
percepe că această relaţie este lipsită de viitor şi decide să renunţe la ea odată cu 
începerea cursurilor universitare. Cu toate acestea, cuplul nu se dizolvă odată 
cu începerea studiilor universitare ale Ioanei, ci mai continuă la distanţă, timp 
de doi ani. 


Un timp am făcut naveta că mă simțeam eu datoare, că îl lăsasem după atâția ani, dar cred că a 
contat mai mult faptul că deşi ne iubeam ştiam că e o chestie fără viitor, că legitim n-o să fiu 
niciodată soția lui. Cât eşti tânăr treci uşor peste legalizarea legăturii afective, tocmai pentru că ai 
nişte ani peste care poți trece, însă la un moment dat te maturizezi şi chiar iți doreşti acest lucru, el 
iți dăo anumită stabilitate, certitudine şi statut social. 


Această relație se termină definitiv odată cu decesul prietenului. 
Interesantă e o întâmplare superstițioasă legată de acest eveniment. Fiind 
puternic afectată de relaţia nelegitimată, mama Ioanei doreşte să medieze 
conflictul cu a sa cuscră. Discuţia dintre cele două femei este tensionată, iar 
mama băiatului se situează pe o poziţie extremă: „decât [băiatul meu] să o ia pe 
fata ta, mai bine să îl ia Dumnezeu”. 

Dacă în viaţa profesională decizia de a accepta funcția de secretar de 
stat este considerată ca neînţeleaptă, în viața sentimentală relația romantică cu 
un artist este apreciată ca nepotrivită. În vremea când a lucrat la Ministerul 
Culturii are o relaţie romantică cu un „artist”, care nu a iubit-o pentru ceea ce 
era ea ca om, ci pentru că era „țigancă”. 

Într-o manieră similară, ne este povestită relaţia cu un partener de 
etnie romă. loana crede că o relaţie bazată pe principiul homogamiei are mai 
multe şanse de reuşită. Etnia, statusul socio-profesional similar, proximitatea 
spaţială favorizează latura emoţional afectivă a relaţiei. Dar prescripția socială 
tradițională a rolurilor (femeia trebuie să se ocupe de treburile casei, iar 
bărbatul să fie întreţinătorul de familie) şi stereotipul că bărbatul trebuie să 
deţină poziţia dominantă în contextele de muncă şi în familie determină un 
conflict de roluri. Aceste constrângeri de rol ies la iveală într-o banală situație 
cotidiană, când partenerul îi cere loanei, la o oră târzie să îi gătească „ciorbă de 


ROMII — POVEŞTI DE VIAȚĂ 


135 


136 


burtă”. Situaţia este percepută ca „înfruntare profesională”, deoarece, la locul 
de muncă, loana era şefa partenerului. Conflictul de roluri apărut în context 
domestic determină, în timp, destrămarea cuplului. 


Am încercat, la un moment dat am crezut că dacă este un rom cel cu care să mă asociez lucrurile se 
schimbă. În plan afectiv e adevărat, eşti mai deschis, ai mai multă încredere şi mai puține aşteptări, 
sentimentele pornesc către el fără să le mai transmiţi tu, în schimb intri în conflicte de alt gen, 
determinate de poziția ta ca femeie în societate, mărimea salariului, neacceptată de unii bărbați, 
programul de lucru etc. Suntem într-o țară în care bărbatul trebuie să aibă dreptate întotdeauna, 
el este cel mai frumos, cel mai puternic, cel mai deştept, stâlpul casei căci aşa i-a spus mama lui de 
mic copil. 


Intervievata noastră consideră drept dezirabilă ca vârstă pentru 
căsătorie a unei femei cea a majoratului. Această vârstă este potrivă pentru 
fetele rome, de vreme ce acestea sunt socializate pentru a fi gospodine, mame, 
soții şi mai puţin orientate spre carieră sau autodezvoltare. 


[...] noi, fetele rome, primim educația de bună gospodină de mici, să fim cuminţi, să avem grija 
bărbatului nostru ca şi cum am fi mamele lor, ni se spune de mici că suntem responsabile cu 
armonia în familie, iar, dacă avem frați mai mici, sunt lăsaţi în grija noastră. Unei fete nerome, în 
general i se transmit alte valori şi principii, i se spune că ea este importantă şi apoi bărbatul. 


Pe de altă parte, decizia în alegerea soţului ar trebui să fie a fetei şi nu a 
părinţilor acesteia, ei pot interveni ca şi consilieri, dar în niciun caz ca decidenți. 

În legătură cu vârsta propice pentru căsătorie a bărbatului, Ioana crede 
că este cea a maturității, definită subiectiv de fiecare individ în parte. 


Satisfacție cu viaţa. În planul evaluării subiective a satisfacţiei cu 
viaţă, Ioana face o delimitare clară între viața profesională şi cea familială. 
Munca de zi cu zi i-a adus satisfacție, dar nu împlinire, apreciind că 
„mulțumirea vine din bucuriile mici pe care le obţii din familie”. Reflectând 
asupra factorilor care pot determina satisfacție, consideră familia ca suportul 
fundamental şi ca o valoare deosebit de importantă. Într-o manieră similară, 
afirmă: „Oricât ai fi de puternic şi oricâtă atenţie ai avea, dacă partea asta 
[familială] nu e asigurată, rămâne un gol, pe care nu-l poţi umple cu nimic”. 

Sfera profesională este cea care îi oferă cele mai multe satisfacţii, o dată 
pentru că îi oferă recunoaştere, putere, venituri, dezvoltare personală, iar, pe 
de altă parte, îi permite să schimbe în bine viaţa unor comunități. Dezamăgirile 
din viața personală sunt contrabalansate de realizările profesionale, iar 
schimbarea socială produsă într-o comunitate tradițională de romi ca urmare a 
intervenţiei reprezintă realizarea cu care loana se mândreşte. Valorificând 
resursele locale — forţă de muncă locală, materie primă —îi ajută/învaţă pe săteni 
să construiască case. 


Realizarea cea mai importantă a fost cum am reuşit noi să facem case. Tot procesul a fost unul 
participativ. Singurul lucru pe care ştiau să-l facă era cărămida. Am condus procesul, în aşa fel 
încât ei spuneau ce trebuie făcut, ei decideau, ei erau atât managerii propriilor propuneri, cât şi 
destinatarii rezultatelor. 

Predicţiile în ceea ce priveşte viitorul se referă la aplecarea către 
oameni. În planul evaluărilor subiective, ea se consideră ca fiind orientată spre 
celălalt, transferând semenilor energie, cunoştinţe îmbinate cu afecțiune şi 
simpatie, fără a aştepta nimic în schimb. 


Pentru mine, ca persoană, de acum încolo, nu prea mai pot face mare lucru, profesional cred că 
încă mai pot face câte ceva, dar pentru asta este nevoie de o echipă. Mai multe minți luminate la un 
loc şi active pot să promoveze schimbarea, mai mult decât o mulțime inactivă. 


Referitor la persoanele semnificative din viața sa, Ioana a amintit 
părinţii atunci când a venit vorba de figurile semnificative ale copilărie, iar în 
diferite etape ale existenţei au existat şi alte persoane care i-au purtat de grijă şi 
i-au îmbunătăţit viaţa şi au sprijinit-o în traseul profesional. Fratele cel mic a 
avut un rol determinant în ceea ce priveşte traseul profesional al Ioanei. El este 
cel care o influenţă determinantă pentru ca loana să urmeze o facultate şi să 
devină un membru activ al mişcării romilor din România. O altă persoană care 
a i-a fost alături în ultimii 15 ani şi a îndrumat-o permanent este Renate Weber. 
loana admite că „dincolo de partea emoţională, Renate mi-a transmis 
activismul şi militantismul”. 


Femeile sunt rar modele pentru alte femei, pe lângă Renate Weber, modelul autohton, mai am un 
model, controversata Margaret Thatcher, controversata Margaret Thatcher. Sunt crescută printre 
bărbați, de la tata care m-a înțărcat, la frate-miu care fiind mai mare cu patru ani, cu el am făcut 
primul drum la bibliotecă, şi terminând cu persoanele cu care am lucrat şi care m-au marcat 
profesional în ultimii 10 ani. 


În concluzie, putem afirma că povestea vieţii Ioanei este o poveste a 
carierei. Fiecare etapă din viață este povestită ca o experienţă de învăţare, de 
acumulare de informaţie, dezvoltare de abilități. Iar criteriul pentru reuşita în 
viaţă se consideră a fi munca şi efortul personal: „Contează şi ce faci cu tine, 
dacă stai numai în baza cunoştinţelor acumulate în facultate, sau preferi să te 
distrezi, sau să munceşti doar pe perioada voluntariatului sau a practicii 
obligatorii, sau îţi însuşeşti şi munca şi învățatul, consecutiv”. 


e Claudiu 


Copilăria. Claudiu se naşte în 1975, fiind cel de-al treilea copil al unei 
familii de romi din Bucureşti. Încă dela începutul interviului, când se prezintă, 
Claudiu ne vorbeşte despre părinţii săi, despre fraţii şi despre locul lui în cadrul 
familiei. Aflăm că are o soră cu 13 ani mai mare, un frate mai mare cu doi ani şi o 
soră mai mică cu doi ani. Principalele persoane în jurul cărora îşi construieşte 
povestea copilăriei sunt părinţii săi, caracterizați prin grijă şi căldură 
sufletească. 

Portretul tatălui este schițat prin elemente puţine, dar definitorii: 
talent, pricepere, vrednicie, notorietate, stimă, onestitate, înțelepciune, 
paternalism. Claudiu este vădit emoţionat atunci când vorbeşte despre tatăl 
sau: „un om integru care a ştiut toata viaţa ce este mai bine să facă, un familist 
convins, un învingător aş putea să spun”. În alt context adaugă: „sunt oameni 

care se nasc cu talent, ori faptul ca el a putut să îşi manifeste acest talent la cea 
mai înaltă valoare a reprezentat o recunoaştere în societate, în comunitate şi la 
nivelul familiei”. Figura tatălui se conturează în mintea lui Claudiu din 
puţinele sale amintiri timpurii, dar mai ales din relatările celorlalți: mama, 
fraţii, unchii. Deşi îşi pierde tatăl la numai cinci ani, îi rămân în minte câteva 
episoade din timpul petrecut împreună: „Eram mici când a murit el, dar eu încă 
ţin minte foarte bine şi îşi făcea foarte mult timp pentru noi ne ducea în parc ne 
lua cadouri”. De la rude află că tatăl său la vârsta de 12 ani a migrat în Bucureşti 
dintr-o localitate rurală din Ilfov, pentru a-şi face ucenicia timp de opt ani pe 
lângă un meşter zidar. La 20 de ani şi-a început carierea pe cont propriu pentru 
ca să ajungă mai apoi un sculptor cunoscut. Multe din statuile din parcul 
Cişmigiu din Bucureşti îi aparţin, aşa cum îi aparţine şi designul exterior al 
Aeroportului Henri Coandă Ă 

Figura mamei este prezentă în toate etapele vieţii lui Claudiu. În ochii 
săi, mama este „supraom”. Rămasă văduvă, la vârsta de 37 de ani, îşi asumă 
singură întreţinerea şi educarea celor patru copii. În acel moment de cumpănă 
al vieţii sale, mama nu avea un loc de muncă sau alte resurse de susținere a 
familiei. S-a angajat ca supraveghetor de noapte şi printr-o muncă susţinută a 
reuşit să îşi întreţină copiii la şcoală. Sacrificiile făcute pentru ca fiii săi să 
acceadă la un status social superior trezesc profunde sentimente de respect şi 
iubire pentru cea care îi educă în spiritul muncii. 


Spun că este supraom pentru că a putut să ne dea o educație, ne-a stimulat să mergem la şcoală, a 
fost alături de noi întotdeauna, ea ne-a fost şi mamă şi tată. În momentele astea lucrurile din 
copilărie se resimt pentru că nu ne-am mutat, noi locuim în continuare împreună, şi eu şi mama şi 
frate-miu cu soțiile, deci stăm într-o casă, deşi am fi putut să ne mutăm în altă parte. Iubirea şi 
respectul pe care îl avem unul față de celălalt practic nu ne-a permis să ne despărțim. 


Criteriul pentru a reuşi în viaţă, în concepția mamei, este munca şi 
efortul depus pentru a învăţa carte sau pentru a te califica într-o meserie. 
Rămasă unicul întreţinător al familiei, adoptă strategia de a face din pregătirea 
şi educarea copiilor săi o „investiţie pe termen lung”. În măsura posibilităților, 
îşi sprijină copii material şi moral, cu o singură condiţie - să înveţe. Claudiu îşi 
aminteşte că mama sa nu pierdea nici o ocazie să le spună: „daca vreţi să reuşiți 
şi să ajungeţi pe picioarele voastre, eu o să vă ajut cât pot, dar trebuie să mergeţi 
la şcoală, să faceţi ceva, să aveţi o meserie.” 

Descrierea fraților este făcută în cuvinte puţine. Un spaţiu mai larg îi 
este dedicat fratelui său. Astfel, aflăm că aceasta, după încheierea studiilor 
gimnaziale, urmează o şcoală profesională în timpul cărei primeşte o bursă 
deloc de neglijat pentru veniturile familiale. Traiectoria sa profesională este 
una ascendentă, după terminarea liceului la seral, urmează facultatea, pentru 
ca acum să practice meseria de inginer în telecomunicaţii şi să fie principalul 
aducător de venituri în familie. Referitor la viața familială, în prezent acesta 
este căsătorit, dar nu are copii. Traseul de viaţă al surorilor este rezumat în 

câteva cuvinte: sora cea mare a urmat liceul economic, dar pentru că s-a 
căsătorit şi a făcut un copil nu a mai urmat o facultate. Acum este casnică şi are 
trei copii. Sora cea mică este managerul general al unui magazin. 

In trecere sunt menționați şi alți membrii ai familiei intervievatului 
nostru, bunici sau unchii paterni, fără a fi date detalii despre aceştia. 

În episodul dedicat primilor ani din viață, Claudiu face o scurtă descrie 
a comunităţii în care a copilărit. Ne vorbeşte despre o comunitate compactă a 
romilor din cartierul bucureştean Herăstrău. Cea mai mare pondere în 
comunitate o aveau romii ursari, apoi erau vătraşii şi câteva familii de români. 
Familia lui Claudiu aparţine neamului vătraşilor, neam care a renunţat la stilul 
de viaţă tradițional, nomad pentru a se aşeza într-un spațiu şi a practica o 
meserie. Relaţiile între membrii comunităţii se bazau pe bună înţelegere şi 
respect reciproc. Referitor la modul cum era percepută educaţia şcolară în 
comunitate, Claudiu ne spune: „Comunitatea cred că era scindată pentru că 
erau unii oameni care idolatrizau practic şcoala, alţii care nu, se uitau cu 
reticenţă, cred că mai degrabă nu înțelegeau ce înseamnă”. 


Comunitatea era una nu tradițională, haideţi să îi spunem aşa, era o comunitate polivalentă. 
Existau mai multe neamuri de romi. Între noi toți exista comunicare, ne respectam fie că eram din 
neamul ursarilor, fie că erau vătraşi, comunicau foarte bine, unii aveau meserii normale, meserii 
din astea aşa pe care le întâlnim mai la tot pasul, zidar, coşar şi aşa mai departe, ceilalți din neamul 
ursarilor erau o comunitate mai închisă, deci mult mai tradiționali, cu ghicitul, cu toate acestea 
existau o comunicare şi un respect foarte mare între noi. 


Plasându-se în această comunitate, Claudiu se vede iubit, îndrăgit de 
vecinii săi, care îl rugau să le facă diferite comisioane. 


Eram foarte iubit în comunitate, eram foarte iubit de toată lumea şi îmi aduc aminte că făceam tot 
felul de comisioane, de fapt nu le făceam în mod intenționat, de fapt oamenii apelau la mine. Erau 
oameni în vârstă: „du-te şi ia un iaurt, ia o pâine” şi îmi aduc aminte că mă duceam numai într-o 
fugă la alimentara la pâine şi mă întorceam foarte repede şi ne dădea 5 lei, 10 lei; eu mă bucuram, că 
eram mic, luam tot felul de bomboane, de dulciuri pe care le aduceam acasă. Dar oamenii mă 
priveau cu drag, mă chemau la ei. 


Şcoala. Urmărindu-şi propria evoluţie intelectuală Claudiu 
mărturiseşte: „la şcoală a fost foarte bine pentru mine, m-a fascinat, mi-a plăcut 
foarte mult şcoala”. Interesele lui se îndreaptă spre ştiinţele umaniste, îl 
preocupă cu precădere limba şi literatura română. 

Din şcoala primară reţine o situație discriminatorie care i-a produs 
stări afectiv-emoţionale neplăcute. Îşi aminteşte că era în clasa a patra când s-a 
organizat o manifestaţie în cinstea preşedintelui Germaniei, eveniment la care 
participau toţi colegii săi îmbrăcaţi în haine albe şi cu flori în mâini. În 
momentul în care toții elevii se pregăteau de plecare, învăţătoarea i-a spus că 
nu poate lua parte la această demonstraţie, în consecinţă să meargă acasă. Deşi, 
pe moment, nu înţelege care este cauza pentru care i se interzice participarea la 
eveniment, mai târziu conştientizează: „eram brunet şi probabil copiii aceia 

trebuiau să stea în primul rând şi eventual unul dintre ei, nu ştiu care, trebuia să 
fie sărutat de către preşedintele României şi de către preşedintele Germaniei. 
Această întâmplare nu are doar efecte punctuale, ci îl urmăreşte o perioadă 
până când înţelege că era vorba de „o discriminare mascată, adică nu în 
comportament, cât în restricția de la unele lucruri, de la unele evenimente”. 
Această întâmplare neplăcută este contrabalansată de povestirea unor 
evenimente plăcute din viaţa sa de elev. Este menţionată festivitatea de 
investire ca pionier sau activitățile extraşcolare la care lua parte cu plăcere. 


7 


Aproape în fiecare an aveam activități patriotice, aşa se numea - „muncă patriotică” - şi astea, din 
punctul meu de vedere, erau foarte bune. Era o formă de socializare care apropia extrem de mult 
colegii şi anume trebuia să mergem la şcoală sâmbăta şi duminica să vopsim copacii, să facem 
curat în curtea şcolii, să vopsim gardurile. Făceam ore de circulație, de educație civică [...] 
evenimente sportive. Erau tot felul de meciuri de fotbal organizate între diferite şcoli. 


Relaţiile cu colegii din şcoala primară şi generală sunt descrise ca bune, 
cu unii dintre ei a păstrat legătura în timp, le cunoaşte traseul profesional: un 
fost coleg; este directorul general al unui post de televiziune, altul este liderul 
galeriei unui club de fotbal. Îi descrie ca „oameni extraordinari, care au profesii 
diferite în ziua de astăzi”, iar cu câţiva dintre ei a rămas prieten şi se întâlnesc 
frecvent. 

Pentru a pune în valoare relaţiile existente la nivelul grupului de elevi, 
ne este povestit episodul când toţii copiii se mobilizează pentru a ajuta un coleg 
care avea probleme familiale: „îmi aduc aminte că eram în clasa a cincea când 
am fost la un coleg de-al meu care avea probleme. Murise maica-sa, locuia cu 
bunica, bunica era foarte bătrâna, nu putea să se mişte, şi el stătea acasă şi avea 
grija de ea. [...] trăia în condiţii greu de imaginat şi avea probleme foarte mari şi 
atunci l-am ajutat, ne-am mobilizat toți colegii, mergeam la el şi îl ajutam să îşi 
facă temele şi l-am readus la şcoală”. 

Urmărindu-şi performanţele de elev, Claudiu spune că era „apreciat 
foarte mult de către colegi şi chiar de către profesori”. Văzând că are rezultate 
bune la învăţătură, dar o situaţie familială mai dificilă, profesorii o încurajează 
pe mama să îl sprijine pentru a nu se limita la studiile elementare, ci să-şi 
desăvârşească pregătirea şcolară. Mama este cea care îl sprijină, dar şi cea care 
îl controlează pe tot parcursul formării sale educaționale. Se interesează de 
activitatea şcolară şi participă cu regularitate la toate şedinţele cu părinții. 


Mama îmi povesteşte că atât profesoara de romană, cât şi cea de matematică au vrut să o cunoască 
în mod special, să stea de vorbă, bine, înțelegeau profesorii că am o situație mai grea şi tocmai de 
aceea vroiau să vorbească cu maică-mea pentru a stimula-o să tragă mai mult de noi pentru ca să 
nu ne oprim la şcoala primară. 


Un nou pas în evoluţia intelectuală a intervievatului nostru îl 
reprezintă liceul. Decizia de a continua parcursul educaţional cu această nouă 
treaptă îi aparţine mamei. Alături de discuţiile avute cu familia, discuţiile cu 
colegii şi consilierea şcolară a profesorilor, făcută pe baza rezultatelor şi 

aptitudinilor elevului, au constituit determinanții în alegerea profilului 
liceului. Deşi aspiraţiile candidatului erau orientate spre cariera militară (îşi 
dorea ca împreună cu un prieten să urmeze Liceul Militar de la Breaza) va 
frecventa, pentru un an, cursurile liceului teoretic Jean Monet la profilul 
matematică-fizică pentru ca apoi se mute la liceul Caragiale, la profil uman. 
Principala motivaţie a schimbării liceului este proximitatea spaţială a liceului 
Caragiale. 


As fi vrut să merg la liceul militar de la Breaza, din păcate nu am ajuns, liceul militar de la Breaza 


însemna că trebuia să mă mut acolo din clasa a 9-a până în clasa a 12-a. Ori mama îmi imaginez că 
nu a vrut să mă ştie departe. Eram totuşi un copil în clasa a VIII-a, nu eram aşa un bărbat pe 
picioarele mele, iar mama a spus nu. 


Despre rezultatele sale la învăţătură ca licean aflăm că au fost foarte 
bune. Per ansamblu, viaţa de licean este presărată cu amintiri plăcute, 
amuzante, iar relaţiile cu colegii şi profesorii sunt de asemenea cordiale. Din 
această perioadă este reținut şi povestit în amănunt un eveniment care poate fi 
privit ca un punct de răscruce în viaţă lui Claudiu. Pe scurt, întâmplarea poate 
fi rezumată astfel: în clasa a unsprezecea, profesoara de limba şi literatura 
română are un accident şi este înlocuită de o altă profesoară renumită pentru 
exigența sa, dar şi pentru excelenta pregătirea profesională. Aceasta îşi testează 
noii învățăcei încă de la prima întâlnire. Claudiu îşi aminteşte şi subiectul 
lucrării de control: „Alexandru Macedonski, Noapte de decembrie”. La 
proxima întâlnire sunt aduse lucrările, iar notele erau pe măsura reputației d- 
nei profesoare, adică foarte mici. O singură lucrare era evaluată de nota nouă, 
cea a lui Claudiu. Dincolo de această poveste, de reținut este rolul pe care îl are 
această profesoară în povestea vieții lui Claudiu, în orientarea acestuia spre 
performanţă. 

Momentul când primeşte nota zece este evocat cu emoție de Claudiu: 
„la prima teza pe care am susținut-o cu ea am obținut nota 10, ea nu a dat 10, în 
momentul în care a dat nota 10 ţin minte că i-au dat lacrimile şi a spus «este 
prima nota de 10 pe care o dau după 18 ani de zile»”. Din dorinţa de a nu înşela 
aşteptările, atât ale profesoarei, cât şi ale colegilor, Claudiu se simte dator să se 
pregătească temeinic la această materie, ajungând ca la lucrările de control să 
primească subiecte complexe şi diferite de cele ale colegilor săi de clasă. 


M-a stimulat foarte mult, adică m-a obligat, eu nu mai puteam să fiu un elev care citeam în grabă 
sau care învățam aşa nativ ca mă descurc mai bine decât alții citesc o data de 2 ori şi merge, gata am 
reținut şi înțeleg esenţa, m-a stimulat să fiu din ce în ce mai bun, deci eu ştiam „domnule sunt un 
elev de 10, nu am cum să o dezamăgesc, nici pe profesoară, nici pe ceilalți elevi şi implicit pe mine 
însumi.” Nu învățam pentru notă, dar pur şi simplu a fost un stimulent moral. 


Rezultatele excepţionale din perioada liceului sunt confirmate şi de 
rezultatele obţine la examenul de bacalaureat la limba şi literatura română. 
Este o altă întâmplare de viaţă relatată în cele mai mici detalii. Aşteptând, 
alături de colegii săi, afişarea rezultatelor la examenul de bacalaureat, Claudiu 

este chemat de către preşedintele comisiei (actualmente, un cunoscut lider 
sindical) pentru a fi prezentat profesoarei care a corectat lucrările la limba 
română. Rezumă acest eveniment astfel: „Am intrat în biroul directoarei şi era 
o comisie, m-a prezentat spunând «poftiți, doamnă, el este misteriosul domn 
M. C.» şi am văzut o doamnă în spate, nu o cunoşteam, era D. B., o profesoara 
foarte cunoscuta de română. S-a ridicat de pe scaun, mi-a întins mâna, a zis 
«felicitări, aţi avut cea mai bună lucrare şi sfatul meu este să urmați o facultate 
de litere»”. Reflectând la această experienţă, Claudiu subliniază că a venit să 
confirme şi să legitimeze evoluţia ascendentă din liceu. 

Povestea adolescenţei este construită în jurul activităţilor didactice şi 
în mică măsură sunt evocate întâmplări extraşcolare. Ne mărturiseşte că a avut 
o iubită în liceu de etnie română, dar nu povesteşte nici o întâmplare legată de 
acest episod. Totuşi, aflăm că etnia nu a reprezentat un impediment în legarea 
relaţiilor de prietenie sau dragoste. 

Terminând liceul, Claudiu simte că a împlinit aspiraţiile mamei sale: 
„era foarte mândră şi foarte bucuroasă de tot parcursul meu şi de toată evoluţia 
mea în liceu”. 

Alegerea Facultăţii de Litere din cadrul Universităţii Bucureşti, vine ca 
un pas firesc al traseului său educaţional, având în vedere pasiunea şi 
rezultatele excelente obţinute pe parcursul liceului la limba şi litera română. 
Fără a povesti pe larg experiența studenţească, îşi defineşte parcursul 
educaţional ca fiind unul foarte bun, iar în alt context menţionează că era 
„boem” şi îi plăcea foarte mult să citească. Cu toate acestea, încheie cei patru ani 
de facultate fără a participa la examenul de licență. Principala motivaţie pentru 
care, inițial, amână acest examen este valorificarea unei oportunităţi de a lucra 
în afara ţării. Este momentul când trece la o nouă etapa din viața sa, cea a 
maturității, când îşi asumă responsabilităţile de întreţinător al familiei. 


Eu de mic copil am avut responsabilitatea familiei, chiar dacă nu mi-a spus vreodată maică-mea 
„vezi că tu ai responsabilitatea asta”. Aşa am simțit-o, adică eu ştiam că am o răspundere şi față de 
maică-mea, față de soră-mea şi față de fratele meu care era şi mai mare decât mine. Deci ştiam că 
trebuie să avem de mâncare. 


Contextul în care decide să amâne momentul obţinerii unei diplome 
universitare este cel al dificultăților financiare ale familiei sale, dar şi cel al 
mirajului obţinerii unor venituri ridicate din munca în străinătate. În urma 
discuţiilor cu un prieten care lucra în Franţa se hotărăşte să migreze temporar 
în această ţară. 


Era o perioadă mai proastă pentru fratele meu, soră-mea nu lucra, maică-mea avea un salariu 
foarte mic şi atunci am simțit că trebuie să pun cumva osul la treaba zic „mă, ce fac, stau, citesc, 
îmi place să fiu boem şi aşa mai departe şi de mâncare seara ce mâncăm, mâncăm literatură?” 
Adică până la urmă am fost împins cumva de situația financiară, adică am zis nu, lasă că merg 
„Afară”. Era curentul în acea perioadă că „afară” se câştigă bine. 


Un vârf al evoluţiei sale profesionale îl reprezintă obținerea licenţei în 
ştiinţe politice. După multiple experienţe de muncă asupra cărora vom reveni 

pe larg mai jos, intervievatul nostru optează să urmeze cursurile SNSPA din 
Bucureşti. Alegerea profilului facultăţii este ghidată de dorința de a se implica 
activ în soluţionare problemelor cu care se confruntă membrii comunităţii sale 
etnice. Îşi pune întrebări cu privire la modalităţile de a reduce sărăcia în 
comunitățile de romi şi posibilele modalităţi de a face auzită vocea comunității. 


[...] am înțeles că lucrurile nu se rezolvă decât din prisma politicului. Dacă vrei să schimbi ceva în 
esență nu o poți face decât dintr-o poziție politică, dar nu înainte de a înțelege ce înseamnă în 
ansamblul relațiilor sociale natura instituțiilor, circuitul instituțional. 


O dată ce a fost aleasă calea ce avea să fie urmată, Claudiu solicită şi 
obţine o recomandare de la Partida Romilor pentru a putea concura pe locurile 
speciale pentru romi ale Facultăţii de Ştiinţe Politice. 

Experienţa educaţională este descrisă ca „unică” datorită multiplelor 
interacțiuni cu profesori de renume. Sunt menţionate câteva nome notorii din 
viaţa politică şi academică: Cristian Pârvulescu, Petre Roman, Codiţă, Miroiu, 
Mihaela Vlăsceanu, Alfred Bulai, Vintilă Mihăilescu. 

În contextul descrierii relaţiilor sale cu colegii, Claudiu spune că era 
apreciat şi consultat de către aceştia în legătură cu diferite proiecte. Această 
consideraţie a celorlalți îi provoacă bucurie şi determină o creştere a stimei de 
sine. Menţionează explicit că nu s-a simţit discriminat sau izolat în grup, din 
contră, credinţa sa este că a reuşit să schimbe percepţia negativă a romilor la 
nivelul profesorilor şi colegilor cu care a interacționat direct: „sigur am reuşit 
să schimb, cel puţin la nivel academic, cel puţin în facultatea pe care am urmat- 
o, percepția vizavi de romi sau cel puţin de potenţialul unor tineri” 


Relația pe care am avut-o cu colegii pe parcursul celor patru ani de zile a fost foarte bună, nu am 
simțit niciodată că sunt discriminat, că sunt cumva izolat, ba din contră, mă bucura enorm atunci 
când majoritatea colegilor mă consultau pe holuri ori mă sunau seara: „Claudiu, ce părere ai dacă 
fac proiectul ăsta, ce mă sfătuieşti?” Adică erau colegi care învățau foarte bine şi totuşi îmi cereau 
anumite sfaturi. 


Evaluându-şi performanţele educaţionale obținute celor patru ani de 
facultate, Claudiu apreciază că au fost excepționale, evoluând cu fiecare an. În 
sprijinul acestei credinţe vin aprecierile simbolice, dar şi formale, ale 
profesorilor. 


La nivelul percepției profesorilor vizavi de activitatea mea din facultate de asemenea am avut un 
sentiment profund de responsabilitate şi de bucurie în acelaşi timp pentru că eu am fost apreciat 
încă din primul an şi practic evoluția mea a culminat cu lucrarea de licență unde am obținut nota 
10 şi mai departe am intrat la master din 200 de candidați, am intrat primul la buget, de asemenea 
cu singura notă de 10. 


Performanţe educaţionale excepționale sunt realizate şi în cadrul 
programului de master în politici publice şi integrare europeană. 
In ochii lui Claudiu o prioritate ridicată o are excelența academică, ca şi 

abordarea competitivă a şcolii. Aceasta este bine rezumată atunci când spune: 
„ca sa fiu modest, dacă tot îmi faceţi profilul, spuneţi că lucrarea mea a fost 
singura selectată din toate lucrările de licenţă pentru teme de doctorat. Deci, 
practic să se sară, în sistemul nou de la Bologna, peste master. Deci eu puteam 
să intru practic cu lucrarea direct la doctorat, iar lucrarea mea de licenţa nu a 
fost una pe minoritatea romă, a fost o lucrare din sfera doctrinelor politice şi a 
ideologiei politice şi anume titlul lucrării este: Definiri ale marxismului în 
gândirea politică românească. 


Traseul profesional. Aşa cum s-a menţionat deja, la sfârşitul celor 
patru ani de studiu în cadrul Facultăţii de Litere, determinat de situația 
financiară şi atras de mirajul câştigurilor mari din munca în străinătate, 
Claudiu migrează în Franţa. Cu ajutorul unui prieten român îşi găseşte acolo 
un loc de muncă ca ospătar. Munca şi locuirea temporară în străinătate nu sunt 
pe măsura aşteptărilor sale, înțelege că activitățile îndeplinite nu îl 
caracterizează nu se regăseşte pe sine în ceea ce face. Pe de o parte capitalul 
relațional redus, iar pe de altă parte lipsa calificării, nu îi permit să îşi găsească 
şi să ocupe un loc de muncă care să corespundă aşteptărilor sale. Eşecul 
încercării de a accede în rețeaua şcolară franceză este cel care amplifică 
dezamăgirea. Astfel, numai după două luni petrecute în Franţa, se întoarce în 
ţară. 


Nu mă regăseam pe mine, întotdeauna spun „nu astă sunt eu sau nu asta vreau să fac în viață.” 
Ori eu am mers după principiul că până la urmă vreau să fac ceea ce îmi place sau ce ştiu mai bine. 
Am încercat să îmi găsesc altceva, încercam să îmi găsesc o posibilitate de a merge la şcoală acolo, 
dar nu am avut contacte, eram singur acolo şi până la urmă am renunțat şi am venit în țară. 


Întors în ţară, se angajează pentru o perioadă ca director de vânzări la 
un furnizor de internet, pentru ca apoi să opteze pentru sistemul militar. Va 
lucra trei ani de zile la „căştile albastre” ca militar profesionist. În momentul în 
care constată că nu mai poate evolua în sistemul ierarhic pentru că nu avea 
studii superioare şi că a ajuns la un plafon, decide să părăsească serviciul 
militar. 


Sistemul miliar românesc din acea perioadă nu îmi permitea să îmi fac studiile superioare în 
acelaşi timp, deci acolo aveai un program fix şi nu aveai nici posibilitatea să evoluezi ierarhic. 
Conta foarte mult prima încadrare, studiile liceale, ori eu nu vroiam să rămân sergent angajat [..] 
nu îmi convenea nici mie statutul, adică nu vedeam practic posibilitatea de a evolua în interiorul 
sistemului şi vedeam oameni mult mai slab pregătiți decât mine care erau în poziții mult mai 
înalte, ori lucrul ăsta m-a determinat să renunţ. Practic însemna o plafonare pentru mine, ori nu 
vroiam să mă opresc aici. 


Privite din perspectiva prezentului, evenimentele din trecutul lui 
Claudiu sunt descrise întotdeauna ca benefice. Cu această experiență militară 
simte că a împlinit visul copilului de 14 ani care îşi dorea să urmeze liceul 
militar de la Breaza. 

Urmează o perioadă din viaţa sa care este trecută sub tăcere. Ne 
mărturiseşte că o dată cu ieşirea din sistemul militar simte nevoia unei 
perioade de regăsire pentru a alege un alt traseu de viață. O dată cu decizia de a 
urma Facultatea de Ştiinţe Politice se reconfigurează şi traseul profesional al 
intervievatului nostru. Este perioada din viață când îşi împarte timpul între 
şcoală şi organizaţia politică a romilor la care activează. Pentru a-şi asigura 

veniturile necesare traiului zilnic a înființat împreună cu un prieten „o mică 
afacere”, erau dealeri pentru o cunoscută companie de telefonie mobilă. 
Timpul tot mai mult dedicat şcolii şi organizaţiei nu îi mai permit să se ocupe 
de afacere şi renunţă la aceasta. 

Un loc central în viaţa sa îl ocupă organizaţia politică a romilor în care 
investeşte din ce în ce mai multă muncă şi pasiune, pe măsură ce avansează 
spre vârful ierarhiei. 


M-am implicat încă de la început, campania electorală din 2004 unde am ajutat atât logistic, cât şi 
la nivelul unor concepte. După aceea, încă de la început a fost un lucru care m-a obligat foarte 
mult față de romi în general şi față de organizație: în 2004, în luna mai, am fost ales drept 
preşedinte al organizației de tineret la nivel naţional, deja aveam o poziție oficială. 


În prezent, activitatea sa profesională de bază se desfăşoară în 
interiorul organizației rome, în cadrul căreia ocupă funcţia de preşedinte al 
organizaţiei naţionale de tineret. Pentru a-şi întregi veniturile lucrează ca 
expert pe PHARE. Ca produse ale muncii sale de expert menţionează: „sunt 
autorul unei metodologii de soluționare a lipsei actelor de identitate şi de stare 
civile în rândul populaţiei rome la nivel naţional. Sunt coautor a unui plan de 
acţiuni la nivelul municipiului Bucureşti care, practic, a reprezentat modelul 
pentru toată ţara”. 


Familie. Mutând discuţia cu Claudiu în planul familiei, aflăm că vârsta 
dezirabilă pentru căsătorie a unui bărbat este cuprinsă în intervalul 27-35 de 
ani, iar cea a unei femei în intervalul 23 - 28 de ani, iar un cuplu ar fi de dorit să 
aibă doi copii. 

În scurtele sale referinţe la tânăra sa familie, Claudiu ne spune că are un 
mariaj de şase ani, soţia sa este din Bucureşti, are 24 de ani şi este studentă la 
ASE. Tânăra sa soţie este rezultatul unei căsătorii mixte dintre o mamă de etnie 
romă şi tată român. Ne mărturiseşte că la începutul relației au existat 
disensiuni cu familia soției datorită lipsei de comunicare. Pe de altă parte, 
mama sa se temea că, odată căsătorit, se va muta în altă locuinţă şi îl va pierde. 
Claudiu nu doreşte să povestească despre căsnicia sa, consideră că „sunt 
lucruri destul de intime pe care eu le apreciez şi țin foarte mult la ele. În linii 
mari, pot spune că îmi iubesc foarte mult soţia”. 

Cuplul nu are deocamdată copii, dar viitorul tată îşi doreşte ca 
moştenitorii săi „să aibă verticalitate, să respecte principiile morale creştine, să 
înveţe carte şi să fie nişte adevăraţi lideri indiferent că va fi fată sau vor fi fete 
sau numai băieţi.” 

Încă de la începutul poveştii aflăm că este vorba de o familie extinsă, în 
aceeaşi casă locuiesc mai multe familii care se gospodăresc împreună. Motivul 
pentru care Claudiu şi frații săi au rămas în casă părintească, nu este lipsa 
resursele financiare, ci legăturile afective dintre membrii familiei. 

Vorbind despre câteva aspecte ale traiului zilnic, Claudiu ne spune că 
deciziile majore se iau de comun acord ca urmare a unor întâlniri la care 
participă toți membrii, indiferent de sex. Capul familiei este mama, dar 

punctul de vedere al lui Claudiu cântăreşte mult în ochii celorlalți. La nivel 
cuplului, deciziile se iau de comun acord, dar, la fel, opinia intervievatului 
nostru are câştig de cauză. 


Nu a existat niciodată o impunere decât în momentul în care era foarte necesar, adică atunci când, 
din lipsa de experiență, spre exemplu, când mergeam într-un anumit loc şi soția mea nu ştia ceva 
sau nu cunoştea ori eu trecusem şi eu ştiam ce se întâmplă sau ce efecte şi atunci era normal să îmi 
impun un anumit punct de vedere. 


Neînţelegerile inerente apărute în familia extinsă sunt minore şi de 
scurtă durată. De cele mai multe ori sunt cauzate de nerespectarea „unor reguli 
ale casei” stabilite de către mamă: „spre exemplu, de multe ori mamei i se pare 
că frate-miu, nu ştiu, a uitat să spună <<sărut mâna pentru masă>> sau de ce şi- 
ai lăsat nu ştiu ce tricou aicea sau de ce, adică banale, dar chiar asta contează la 
noi. Adică ordinea sa nu fie cumva afectată”. 

Administrarea gospodăriei este lăsată pe mâna femeilor: mama, sora 
mai mare şi soția intervievatului. Pentru cheltuielile necesare întreținerii 
familiei veniturile sunt puse în comun: „la noi totul este împreună, totdeauna a 
fostîmpreună, deci la noi nu există, spre exemplu, să ne facem mâncare separat 
sau noi cumpăram detergent şi ne spălam numai hainele noastre, deci totul este 
în comun”. 


Satisfacția cu viața. Evaluând situaţia sa personală actuală, Claudiu 
identifică, din perspectivă subiectivă, câţiva indicatori ai calităţii vieții: 
înțelegerea familială, cercul de prieteni, aprecierea socială, nivelul veniturilor. 
Din perspectiva tuturor acestor indicatori se consideră foarte mulțumit. O 
uşoară nemulțumire ţine de partea materială, Claudiu considerând că ar fi 
putut să aloce mai multă atenţie aspectelor financiare. Împlinirea sufletească 
izvorăşte din coeziunea familială, iar căsătoria este considerată cea mai 
importantă realizare a vieţii sale. Regretul său în viaţă este legat tot de familie, 
mai precis de dispariția timpurie a tatălui. În concordanță cu acest lucru, 
temerile sale legate de viitor sunt: „sănătatea, iar moartea mamei mele e lucrul 
care mă înfoiară cel mai tare”. 

Maniera în care îşi construieşte povestea vieţii se caracterizează printr- 
o imagine pozitivă în ceea ce priveşte imaginea de sine, oamenii din jur. 
Sentimentele sau evenimentele negative sunt extrem de rare. Reţine cu precizie 
episoadele predominant pozitive din fiecare fază a vieții sale de elev şi apoi de 
student. Episodul dedicat vieţii de adult se referă la traseul profesional, mai 
mult decât la orice alte experienţe, în ciuda faptului că propria familie este cea 
mai importantă realizare a vieţii sale de până acum. 

Valorizează toate experienţele de viaţă, nu ar schimba nimic din viața 
sa. Viaţa lui e stabilă până în momentul în care intră la liceu, moment pe care îl 
percepe ca pe un fel de salt. Traiectoria profesională începe să progreseze rapid 
în perioada liceului, continuă să urce oarecum mai moderat, în timpul 
Facultăţii de Litere, trecând printr-o scurtă descreştere când Claudiu renunță 

la susţinerea licenţei, pentru a atinge excepţionalul în perioada Facultăţii de 
Ştiinţe Politice. 


e Andrei 


Copilăria. Andrei se naşte în anul 1985, în Bucureşti, din părinți de 
etnie romă. Mama sa provine dintr-o familie de romi din Prahova, care, odată 
cu perioada industrializării, s-au mutat în localitatea Voluntari de lângă 
Bucureşti. Aproximativ acelaşi traseu l-a avut şi tatăl său, care a migrat în 
Bucureşti dintr-o localitate rurală din judeţul Dolj. Configurând o istorie de 
viață a părinţilor săi, Andrei ne povesteşte că aceştia s-au cunoscut la locul de 
muncă (ambii lucrând la RATB), iar tatăl şi-a părăsit soţia şi copilul la numai 
câteva luni de la naşterea acestuia. 

Rolul tatălui este minor în povestea de viața a lui Andrei, care se 
clădeşte în jurul personalității ambiţioase a mamei. Despre tatăl său ne 
mărturiseşte: „Nu pot să spun multe despre tatăl meu, pentru ca nu-l ştiu, nu-l 
cunosc, m-a părăsit când eram mic, la câteva luni”. Ca urmare a unor întrebări 
repetate ale intervievatorului aflăm totuşi câteva informații relevante pentru 
portretul tatălui: avea studii medii, este posibil ca la un moment dat să fi fost 
arestat, aşa după cum este posibil să aibă două fete. În aceeaşi ordine de idei, ne 
vorbeşte de lipsa oricărei relaţii cu tatăl său natural, ba mai mult, nici fotografii 
cu acesta nu are. 


Din câte ştiu eu, [părinții] s-au cunoscut la locul de muncă, au stat împreună, iar după ce m-am 
născut eu au apărut probleme între ei, el era un tip extra-familial, iar mama a luat decizia să mă 
crească singură. Nu era omul care să fie responsabil cu familia, să aducă bani, să întrețină familia. 


Când Andrei avea nouă ani, mama s-a recăsătorit cu un etnic rom. 
Relaţia cu tatăl vitreg este lipsită de afectivitate, în copilărie, fiind chiar gelos că 
acesta se apropia de mama sa. Mai târziu tânărul este nemulțumit de modul în 
care îşi îndeplineşte rolurile de tată, soț şi întreţinător al familiei. Concret, îi 
reproşează acestuia că nu a muncit suficient pentru familia sa, că nu a gestionat 
eficient resursele familiei, că este lipsit de afectivitate faţă de soţia şi fiica sa 
naturală. 


De câțiva ani nu mă mai înțeleg cu el, de când am crescut şi am devenit matur, el tot nu a încercat 
să fie responsabil, nu a ştiut să-i acorde atenție fiicei lui, iar eu nu acceptat situația asta, pentru că 
eu cred că bărbatul trebuie să-şi vadă de familie, să muncească, să aducă bani, să aibă grijă de copil, 
de familia lui, mai ales pentru că din cauza lui s-au vândut case, maşini. 


Din spusele lui Andrei transpar câteva trăsături de personalitate ale 
mamei sale: ambiţie, orgoliu, hotărâre, determinare. Alături de acestea mai 
observăm: valorizarea pozitivă a educaţiei, dorinţa ca fiul ei să reuşească în 
viață, mobilitate profesională şi spaţială. Atunci când se gândeşte la mama sa, 
Andrei o vede alături de el în toate momentele critice ale vieţii. Ea este cea care 
îi oferă suport financiar şi îi insuflă dorinţa de a învăţa, de a se perfecționa 
continuu. Admite că modul cum mama sa l-a educat îi trezeşte profunde 
sentimente de respect şi consideraţie. Pe toată perioadă anilor de studiu, mama 
este cea care îl întreține din veniturile obținute ca angajat RATB sau din munca 

pe cont propriu (comerţ sau muncă manuală). Mama este cea care îl ghidează în 
viață, dar îl şi supraveghează din umbră, merge la şcoală pentru a discuta cu 
profesorii sau pentru a participa la şedinţele cu părinții. 


Un lucru foarte bun este acela că şi-a dorit foarte mult să investească în mine, în educația mea, ca 
eu să ajung sus. [...] A fost un orgoliu personal al ei, să arate că ea ştie să-şi educe copiii şi o respect 
pentru asta. 


Deşi Andrei nu menţionează explicit reproşuri cu privire la unele 
decizii ale mamei, transpare ideea că nu este de acord cu modul în care ea a 
gestionat relaţiile cu familia soțului sau cu cea fraţilor sau cum a folosit 
bunurilor materiale. 

Din a doua căsătorie a mamei, Andrei are o soră mai mică, în vârstă de 
13 ani, care locuieşte împreună cu mama sa într-o localitate rurală din Argeş. 
Relaţiile dintre cei doi fraţi sunt apreciate ca bune, deşi, odată cu mutarea în 
Bucureşti a lui Andrei, întâlnirile lor sunt mai rare. Din partea tatălui natural 
este posibil să aibă două surori de aproximativ aceeaşi vârstă cu el, dar nu le 
cunoaşte. 

Relaţiile cu tatăl său vitreg nu sunt „cordiale“ şi, cu toate că locuiesc în 
acelaşi oraş, Bucureşti, întâlnirile lor sunt sporadice. Familia se reuneşte cu 
ocazia sărbătorilor importante din an, Paşti şi Crăciun, în localitatea unde 
trăieşte acum mama lui Andrei 


Tatăl meu vitreg este taximetrist de 15 ani în Bucureşti, eu stau separat de el, eu în căminul 
studențesc, el stă în chirie. Mama şi sora mea locuiesc în Argeş, la 130 de km de Bucureşti. Sora 
mea este la şcoala generală unde am fost şi eu. Mama este pensionată pe caz de boală, are de vreo 
trei ani mari probleme de sănătate. Cu tatăl meu mă vad, depinde de situație, îl sun când am nevoie 
sa mă ducă undeva, dar îi plătesc cursa, mi-a făcut şi favoruri atunci când nu aveam bani, dar 
vreau să-i plătesc, pentru că îl cunosc bine şi nu vreau să creez discuţii. Cu mama şi sora mă vad 
foarte rar, au fost perioade când nu ne-am văzut două - trei luni, din cauza distanței, sau pentru că 
nu am timp, în vară am avut licența, masterul, pe urmă am fost plecat în Italia. 


Vorbind de rudele apropiate, Andrei spune că mai are trei veri primari 
din partea mamei sale, care locuiesc în Bucureşti, dar nu are o relaţie apropiată 
cu aceştia. Cu alte rude din partea mamei sau a tatălui nu a păstrat legătura. 


Migraţia internă a familiei. Copilăria şi adolescenţa lui Andrei sunt 
marcate de pendularea continuă a familiei între Bucureşti, Voluntari şi 
Domneşti (Argeş). Copilăria timpurie şi primii ani de şcoală îi petrece în 
Bucureşti, în zona Baicului. Ca urmare a hotărârii mamei de a vinde casa 
pentru a achiziționa o maşină în scopul practicării meserie de taximetrist de 
către soțul său, familia se mută în localitatea de provenienţă a tatălui vitreg şi 
locuieşte împreună cu familia acestuia. Din cauza disensiunilor noră-soacră, 
mama sa decide, după un an de conviețţuire, să se mute împreună cu familia la 
părinţii săi din Voluntari. Pentru că şi aici locuiau împreună cu cei doi fraţi ai 
mamei şi familiile acestora, apar conflicte care o determină pe mamă să se 
reîntoarcă în Argeş. Andrei rămâne împreună cu mama şi sora sa în Argeş până 
în clasa a 12-a când aceasta se mută din nou în Voluntari. În primul an de 

facultate, Andrei stă împreună cu familia în Voluntari, pentru ca, din anul doi, 
să se mute toți în Bucureşti. Mama lui se îmbolnăveşte grav şi nu îşi mai 
permite să locuiască în Bucureşti, aşadar, după un an şi jumătate, se mută 
împreuna cu fiica sa în Argeş. Soţul său rămâne în Bucureşti pentru a fi 
taximetrist, locuieşte cu chirie, iar Andrei se mută în cămin. 


După ce am terminat liceul ne-am mutat iar cu toții în Bucureşti, pentru că iar au fost probleme cu 
soacra, au mutat-o şi pe sora mea aici la o şcoală, am stat în chirie un an şi jumătate. Văzând 
problemele care sunt în familie m-am hotărât să mă mut în cămin, mama nu a fost de acord, am 
rămas singur două sau trei luni, nu mi-am permis chiria şi atunci m-am mutat în cămin, mama şi 
sora mea s-au mutat înapoi la țară şi de atunci lucrurile au rămas aşa. 


Comunitatea în care îşi petrece copilăria şi apoi adolescenţa este cea a 
românilor, el chiar menţionează că nu a fost socializat în cultura tradițională 
romă, nu i-au fost transmise tradiţii, obiceiuri sau cutume rome. Ţinând cont de 
locul de provenienţă al tatălui şi numele pe care îl poartă, se afiliază neamului 
căldărarilor. 


Şcoala. Parcursul şcolar al lui Andrei până în clasa a şaptea urmează 
migraţia familiei sale: primii ani de şcoală, până în clasa a treia, îi face în 
Bucureşti, urmează clasa a patra la Domneşti, pentru ca în clasa a cincea şi a 
şasea să se reîntoarcă în Bucureşti, în aceeaşi şcoală unde urmase clasele 
primare. Finalizează şcoala generală la Domneşti, urmează liceul la 
Topoloveni, iar pentru studiile universitare se reîntoarce în Bucureşti. 

Atunci când vorbeşte despre primii ani de şcoală, Andrei spune că i-a 
făcut plăcere să fie afiliat unui grup. Urmărindu-şi propria evoluţie 
intelectuală, Andrei se defineşte ca un elev cu rezultate şcolare extraordinare, 
în şcoala primară este premiantul clasei, iar pe parcursul studiilor gimnaziale 
şi liceale se menţine în primii cinci din clasă. Relaţiile cu colegii sunt catalogate 
ca bune, nu s-a simțit discriminat sau izolat pentru că aparținea etniei rome. 
Rezultatele şcolare extraordinare din primii ani generează sentimente de 
mândrie şi apreciere din partea mamei şi a naşului său. 


Mi-a plăcut să fac parte din elevii unei clase, eram printre cei mai buni din clasă, la şcoala generală 
eram 14 elevi, iar eu eram printre primii 5. [...] îmi aduc aminte că am poze de la sfârşitul anului 
şcolar, în primii 4 ani am luat premiul întâi la rând, iar mama era foarte mândră de mine. 


Andrei se descrie ca un elev sociabil, care, deşi migrează de la o şcoală 
la alta, reuşeşte să lege prietenii cu colegii. Dar depărtările spaţiale au stins 
unele dintre relaţiile de prietenie. 


Mi-am făcut prieteni, eram foarte comunicativ, dar de când am venit în Bucureşti nu mai am 
relații foarte apropiate, pentru că am pierdut contactul, în primii 2 ani mai vorbeam la telefon, în 
ultimii 2 ani recunosc că am pierdut legătura, cu unii dintre ei care sunt studenți aici vorbesc şi 
păstrăm legătura. 


Momentul admiterii la liceu este prezentat ca unul hotărâtor, care a 
configurat traiectoria de viaţă a lui Andrei. Iniţial, se gândeşte se urmeze o 
şcoală profesională de şoferi, pentru a obţine carnetul de conducător auto, 

cât mai repede. În urma discuţiilor cu profesorii şi cu mama sa, alege să urmeze 
un liceu teoretic din Topoloveni, aflat la 15 km de casă. Proximitatea spaţială a 
instituției de învățământ este un factor care se ia în calcul atunci când se decide 
ce liceu să urmeze. Resursele financiare limitate nu îi permit să locuiască în altă 
localitate pentru a urma liceul. 


După clasa a opta nu ştiam ce să aleg, ce să fac mai departe, inițial am vrut să fac profesională, îi 
vedeam pe toți tinerii de acolo care spuneau că dacă faci profesionala îți iei carnetul de şofer mai 
repede, îți iei maşina etc. Am ales un liceu teoretic, cred că m-am consultat şi cu mama, m-au 
îndrumat şi profesorii. 


Andrei îşi aminteşte cu plăcere de perioada cât a fost licean. Privind 
din perspectiva prezentului, acea perioadă stă sub auspiciile relaţiilor de 
prietenie cu colegii. Este menţionat colegul de bancă, despre care Andrei spune 
că „era şi el de etnie romă, dar nu recunoştea, ne înțelegeam foarte bine, noi 
eram spuma clasei, făceam glume”. Despre performanţa liceală el adaugă „şi în 
perioada liceului m-am menținut printre cei mai buni”. 

Un puternic sentiment al ataşamentului îl leagă de diriginta sa. Andrei 
chiar spune „am amintiri frumoase legate de ea” sau „este cea mai frumoasă 
amintire a mea”. Această apropriere faţă de dirigintă este atribuită credinţei 
sale că şi ea era de etnie romă. În ochii lui Andrei, diriginta este „un înger 
păzitor”, care veghează să îşi continue studiile şi să nu fie discriminat pe 
parcursul liceului de către profesori sau colegi. Este descrisă ca un om foarte 
bun, cu un status social şi venituri ridicate, pasionată de obiecte lucrate 
manual. Povestea oferă o imagine a apropierii de dirigintă: „Îmi aduc aminte că 
nu aveam bani şi îmi spunea mama «cere-i d-nei diriginte nişte bani şi îi dai tu 
mai încolo». Nu ştiu cum aveam curajul ăsta, să merg să-i cer bani, îi ceream 50 
de mii, ea îmi dădea 100 de mii şi nu mi-i mai cerea înapoi, şi asta s-a întâmplat 
de mai multe ori”. În aceeaşi ordine de idei, Andrei povesteşte că, aflând că 
dirigintei îi plăceau feţele de masă cusute manual, mama sa vrea să îi facă 
cadou un astfel de obiect, dar diriginta nu acceptă cadoul şi plăteşte față de 
masă la un preţ mai mare decât cel al pieţei. 

Frecventarea liceului este făcută cu regularitate, absenţele sunt puţine 
şi se datorează lipsurilor materiale. Andrei admite că „au fost zile când nu am 
fost la şcoală din motive financiare, ceream bani din vecini ca să pot să merg la 
şcoală, aveam nevoie de bani, de transport, în primul rând”. 

Valorizarea pozitivă a educaţiei şi orientarea spre învăţătură îi sunt 
transmise de mic de către mama sa. Aşa cum am amintit deja, la fiecare 
perioadă de prag, mama este cea care îl consiliază şi îl orientează în direcția 
dorită. Alegerea facultăţii este un alt exemplu de decizie pe care mama şi fiul o 
iau împreună. Din paleta facultăţilor se iau în considerare trei posibile opţiuni: 
Drept, Jurnalistică şi Sociologie. Andrei şi-ar fi dorit să urmeze Facultatea de 
Drept, dar mama sa, ţinând cont de posibilităţile materiale, îl îndrumă spre 
asistenţă socială. De ce asistență socială? Mama sa lucra în acea perioadă ca 

asistentă într-un centru de plasament pentru copii cu dizabilități, era 
familiarizată cu acest domeniu şi posibilitățile de ocupare în această meserie. 

Experiența de locuire din primul an de facultate este una 
traumatizantă. Andrei ne povesteşte cum a locuit o iarnă, împreună cu familia 
sa, în condiţii improprii. Părinţii săi hotărăsc să se mute în Voluntari, în vechea 
casă părintească a mamei, dar, din cauza neînțelegerilor cu soţia fratelui său, 
familia lui Andrei este nevoită să amenajeze spre locuire o „baracă” din curte. 
Fac improvizații în această cameră pentru a putea supraviețui până în 
primăvară. 


Eu, împreună cu sora mea, mama mea şi taică-miu am stat nouă luni de zile în această baracă 
improvizată. Deci, era din ciment şi am turnat smoală, lemne ca să stăm aici. Şi pe urmă am făcut o 
sobă improvizată, şi acum mă apucă pasa sentimentală. Erau minus 30 de grade afară şi noi 
stăteam cu o pisică şi ne încălzeam, țin minte asta. 


În primăvara acelui an, mama lui Andrei află că suferă de o boală gravă 
şi decide să vândă terenul pe care îl moştenise de la părinți şi să se mute 
împreună cu familia în Bucureşti într-o locuinţă închiriată. Veniturile obținute 
nu le permit să se întrețină în Bucureşti şi, după un an, mama decide, ca 
împreună cu fiica, să se mute la Domnești. Este momentul când Andrei se 
desprinde de familie şi începe să îşi gestioneze singur viaţa. Întrunind 
condiţiile necesare pentru a primi un loc în cămin (medie şi domiciliu în afara 
Bucureştiului), Andrei va experimenta viața de student căminist. Condiţiile de 
locuire sunt pe departe de a fi satisfăcătoare, dar veniturile de care dispune nu 
îi permit să adopte alte soluţii de locuire. 

Pe durata studiilor universitare, pentru a îmbina teoria cu practica, 
Andrei activează ca voluntar în trei organizații nonguvernamentale. Din 
această practică învaţă să scrie proiecte de finanţare, să organizeze campanii de 
strângere de fonduri, workshop-uri sau să lucreze cu copiii cu dizabilități. 
Privind retrospectiv, aceste activități de voluntariat i-au oferit, pe lângă 
dezvoltarea experienţei profesionale şi personale, posibilitatea de a-şi rotunji 
veniturile. 


Mai aveam avantajul că aici, la organizație, eram premiat. De exemplu, pe campania de 
distribuire de fonduri de acum 4-5 ani am fost premiat pentru cel mai bun activist pe campanie cu 
500 de mii. Apoi existau o serie de cercetări şi eram trimis. Mergeam la o cercetare, mai ales că 
ştiam să aplic interviuri, chestionare, „uite: hai să mai faci un ban”. Mai luam un milion, două de 
acolo. 


Odată terminată facultatea, Andrei decide să îşi continue pregătirea 
urmând studiile postuniversitare în specializarea politici sociale şi instituţii 
europene. Cu acest pas făcut în cariera sa educațională, intervievatul simte că a 
îndeplinit aşteptările mamei sale. Bunicii nu s-au putut bucura de reuşita sa 
educațională pentru că au decedat, pe când Andrei era la liceu. Îşi aminteşte de 
recompensele în bani pe care le primea de la unchiul său, odată cu obținerea 
premiului întâi: „îmi spunea că pentru fiecare premiu I luat îmi dădea câte 1000 
de lei, cum era înainte. Şi când terminam anul: <<naşule, uite diploma>>, 1000 
de lei. Şi chestia asta a fost foarte faină”. 

Andrei crede că nivelul de educaţie mai ridicat duce la creşterea 
şanselor de a urca pe scara socială. O altă motivaţie a învăţării este dată de 
atingerea unui anumit nivel de cunoaştere care i-a permis să se înscrie pe o rută 
profesională ascendentă. 


Având în vedere că nu prea ajungi undeva, dacă nu ai şcoală... Este mai important că îți poate 
dezvolta gândirea, poți activa într-un alt context, cunoşti mai multe persoane, contacte. 


Apartenența la etnia romă nu este considerată a fi un impediment în 
cariera profesională, din contră, Andrei crede că e posibil să îi fi conferit un 
avantaj la admiterea în facultate, întrucât a fost admis pe locurile speciale 
pentru romi. 


Tranziţia de la şcoală la muncă. Încă din primul an de facultate, 
Andrei începe să muncească. Pe lângă activitatea de voluntariat în trei 
organizaţii nonguvernamentale, lucrează sezonier pentru un supermarket, ca 
distribuitor de materiale publicitare. 


Pentru că eram la facultate şi nu mai aveam bani, am decis să îmi caut de muncă. Şi căram pliante, 
de la Cora şi primeam 300, 400, 500 de mii pe zi, depinde. Ne plătea la zi. Şi căram pliante ca să am 
eu banii mei. 


După anul doi de facultate, dorind să treacă de la munca ocazională la 
cea permanentă, Andrei hotărăşte să se orienteze spre găsirea unui loc de 
muncă. O prietenă l-a recomandat pentru a fi agent de asigurări. Dar dorinţa de 
a obţine un venit permanent nu îşi găseşte aplicabilitate. Despre experienţa ca 
agent de asigurări, el zice: „[...] am reuşit şi un contract de 10.000 de euro, dar 
nu am reuşit să vând constant. Asta era problema mea. Deci am stat un an de 
zile şi nu am reuşit să vând. Erau luni când nu făceam nimic, eram doar 
consumator”. Nedorind să solicite ajutorul mamei sale grav bolnave, ajunge în 
situația de a nu se mai putea întreţine în Bucureşti. În acest moment viața îi 
oferă o şansă, se scoate la concurs un post la una din organizațiile 
nonguvernamentale în care activase ca voluntar. In urma interviului de 
angajare din toamna anului 2006, i se oferă postul de asistent pe proiect, slujbă 
pe care o exercită şi în momentul interviului. 


Experienţă migrațională. Experienţa migraţională a lui Andrei este 
scăzută, nici el şi nici rudele apropiate nu au fost plecate din ţară pentru o 
perioadă mai îndelungată pentru a călători sau pentru a munci. Ca şi proiecție 
în viitor, ia în considerare posibilitatea de migra în afara ţării pentru a munci, 
dar deocamdată prietena sa este mult prea legată de părinţi pentru a fi de acord 
să părăsească țara. 


Iubire şi familie. De doi ani Andrei are o iubită de aceeaşi etnie cu el pe 
care a cunoscut-o în organizația unde acum lucrează. Un timp au fost colegi de 
serviciu, dar de câteva luni ea şi-a schimbat locul de muncă. Cei doi nu au locuit 
şi nu locuiesc împreună, prietena sa este din Bucureşti şi stă cu părinții. 
Relaţiile cu familia de provenienţă a prietenei sale sunt considerate de Andrei 

a fi chiar foarte bune. 

Andrei crede că vârsta dezirabilă pentru căsătorie a unui bărbat ar fi 26 
sau 27 de ani, în funcţie de voinţa bărbatului. Pentru o femeie crede că ar fi de 
dorit să se căsătorească în intervalul de vârstă 25-28 de ani. Familia ideală ar 
trebui să aibă doi sau trei copii, asta pornind de la ideea că ar trebui să existe 
mai mulți frați pentru a se sprijini reciproc. 


Satisfacție cu viața. Satisfacţia în viaţă, ca evaluarea globală, este 
socotită drept mulțumitoare: „ca şi stadiu de viaţă sunt mulțumit”. Planul 
profesional şi cel sentimental sunt cele care generează împlinire. Continuarea 
studiilor universitare este realizarea care îi dă un sentiment de mândrie. 
Nemulţumirile țin de realizările economice, de calitatea locuirii. Şi-ar dori să 
poată să îşi ajute financiar mama şi sora, dar veniturile obținute îi ajung doar 
pentru traiul zilnic. Iar lipsa unei locuinţe proprii îl constrânge să coabiteze 
într-o cameră de cămin alături de alţi şase colegi. 


Chestia e că nu mi se mai pare normal să stau prin cămine, că stăm mai mult de 6, şi poți să intri în 
conflict cu cineva, pentru că oamenii sunt cum sunt. Şi mi-am dorit să îmi satisfac nevoia a doua, 
să am unde să stau fără să mă bată nimeni la cap. 


Privindu-şi retrospectiv întreaga viață, Andrei şi-ar dori să poată 
schimba trecutul său „nomad”, relaţiile de familie tensionate şi legătura cu 
tatăl său. El admite că migraţia continuă a generat stări de nestatornicie, 
incertitudine, nesiguranţă, iar acest lucru i-a afectat personalitatea. 


Aş schimba trecutul acesta nomad, de colo, colo. Asta mă şi defineşte, câteodată sunt incert, nu 
sunt sigur pe mine, sunt flexibil, nu sunt constant. Câteodată nu am avut securitatea că eu stau 
aici de mult, de 5 ani, de 10 ani. Nu am avut securitate: acesta e spațiul meu. Ba du-te acolo, ba du- 
te dincolo. A fost chestia asta de du-te vino. Aş schimba relația mamei mele cu frații ei şi cu mama 
tatălui vitreg. Să văd ce e tatăl meu, ce e de capul lui, şi cam atât. 


Planuri de viitor. Legat de viaţa profesională, visele sale sunt să devină 
trainer în domeniul socio-uman, să se specializeze în management de proiect, 
comunicare în grup sau medierea conflictelor. Un alt plan de viitor este să aibă 
propria sa organizaţie nonguvernamentală prin care să deruleze proiecte în 
domeniul socio-uman. Această dorință de a oferi sprijin altora porneşte din 
firea sa empatică şi din experienţele personale nefericite. Ne mărturiseşte că şi- 
ar fi dorit să fi avut un frate sau o soră mai mare pentru a se sprijini reciproc, 
pentru a fi solidari. 


Înţeleg pentru că şi eu am trecut prin chestii foarte grele şi sper să nu treacă mulți, nu vreau să 
treacă mulți. 


O altă intenţie a lui Andrei este ca, la un moment dat, să îşi caute şi să îşi 
cunoască tatăl: „M-am gândit să-l caut, dar acum nu pot, nu am posibilitatea 
asta, nu am maşină, nu am timp, am zis că atunci când o să pot, o să o fac, pentru 
mine, să văd ce fel de om este”. 

În povestea sa, Andrei pune mare accent pe construirea relațiilor şi 
aspectelor familiale, amintirile timpurii reprezintă momente de pierdere şi de 
abandon. Sunt etape din viaţă la care el nu mai vrea să se întoarcă, simte lipsa 
sentimentului de stabilitate. Când familia se mută dintr-o localitate în alta are 
senzaţia că sentimentul său de apartenenţă este ameninţat, iar acest lucru se 
transformă, pe parcurs, într-un sentiment de insecuritate. 


* Elena 

Copilăria. Elena se naşte în 1987 într-o familie de romi din Brăila, oraş 
în care locuieşte până la vârsta de 14 ani. Rețeaua familială a Elenei este formată 
din: mamă, tată, un frate cu şapte ani mai mare şi bunicii materni. 

În copilăria timpurie, interacţiunile cu alţi copii sunt sporadice, se 
joacă mai mult singură, în casă. În perioada şcolară timpurie începe să 
urmărească împreună cu bunica sa telenovele pe posturile TV italiene sau 
spaniole şi chiar învaţă câteva cuvinte din aceste limbi. Încă de la începutul 
povestirii putem identifica una din aptitudinile intervievatei noastre, aceea de 
a învăţa cu uşurinţă limbi străine. 


De mică, nu prea pot să spun că ieşeam afară şi mă jucam cu copiii pentru că stăteam într-un bloc 
unde nu prea erau copii. Stăteam mai mult în casă, mă jucam de una singură cu păpuşile şi cu 
verişoarele. Asta până au apărut televiziunile prin cablu şi am început să mă uit pe posturi TV 
străine. 


Un loc şi un rol special în povestea vieţii Elenei îl are fratele său. Pentru 
că părinţii erau foarte ocupați cu activităţile zilnice, de îndrumarea şcolară a 
Elenei se preocupa fratele mai mare. El este numit „al treilea părinte şi profesor 
în acelaşi timp”, pentru ca, în alt context, să îl considere „învăţător de acasă”. 
Este văzut de către intervievata noastră ca persoana care are o influență 
determinată asupra traiectoriei sale academice. El este cel care alege şcolile ce 
vor fi urmate şi se interesează de performanţele şcolare ale surorii sale. 

Elena ne prezintă câteva date factuale legate de viaţa fratelui său. 
Aflăm că a urmat un liceu teoretic în Brăila, şi-a continuat studiile cu Facultatea 
de Administraţie Publică din cadrul SNSPA Bucureşti. Apoi s-a implicat activ 
în mişcarea romilor, activând în diferite ONG-uri rome. O perioadă a fost 
expert în Guvernul României pentru ca apoi să apoi să fie expert la European 
Roma Est Center din Budapesta. În prezent, este expert în România pe diverse 
programe sociale PHARE de incluziune socială. La vârsta de 20 de ani s-a 
căsătorit cu o persoană de aceeaşi etnie. Acum soţia lucrează în Budapesta, iar 
familia se reuneşte periodic. 

Atributele prin care îşi caracterizează părinţii sunt: înţelepciune, 
înțelegere, muncă, afecţiune, sprijin şi îndrumare continuă. 


[Părinții] sunt foarte înțelegători şi cred că asta este valabil pentru orice părinte şi, chiar dacă la 
un moment dat cred că nu au dreptate, totdeauna ajung să le dau dreptate. Ei judecă lucrurile 


foarte drept şi foarte corect. 

Elena este puternic legată afectiv de părinţii săi şi valorizează sfaturile 
primite de la aceştia. Cel mai mult învaţă din poveţele părintești: „întotdeauna 
am ajuns la părerea lor, mai devreme sau mai târziu le-am dat dreptate. Cam 
din asta am avut de învăţat, un om cu experiență mai multă, nu neapărat mai 
deştept, îți spune lucruri concrete”. 

Sprijinul material şi emoţional venit din partea părinților este văzut ca 
esenţial în configurarea traseului său de viaţă. Ei sunt cei care urmăresc, din 
umbră, evoluţia intelectuală a fiicei lor şi intervin atunci când cred că este 
necesar. 


Părinţii mei erau interesați de cum învăţ, dar nu îşi arătau interesul. Nici nu au venit la şcoală 
foarte des să stea pe capul dirigintei. La lecţii nu m-au ajutat niciodată. Mă întrebau în fiecare zi 
„Ţi-ai făcut lecțiile?” Intr-a cincea, când am avut atunci probleme de mă descurcam mai greu, m-a 
certat mama că nu ştiam la istorie şi m-a pus să învăţ pe la unsprezece noaptea. Ce mai făcea ea 
într-a întâia se uita pe caietul meu şi, dacă scriam urât, îmi rupea foaia. În liceu au venit foarte 
puțin la şcoală. 


Când ne vorbeşte de traseul educaţional al părinţilor săi, Elena 
aminteşte că încă de la generaţia bunicilor educaţia a început să fie considerată 
o valoare. Cu toate că ar fi dorit să urmeze studiile superioare, părinții săi, 
datorită lipsei resurselor materiale, se limitează la studiile medii. Tatăl este cel 
care proiectează asupra copiilor săi, dorinţele sale neîmplinite de a urma 
şcoală. 


Erau mulți copii, tatăl lui natural îl părăsise, a fost crescut de tată de-al doilea la țară în condiții 
mai precare. A plecat la 14 ani la tatăl lui natural pe care nu-l cunoscuse până atunci şi aşa s-a dus 
la liceu pentru că dacă ar fi stat la țară probabil s-ar fi dus la câmp, dar l-a încurajat bunica lui 
„mergi la taică-tu, că te dă la şcoală”. Taică-su, dacă ar fi ales să îl dea la liceu şi nu la profesională, 
probabil că ar fi ajuns departe, dar mai avea un copil şi a ales să îl ajute mai mult pe celălalt. 
Dorinţa a fost de partea tatălui meu să mergem la şcoală. Mai este şi posibilitatea din punct de 
vedere mintal, chiar învățam foarte bine şi cred că asta e cel mai important, dacă vezi că poate 
copilul tău de ce să nu îi ceri. Şi mai ai şi posibilitatea financiară, cu atât mai mult. 


În prezent, ocupaţia mamei este de contabil, iar a tatălui de agent 
comercial. O perioadă, când trăiau în Brăilă, părinţii aveau o afacere de familie 
cu profil în domeniul comerțului, dar au renunţat la aceasta, odată cu mutarea 
în Bucureşti. 

Atunci când vorbeşte despre copilăria timpurie, ne mărturiseşte că 
petrecea puţin timp cu părinţii, aceştia fiind mai mereu ocupați. Dar, în acelaşi 
context, subliniază că nu este vorba despre privare afectivă, întrucât fratele şi 
bunicii erau permanent lângă ea, iar părinții îi dedicau în totalitate puţinul lor 
timp liber. 


Lucrau de dimineață până seara, îi vedeam zilnic, dar nu pot să spun că stăteam cu ei. Nu am 
simţit o lipsă de afecțiune ca în filmele astea americane, că aveam bunici, aveam frate, dar şi ei 
[părinții] tot timpul lor liber mi-l alocau mie, nicidecum altor chestii. Nu am avut probleme din 
punctul asta de vedere. Apoi, când am venit în Bucureşti, aveau mai mult timp liber, acum 
lucrează şi au mai mult timp liber. 


Primele amintiri despre mama şi tatăl său sunt legate de activităţile 
educaționale. Îşi aminteşte că primise o revistă pentru copii de la părinții săi şi o 
ruga pe mama sa să îi citească din această carte. Într-o seară, mama obosită 
refuză să îndeplinească cerința fiicei şi îi spune să înveţe să citească. 

Din acel moment fata începe să ceară explicaţii cu privire la fiecare literă, 
pentru ca la scurtă vreme să înceapă să citească la TV cuvinte simple. Aşadar 
activitatea de învăţare a cititului este asociată cu mama. 

Un episod amuzant îi vine în minte Elenei atunci când încearcă să 
reînvie primele amintiri legate de tatăl său: „ţin minte că eram cu toții la masă şi 
frate-miu se îneca. Aveam un Abecedar de la frate-miu şi tata îmi citea mie, era 
o lecție Pârvule, mănâncă încet, că te îneci şi el a spus <<Cristi, mănâncă încet, că te 
îneci>> şi eu râdeam că ştiam că nu scrie <<Cristi>> acolo”. 

Povestea oferă şi o imagine a comunităţii în care se naşte şi îşi petrece 
primii ani din viaţă. Elena a locuit într-un cartier de români, în acelaşi bloc cu 
naşa mamei sale, cu care familia sa a legat relaţii de prietenie foarte strânse. 

Dorind să fie cât mai aproape de copii şi să îi sprijine cât mai mult 
posibil, părinţii Elenei hotărăsc să se mute în Bucureşti. Pe de altă parte, 
observăm că planurile familiei sunt pe termen lung, părinţii trasând din timp 
traseul educaţional al copiilor. 


Frate-miu era de 3 ani în Bucureşti, iar când era în anul 4 de facultate s-au decis ai mei să se mute 
în Bucureşti: „Hai să mergem, că oricum o să termine şi Elena şcoala, o să trebuiască şi ea să 
meargă la facultate şi de ce să nu fim acolo, ca ea să stea prin cămine, pe la rude”. 


Mutarea în Bucureşti necesită depăşirea unor greutăți şi a unor temeri 
atât pentru Elena, care interacționează cu alți colegi, cât şi pentru părinții săi 
care trebuie să îşi găsească un loc de muncă. Odată cu această schimbare, 
familia Elenei locuieşte într-o zonă în care ponderea populaţiei de etnie romă 
este ridicată. Alegerea cartierului bucureştean se face pe criterii de proximitate 
spațială față de rudele mamei. Practic aceste rude s-au ocupat de găsirea unei 
locuinţe atunci când părinţii Elenei intenționau să îşi schime domiciliul. 


Acum stau în Giuleşti, sunt mai mulți romi, dar nu pot să spun că stau în comunitate de romi. 
Vecinii mei prin jur sunt romi. 

În primul an ne-a fost mai greu, pentru că ai mei nu şi-au găsit serviciu imediat, fratele meu lucra 
şi ne-a mai ajutatel. 


Evoluţia şcolară. Elena începe pregătirea educaţională într-o şcoală 
de cartier din Brăila în „cea mai slabă clasă”. Evaluându-şi performanţele din 
şcoala primară, Elena spune: „a fost uşor să fiu prima din clasă patru ani de zile, 
mai ales că fratele meu era un fel de al treilea părinte şi profesor în acelaşi 
timp”. În alt context, menţionează că îi plăcea foarte mult să înveţe şi că cele mai 
multe dintre note erau de zece însoţite de felicitarea „bravo”. Reuşita şcolară îi 
creează sentimente de mândrie atunci când acasă îi povesteşte bunicii 
experienţele şcolăreşti: „mă duceam acasă la bunica şi îi spuneam că am luat 10 
bravo, ştiu că într-o zi m-am dus cu vreo 5 de 10 bravo”. 

Îndrumată la fiecare pas de către fratele mai mare, Elena învaţă să scrie 
şi să citească înainte de a fi înscrisă în rețeaua şcolară. Îşi aminteşte de primii ani 
de şcoală cu bucurie: „mă gândesc aşa cu plăcere la vremea aia, nu mă forțam 
cu nimic, uneori mă enervam că mă plictiseam la şcoală”. Experienţa de 
învăţare este văzută ca un joc, nu o ca o constrângere de rol: „mi-a plăcut că nu 
m-am zbătut, nu mi-a plăcut niciodată să îmi tocesc coatele cum se spune”. 


[...] în clasa întâi ştiam să scriu şi să citesc, într-a doua eu ştiam toate poeziile din manual, din 
vară le învățam, nu mai trebuia să îmi bat capul pe moment. [...] ştiam până şi fracțiile, mi le 
explica cu mărul, îl tăia îi patru. Ştiu că plângeam, că eu nu mai vreau să mai învăţ de acasă, că mă 
plictisesc la şcoală. 


Încă din primii ani de şcoală simte presiunile exercitate de stigmatizarea pe 
criterii etnice. De multe ori, învăţătoarea o punea în situația de a-şi „demonstra” în fața 
clasei aptitudinile. Confirmarea cunoştinţelor deținute în fața tuturor era urmată de 
aprecieri stereotip de genul: „Elena, deşi e de etnie romă, citeşte bine”. Aceste 
comportamente stereotip au avut consecințe negative asupra personalității 
copilului care nu ştie cum să reacționeze în astfel de context. Oscilaţia între a-şi 
asuma şi a-şi nega identitatea creează conflicte interne puternice. Percepe 
situația ca una de disconfort psihic şi apelează la ajutorul mamei, care o 
linişteşte spunându-i că şi ea, la vârsta şcolară, a trecut prin aceleaşi experienţe. 

Legat de colegii din şcoala primară îşi aminteşte că erau majoritari 
romi, identificare făcută după culoarea pielii. Etnia era un subiect tabu în 
şcoală, îi vine în minte un episod când în timpul unei lecţii o întreabă pe o 
colegă dacă este de etnie romă: „m-am aplecat spre ea şi am întrebat-o «Eşti 
țigancă?> şi a zis «Da, şi tu? » şi cam atât. Erau mai mulți romi în clasă, dar nu se 
discuta despre asta”. De asemenea, în familie apartenenţa la etnia romă nu 
constituie un subiect de discuţie. 


Îmi aduc aminte că într-a întâia sau a doua mă uitam după cei mai închişi la ten şi mă gândeam în 
sinea mea că sunt ca mine, dar nu vorbeam despre asta. Plus că nici la mine în clasă nu se vorbea 
despre asta, că suntem țigani, că nu suntem țigani. Bunică-mea vorbea romani cu bunică-miu, 
ştia toată lumea asta, dar nu o discutam. 


Trecerea la un alt ciclu educaţional însemnă mutarea la o şcoală de elită 
din centrul oraşului, într-o clasă cu profil informatică-engleză. Această 
schimbare este însoțită de dificultăți de adaptare, o dată pentru că pierde 
sprijinul la lecţii al fratelui mutat la facultate în Bucureşti şi apoi pentru că 
cerinţele şcolare sunt mult peste standardul şcolii primare. Un alt obstacol în 
integrarea sa în noul grup îl constituie asumarea unui comportament băieţesc: 
„m-au tuns ai mei foarte scurt şi mă simțeam mai mult ca un băiat într-a cincea. 
Nu mă mai simţeam eu, m-am îmbrăcat odată în fustă şi râdeau colegele şi mi- 
au spus că parcă aş fi un băiat îmbrăcat în fustă. De atunci am început să mă 
port ca un băiat, m-am îmbrăcat băiețeşte, mă purtam băieţeşte, mă băteam cu 
toți băieţii”. 

Evaluând-şi performanţele la învăţătură din primii ani ai şcolii 
gimnaziale, Elena le cataloghează ca bune, dar sub nivelul celor înregistrate 

în şcoala primară: „acolo nu mai pot să spun că mai eram prima, cel puţin într-a 
cincea mi-a fost destul de greu să mă adaptez. Prin clasa a şasea mi-am mai 
revenit un pic, am început să fiu în primii cinci, cam aşa”. 

Relaţia cu profesorii din şcoala gimnazială se înscrie pe acelaşi trend, 
ca şi în şcoala primară. Ne referim ca faptul că este evaluată pozitiv, dar, în 
subsidiar, apare prejudecata „deşi e țigancă, e deşteaptă”. 

Perioada studiilor gimnaziale se defineşte şi prin legarea unor prietenii 
de durată. Două dintre colegele de clasă îi devin prietene foarte bune, se 
vizitează foarte des, dar diferențele etnice rămân subiect tabu. 


Cu prietena asta nu cred că am discutat, cred că a fost singura prietenă — şi acum îmi este prietenă 
— cu care nu am vorbit despre faptul că sunt de etnie romă. Deşi venea la mine în casă, observa că 
suntem mai negri — cam asta e criteriul după care îşi dau seama oamenii dacă suntem sau nu 
suntem romi - dar nu am discutat cu ea. Suntem la aceeaşi facultate, ştie că lucrez la R.C. şi îi mai 
povestesc una, alta. Acum vorbesc deschis despre asta, dar atunci nu comentam, nu că mă feream, 
dar nu aveam argumente. 


Odată cu mutarea în Bucureşti, în clasa a opta, noi schimbări intervin 
în viața Elenei. Ca orice etapă de prag, schimbarea mediului a generat aşteptări, 
dar şi temeri. Dorinţa ei de a fi înscrisă la o şcoală performantă, este îndeplinită 
cu mari eforturi de către părinţi. Reuşesc într-un final să îi găsească un loc la 
Liceul Spiru Haret, într-o clasă cu profil de germană intensiv, în ciuda faptului 
că Elena nu învățase germană până atunci. Dacă iniţial porneşte cu complexe 
de inferioritate față de elevii bucureşteni, ajunge ca la sfârşitul clasei a opta să 
fie premianta clasei. Adaptarea la noile cerinţe este relativ uşoară, iar, din al 
doilea semestru, leagă prietenii cu noii colegi. Retrospectiv, percepe că 
aşteptările legate de procesul educaţional existent în instituţiile şcolare 
bucureştene i-au fost înşelate. Se gândea că profesorii sunt mai exigenţi, iar 
elevii mai ambiţioşi şi interesați de cursuri decât cei din şcolile de provincie. 

Factorii care au determinat alegerii liceului au fost: reputaţia instituției 
de învăţământ şi aptitudinile de a învăţa limbi străine. La îndemnul fratelui său 
a hotărât să urmeze cursurile Liceului George Coşbuc într-o clasă de engleză 
intensiv. 

Perioada liceului este descrisă ca una care îi schimbă viziunea asupra 
vieţii. Este etapa când învaţă să îşi asume identitatea şi să vorbească deschis 
despre etnia sa. Acest lucru s-a întâmplat în contextul interacțiunii cu profesori 
şi colegi „deschişi la minte”, iar activităţile extraşcolare în care a fost implicată 
i-au lărgit aria cunoştinţelor în diverse domenii ale vieţii sociale. Referindu-se 
la activităţile extraşcolare la care a participat, ne vorbeşte despre cursul despre 
drepturile omului, despre clubul de „public speaking” sau despre rolul de 
organizator al alegerilor pentru parlamentul tinerilor. Alături de aceste 
preocupări, menţionează şi experienţa de voluntar, pe o perioadă de doi ani, în 
organizaţia „Salvaţi copiii”. 

Un loc special în povestea de viața a Elenei îl deţine profesoara de 
engleză care este de etnie romă. Este persoana care o îndrumă şi o învaţă să îşi 
asume identitatea şi să reacționeze în situaţii discriminante: „probabil că 

altfel aş fi reacţionat dacă nu aş fi avut profesoara aceasta în spate, care într-un 
fel îmi arăta nu neapărat cum trebuie să reacționez, ci cum trebuie să mă simt eu 
în pielea mea”. 


Încă din clasa a noua m-a făcut să înțeleg că dacă sunt de etnie romă nu trebuie să mă feresc, nici să 
îmi fie ruşine, dar nici să mă bat cu cărămida în piept. E o chestie absolut normală, aşa cum simt 
românii, chinezii, japonezii că sunt de o anumită naționalitate, origine, aşa ar trebui să mă 
comport şi eu. Asta m-a ajutat foarte mult în relațiile cu colegii pentru că altfel m-aş fi purtat dacă 
n-aş fi cunoscut-o pe această profesoară, pentru că deja dintr-a noua, de când am intrat în şcoala 

aceea începuseră colegii cu glume de genul „piranda”, „cioară”, jigniri din astea de copii. 


Consiliată permanent de profesoara sa, începe să discute cu colegii de 
clasă despre etnia romă şi, treptat, reuşeşte să dărâme unele clişee de gândire 
legate de minorităţi. Ne mărturiseşte că a ajuns să lege prietenii cu colegi, iar 
„atmosfera deschisă” a liceului a determinat sentimente de bine, de „acasă”. 


Colega mea de bancă, care în clasa a noua era foarte rasistă. Când i-am spus că sunt de etnie romă, 
mi-a spus că n-am cum pentru că nu miros, mă îmbrac bine şi învăţ şi bine la şcoală. Am rămas 
şocată, nu îmi venea să cred în ce mod gândesc oamenii. Am avut multe discuții cu ea, a venit şi la 
mine acasă şi cunoscându-mi familia, a văzut că eram absolut Ok. Am făcut-o să îşi dea seama că 
ea nu vedea decât romii de pe stradă şi romii pe care îi vezi la TV, la ştiri, dar că nu vede romii 
precum familia mea care sunt destul de mulți. 


Tot din perioada liceului ne este povestit un episod definitoriu pentru 
modul cum sunt percepuți romii de către populaţia majoritară. Reprezentările 
profesorilor de germană şi matematică, bazate pe prejudecăţi şi stereotipii 
etnice, determină atitudini şi comportamente discriminatorii față de romi. La 
fel ca şi profesorii din şcoala generală şi primară, şi aceştia sunt prizonierii 
clişeelor că un etnic rom nu poate avea rezultate şcolare excepţionale: „Dar tu 
chiar eşti țigancă?”, „N-ai cum mă, Elena, tu cea mai bună din clasă la 
matematică.” Profesorii merg mai departe în încercarea de a-şi confirma 
stereotipurile legate de romi, încercând să afle de la colegele Elenei o descriere 
a mediului în care ea trăieşte: „mi-a chemat prietenele, ştia că sunt prietenă cu 
trei fete din clasă, le-a chemat separat şi le-a întrebat dacă au fost la mine acasă. 
Probabil se aştepta să îi spună că stau în cort, că am calul, căruța”. 

Beneficiind de un program de leadership prin ARDOR, în clasa a noua, 
Elena a ajuns să studieze pentru o lună în Washington. Această „experiență 
interesantă” a impulsionat-o să îşi dorească să urmeze o facultate în străinătate. 
În primă faza, a aplicat la o facultate din Italia, dar a depăşit termenul limită cu 
o săptămână. Apoi, a parcurs toate etapele necesare depunerii premergătoare 
trimiterii unei aplicaţii de admitere la o facultate din US: „am dat toate 
examenele, BAC-ul lor, Toefl-ul, am trecut prin tot procesul”. Momentul 
deciziei de a trimite sau nu formularul de admitere este descris ca unul crucial. 
A raţionalizat că a studia în afara țării ar însemna să îşi părăsească, pentru o 
vreme, familia şi din acest motiv a renunţat, pe moment, la visul de a urma o 
facultate în afara ţării. A hotărât să se orienteze spre o instituţie şcolară din 
Bucureşti şi a ales Facultatea de Drept de la Universitatea Bucureşti. 

Motivația alegerii facultăţii îşi găseşte premisele în activitatea 
extraşcolară din timpul liceului (cursul de „public speaking”) şi în încrederea 
că Facultatea de Drept este „cea mai bună, cea mai serioasă, că se face ceva greu 
şi nu doar aşa mă duc şi tai frunză la câini, şi care te poate ajuta să faci ceva 
după. Da, ai trei-patru opţiuni, dar alea sunt opţiuni”. 

Privită din perspectiva actuală, alegerea facultăţii este privită ca una 
potrivită: „chiar îmi place, în momentul în care mă duc la curs, nu pot să spun 
cămă plictisesc, chiar îmi place. Când aud că se vorbeşte şi de ordonanţe, parcă 
mi se furnică pielea, cred că o meserie care să mi se potrivească mai bine nu cred 
că puteam alege”. 

Gândindu-se la relaţiile cu colegii de facultate, spune că sunt pur 
colegiale, nu a legat prietenii cu aceştia, aşa cum a s-a întâmplat cu colegii din 
liceu. Acest lucru se întâmplă pentru că îşi împarte timpul între şcoală şi 
muncă, iar pe colegii de muncă îi simte mai apropiaţi afectiv. Unii dintre 
profesorii din facultate sunt văzuți ca modele profesionale, iar relaţiile 
dezvoltate sunt la nivel de profesor- student. 


Traseul profesional. Traseul profesional este strâns împletit cu cel 
şcolar. Încă din perioada liceului, Elena a activat ca voluntar în organizații 
nonguvernamentale. Fiind o fire energică şi orientată spre activități de 
voluntariat, la terminarea liceului, s-a înscris ca voluntar într-o organizație 
americană pentru romi. Desfăşurând o muncă susținută în această organizaţie, 
după numai câteva săptămâni, i s-a propus să fie angajată permanent. Nu a 
dorit să îşi schimbe statul profesional, în principal, pentru că dorea să îşi poată 
dedica majoritatea timpului studiului. Referindu-se la diversele activități 
desfăşurate ca voluntar în această organizație menționează: „prima oară am 
stat prin birou pe acolo, făceam tot felul de chestii, de la introdus cărți de vizită 
în calculator, la diferite activităţi de birou. Apoi m-au trimis la centrul de vară şi 
am lucrat cu copiii de grădiniță”. 

Vorbind despre perioada petrecută în această organizaţie, ne spune că 
i-a făcut plăcere să lucreze cu copiii, dar simţea că nu era ceea ce îşi dorea ea să 
facă în viaţa. Aspiraţiile sale erau de a lucra într-o instituție care să desfăşoare 
activități conexe dreptului. Nu a trebuit să aştepte prea mult pentru ca visul său 
să devină realitate: o organizație romă care desfăşoară activităţi în domeniul 
drepturilor omului i-a propus să îşi înceapă activitatea în organizație mai întâi 
ca voluntar. Prin calitățile sale profesionale şi munca depusă a reuşit să 
demonstreze, în scurt timp, că este persoana de care organizaţia are nevoie şi a 
fost angajată permanent. 


Pe M.M. îl ştiam, prieten de-al fratelui meu, m-a chemat să îmi vorbească şi el despre organizație 
şi când a început să îmi vorbească despre drepturile omului şi el fiind şi avocat, foarte apropiat 
Dreptului, mi-au sclipit ochii. Am zis gata, are legătură cu şcoala, asta îmi trebuie. Am venit ca 
voluntar, mi-a spus M.M. stai vreo câteva luni voluntară, că aşa se procedează la noi şi dacă 
lucrezi bine şi ne înțelegem te angajăm. Am stat vreo 2 zile şi mi-au făcut ofertă să mă angajeze. 
Nu ştiu ce am făcut eu, mi se pare că am luat ce aveam de lucru acasă şi am terminat şi am venit cu 
munca gata făcută pe o săptămână. 

În prezent este asistentă pe proiecte în această organizaţie, iar pasiunea 
pe care o insuflă atunci când vorbeşte despre activităţile zilnice ne transmit 
ideea că munceşte cu plăcere: „are legătură cu ceea ce vreau eu să fac în viitor. 
Am legătură directă cu cazurile noastre: avem cazuri de discriminare pentru 
care ori facem noi către CNCD adrese, ori ne contractăm avocaţi”. Sesizăm 
totuşi că munca în acest domeniu, pe lângă satisfacţii, îi provoacă şi o stare de 
dezamăgire. Cerându-i intervievatei noastre să ne spună care a fost cea mai 
importantă lecţie de viață, ne mărturiseşte: „e foarte greu să te zbați de unul 
singur pentru alții. E greu să fi idealist”. Este dezamăgită de faptul că unii lideri 
ai organizaţiilor rome tind să pună interesele proprii mai presus de interesele 
celor pe care îi reprezintă. 


Mă refer strict la munca pe care o facem, la munca pe care o fac ONG-urile rome, stau şi mă întreb 
câți fac asta pentru cauza romilor şi câți o fac pentru interese proprii. E destul de frustrant şi sunt 
destul de dezamăgită când îmi dau seama că sunt foarte puțini. Imi dau seama că îmi e greu să 


devin ca ceilalți, să lupt pentru interesele mele. Dacă nu poți să îi învingi, alătură-te lor, dar nu pot 
să fac asta. De, asta e o lecţie de viață, că nu trebuie să fi idealist. (Dar cum ar trebui să fi?) Să fii 
pragmatic şi să îți dai seama că fiecare luptă pentru el, că eo junglă. Ar trebui să nu mai fiu atât de 
copil, mai am de învățat mult. 


Reflectând aspra performanţelor sale ca student, Elena recunoaşte că 
această îmbinare a activităților didactice cu munca zilnică este dificilă, iar, 
uneori, afectează negativ rezultatele şcolare. Din această perspectivă, a avut 
momente când s-a gândit să renunţe la locul de muncă pentru a se dedica în 
totalitate şcolii. Punând în balanţă şi experiența dobândită în organizaţie se 
gândeşte că este mai benefic pentru cariera sa profesională să îmbine teoria 
învățată la şcoală cu practica în organizaţie. 

Locuind cu părinţii, o parte din cele necesare traiului zilnic sunt 
acoperite de către aceştia, veniturile salariale proprii acoperind cheltuielile 
cotidiene. Taxa şcolară şi-o plăteşte din bursa primită de la Fundaţia Soros. 

Retrospectiv, etnia nu este văzută nici ca un impediment, nici ca un atu, 
în cariera educaţională. Pentru Elena, rezultatele formale sunt definitorii: „mă 
gândesc că nu am nici de câştigat, nici de pierdut, să mă bazez pe efortul 
propriu. Dacă cineva poate să mă judece după un anumit criteriu, atunci, în 
mintea mea, a fost că ăla e catalogul, alea sunt notele pe care le am la şcoală, nu 
alte criterii”. 

Elena atribuie şcolii, alături de familie, un rol definitoriu în viața 
indivizilor. Consideră că prin şcoală omul îşi poate schimba traiectoria de 
viață, poate avea o mobilitate socială ascendentă. Pentru ca acest lucru să se 
întâmple, crede că este necesar ca familia să valorizeze educaţia. În acest 
context, adaugă că bunica paternă „este mândră şi se laudă cu mine şi cu frate- 

miu. 


Migrație. Experiențele migraționale ale familiei lărgite sunt vaste. Aşa 
cum am menționat deja, fratele şi cumnata intervievatei noastre au lucrat sau 
lucrează în altă țară, iar Elena a fost plecată pentru o scurtă perioadă în 
America. Fratele mamei s-a stabilit in Germania în urmă cu 20 de ani, țară în 
care şi-a obținut cetățenia. În urmă cu aproximativ cinci ani, frații tatălui, 

ca urmare a restructurării sistemului minier, au hotărât să migreze în Spania. 
Chiar dacă distanţa spaţială face ca rudele să se întâlnească mai rar, legăturile 
familiale sunt strânse, membrii familiei lărgite se întâlnesc anual. 


Familie. Vârsta propice pentru căsătorie a unui bărbat este, în 
accepțiunea Elenei, cea de 30 de ani, iar a unei femei de 24-25 de ani. 
Intervievata noastră nu menţionează un număr optim de copii pe care o familie 
ar trebui să îi aibă, spune doar că ar fi de dorit ca un cuplu să aibă atâţia copii 
câți poate întreține. 

În prezent, Elena nu este căsătorită, are un prieten, dar nu locuiesc 
împreună. Planurile pentru viitorul mai îndepărtat includ şi căsătoria, dar ar 
prefera o relaţie maritală cu o persoană de aceeaşi etnie, deşi nu exclude nici 
posibilitatea unei căsătorii mixte. Crede că o căsătorie mixtă ar putea fi afectată 
de comportamentele discriminatorii din viața cotidiană. 


Chiar dacă el nu are absolut nimic, cu siguranță se va găsi cineva în familia lui care să mă facă să 
mă simt eu prost şi nu am de gând să fac activism cu propria mea familie, să încep să explic de ce 
trebuie să gândească altfel. În plus, cred că s-ar găsi şi în familia mea, poate chiar foarte aproape, 
mama, tata care să spună „românul ăla” şi iar m-aş simți foarte prost şi pusă la mijloc. La fel, poate 
şi din partea lui, la nervi, nu aş vrea să fiu făcută țigancă sau ca eu să îl fac pe el român. În plus mă 
gândesc şi la copii, care ar avea o identitate cu semnul întrebării. Probabil în familia soțului s-ar 
simți țigan între români şi în familia mea s-ar simți român între țigani. 


Satisfactia cu viața. Mulţumirea faţă de viaţă vine din sfera familială 
şi cea profesională. Elena se consideră norocoasă că are părinţi înțelegători şi 
un frate care a sprijinit-o mereu în cariera sa educațională şi profesională. lar 
faptul că, de aproximativ un an, reuşeşte să urmeze facultatea în paralel cu 
locul de muncă îi dă sentimente de mulțumire sufletească. 

Regretul legat de viaţa de până acum este că a renunțat mult prea uşor 
la ideea de a studia în străinătate. Dacă ar putea să modifice ceva din viaţa sa, 
acest moment crucial l-ar schimba. 


Regret că nu am dus la capăt ideea să studiez în străinătate. Deşi sunt mulțumită cu ce am acum, 
mă gândesc că ar fi fost cu totul altceva. Şi nu neapărat în America, undeva în Europa, să fiu şi mai 
aproape de casă. Că nu am luptat până la capăt. Şi mai am regretul ăsta că nu pot să mă zbat pentru 
ceva, vreau să îmi pice din cer. 


Îşi doreşte ca în viitor să îşi îndeplinească visul de copil, de a lucra în 
domeniul juridic. Aspiră să ajungă magistrat, dar este conştientă că este nevoie 
de multă muncă pentru ca acest vis să devină realitate şi are îndoieli că va putea 
să depună efortul necesar. 


Anul trecut nu am dat foarte mult randament şi aveam planuri mari, vroiam să dau la INM, să 
devin judecător, dar trebuie să înveți foarte mult. Îmi doresc mult, dar nu pot să spun că sunt 
leneşă, dar sunt comodă. Nu pot, nu vreau, nu-mi place să stau să învăţ cu nopțile. Dacă am citit o 
dată vreau să fie suficient, nu neapărat ca să trec, nu să fiu bună şi acum nu mai merge ca la 

şcolile precedente, gata ai citit o dată şi eşti cel mai tare. Acum trebuie să te zbați şi nu ştiu dacă o să 
am puterea să fac asta. 


Povestea vieţii Elenei este o poveste a carierei educaționale, în care 
vorbeşte despre ceea ce a însemnat fiecare ciclu şcolar. Definitoriu pentru 
această poveste este modul cum Elena învaţă să reacționeze stereotipurilor 
negative, nu prin internalizarea stigmatului şi respingerea apartenenţei la 
etnia romă, ci prin asumarea deschisă a identităţii etnice. De la profesoara de 
engleză din liceu învață cum să argumenteze în faţa clişeelor de gândire ale 
colegilor şi profesorilor, iar militantismul în organizaţiile rome îi oferă 
posibilitatea de a se implica în combaterea discriminării pe criterii etnice. 

